
INTRODUCTIO 


Ethica,  seu  Moralis,  ut  ipsum  nomen  innuit,  est  scien- 
tia morum , seu  actionum  humanarum  prout  honestae 
sunt  vel  pravae. 

I.  A veteribus  non  distinguebatur  a lure  Naturae  ; 
siquidem  quodcumque  obiectum  luri  Naturae  tribuitur, 
id  procul  dubio  moribus  continetur.  Recentiores  Ius 
Naturae  secernunt  a Morali ; licet  laborent  in  utriusque 
limitibus  assignandis.  Nonnulli  sic  desipiunt  , ut  Ius 
Naturae  a Morali  separent;  atque  huic  actiones  humanas 
internas,  illi  externas  adscribant.  Nos,  methodi  gratia, 
distinctionem  aliquam,  non  separationem  (quae  absur- 
da est ) admittere  possumus  : ilii  similem  , quae  in- 
stitui solet  inter  Metaphysicam  generalem  et  particu- 
larem; quatenus  Ethica  consideret  actiones  humanas 
in  se  et  quoad  partem,  ut  ita  dicam  formalem ; Ius  Na- 
turae easdem  respiciat  in  applicatione,  ac  proinde  quoad 
partem  veluti  materialem.  Itemque  Ethica  consideret 
conditiones,  ut  actus  humanus  honestus  evadat ; Ius  na- 
turae peculiaria  dictamina  legis  naturalis,  quibus  vita 
hominis  regitur. 

Sic  Ethica  definiri  poterit : Scientia  rectitudinis  mo- 
ralis actionum  humanarum  ; Ius  vero  naturae  : Scientia 
boni  et  iusti  naturaliter  cogniti. 

II.  Ethica,  ut  patet,  est  scientia  practica  (idem  multo 
magis  dicendum  est  de  lure  naturae),  et  sibi  volunta- 
tem perficiendam  assumit.  Hinc  maxime  spectat  perfe- 


ctionem  hominis  , quae  in  praesenti  vita  non  specula- 
tione, sed  operatione  completur.  Etsi  enim  speculatio 
per  se  sit  nobilior,  tamen  in  homine  viatore  ordinatur 
ad  opus. 

Ethica  fulcrum  praebet  Iuri  naturae  ; cum  notiones 
exhibeat  , quibus  omnis  bonitas  et  iustitia  in  homine 
nititur.  Quare  summopere  influit  in  ceteras  scientias 
practicas,  quae  ex  Iure  Naturae  derivantur. 

Licet  autem  absolute  necessaria  non  sit , cum  ho- 
mo, etiam  sine  disciplina  et  solius  naturae  ductu,  satis 
discernere  possit  bonum  a malo ; tamen  necessaria  est 
relative , pro  cognitione  nimirum  perfecta,  quae  nonnisi 
a scientia  paritur,  et  ad  vires  mentis  in  toto  hominum 
genere  rite  explicandas  summopere  confert. 

III.  Ut  ordo  exigit , auspicamur  ab  Ethica  ; cuius 
obiectum  , ut  dixi,  est  actio  humana  generatim  inspe- 
cta, prout  rectitudinem  moralem  induit.  In  ea  autem  ex- 
plicanda, haec  tractabimus  : Quia  omnis  rectitudo  actio- 
nis nostrae  a fine  pendet  , ad  quem  natura  nos  ordi- 
navit ; de  fine  hoc  nobis  naturaliter  proposito  prima  de- 
bet esse  vestigatio.  Etenim,  ut  saepe  notat  S.  Thomas, 
a fine  oportet  accipere  ratiorem  eorum,  quae  ordinan- 
tur in  finem  (l).  Deinde  inspicienda  est  ipsa  actio  hu- 
mana, in  finem  dirigenda;  et  quidem  iuxta  conditiones 
omnes,  quibus  eget  ut  vere  humana  dici  possit.  Tandem 
scrutanda  est  norma,  quam  actio  sequi  debet , ut  fini 
concordet.  Tribus  igitur  capitibus  'tractatio  haec  con- 
tinebitur. 


(l)  Confer  Summam  theologicam , l.a  2.a  q.  l.a 


ETHICA 


CAPUT  PRIMUM. 


DE  FINE,  HOMINI  A NATURA  PROPOSITO. 

1.  Sicut  obiectum  intellectus  est  verum,  ita  obiectum  volunta 
tis  est  bonum.  Bonum  autem,  prout  est  terminus,  ad  quem  vo- 
luntas fertur,  dicitur  finis. 

At  in  finibus  nequit  dari  processus  in  infinitum ; secus  deesset 
revera  scopus  appetitionis  humanae , et  regula  actionum  diri- 
gendarum. Id  igitur,  quod  plene  explet  appetitum  et  ad  cuius 
assecutionem  tota  vertitur  operatio  , appellatur  finis  ultimus* 
Quare  etiam  bonum  summum  et  perfectum  vocatur. 

ARTICULUS  I. 

JD  e fi  n e ultimo . 

2.  Bonum,  ultimo  nobis  assequendum,  esse  posset  vel  infini- 
tum, nempe  Deus,  vel  finitum,  nempe  res  alia,  sive  referatur 
ad  animum,  sive  ad  corpus.  Bona,  quae  referuntur  ad  animum, 
dicuntur  spiritualia  ; et  esse  possunt  vel  interna,  ut  virtus,  vel 
externa,  ut  honor.  Bona,  quae  spectant  ad  corpus,  appellantur 
materialia  , et  item  sunt  vel  interna  ut  valetudo,  vel  exter- 
na ut  divitiae. 

3.  Thesis  I.a  Nulla  bona  materialia , sive  externa  sint , sive 
interna , esse  possunt  ultimus  hominis  finis . 

Probatur.  Ultimus  finis  non  ordinatur  ad  alium  ; secus  non 
esset  ultimus.  Atqui  in  homine,  sicut  corpus  ordinatur  ad  ani- 
mum, ita  bona  materialia  ordinantur  ad  spiritualia ; idque  de 

omnibus  valet  , sive  interna  sint , sive  externa.  Ergo  nulla 
bona  materialia,  sive  externa  sint  sive  interna,  esse  possunt 
ultimus  finis  hominis. 

Ut  oppositus  error  admittatur,  nil  aliud  agnoscendum  esset 
in  homine,  praeter  corpus.  Sic  faciunt  materialistae,  quorum 
insania  in  Metaphysica  reiecta  est. 

Thesis  II. a Nulla  bona  spiritualia , si  finita  sint , possunt 
esse  ultimus  hominis  finis . 

Probatur.  De  externis  id  clarissime  patet.  Nam  ultimus  fi- 
nis, cum  sit  supremum  subiecti  bonum,  supremam  illi  perfe- 
ctionem affert.  At  certe  supremam  perfectionem  afferre  nequit 
bonum  illud,  quod  nonnisi  extrinsecus  subieetum  afficit. 

Praeterea,  bona  spiritualia  externa  ad  tria  reducuntur  : ho- 
norem, famam,  potestatem.  Iam  vero  honor  pendet  a voluntate 
aliorum,  et  perfectionem  non  constituit,  sed  subaudit.  Fama 
appetitur  propter  honorem  , ac  proinde  ordinatur  ad  aliud. 
Potestas  non  est  gratia  sui  sed  gratia  boni  , quod  procurare 
debet  in  societate  ; atque  ideo  rationem  habet  medii  non  finis. 

Quoad  interna  vero  animi  bona , ea  sunt  vel  ipse  animus  , 
vel  scientia,  vel  virtus.  Iamvero  finis  ultimus  nequit  in  pri- 
mis esse  ipse  animus.  Hic  enim  non  est  obiectum  perficiens  , 
sed  subieetum  perficiendum ; non  praebet  causam  perfectionis, 
sed  exigentiam,  ac  proinde  non  est  finis,  sed  ordinatur  in  fi- 
nem. Deinde  finis  ultimus  nequit  esse  scientia.  Haec  enim  non 
ab  omnibus  acquiri  potest,  laboriosa  est,  et  imperfectione  sua 
desiderium  non  tam  explet,  quam  acuit.  Tandem  finis  ultimus 
uaquit  esse  virtus : tum  quia  luctam  involvit  respectu  passio- 
num , quae  nunquam  in  hac  vita  penitus  exstinguuntur ; tum 
quia  a nemine  perfecte  et  quoad  omnes  sui  species  obtinetur ; 
tum  quia  multa  alia  bona,  nobis  convenientia,  non  affert,  im- 
mo  saepe  etiam  excludit ; atque  ideo  nequit  esse  naturalis  de- 
siderii sufficiens  complementum. 

Thesis  III.a  Ultimus  finis  hominis  est  Deus . 

Probatur  primum  negative.  Nam  ultimus  hominis  finis,  ut 
demonstravimus  , nequit  esse  bonum  ullum  finitum  , sive  ad 

corpus  sive  ad  animum  spectans.  Ergo  superest,  ut  sit  bonum 
infinitum,  nempe  Deus. 

Probatur  deinde  positive.  Finis  ultimus  esse  debet  eiusmodi, 
ut  innatae  inclinationi  plene  satisfaciat ; secus  non  esset  ulti- 
mus. At  vero  voluntas  fertur  in  universale  bonum,  cum  sequa- 
tur intellectum,  qui  concipit  universale  verum  ; universale  au- 
tem bonum  non  subsistit,  nisi  in  Deo. 

Praeterea  finis  ultimus  ille  est,  qui  supremam  subiecto  per- 
fectionem affert.  Atqui  hominis , qui  rationalis  est  , suprema 
perfectio  nonnisi  cognitione  perfecta  et  perfecto  amore  contine- 
tur. Ergo  in  his  ultimus  hominis  finis  ponatur  oportet.  At  vero 
perfecta  cognitio  illa  est,  quae  summum  verum,  ut  proprium 
obiectum  , directe  ac  primo  contuetur  , ex  eoque  ceterorum 
verorum  notitiam  deducit  ; perfectus  amor  est  ille,  quo  sum- 
mum bonum  immobili  adhaesione  diligitur,  atque  exinde  ordo 
in  ceteros  affectus  derivatur;  summum  autem  hoc  verum,  sum- 
mumque bonum  non  est  nisi  Deus.  Ergo  nonnisi  in  Deo  ulti- 
mus hominis  finis  residere  potest. 

4.  Corollarium . Hinc  patet  consecutionem  ultimi  finis  in 
hac  vita  non  esse  possibilem  ; siquidem  in  hac  vita  hanc  perfe- 
ctam, quam  diximus,  Dei  cognitionem  et  dilectionem  non  pos- 
sidemus. Et  sane,  quoad  cognitionem,  nos  inverso  potius  itinere 
gradimur.  Obiectum  enim  proprium,  seu  quod  primo  et  directe 
percipimus,  est  essentia  rerum  sensibilium,  ex  quibus  analogia 
et  discursu  in  aliquam  imperfectam  Dei  cognitionem  deve- 
nimus. Quoad  amorem  vero  immobilitate  caremus,  et  passio- 
num irritamento  a summo  ilio  bono  averti  possumus.  Praeter- 
ea in  praesenti  vita  non  paucis  malis  afflictamur  , et  angori- 
bus et  anxietatibus,  quae  sane  a statu  felicitatis  abesse  debent. 

5.  Obiectiones.  Oh.  I.a  Ultimus  hominis  finis,  est  voluptas. 
Nam,  ultimus  finis  ille  est , qui  omnino  appetitur  propter  se. 
Id  autem  voluptati  competit ; ridiculum  enim  esset  quaerere 
cur  delectari  velimus.  Itemque,  cum  appetitio  sit  motus  animi, 
motus  autem  ad  quietem  aspiret ; in  eiusmodi  quiete  ultimus 
finis  constituendus  est.  Haec  vero  quies  voluptas  nominatur. 

R.  Ad  primum  distinguo  maiorem  ; Ultimus  finis  est  ille’ 
qui  appetitur  propter  se,  tamquam  obieetum  perficiens  et  nulla 
ratione  pendens  ab  alio,  concedo;  secus  , nego . Ad  minorem 
pariter  distinguo:  Id  voluptati  competit,  nimirum  ut  appetatur 
propter  se  tamquam  obieetum  perficiens,,  nego  ; ut  effectus  ade- 
ptionis obiecti  ac  proinde  ab  eo  mensuram  et  valorem  acci- 
piens, concedo . 

In  bonis,  quae  appetuntur,  tria  considerari  possunt:  utilitas, 
honestas,  voluptas.  Utilitas  est  habilitas  rei,  quoad  bonum  a- 
liud  procurandum.  Honestas  est  convenientia  , quam  res  per 
se  habet  cum  ordine  rationis.  Voluptas  est  quies,  quam  appe- 
titus experitur  in  bono,  iam  possesso.  Hinc  apparet  volupta- 
tem non  esse  obieetum  quod  perficit,  sed  consectarium  ade- 
ptionis obiecti  perficientis;  a quo  proinde  honestatem  vel  pra- 
vitatem mutuatur.  Multo  autem  minus  est  obieetum  maximum, 
cum  non  sit,  nisi  vitalis  quaedam  mo  lificatio  subiecti  , atque 
ideo  eius  limites  non  excedat.  Quare  nunquam  est  id,  quod 
iuxta  rationis  ordinem  per  operationem  intenditur.  Et  quamvis 
ad  bonum  honestum  non  referatur  ut  medium  ad  finem  (id  e- 
nirn  boni  utilis  proprium  est ) , refertur  tamen  ut  effectus  ad 
causam. 

Hinc  oritur  solutio  secundae  difficultatis.  Nam  pro  ente  ra_ 
tione  praedito  finis  id  est , ad  quod  tendit  operatio  tam- 
quam ad  obieetum,  non  vero  tamquam  ad  desitionem  status 
irrequieti , qui  propter  obiecti  absentiam  surgit  et  indigen- 
tia nominatur.  Cum  enim  «haec  ideo  sollicitet,  quia  obieetum 
conveniens  abest ; profecto  patet,  a natura"  obieetum  ipsum 
intendi,  quae  idcirco  irrequietum  illum  statum  in  nobis  exci- 
tat, ut  ad  obieetum  consequendum  nitamur.  Cum  itaque  ra- 
tionalis causa  ordini  naturae  in  operando  conformare  se  debeat; 
manifestum  fit  ab  ea  obieetum  ipsum  sibi  conveniens  debere 
appeti,  non  vero  quietem  inde  orituram,  nisi  forte  secundario: 
modo  tamen  turpitudine  careat  et  primaria  intentio  circa  obie- 
ctum  ipsum  non  excludatur.  Si  contra  fieret,  rectitudo  opera- 
tioni deesset.  Voluptas  proprie  et  per  se  non  impellit,  nisi  entia 

ex  instinctu  tantum  operantia  , ut  sunt  bruta  ; quae,  ratrnne 
carentia,  ordinem  a natura  intentum  internoscere  nequeunt , 
sed  tantum  indigentia  commoventur. 

Ob.  II.a  Ultimus  hominis  finis  in  plena  explicatione  , seu 
exercitio  nostrarum  facultatum  reponendus  est;  hinc  enim  su- 
prema perfectio  nobis  obvenit. 

i?.  Dist:  Ultimus  tinis  obiective  spectatus,  nego ; subiective 
subd:  reponendus  est  in  explica' ione  illa,  seu  exercitio,  fac u Ita- 
lum ordinata,  conc  ; secus,  nego . 

Ut  observat  S.  Thomas,  tinis  dicitur  dupliciter.  Uno  modo 
ipsa  res,  quam  cupimus  adipisci*  sicut  avaro  est  finis  pecunia; 
alio  modo  ipsa  adeptio  vel  possessio,  seu  usus  aut  fruitio  rei 
quae  desideratur,  sicut  si  dicatur  quod  possessio  pecuniae  est 
tinis  avari,  et  frui  re  voluptuosa  est  finis  intemperati  (1).  Se- 
cundo modo  acceptus  finis  ultimus  , dici  potest  consistere  in 
exercitio,  seu  operatione  earum  facultatum,  quibus  attingimus 
obiectum  supremum  , seu  capax  explendi  appetitionem  animi. 
Ceterae  autem  facultates,  quae  forte  insunt  subiecto,  iam  pos- 
sidente ultimum  finem,  exigunt  et  ipsae  exercitium  sui  ; at  eo 
modo  quo  congruunt  statui  illi  perfectissimo  et  quatenus  sub  fa- 
cultatibus, quae  supremum  obiectum  respiciunt,  ordinantur. 

Ob . III.a  Idem  est  ultimum  in  assequutione,  quod  fu’t  pri- 
mum in  appetitione.  Si  ergo  finis,  ad  quem  ultimo  consequen- 
dum ordinamur,  est  Deus ; Deus  erit  primum  quod  appetimus; 
ac  promde  primum  quod  cognoscimus. 

R.  Dist . Idem  est  etc.  quod  fuit  primum  in  appetitione,  quae 
reflexionem  et  clictamen  rationis  sequatur,  conc;  quod  fuit 
primum  in  appetitione  mere  naturali  et  irrefiexa,  subd:  quod 
fuit  primum  implicite  sub  notione  quadam  analogica,  conc  ; 
quod  fuit  primum  explicite  sub  notione  propria,  nego . 

Ob.  IV. a Finis  ultimus  nequit  esse  id,  ad  quod  homo  r ullam 
proportionem  habet.  Atqui  homo,  utpote  finitus,  nullam  propor' 


(1)  Summa  th.  2.a  2.ae  q.  III,  a.  1. 

tionern  habet  cum  Ente  infinito.  Ergo  in  einsmodi  obiecto  finis 
ultimus  hominis  reponi  nequit. 

R.  Dist.  mai.  Finis  ul  imus  etc.  ad  quod  nullam  proportio- 
nem habet  neque  mensurae , neque  habitudinis  , conc  ; secus, 
nego.  Itemque  dist . min.  Homo,  utpote  finitus,  nullam  propor- 
tionem mensurae  habet  cum  ente  infinito,  conc;  nullam  pro- 
por.ionem  habitudinis , nego . 

Etsi  homo,,  quia  limitibus  circumscribitur  , nullam  propor- 
tionem quoad  magnitudinem  cum  Deo  habet  (siquidem  eius 
realitas,  utcumque  aucta,  numquam  infinitum  aequiparat)  ; ni- 
hilominus proportionem  habet  ordinationis  ad  ipsum ; s'quidem 
intelligentia  ornatur  et  voluntate,  quarum  obiectum  est  verum 
et  bonum  imme^um.  Id  autem  oppido  sufficit  ut  Deus  pro  fine 
hominis  constituatur,  licet  finite  tantum  attingendus. 


ARTICULUS  II. 

De  destinatione  hominis  in  hae  vita . 

6.  Si,  ut  ostensum  est,  ultimus  finis,  cuius  possessio  perfe- 
ctam beatitatem  constituit , nonnisi  po$t  mortem  ab  homine 
obtineri  potest ; restat  ut  videamus  quid  ei  in  hac  vita  propo 
situm  sit,  veluti  scopus  cui  arllaboret  , ut  imperfecta  saltem 
felicitate  fruatur. 

7.  Thesis  I.a  Bonum , constituens  finem  hominis  in  hac  vi- 
ta, debet  ipsum  accommodare  et  disponere  ad  consecutio- 
nem ultimi  finis . 

Probatur.  Vita  praesens  ordinatur  ad  futuram  ; ac  proinde 
bonum  eius  ad  bonum  istius.  Atqui  bonum,  quod  ordinatur  ad 
aliud,  respectu  eius  rationem  habet  medii.  Ergo  bonum,  homi- 
ni propositum  in  hac  vita,  seu  finis  eius  proximus,  est  medium 
respectu  boni  alterius  vitae,  seu  respectu  ultimi  finis.  Atqui  non 
esset  medium  respectu  ultimi  finis,  nisi  ad  eius  consecutionem 
nos  accommodaret  et  disponeret.  Ergo  etc. 

Thesis  II.a  Bonum , constituens  finem  praesentis  vitae  ho- 
minis, in  ordine  morali  procurando  et  colendo,  seu  in  vir- 
tute, situm  est . 

Probatur.  Bonum,  constituens  finern  hominis  in  hac  vita,  tale 
esse  debet  ut  ipsum  maxime  perficiat,  ab  unoquoque  obtineri 
possit,  et  contineatur  sub  tine  universali,  quem  Deus  in  rerum 
creatione  spectavit. 

Et  sane  finis  est  bonum  optimurn  respectu  entis,  cui[prae%itur 
ac  proinde  in  eius  praecipuam  perfectionem  cedat  oportet. 
Deinde,  cum  respondeat  naturae,  quae  omnibus  communis  est, 
eius  adeptio  in  omnium  potestate  esse  debet.  Demum  , quia 
homo  est  pars  universitatis  rerum,  necesse  est  ut  scopus  eius 
cum  scopo  universali,  ceteris  entibus  praestituto,  connectatur. 

lam  vero  hi  tres  characteres  optime  quadrant  in  ordinem 
moralem  procurandum  et  colendum.  Nam,  ad  primum  quod 
attinet,  maxima  perfectio  hominis  ea  est,  quae  ad  partem  ra- 
tionalem refertur ; ratio  autem  ordinem  spectat , per  quem 
virtus  omnis  in  animo  generatur. 

Quoad  secundum,  ut  bona  quae  dicuntur  naturalia  aut  for- 
tunae a nobis  non  pendent,  sic  contrarium  omnino  est  de  bo- 
nis ad  mores  honestos  pertinentibus.  Haec  enim  a libera  ho- 
minis voluntate  procedunt,  iuxta  regulam  honestatis  operante. 
Quare  ordo  moralis  sic  perfectionem  maximam  homini  impor- 
tat, ut  ab  omnibus,  qui  velint,  obtineri  queat. 

Quoad  tertium,  Deus  idcirco  mundum  fabricatus  est,  ut  se 
quodammodo  diffunderet  et  suas  perfectiones  manifestaret. 
Quod  duobus  ordinibus  assequitur:  materiali,  ex  rebus  ratione 
carentibus , et  spirituali,  ex  creaturis  rationalibus  constituto. 
Inter  hos  hoc  est  discrimen  , quod  res  ratione  carentes  non 
propria  electione  moveantur,  sed  intentionem  divinam  vi  na- 
turae perficiant.  Contra  creaturae  rationales,  utpote  liber- 
tate praeditae,  actibus  operentur  ex  deliberata  voluntate  ma- 
nantibus , ex  quibus  rite  positis  ordo  moralis  exsurgit.  Ergo 
ordo  moralis  ad  finem  pertinet , quem  Deus  in  creatione  re- 
rum intendit.  Immo  praecipua  eius  pars  dicenda  est  ; siqui- 

dem  per  ipsum  Dei  gloria  proprie  completur,  quam  ordo  pliyi- 
sicus  in  tantum  attingit  , in  quantum  ad  ordinem  moralem 
refertur. 

Ergo  in  ordine  morali  relucent  conditiones  omnes,  quae  ad 
destinationem  hominis  in  hac  vita  determinandam  requiruntur. 

Thesis  III.a  Ordo  moralis,  quem  diximus , constituit  f elici- 
tatem  imperfectam,  equam  in  hac  vita  assequi  possumus . 

Probatur.  Felicitas  imperfecta  illa  dicitur  , quae  est  parti- 
cipatio quaedam  perfectae  et  quasi  inchoata  eiusdem  possessio. 
Huiusmodi  est  ordo  moralis , per  quem  homo  disponitur  et 
tendit  ad  beatdatem  vitae  futurae. 

Primo  quidem,  quia  ipsam  iam  praegustare  incipit  cognitione 
et  dileefone  Dei,  quibus  aelibus  pars  praecipua  ordiirs  mora- 
lis continetur.  Deinde  , quia  ordinem  moralem  colens,  spem 
acquirit  adipiscendi,  post  huius  vitae  cursum,  perfectam  felici- 
tatem ; qui  vero  boni  alicuius  consequendi  spe  fruitur  , illud 
iam  possidere  aliqua  ratione  dici  potest. 

8.  Ohiectio  unica . Bonum,  quod  non  penitus  explet  desiderium 
hominis,  eius  felicitatem  non  constituit.  Atqui  talis  est  ordo  mo- 
ralis. Nam  homo  non  solum  animo  sed  etiam  corpore  constat; 
ac  proinde  bona  etiam  corporea  appetit. 

R.  Disf.  mai:  Bonum,  quod  non  penitus  explet  desiderium, 
non  constituit  felicitatem  perfectam,  conc ; non  constituit  fe- 
licitatem imperfectam,  nego . Concedo  minorem . 

Ut  patet  ex  dictis  superius,  bonum  summum,  quod  beatita- 
tem plene  constituat,  in  hac  vita  non  consequimur.  Cum  igitur 
de  felicitate  huius  vitae  loquimur,  sermo  tantum  esse  potest 
de  beatitate  imperfecta,  quae  in  adeptione  illius  boni  consistit, 
quod  pro  vitae  praesentis  statu  maximum  sit  et  prae  ceteris 
naturae  nostrae  proprium.  Iam  vero  bonum  maximum  et  pro- 
prium pro  quaque  natura  illud  est,  quod  supremae  eius  incli- 
nationi respondet.  Suprema  autem  hominis  inclinatio  ea  est, 
quae  rationem  consequitur.  Ceterae  autem  propensiones,  quo- 
niam huic  supremae  subduntur,  eorum  bona  rationem  habent 
medii,  non  fini3.  Homo  igitur,  quia  corpore  constat,  eget  qui- 

clem  bonis  etiam  materialibus,  sed  ut  mediis,  quae  ad  eius  su- 
stentationem et  decorem  inserviant  . atque  instrumenta  veluti 
sint  virtutis  exercendae.  IIoc  vero  non  officit,  quominus  finis 
seu  id  quod  per  se  appetitur,  in  ordine  morali  ponatur. 


CAPUT  SECUNDUM. 

DE  ACTIBUS  H tf  MANIS. 

9.  Media  , quibus  in  finem  assequendum  nitimur,  actibus  con- 
tinentur a voluntate  procedentibus  ; qui  idcirco  voluntarii  no- 
minantur. De  his  igitur  dicturi,  quatuor  inquiremus  : eorum 
naturam,  moralitatem,  rationem  meriti  aut  demeriti,  virtutes, 
quibus  iuvantur. 

ARTICULUS  I. 

De  voluntario  et  involuntario  . 

10,  Actus  voluntarius  definiri  solet : Actio  ab  interno  prin- 
cipio procedens  cum  cognitione  finis . Actus  enim  qui  a vo- 
luntate procedit,  ab  interno  principio  procedit  ; siquidem  vo- 
luntas intima  homini  est  , ex  eaque  ceterae  facultates,  quoad 
exercitium,  pendent.  Cum  vero  voluntas  non  agat,  nisi  praevia 
cognitione  obiecti,  et  obiectum  consideratum  tanquam  terminus 
actionis  vocetur  finis  ; efficitur  hinc  ut  actio,  quae  sive  imme- 
diate sive  mediate  a voluntate  procedit,  semper  finis  cognitio- 
nem exigat. 

Voluntarium  dividitur  1°  in  necessarium  et  liberum , prout 
electionem  arbitrii  praecedit,  vel  sequitur ;/2°  in  formale  et 
virtuale ; prout  vel  per  se  spectatur  a voluntate,  vel  non  in 

se  sed  in  alio  appetitur,  ut  ex.  gr.  navigatio  per  Oceanum  in 
eo  qui  s-atuit  proficisci  in  Americani  ^3°  in  directum  et  indi- 
rectum ; prout  a voluntate  procedit  per  positionem  aut  omis- 
sionem actus,  ut  si  quis  omittat  facere  quod  potest  et  adver- 
tit a se  esse  faciendum ; 4°  in  elicitum  et  imperatum,  prout  est 
vel  ipse  actus  voluntatis,  ut  amor,  vel  est  actus  reliquarum 
facultatum,  qui  fiat  ex  voluntatis  imperio,  ut  deambulatio. 

11.  Cum  ad  voluntarium  duo  concurrant  : cognitio  mentis  et 
vis  voluntatis  ; ex  caren-ia  unius  vel  alterius  involuntarium 
gignitur.  Porro  cognitio  deest,  ratione  ignorantiae  ; quae  tri- 
plex distinguitur  antecedens , concomitans  et  consequens . Prima 
est,  quae  omnem  voluntatem  praecedit,  et  versatur  circa  id,  quod 
non  fieret,  si  adesset  cognitio.  Secunda  est,  quae  sociatur  cum 
actu  voluntatis,  quatenus  respicit  rem,  quae  aeque  fieret,  etiamsi 
adesset  cognitio.  Tertia  est,  quae  aliquo  modo  a voluntate  ipsa 
dependet;  et  dividitur  in  affectatam , si  directe  procuretur,  et 
supinam  vel  crassam , si  voluntarie  negligatur  notitia  obieeti 
aut  eorum,  quae  hominem  ab  operando  deterrerent. 

Quod  autem  attinet  ad  influxum  voluntatis  , haec  versari 
potest  in  conflictu  vel  cum  externo  agente  , quod  violentiam 
inferat,  vel  cum  appetitu  sensitivo  , qui  ipsam  ad  operandum 
nclinet,  sive  id  fiat  concupiscentia  boni,  sive  metu  ingruentis 
mali.  Iam  vero,  concupiscentia  in  antecedentem  et  consequen- 
tem dividitur,  prout  vel  voluntatem  praecedit,  eamque  sollici- 
tat, vel  voluntatem  sequatur  atque  ex  eius  imperio  excitetur. 
Itemque , metus  esse  potest  levis  et  gravis  ; prout  aut  tenue 
malum  et  incertum  respicit , aut  malum  certum  et  magnum. 

12.  Thesis  I.a  Ignorantia  consequens , non  tollit  volunta- 
rium. 

Prob.  Nam  a voluntate  procuratur  ; qui  autem  vult  causam, 
vult  etiam  effectum. 

Thesis  II. a Ignorantia  concomitans  sic  tollit  voluntarium, 
ut  non  gignat  involuntarium . 

Prob.  Per  illam  enim  homo  sic  disponitur;  ut,  etiamsi  ob- 
iecti  scientiam  haberet,  tamen  actionem  emitteret  : puta  si 


— 15  — 


quis  iarn  animo  paratus  inimicum  interficere,  forte  illum  inter 
venandum  occidat,  existimans  se  feram  percutere.  Certe  tum 
notitia  obiecti  deest ; sed  ita  deest,  ut  eius  absentia  actum  non 
determinet.  Quare  actio  , quae  sic  eyeritur,  involuntaria  dici 
non  potest  , sed  tantum  non  voluntaria . 

Thesis  IIL a Ignorantia  antecedens  sic  tollit  voluntarium , 
ut  gignat  involuntarium. 

Prob.  Ignorantia  antecedens  ea  est,  quae  actum  voluntatis 
omnino  praeit.  Ergo  omnino  aufert  cognitionem  finis,  ac  proin- 
de constitutivum  voluntarii.  Itemque  in  ignorantia  antece- 
dente homo  ita  se  habet,  ut  si  obiecti  notitiam  possideret,  ab 
operando  abstineret.  Ergo  causa  est  cur  ad  agendum  fiat  gra- 
dus; et  actus,  qui  ex  ipsa  consequitur,  saltem  interpretati  ve  , 
est  contra  inclinationem  voluntatis.  Ergo  etiam  ex  hac  parte 
deficit  a ratione  voluntarii. 

Adverte  quod  ignorantia,  ut  vere  dicatur  antecedens,  debet 
esse  omnino  invincibilis;  nimirum  eiusmodi,  ut  oppositae  co- 
gnitionis comparandae  nulla  moralis  diligentia  praetermissa 
sit , vel  saltem  nulla  suspicio  contraria  animum  operantis 
pulsaverit. 

Thesis  IV.a  Violentia  inferri  nequit  actibus  elicitis ; inferri 
autem  potest  actibus  imperatis , in  iisque  perimit  rationem 
voluntarii . 

Prob.  Actus  eliciti  illi  sunt,  qui  per  se  ad  voluntatem  per- 
tinent, ab  ipsaque  immediate  proficiscuntur.  Contra,  actus  im- 
perati dicuntur,  qui  ad  aliam  quidem  facultatem  spectant,  sed 
voluntatis  imperio  subiiciuntur.  Sic  amor  scientiae  adipiscendae 
est  actus  elicitus  , studium  et  applicatio  intellectus  ususque 
mediorum  externorum,  quae  ad  scientiam  comparandam  con- 
ferunt , sunt  actus  imperati.  Hoc  posito  , quisque  videt  vio- 
lentiam actibus  elicitis  inferri  non  posse,  posse  tamen  actibus 
imperatis.  Nam  violentum  definitur : Actio  ab  externo  prin- 
cipio procedens  , renitente  subiecto.  lamvero  actus  elicitus  , 
cum  a voluntate  gignatur,  quae  principium  internum  est,  sem- 
per  a principio  interno  enascitur ; nec,  nisi  conceptuum  pugna, 

principio  externo  potest  attribui.  Contra  actus  imperati,  cum 
non  in  voluntate  sed  in  aliis  facultatibus  perficiantur  , quae, 
licet  a voluntate  moveri  debeant,  tamen  quandoque  ab  externa 
vi  ad  actum  inflectuntur  , optime  consistere  possunt  cum  con- 
trario voluntatis  imperio.  Quare  , {.rout  respectu  voluntatis 
spectantur,  violenti  dicendi  sunt  , non  quatenus  consideratur 
facultas,  a qua  immediate  procedunt,  sed  quatenus  considera- 
tur principium,  a quo  impulsum  accipiunt. 

Adverte  quod  ut  actus  huiusmodi  vere  sint  involuntarii  , 
necesse  est  ut  voluntas,  quantum  potest,  actu  obsistat.  Secus 
subiectum  non  esset  renitens  , quemadmodum  requiritur  ad 
notionem  violentiae,  sed  aliquid  actui  conferret,  nimirum  po- 
tentiam saltem  passivam,  in  qua  actus  recipiatur. 

Thesis  Y.a  Concupiscentia , si  est  omnino  antecedens , au- 
get voluntarium , sed  minuit  liberum . 

Prob.  prima  pars.  Voluntarium  dicitur  ex  hoc  , quod  in  i- 
psum  fertur  voluntas.  Atqui  concupiscentia  illecebris  suis  hunc 
motum  voluntatis  auget.  Ergo,  si  voluntarium  consideretur  ex 
parte  tendentiae  voluntatis,  augetur  vi  concupiscentiae. 

Prob.  secunda  pars.  Libertas  in  quadam  indifferentia  consi- 
stit. Sed  concupiscentia  antecedens,  hoc  ipso  quod  voluntatem 
in  obiectum  vehementer  inclinat,  indifferentiam  minuit.  Ergo 
ex  hac  parte  minuit  libertatem. 

Thesis  VI. a Concupiscentia  consequens  ita  auget  volunta- 
rium, ut  non  minuat  liberum . 

Prob.  Qui  vult  causam,  vult  effectum.  Ergo  imminutio  illa 
indifferentiae  et  aequilibrii  , quae  nascitur  ex  concupiscentia 
consequente,  cum  ex  ipso  usu  libertatis  procedat , iure  me- 
ritoque imputatur  agenti  , prout  libere  se  ad  operandum  ad- 
vertit. 

Thesis  VII  a Quae  ex  metu  fiunt,  quamquam  sub  aliquo 
respectu  involuntaria  dicantur  ; tamen  absolute  et  simpliciter 
sunt  voluntaria . 

Prob.  Opus  absolute  et  simpliciter  considerari  debet  secun- 
dum id  quod  est  , non  vero  secundum  id  quod  esset.  Atqui 

opus,  ex  metu  peractum,  secundum  id  quod  est  , reapse  re- 
spondet electioni  voluntatis,  a qua,  prout  hic  et  nunc  obiicitur, 
praefertur  opposito.  Ergo  absolute  et  simpliciter  voluntarium 
est  ; licet,  quia,  semotis  illis  circumstantiis,  non  fieret,  hypo- 
thetice sit  involuntarium.  Sic  mercator  , qui , tempestate  ob- 
orta, in  mare  proiicit  merces,  ne  naufragium  incurrat  ; pro- 
iectionem  illam  mercium  revera  vult  , licet  cum  suo  damno. 
Ipsi  igitur  est  voluntaria.  Attamen  , quia,  nisi  tantum  peri- 
culum instaret  , merces  servare  vellet ; earum  iactura  invo- 
luntaria ex  hac  parte  dicitur. 

13.  Obiectiones.  Ob.  l.a  Dicendum  cum  Puffendorfio  , ae- 
que esse  involuntariam  actionem  ex  metu,  atque  ex  violentia 
factam  ; ita  ut  etiam  facinora  , ex  incusso  metu  patrata  , 
culpa  vacent  et  commiseratione  sint  digna  (1). 

R.  Nego  prorsus  assertura.  Violentia  ea  motio  dicitur,  cuius 
principium  est  extra,  renitente  subiecto.  Ergo  opus,  ex  mera 
violentia  factum,  nullo  modo  attribui  potest  ei,  qui  violentiam 
patitur.  Contra  qui  ex  metu  agit,  se  propria  voluntate  ad  al- 
terutram partem  optionis  inclinat,  atque,  ut  supra  explicatum 
est,  actum  voluntarium  revera  elicit.  Confundenda  vero  non 
sunt  culpae  vacuitas  et  commiseratio.  Hanc  utique  meretur  is, 
qui  in  eiusmodi  coniicitur  angustias,  ut  vel  ingentem  aliquam 
calamitatem  subeat,  aut  a virtute  recedat.  Verum,  si  tunc  a- 
nimo  frangitur  ceditque  timori ; a culpa  excusari  non  potest. 
Revera  enim  eius  optio  e principio  interno  processit. 

Instabis.  Iure  Puffendorfius  aequiparat  metum  violentiae.  U- 
trumque  enim  nascitur  ex  re  voluntati  contraria,  quae  in  vio- 
lentia agit  ut  praesens,  in  metu  agit  ut  futura. 

R.  Nego  'paritatem.  Audiatur  iterum  S.  Thomas  : « Ea 
quae  aguntur  per  metum  et  per  vim,  non  solum  differunt  se- 
cundum praesens  et  futurum ; sed  etiam  secundum  hoc,  quod 
in  eo  , quod  agitur  per  vim  , voluntas  non  consentit  , sed 
omnino  est  contra  motum  voluntatis  : sed  id,  quod  per  metum 

(1)  De  iure  naturae  et  gentium.  L.  I,  c.  5. 

agitur,  fit  voluntarium,  ideo  quia  motus  voluntatis  fertur  in 
ipsum,  licet  non  propter  se  sed  propter  aliud,  scilicet  ad  re- 
pellendum malum  quod  timetur ; sufficit  enim  ad  rationem 
voluntarii,  quod  sit  propter  aliud  volitum.  Voluntarium  enim 
est  non  solum,  quod  propter  seipsum  volumus  ut  finem  , sed 
etiam  quod  propter  aliud  volumus  , ut  propter  finem.  Patet 
ergo  quod  in  eo,  quod  per  vim  agitur,  voluntas  interior  nihil 
agit.  Et  ideo  Gregorius  Nissenus  dicit:  ad  excludendum  ea,  quae 
per  metum  aguntur,  in  definitione  violenti  non  solum  dicitur 
quod  violentum  est  cuius  principium  est  extra , sed  additur  : 
nihil  conferente  vim  passo ; quia  ad  id,  quod  agitur  per  me- 
tum, voluntas  timentis  aliquid  confert  (1).  » 

Oh.  II.a  Sicut  qui  agitatur  timore  facit  id,  quod  secus  non 
faceret , ita  qui  agitatur  concupiscentia.  Ergo  sicut  in  primo 
casu  actio  est  quodammodo  involuntaria  , ita  etiam  in  se- 
cundo. 

R.  Nego  paritatem . Cuius  negationis  sic  ratio  redditur  a 
S.  Thoma  : « In  eo,  qui  per  metum  aliquid  agit,  manet  repu- 
gnantia voluntatis  ad  id  quod  agitur  , secundum  quod  in  se 
consideratur.  Sed  in  eo,  qui  agit  aliquid  per  concupiscentiam, 
sicut  est  incontinens,  non  manet  prior  voluntas,  qua  repudia- 
bat illud  quod  concupiscitur  , sed  mutatur  ad  volendum  id 
quod  prius  repudiabat.  Et  ideo  quod  per  metum  agitur,  quo- 
dammodo est  involuntarium ; sed  quod  per  concupiscentiam 
agitur  , nullo  modo.  Nam  incontinens  vi  concupiscentiae  agit 
contra  id,  quod  prius  proponebat,  non  autem  contra  id  quod 
nunc  vult ; sed  timidus  agit  contra  id,  quod  etiam  nunc  se- 
cundum se  vult  (2).  » 


(1)  Summa  th.  1.»  2.ae  q.  6,  a.  6. 

(2)  Summa  th.  l.a  2.ae  q.  6,  a.  7 ad 

ARTICULUS  II. 

Da  moralitate  actionum  humanarum . 

14.  Actiones  humanae,  quatenus  honestae  sunt  vel  turpes,  mo- 
rales appellantur.  Quis  autem  sit  fons  unde  eiusmodi  qualitas 
honestatis  vel  turpitudinis  in  ipsas  obveniat  , in  hoc  articulo 
vestigabimus.  Quae  quidem  disceptatio  eo  magis  est  necessa- 
ria, quod  non  desint  homines,  qui  nullas  esse  actiones  natura 
sua  bonas  aut  malas  arbitrentur.  Hobbes  enim  in  primis,  cum 
hominem  extra  civilem  societatem  ferinum  ac  belluis  similem 
Unxerit,  omnem  moralitatem  actionum  nostrarum  ex  humana 
institutione  et  legibus  generari  effutiit  (1).  Huic  errori  affine 
est  delirium  Saint-Lambert  , qui  statuit  bonitatem  vel  turpi- 
tudinem actionum  humanarum  ex  consuetudine  et  opinione 
populorum  derivari  (2).  His  longe  minus  erravit  Puffendorfius, 
qui,  etsi  actiones  humanas  per  se  inspectas  indifferentes  esse 
voluit,  earum  tamen  moralitatem  a Dei  voluntate  deduxit  (3). 
Denique  rationalistae  transcendentales,  moralitatem  de  medio 
pellunt  , cum  omnes  actiones  aut  ad  fatalem  explicationem 
Absoluti  , quod  aiunt  , aut  ad  meram  logicam  necessitatem 
revocent. 

15.  Thesis  I.a  Actionum  humanarum  moralitas  non  pendet 
ab  opinione  populorum . 

Prob.  Opinio  res  varia  est  et  mutabilis  et  diversa,  prout  diversa 
sunt  ingenia,  inclinationes,  habitudines,  loca,  aliaeque  circum- 
stantiae, quae  ipsam  ingenerare  possunt.  At  contra  iudicium 
de  honestis  ac  pravis  actionibus,  saltem  illis  quae  per  se  pa- 
tent aut  facili  ratiocinatione  a primis  principiis  derivantur, 
idem  plane  et  immutabile  perseverat.  Ergo  morale  discrimen 

(1)  De  Cive , c.  14,  § 17. 

(2)  Vide  Cousin,  Cours , d'Hist.  de  philos.  morale , legon  V. 

(3)  De  iure  naturae  et  gentium , L.  1,  c.  2. 

actionum  humanarum  pendere  nequit  ab  opinione  populorum. 
Et  sane  omnes  gentes  blasphemiam,  periurium  , proditionem 
patriae,  dolosum  promissum  et  similia  inhonesta  esse  censent, 
semperque  censuerunt.  Contra,  taiuquam  bonam  dilaudant  fidem, 
liberalitatem  , Divinitatis  obsequium  , et  alia  eiusmodi.  Ergo 
si  talia  iudicia  ab  opinione  penderent,  effectus  superaret  cau- 
sam. Id,  nisi  absurde,  dici  nequit.  Effectus  universalis  et  con- 
stans, universalem  et  constantem  exigit  causam;  quae  alia  esse 
nequit  nisi  natura,  aut  id  quod  in  natura  fundatur. 

Thesis  II. a Actionum  humanarum  moralitas  )ion  pendet 
a legibus  humanis . 

Prob.  Nos,  ductu  naturae,  legum  bonitatem  ex  praesuppo- 
sita  moralitate  actionum  metimur,  non  vice  versa.  Nemo  enim 
ad  obediendum  legibus  se  adstringi  diiudicat  , nisi  perspiciat 
nihil  ipsis  contineri,  quod  iniustum  aut  impium  sit;  secus  ad 
obedientiam  potius  denegandam  se  adigi  existimaret.  Quisque 
enim  sentit  se  altiore  lege  teneri , qua  solvi  nulla  lege  huma- 
na possit;  et  cui  si  reluctetur,  rationem  ipsam  violabit  et  quan- 
tum in  se  est  interimet.  Et  sane,  si  adeo  prava  exstaret  So- 
cietas, quae  impiis  legibus  delectaretur,  ac  rapinas,  latrocinia , 
periuria,  fraudes,  adulteria,  et  quidquid  aliud  turpe  est  sanciret; 
num  idcirco  haec  flagitia  pravitate  sua  spoliarentur  , neque 
execratione  et  supplicio,  sed  laudibus  et  praemio  digna  fierent. 

Breviter,  leges  humanae  non  hoc  ipso,  quod  leges  sunt,  iustae 
sunt;  sed  iniquae  etiam  esse  possunt.  Ergo  non  ipsae  sunt 
suprema  norma  bonitatis  et  iustitiae,  sed  altiori  normae  sub- 
duntur, cui  conformari  debent,  ut  iustae  habeantur. 

Thesis  III. a Non  omnis  actionum  humanarum  mor alitas 
pendet  a libera  Dei  voluntate. 

Prob.  Plurium  actionum  humanarum  moralitas  immutabilis 
est.  Sic  ex.  gr.  cultus  Dei  est  honestus  ; turpis  contra  blas- 
phemia.  Atqui  quod  est  eiusmodi,  a libera  Dei  voluntate  non 
pendet;  siquidem  haec  in  effectibus,  quos  producit,  contrarium 
facere  potuisset.  Ergo  non  omnis  actionum  humanarum  mo- 
ralitas pendet  a libera  Dei  voluntate. 

Deinde  , divina  voluntas  bonitatem  vel  malitiam  actionibus 
impartire  non  posset  , nisi  ante  praesumatur  bonum  esse  et 
honestum  Deo  praecipienti  parere,  turpe  et  illicitum  reluctari. 
Ergo  aliquid  reperitur,  quod  ante  liberam  Dei  voluntatem  ceu 
bonum  aut  malum  sit  admittendum. 

Tertio,  homo  natura  sua  hnem  aliquem  praestitutum  habet. 
Cum  igitur  hic  finis  naturaliter  homini  conveniat ; naturaliter 
etiam  ei  convenit  se  ad  finem  illum  promovere,  atque  ea  se- 
ctari quae  ad  eumdem  adipiscendum  iuvant.  Tum  quoque  con- 
veniens homini  est  ceteros  appetitus  , qui  ad  contraria  bona 
pelliciunt  , refraenare  , et  rationi  submittere.  Id  non  facere, 
inconveniens  ac  turpe  est.  Inspecta  igitur  natura  hominis,  ali- 
qua comperiuntur  , quae  eidem  necessario  conveniunt ; alia 
quae  necessario  discrepant.  Prima  dicuntur  bona,  secunda  vero 
mala. 

Thesis  IV.a  Actionum  humanarum  moralitas  immediate 
pendet  ab  ordine  obiectivo  rerum  ; mediate  autem  ah  ordine 
divinae  sapientiae  et  bonitatis,  seu  ab  aeterna  lege  Dei . 

Prob.  prima  pars.  Cuiusque  entis  tum  bonae  aut  malae  sunt 
operationes,  cum  eius  naturae  congruunt  aut  discrepant.  At  homi- 
nis natura  in  ratione  sita  est,  a qua  in  operando  duci  debet.  Ergo 
eius  actiones  bonae  erunt  vel  malae,  prout  iuxta  vel  contra  di 
ctamen  rationis  fiunt.  At  ratio  hoc  dictat  ut  ordo  rerum  servetur, 
eique  homo  se  attemperet  , ut  in  actibus  suis  harmonia  illa 
renideat,  quam  supremus  Artifex  intendit.  Huic  igitur  ordini, 
ope  rationis  innotescenti,  consonare  actiones  humanae  debent, 
ut  hominem  deceant,  ac  proinde  bonae  et  honestae  habeantur. 

Prob.  secunda  pars.  Ordo  rerum  pendet  a divina  sapientia 
et  bonitate.  Rerum  enim  naturae  et  relationes  a divino  intel- 
lectu dictantur  , divinam  essentiam  contemplante.  E go  hoc 
ipso  quod  actionum  humanarum  moralitas  immediate  pendet 
ab  ordine  rerum  , mediate  pendet  a divina  sapientia  et  bo- 
nitate, seu  ab  aeterna  lege  Dei. 

Praterea,  moralitas  pendet  ab  ordine  rerum,  quatenus  hic 
ordo  a ratione  apprehenditur  et  voluntati  proponitur.  Sed  ratio 

in  tantum  id  praestat  , in  quantum  est  participata  similitudo 
rationis  divinae  , a qua  omnis  veritas  sive  speculativa  sive 
practica  ducit  originem.  Ergo  nequit  voluntas  habere  pro  nor- 
ma rationem  humanam,  ordinem  rerum  apprehendentem  ; nisi 
hoc  ipso  pro  norma  habeat  rationem  divinam  , cuius  virtute 
ratio  humana  operatur. 

Thesis  V.a  Ordo  rerum  obiectivus  moralitatem  actui  hu- 
mano impertit,  vi  obiecti  , quod  hic  respicit , finis  cui  diri- 
gitur, circumstantiarum  quibus  afficitur. 

Proh,  prima  pars.  Cum  operatio  sit  motus  quidam,  quo  a- 
nimus  in  obiectum  tendit,  ab  obiecto,  quod  ipsam  terminat ,, 
speciem  mutuatur.  Prout  igitur  obiectum  bonum  est  vel  malum, 
operatio  ipsa  bonitatem  induet  vel  malitiam. 

Hinc  inferes,  bonitatem  vel  malitiam,  quam  operatio  ex  ob- 
iecto contrahit,  illi  esse  essentialem,  ac  proinde  immutabi- 
lem ; cum  respiciat  intrinsecam  eius  realitatem,  seu  specificam 
rationem.  Adverte  tamen  obiectum  sumendum  esse  in  ratione 
formali,  seu  sub  respectu,  quo  attingitur  ab  operante.  Obie- 
ctum enim  in  se  unum  idemque  subsistens,  variari  potest  quoad 
rationem  formalem,  prout  sub  una  potius  quam  alia  relatione 
inspiciatur. 

Prob.  secunda  pars.  Finis,  etiam  cum  diversus  est  ab  obie- 
cto, in  quod  fertur  operatio,  reve  a terminat  actum  volunta- 
tis, impellitque  operantem  ad  actionem  eliciendam.  Ergo  ha- 
bet rationem  termini  et  causae  , respectu  actus.  Suo  igitur 
modo  in  eius  moralitatem  reapse  influit;  immo  plerumque 
novam  spe  dem  tribuit  actioni.  Sic  qui  eleemosynam  elargitur 
ex  motivo  religionis,  actionem  elicit  duplici  affectam  bonitate. 

Prob.  tertia  pars.  Adiuncta  vel  circumstantiae  , quae  forte 
obiectum  aut  operantem  afficiunt  , saepenumero  peculiarem 
convenientiam  vel  discrepantiam  retinent  cum  ordine  rationis. 
Ergo  etiam  ipsae  modificare  possunt  vel  terminare  actum  vo- 
luntatis , qui  in  concreto  elicitur  et  obiectum  respicit  prout 
determinatis  conditionibus  adstrictum  est.  Actui  igitur  suo 
modo  aliquid  moralitatis  conferunt. 

Ut  itaque  humanus  actus  absolute  sit  bonus,  ex  nulla  harum 
partium  peccare  debet;  secus,  quadantenus  saltem,  erit  malus. 
Hinc  in  moralibus  exortum  est  proverbium,  Bonum  ex  inte- 
gra causa,  malum  ex  quocumque  defectu. 

16.  Obiectiones.  Ob.  la  ex  Puffendorfio : Honestas  et  turpi- 
tudo actionum  nostrarum  pendet  tandem  ex  lege  aeterna  Dei. 
Atqui  lex  non  est  aliud  nisi  iussum  superioris  ad  voluntatem 
pertinens.  Ergo  honestas  et  turpitudo  actionum  nostrarum  pen- 
det a voluntate  divina. 

R.  Dist.  maz : Pendet  tandem  ex  lege  aeterna  Dei,  si  no- 
mine legis  aeternae  , intelligatur  ratio  divinae  sapientiae  a - 
ptans  omnia  ad  debitum  finem,  conc  ; si  nomine  legis  intelliga- 
tur merum  beneplacitum  divinum  et  libera  dispositio,  nego . 
Ad  min.  pariter  dist.  Lex  intellecta  primo  modo  non  est 
aliud  nisi  iussum  ad  voluntatem  pertinens,  nego;  intellecta  se- 
cundo modo,  concedo . 

Etsi  dictamen  divinae  mentis  , secluso  omni  respectu  ad 
voluntatem  imperantem,,  lex  stricto  sensu  appellari  nequeat  , 
quae  non  modo  intellectum  sed  etiam  voluntatem  includit  ; 
tamen  latiore  significatu,  quatenus  regula  est  actionum  dirigen- 
darum, legis  nomine  donatur.  Sic  dictamen  huiusmodi  divinae 
mentis  legem  aeternam  appellavit  S.  Thomas,  ubi  ait:  « Quod  ra- 
tio humana  sit  regula  voluntatis,  ex  qua  eius  bonitas  mensuratur, 
habet  ex  lege  aeterna,  quae  est  ratio  divina.  Unde  in  Ps.  46 
dicitur:  Multi  dicunt , quis  ostendit  nobis  bona?  Signatum  est 
super  nos  lumen  vultus  tui,  Domine  (1).  » Sic  autem  lex  aeterna 
non  libertatem  sed  necessitatem  exhibet. 

Ob.  11. a Contra  V.am  thesim.  Actio  in  moralibus  speciem  sumit 
a fine;  nam  finis  proprie  terminat  intentionem  agentis.  Ergo 
falsum  est  quod  actio  bonitatem  vel  malitiam  praecipue  re- 
cipiat ex  obiecto. 

R.  Dist.  ant.  Actio  in  moralibus  speciem  sumit  a fine,  intrin- 
seco, conc;  extrinseco,  subdist . tantum  , nego  ; etiam  , conc. 


(1)  Summa  th.  l.a  2.ae  q.  19,  a.  4. 

Ad  conseq.  nego  suppositum,  nempe  obiectum  differre  a fine 
intrinseco. 

Duplex  finis  considerari  debet:  intrinsecus,  qui  dicitur  finis 
operis;  et  extrinsecus,  nempe  quem  agens  ad  arbitrium  sibi 
figit,  et  dicitur  finis  operantis . Primus  confunditur  cum  ipso 
obiecto  et  per  se  ac  natura  sua  terminat  actionem.  Unde  illi 
speciem  impertit.  Secundus  se  habet  extrinsecus  et  per  modum 
circumstantiae.  Quare,  licet  bonitatem  vel  malitiam  actui  im- 
pertiat , id  tamen  non  facit  nisi  secundario. 

Adverte  tamen  , hoc  dici  primum  de  actibus  qui  obiectum 
respiciunt  per  se  bonum  vel  malum  moraiiter.  Nam  si  agitur 
de  actibus,  per  se  indifferentibus  quoad  speciem  ; hi,  ad  mores 
quod  attinet,  speciem  recipiunt  ex  fine,  licet  extrinseco,  quia 
is  in  eo  casu  terminat  actionem.  Deinde  dicitur  respectu  finis, 
qui  mere  comitetur  actionem,  non  vero  de  fine  qui  moveat  ad 
actionem  et  sit  causa  cur  ipsum  obiectum  appetatur.  Si  enim 
id  accideret , tunc  a fine  derivaretur  praecipua  bonitas  aut 
malitia  actionis.  Unde  ait  Aristoteles  : Qui  furatur  ut  sit  a- 
dulter , est  per  se  loquendo  magis  adulter , quam  fur  (]). 

Ob.  III.a  contra  eamdem  thesim.  Quandoque  circumstantiae 
determinant  speciem  actus  moralis  ; ut  ex.  gr.  si  quis  furetur 
in  loco  sacro,  non  committit  simpliciter  furtum  sed  sacrilegium. 
Ergo  falsum  est  , speciem  semper  haberi  ex  obiecto  in  actu 
morali. 

R.  Dist.  ant . Quandoque  circumstantiae  determinant  speciem 
actus  moralis,  quando  transeunt  in  conditionem  obiecti,  conc  ; 
quando  manent  merae  circumstantiae,  nego. 

Evenire  potest  ut  circumstantiae  propter  peculiarem  conve- 
nientiam vel  discrepantiam  ab  ordine  rationis,  induant  et  ipsae 
rationem  obiecti,  et  novam,  specie  diversam  , adducant  boni- 
tatem vel  malitiam.  Sic  est  de  exemplo  superius  allato,  quod 
non  solum  est  furtum,  propter  rapinam  rei  alienae,  sed  etiam 
est  sacrilegium  propter  loci  sanctitatem  , quae  violatur.  Sed 


(1)  Quinto  Ethicorum. 

quando  manent  merae  circumstantiae,  ut  si  quis  furetur  par- 
vam aut  ingentem  vim  pecuniae  , non  mutant  speciem  actus 
moralis,  sed  eum  tantum  amplificant  aut  minuunt,  aut  etiam 
accidentaliter  afficiunt. 


ARTICULUS  III. 

De  merito  et  demerito. 

17.  Actiones  humanae,  seu  a libera  voluntate  procedentes  , 
(quae  enim  necessitate  fluunt  dicuntur  actus  hominis  non  actus 
humani)  triplici  potissimum  aspectu  considerari  possunt.  U- 
nus  est  quoad  ordinem  obiectivum  a Dei  sapientia  ortum  et 
a nobis  per  rationem  apprehensum.  Sub  hoc  respectu  mora- 
litatem  induunt ; de  qua  iam  locuti  sumus.  Alter  est  ^ quoad 
subiectum,  a quo  exseruntur.  Sic  nobis  imputabiles  dicuntur: 
nihil  enim  est  aliud  imputabilitas,  nisi  habitudo,  vi  cuius  actio 
agenti  tribuitur,  ut  effectus  causae.  Vera  autem  causa  actionis 
bonae  vel  malae  is  iure  censetur,  in  cuius  potestate  fuit  eam 
ponere  vel  non  ponere.  Tertius  respectus  est  quoad  alios,  in 
quorum  emolumentum  vel  detrimentum  actiones  illae  cedunt. 
Sub  hoc  aspectu  rationem  meriti  aut  demeriti  exhibent;  quae 
nihil  est  aliud,  nisi  congruae  retributionis  exigentia. 

18.  Thesis  La  Homo  actibus  suis  potest  apud  alios  mereri 
vel  demereri. 

Prob.  Homo  actibus  suis  potest  aliquid  efficere  , quod  in 
alterius  emolumentum  cedat  ; quin  ad  id,  mercede  pacta,  ex 
peculiari  obligatione  teneatur.  In  eo  casu  ratio  ordinis  et  de- 
bitae proportionis  postulat  ut  is,  qui  opera  alterius  auctus  est, 
vicem  illi  rependat,  ac  tantumdem  reddat  de  bonis  suis,  quan- 
tum recepit  , saltem  ipsum  compenset  grati  animi  sensu  et 
obsequio.  Id  vero  non  est  aliud  , nisi  actui  inesse  exigentiam 
praemii,  nempe  meritum. 

Consimilis  ratiocinatio  fiat  pro  actionibus  , quae  contra  in 
alterius  detrimentum  vergunt.  Iis  enim  , ex  eodem  ordinis 

principio,  debitum  inest  subeundi  poenam  , nempe  ut  auctori 
tantumdem  boni  dematur  , quantum  ipse  alteri  actione  sua 
abstulit. 

Ut  quis  apud  alterum  mereatur , opus  non  est  ex  nulla 
officio  ad  actionem  praestandam  adstringi  : sed  sufficit  , ut 
ad  illam  ex  peculiari  contractu  non  teneatur,  recepta  merce- 
de.  Si  enim  id  fiat,  meritum  nullum  erit ; propterea  quod  tunc 
actio  illi,  in  cuius  bonum  cedit,  directe  debetur,  tamquam  ali- 
quid ad  quod  ius  acquisivit.  Quamquam  eo  etiam  casu,  qui  a- 
ctionem  ponit,  mereri  poterit,  propter  peculiarem  diligentiam 
vel  celeritatem  aut  adiuncta  alia,  praeter  consuetum  ordinem 
conquisita. 

Thesis  II.a  Homo  actibus  suis  mereri  potest  vel  demereri 
apud  societatem . 

Prob.  Homo  actibus  suis  potest  incrementum  vel  detrimen- 
tum afferre  tum  bono  communi  societatis  , tum  bono  privato 
personarum  ipsam  constituentium.  In  utroque  casu  ratio  ordi- 
nis et  proportionis  exigit,  ut  ipsi  in  bonis  aut  in  malis  aequi- 
valens  restituatur.  Ad  rem  S.  Thomas : « Meritum  vel  deme- 
ritum dicuntur  in  ordine  ad  retributionem,  quae  fit  secundum 
iustitiam.  Retributio  autem  secundum  iustitiam  fit  alicui  ex 
eo,  quod  agit  in  profectum  vel  nocumentum  alterius.  Est  au- 
tem considerandum  quod  unusquisque,  in  aliqua  societate  vi- 
vens , est  aliquo  modo  pars  et  membrum  totius  societatis. 
Quicumque  ergo  agit  aliquid  in  bonum  vel  malum  alicuius  in 
societate  exsistentis,  lioc  redundat  in  totam  Societatem;  sicut 
qui  laedit  manum,  per  consequens  laedit  hominem.  Cum  ergo 
aliquis  agit  in  bonum  vel  malum  alterius  singularis  personae, 
cadit  ibi  dupliciter  ratio  meriti  vel  demeriti.  Uno  modo  se- 
cundum quod  debetur  ei  retributio  a singulari  persona,  quam 
iuvat  vel  offendit  ; alio  modo  secundum  quod  debetur  ei  re- 
tributio a toto  collegio.  Quando  vero  aliquis  ordinat  actum 
directe  in  bonum  vel  malum  totius  collegii,  debetur  ei  retri- 
butio primo  quidem  et  principaliter  a toto  collegio,  secunda- 
rio vero  ab  omnibus  collegii  partibus.  Cum  vero  aliquis  agit 

quod  in  bonum  proprium  vel  malum  vergit,  etiam  debetur  ei 
retributio  in  quantum  etiam  hoc  vergit  in  bonum  commune, 
secundum  quod  ipse  est  pars  collegii  (1).  » 

Thesis  III.a  Homo  actibus  suis  mereri  potest  vel  demereri 
apud  Deum. 

Prob.  Etsi  Deus  in  se  augeri  ullo  bono  intrinsecus  nequeat; 
augeri  tamen  potest  quoad  gloriam  extrinseeam,  et  honorem 
ipsi  exhibitum  a rationali  creatura.  Insuper  cum  sit  Guberna- 
tor totius  universi  et  potissimum  societatis  humanae ; sibi 
quodammodo  tribuit,  quidquid  in  bonum  huius  societatis  aut 
membrorum  eius  efficitur.  Ex  duplici  hoc  capite  homo  mereri 
potest  apud  Deum,  quatenus  honorem  Deo  debitum  servat  aut  e- 
tiarn  amplificat,  et  ceterorum  saluti  ac  perfectioni  operam  navat. 
Audiamus  iterum  Aquinatem  : «Actus  alicuius  hominis  habet 
rationem  meriti  vel  demeriti  secundum  quod  ordinatur  ad  al- 
terum vel  ratione  sui  vel  ratione  communitatis.  Utroque  au- 
tem modo  actus  nostri  boni  vel  mali  habent  rationem  meriti 
vel  demeriti  apud  Deum.  Ratione  quidem  ipsius,  in  quantum 
est  ultimus  hominis  finis  ; est  autem  debitum  ut  ad  finem  ul- 
timum omnes  actus  referantur.  Unde  qui  facit  actum  malum, 
non  referibilem  in  Deum,  non  servat  honorem  Dei,  qui  ultimo 
fini  debetur.  Ex  parte  vero  totius  communitat:s  universi ; quia 
in  qualibet  communitate  ille,  qui  regit  communitatem , prae- 
cipue habet  curam  boni  communis ; unde  ad  eum  pertinet  re- 
tribuere pro  his  , quae  bene  vel  male  fiunt  in  communitate. 
Est  autem  Deus  gubernator  totius  universi  et  specialiter  ratio- 
nalium creaturarum.  Unde  manifestum  est  quod  actus  humani 
habent  rationem  meriti  vel  demeriti  per  comparationem  ad 
ipsum : alioquin  sequeretur  quod  Deus  non  haberet  curam  de 
actionibus  humanis  (2).  » 

19.  Obiectiones.  Ob.  I.a  Meritum  et  demeritum  important  ordi- 
nem ad  corr  pensationem  emolumenti  vel  damni,  quod  alteri  pro- 

(1)  Summa  th.  l.a  2.ae  q.  21,  art.  3. 

(2)  Summa  th.  l.a  2.**  q.  21,  a.  4. 

curatur.  Sed  nullus  actus  hominis  potest  vergere  in  emolu- 
mentum vel  damnum  Dei.  Ergo  nulli  actui  humano  potest  inesse 
ratio  meriti  vel  demeriti  respectu  Dei. 

R.  Haec  difficultas  omnino  evanescit  ex  iis  , quae  dicta 
sunt  in  thesi  tertia  ; ex  quibus  apparet  distinguendam  esse 
min : Nullus  actus  humanus  potest  vergere  in  emolumentum 
vel  damnum  Dei,  quoad  perfectiones  et  bonum  eius  intrinse- 
cum , conc ; quoad  gloriam  extriosecam  et  ordinem  ab  ipso 
constabilitum  in  rebus,  nego.  Ad  rem  S.  Thomas  : « Per  a- 
ctum  hominis,  Deo  secundum  se  nihil  potest  accrescere  vel  de- 
perire ; sed  tamen  homo,  quantum  in  se  est,  aliquid  subtrahit 
Deo  vel  ei  exhibet,  cum  servat  vel  non  servat  ordinem,  quem 
Deus  instituit  (1).  » 

Ob.  ll.a  « Instrumentum  nihil  meretur  vel  demeretur  apud 
eum,  qui  utitur  instrumento;  quia  tota  actio  instrumenti  est 
utentis  ipso.  Sed  homo  in  agendo  est  instrumentum  divinae 
virtutis.  Ergo  homo  bene  agendo  vel  male  non  meretur  vel 
demeretur  apud  Deum.  » 

R.  Huic  difficultati,  quam  sibi  proponit , sic  respondet  S. 
Thomas  : « Dicendum  quod  homo  sic  movetur  a Deo  ut  in- 
strumentum , quod  tamen  non  excludit  quin  moveat  seipsum 
per  liberum  arbitrium;  et  ideo  per  suum  aclum  meretur  vel 
demeretur  apud  Deum  (2).  » Quare  sic  dist.  mai:  Instrumen- 
tum nihil  meretur  vel  demeretur  apud  eum,  qui  mitur  instru- 
mento, si  est  instrumentum  mere  passivum,  conc ; si  est  a- 
ctivum  et  liberum,  nego, 

Ob,  III. a Homo  quidquid  habet  naturae  aut  virium  accepit 
a Deo.  Ergo  quidquid  in  Dei  obsequium  operatur,  nihil  aliud 
facit,  quam  Deo  reddere,  quod  Dei  esr.  Apud  ipsum  igitur 
mereri  non  potest. 

R.  Conc.  ant.  et  dist.  C07iseq.  Nihil  aliud  facit  quam  Deo 
reddere  quod  ita  est  Dei,  ut  sit  etiam  ipsius  hominis,  conc  : 
quod  ita  est  Dei,  ut  nullo  modo  sit  hominis,  nego. 

(1)  Ibid.  a.  4 ad  1™ 

(2)  Loco  supra  citato  ad  2.m 

Ex  obiectione  non  aliud  sequitur  , nisi  non  posse  homini 
respectu  Dei  competere  meritum,  secundum  absolutae  iustitiae 
rigorem.  Haec  enim  requirit  ut  inter  terminos,  quos  respicit, 
mutua  sit  independentia,  saltem  respectu  eius  rei,  in  qua  alter 
alterum  sibi  obligat.  Id  certe  competere  homini  nequit  , re- 
spectu Dei.  Homo  enim  quidquid  habet,  a Deo  largiente  su- 
scepit. Nihilominus  cum  libertate  sit  praeditus  , vere  auctor 
est  et  principium  suarum  actionum  , ad  easque  eliciendas 
aliquid  ex  propria  determinatione  confert.  Quare  inter  ipsum 
et  Deum  aliqua  intercedit  ratio  iustitiae,  non  stricte  dictae,  sed 
secundum  quamdam  proportionem  ; quatenus  recto  usu  liber- 
tatis homo  se  determinat  ad  servandam  legem  a Deo  latam, 
cum  possit  contrarium  facere.  Quoniam  vero  divina  sapientia 
dictat , homini  sic  operanti  responsuram  esse  adeptionem  pro- 
prii finis  ^ tamquam  mercedem  et  praemium,  ordo  postulat  ut 
id  reapse  homini,  recte  operanti,  Deus  praestet.  Nec  vero  re- 
ctitudo essentialis  divinae  voluntatis  ab  eo  ordine  recedere 
Deum  sinit,  qui  sanctissimus  est  et  suae  sapientiae  consonus. 
At , ut  quisque  videt  , Deus  in  hoc  non  tam  homini  , quam 
potius  sibi  debitum  solvit. 

ARTICULUS  1Y. 

De  virtutibus  ei  vitiis . 

20.  Virtus  generatim  exprimit  quamdam  potentiae  perfectio- 
nem. Et  quoniam  po* entia,  ut  talis  est,  ordinatur  ad  actum  ; eius 
perfectio  in  hoc  consistit,  ut  actui  propinquior  efficiatur,  atque 
ad  ipsum  eliciendum,  quoad  heri  potest  , determinetur.  Hinc 
potentiae,  quae  ex  necessitate  agunt,  cum  sint  vi  naturae  de- 
terminatae ad  unum  in  operando  , per  se  virtutes  vocantur. 
Sic  dicitur  virtus  ignis  , virtus  plantae  , virtus  equi  , et  ita 
porro.  At  potentiae  rationales,  quae  indeterminationem  quam- 
dam habent  respectu  plurium  , egent  habitibus,  ut  ad  partem 
unam  prae  alia  inflectantur.  Hi  etiam  virtutes  appellantur  , 

sive  ad  partem  cognoscitivam  pertineant,  ut  scientia,  sive  ad 
partem  appetiti^am,  ut  liberalitas.  Sed  strictiore  sensu  nomen 
virtutis  competit  habitibus,  quae  partem  appetitivam  exornant  ; 
his  enim  liomo  dicitur  simpliciter  bonus , cum  contra  habiti- 
bus intellectualibus  dicatur  bonus  secundum  quid,  nempe  bo- 
nus philosophus  vel  bonus  mathematicus. 

Virtus  moralis  definitur  a S.  Augus  ino  : Bona  qualitas  men- 
tis, qua  recte  vivitur  et  nemo  male  utitur  (1).  Dicitur  mentis , 
ut  indicetur  subiectum  nempe  animus  , licet  respectu  po*en- 
tiarum,  quibus  instruitur.  Additur  bona  qualitas,  ut  exprimatur 
tum  perfectio,  quam  virtus  affert,  tum  genus  huius  perfectio- 
nis. Nam  virtus  est  conveniens  dispositio  animae  , sicut  pul- 
chritudo et  sanitas  sunt  debitae  dispositiones  corporis.  Inhae- 
ret autem  per  modum  qualitatis,  cum  sit  habitus  ; qui,  ut  in 
Metaphysica  dictum  est,  ad  genus  qualitatis  refertur.  Denique 
reliqua  vocabula  qua  recte  vivitur  et  nemo  male  utitur , ex- 
primunt ordinem  ad  actum,  sub  duplici  respectu  proprio  vir- 
tutis moralis  , quatenus  nempe  non  modo  inclinat  ad  bonam 
operationem,  sed  etiam  ad  bonum  usum. 

Dispositio  contraria  virtuti  est  vitium,  quod  est  habitus  ma- 
lus ; et  generatim  consistit  in  hoc,  ut  subiectum  aliter  dispo- 
natur, quam  eius  natura  poscit.  Cum  vero  natura  hominis  sit 
rationalis,  vitium  in  genere  morum  , in  tantum  homini  repu- 
gnat, in  quantum  repugnat  rationi.  Hinc  vituperationis  ductum 
est  nomen. 

21.  Thesis  I.a  Homo  ad  perfecte  opera>idum  indiget  virtu- 
tibus. 

Prob.  Ut  homo  perfecte  se  habeat  respectu  operationis  re- 
ctae, ita  in  se  disponi  debet  , ut  illam  exerceat  constanter  , 
prompte  et  delectabiliter.  Hae  vero  proprietates  non  obtinen- 
tur, nisi  per  habitum  ; et  habitus,  bene  disponens  ad  honestam 
operationem,  dicitur  virtus.  Ergo  virtus  necessaria  homini  est 
ad  perfecte  operandum. 


(1)  Contra  Julianum,  lib.  5,  c.  3. 

Thesis  II.a  Virtutes  naturaliter  non  acquiruntur  , nisi 
per  frequentiam  actuum . 

Prob.  Virtus  est  habitus  quidam,  seu  propensio  constans  ad 
eosdem  actus  iterandos  , facultati  superaddita.  Sed  propen- 
sio huiusmodi  , humana  industria  et  intra  naturae  ordinem, 
non  aliter  comparari  potest,  nisi  repetitione  actuum  ; sic  enim 
facultas  inflexionem  quamdam  contrahit  et  quasi  determinatio- 
nem ad  unum.  Ergo,  nonnisi  per  frequentiam  actuum  virtutes 
naturaliter  acquiruntur. 

Thesis  III.a  Virtus  , ut  dici  solet , in  medio  sita  est , seu 
in  adaequatione  cum  regula  rationis . 

Prob.  Virtus  est  perfectio  hominis,  ordinata  ad  eius  rectam 
operationem.  Atqui  regula  omnis  operationis  humanae  est  ratio. 
Ergo  virtus  ad  rationem  referri  debet,  tamquam  ad  propriam 
regulam.  Sed  quidquid  refertur  ad  aliquid  , tamquam  ad  re- 
gulam, exigit  ei  adaequari,  ita  ut  nec  hinc  nec  inde  deflectat, 
sive  per  excessum  sive  per  defectum , huiusmodi  autem  con- 
gruentia, medii  notionem  importat.  Ergo  virtus  exigit  ut  sit 
in  medi 3,  si  pro  medio  inteiligatur  mensura  et  modus  per  ra- 
tionem impositus. 

Thesis  IV. a Virtutes  cardinales  sunt  quatuor  : videlicet 
prudentia , iustitia , temperantia  et  fortitudo. 

Prob.  Virtus  aliqua,  ut  observat  S.  Thomas,  dicitur  cardi- 
nalis, quasi  principalis  ; quia  super  eam  aliae  virtutes  firman- 
tur, sicut  ostium  in  cardine.  Iamvero  huiusmodi  praerogativa 
non  competit  , nisi  quatuor  virtutibus  enumeratis.  Nam  cum 
virtus  in  hoc  consistat,  quod  subiectum  inflectat  ad  recte  ope- 
randum ; tot  erunt  virtutes  praecipuae,  quot  sunt  facultates, 
quae  ad  actum  moralem  concurrunt , eiusque  respectu  bene 
disponi  et  ordinari  possunt.  Hae  autem  facultates,  ut  ex  su- 
pra dictis  colligi  potest  , sunt  ratio  , voluntas  et  sensibilitas 
iuxta  partem  tum  concupiscibilem  tum  irascibilem.  Quatuor 
igitur  emergunt  virtutes  primitivae  et  capitales,  videlicet  pru- 
dentia , iustitia  , temperantia  et  fortitudo  , ad  quas  ceterae 
virtutes  morales  in  suo  quaeque  ordine  reducuntur. 


Prudentia  definiri  solet:  recta  ratio  agibilium , seu  habitus 
applicandi  principia  morum  universalia  ad  peculiares  conclu- 
siones operabilium.  Quare  pertinet  ad  rationem  practicam  et 
per  se  est  virtus  intellectualis,,  cum  sedem  habeat  in  facultate 
intellectiva.  Nihilominus  cum  respiciat  rectitudinem  impertien- 
dam actibus  liberis  et  supponat  voluntatem  bene  ordinatam 
circa  finem,  participat  rationem  etiam  virtutis  moralis. 

Iustitia  immediate  afficit  voluntatem,  et  a Jurisperitis  defi- 
nitur: Perpetua  et  constans  voluntas  ius  suum  cuique  tri- 
buendi. Hoc  sensu  accipitur  ut  specialis  quaedam  virtus,  ra- 
tionalem appetitum  inclinans  ad  praestanda  ea  , quae  ratio 
praescribit  tamquam  alteri  debita.  Nam  si  latius  sumi  vellet 
pro  constanti  voluntate  agendi  iuxta  ordinem,  a recta  ratione 
propositum  ; generalem  quamdam  notionem  virtutis  offerret  , 
sub  qua  reliquae  virtutes  morales,  tamquam  species  sub  gene- 
re, continerentur. 

Iustitia  dividi  solet  in  commutativam  et  distributivam,  prout 
respicit  ordinem  vel  unius  personae  ad  alteram , vel  commu- 
nitatis ad  singula  membra.  Prima  in  retribuendo  respicit  ae- 
qualitatem dati  et  accepti , secunda  proportionem  meritorum. 
Unde  iustitia  ex  hac  parte  respicit  medium  rei  (quod  hoc  ipso 
in  praesenti  casu  est  medium  rationis)  , in  commutati  va  qui- 
dem secundum  proportionem  arithmeticam,  in.  distributiva  vero 
secundum  proportionem  geometricam. 

Fortitudo  est  considerata  periculorum  susceptio  et  laborum 
perpessio.  Ut  patet  maximopere  deservit  ad  superandum  ani- 
mo impedimentum,  quod  oritur  ex  praegrandi  aliqua  difficul- 
tate. Sic  est  specialis  virtus,  quae  parteuj.  irascibilem  ordinat. 
Nam  si  accipitur  sensu  quodam  latissimo  , quatenus  importat 
quamdam  animi  firmitatem  ; sic  est  ipsa  quoque  generalis  vir- 
tus , seu  potius  conditio  omnium  virtutum  , ad  quas  profecto 
pertinet  firmiter  et  constanter  operari*.  Medium  veluti  occupat 
inter  timiditatem  et  audaciam  , quatenus,  ut  ait  S.  Thomas  , 
est  cohibitiva  timorum,  et  audaciarum  moderativa. 

Temperantia  in  hoc  cernitur,  quod  constanter  inclinemur 
ad  praescriptum  rationis  sequendum , circa  usum  rerum  ma- 
xime delectabilium  iuxta  sensum . Nam  cum  duplici  ex  ca- 
nite voluntas  per  .impetum  passionis  retrahi  possit  ab  ordine 
sectando  ; nimirum  vel  ob  timorem  deterrentis  mali , vel  ob 
cupiditatem  allicientis  boni;  contra  primum  roboramur  fortitu- 
dine , contra  alterum  temperantia.  Haec  etiam  potest  accipi 
sub  conceptu  quodam  generali,  quatenus  intelligatur  tamquam 
moderatio,,  per  rationem  ponenda  in  humanis  operationibus  et 
passionibus,  quod  est  commune  omni  virtuti  morali.  Sed,  sum- 
pta ut  specialis  virtus,  pro  materia  habet  , ut  diximus,  quae 
maxime  alliciunt  hominem  delectatione  sensibili. 

Quoad  reductionem  aliarum  virtutum  ad  quatuor  enumera- 
tas, ea  facile  fiet,  si  consideretur  similitudo  vel  analogia,  quam 
quaequae  virtus  cum  illis  retinet,  in  propria  ratione  formali. 

22.  Obiectiones.  Ob.  I.a  Habitus  ad  hoc  requiruntur  ut  tribuant 
facilitatem  operandi.  Sed  ad  actus  virtutis  non  indigemus  ali- 
qua facilitate,  cum  ex  electione  pendeant,  et  nihil  sit  facilius 
quam  quod  positum  est  in  nostra  potestate.  Ergo  ad  perfecte 
operandum  virtutibus  non  indigemus. 

R.  Solutio  patet  ex  dictis  in  thesi.  Nam  in  primis  passio- 
nes obsistere  possunt,  ita  ut  actus,  etiamsi  in  nostra  potestate 
sit , tamen  difficulter  fiat.  Deinde,  etiamsi  a passionibus  prae- 
scindamus, tamen  actus,  ab  electione  pendens,  in  nostra  qui- 
dem potestate  est  ut  fiat,  sed  qualitercumque,  non  autem  per- 
fecto modo:  nempe  expedite  , constanter  et  delectabiliter.  Id 
facultati  liberae  non  est  natura  insitum  ; atque  propterea  ad 
eius  actus  tali  modo  eliciendos,  indigemus  habitibus. 

Ob.  II.a  Habitus,  inflectendo  ad  unum,  tollit  libertatem.  Er- 
go non  perficit,  sed  pervertit  potentiam. 

R.  Nego  antec : Nam  quidquid  recipitur , ad  modum  reci- 
pientis recipitur . Unde  habitus  ita  recipitur  in  potentia,  quae 
est  domina  sui  actus  , ut  huiusmodi  dominium  minime  aufe- 
rat; non  enim  cogit  ad  unum,  sed  tantum  inclinat. 

Ob.  III.a  Non  omnis  virtus  consistit  in  medio.  Nam  quae- 

dam  se  extendunt  ad  extrema ; sicut  fortitudo,  quae  versatur 
circa  maxima  pericula. 

R.  Sic  huic  difficultati  respondet  S.  Thomas  : « Quod  quae- 
dam (virtutes)  attingunt  ad  maximum,  pertinet  in  eis  ad  ra- 
tionem medii , in  quantum  maximum  attingunt  secundum  re- 
gulam rationis;  sicut  fortis  attingit  maxima  pericula  secundum 
rationem  , scilicet  quando  debet  , ut  debet  , et  propter  quod 
debet.  Superfluum  enim  et  diminutum  accipitur  non  secundum 
quantitatem  rei,  sed  per  comparationem  ad  regulam  rationis; 
ut  puta  superfluum  esset  , si  quando  non  debet,  vel  propter 
quod  non  debet,  periculis  se  ingereret;  diminutum  autem  si  se 
non  ingereret,  quando  et  qualiter  deberet  (1).  » 

Ob.  IY.a  Pars  sensitiva  non  potest  esse  subiectum  virtutis. 
Sed  irascibilis  et  concupiscibils  pertinent  ad  partem  sensiti- 
vam. Ergo  male  ponuntur  virtutes  iis  respondentes. 

R.  Dist.  mai : Pars  sensitiva  non  potest  esse  subiectum  vir- 
tutis, per  se  spectata,  conc : prout  subest  regimini  rationis,  nego . 

« Cum  virtus  nominet  quoddam  potentiae  complementum,  po- 
tentiae autem  ad  actum  respiciant  ; oportet  humanam  virtu- 
tem in  illa  potentia  ponere,  quae  est  principium  actus  huma- 
ni. Actus  autem  humanus  dicitur  , qui  non  quocumque  modo 
in  homine  vel  per  hominem  exercetur,  cum  in  quibusdam  e- 
tiarn  plantae,  bruta,  et  homines  conveniant  ; sed  qui  hominis 
proprius  est.  Inter  cetera  vero  hoc  habet  homo  proprium  in 
suo  actu,  quod  sui  actus  est  dominus.  Quilibet  igitur  actus  , 
cuius  homo  dominus  est,  est  proprie  humanus ; non  autem  illi, 
quorum  homo  non  est  dominus,  ut  digerere  et  augeri,  et  alia 
huiusmodi.  In  eo  igitur  quod  est  principium  talis  actus,  cuius 
homo  dominus  est,  potest  poni  virtus  humana.  Sciendum  ta- 
men est,  quod  huiusmodi  actus  potest  esse  triplex  principium. 
Unum  , sicut  primum  movens  et  imperans,  et  hoc  est  ratio 
vel  voluntas.  Aliud  est  movens  motum,  sicut  appetitus  sensi- 
bilis, qui  et  movetur  ab  appetitu  superiori  in  quantum  ei  ob- 


(1)  Qq.  Disp . Quaestio  De  virtutibus  in  communi , a.  13  ad  5.m 

edit  , et  tunc  iterum  movet  membra  exteriora  per  sui  impe- 
rium. Tertium  autem,  quod  est  motum  tantum,  scilicet  mem- 
brum exterius.  Etsi  autem  utrumque  , scilicet  membrum  ex- 
terius et  appetitus  inferior,  a superiore  parte  animae  movea- 
tur, tamen  aliter  et  aliter.  Nam  membrum  exterius  ad  nutum 
obedit  superiori  imperanti,  absque  ulla  repugnantia,  secundum 
naturae  ordinem,  nisi  sit  impedimentum  aliquod , ut  patet  in 
manu  et  pede  ; appetitus  autem  inferior  habet  propriam  incli- 
nationem ex  natura  sua,  unde  non  obedit  superiori  appetitui 
ad  nutum,  sed  interdum  repugnat...  In  membro  igitur  exteriori 
non  est  necessarium  aliquod  perfectivum  actus  humani , nisi 
naturalis  eius  dispositio,  per  quam  natum  est  moveri  a ratio- 
ne. Sed  in  appetitu  inferiori,  qui  rationi  repugnare  potest,  est 
necessarium  aliquid,  ut  operationem,  quam  ratio  imperat,  abs- 
que repugnantia  prosequatur...  Quando  igitur  oportet  opera- 
tionem hominis  esse  circa  ea,  quae  sunt  obiecta  sensibilis  ap- 
petitus, requiritur  ad  bonitatem  operationis  quod  sit  in  appe- 
titu sensibili  aliqua  dispositio  vel  perfectio  , per  quam  appe- 
titus praedictus  de  facili  obediat  rationi , et  hanc  virtutem 
vocamus  (1) . » 


CAPUT  TERTIUM. 

DE  NORMA  OPERATIONIS  HUMANAE. 

23.  Restat  ut  de  naturali  norma  actionum  dirigendarum  dis- 
seramus, ex  qua  completa  obligatio  earumdem  emergit.  Haec 
autem  proprie  in  lege  sita  est.  Etsi  enim  rationis  iudicia,  qua- 
tenus honestum  a turpi  discernunt,  hoc  ipso  regulam  aliquam 
operandi  suppeditent  et  obligationem  improprie  dictam  (siqui- 


(1)  S.  Thomas,  Qq.  Disp.  Q.  De  virtutibus  in  communi , a.  4. 


— 36  — 


dem  res  omnis  quodammodo  sibi  debet  ut  nihil  efficiat,  quod 
propriae  naturae  repugnat);  nihilominus  perfectam  normam  et 
veri  nominis  obligationem  non  exhibent,  nisi  legis  proprie  di- 
ctae naturam  induant.  Id  quidem  ex  iis,  quae  mox  dicemus  , 
luculenter  apparebit.  Porro  haec  lex,  cum  in  nobis  a natura 
dimanet,  naturalis  nominatur. 

ARTICULUS  I. 

De  lege  naturali . 

24.  Lex  in  primis  sumi  potest  latissime  pro  regula  cuius- 
cumque actionis  ; atque  ita  non  modo  homines,  sed  etiam  bel- 
luae,  plantae,  corpora  inanima,  quidquid  denique  operatur,  suis 
legibus  instruuntur.  Unde  lex  gravitatis,  lex  nutritionis  , lex 
visionis,  communi  sermone  usurpantur. 

Minus  late  ea  vox  iis  normis  significandis  aptatur  , quae  a 
ratione  artibus  praescribuntur.  Sic  dici  solent  leges  picturae, 
leges  poesis,  leges  eloquentiae,  leges  aestheticae. 

Tandem  stricta  et  propria  acceptione  actiones  tantum  mo- 
rales respicit  ac  regulam  exprimit,  qua  illae  temperantur.  Eius 
etymon  a ligando  duci  potest,  quippe  obligatione,  quam  affert, 
voluntatem  ad  has  actiones  potius  quam  alias  exerendas  ad- 
stringit.  Hoc  sensu  accepta  definitur  ab  Angelico  Doctore 
Ordinatio  ratiows  ad  bonum  commune  ab  eo  , qui  curam 
habet  communitatis  , 'promulgata  (1).  Dicitur  ordinatio  ra- 
tionis ut  eius  prima  origo  innuatur.  Etsi  enim  legislator,  cum 
legem  condit,  iussione  voluntatis  subditos  obliget;  rationis  ta- 
men luce  regitur,  ut  imperio  suo  actiones  subditorum  sic  re- 
spiciat , quemadmodum  rectus  ordo  naturae  postulat.  Dicitur 
ad.  bonum  commune , ut  lex  distinguatur  a praecepto  ; quod 
non  toti  communitati,  sed  peculiari  personae  imponitur,  atque 
etiam  a privato  homine  iniungi  potest.  Et  quoniam  comma- 


ti) Summa  th.  l.a  2.ao  q.  90,  a.  4. 

nitati  nemo  praecipere  potest,  nisi  is  qui  eiusdem  gubernator 
est  ac  rector  ; idcirco  dicitur  ordinatio  haec  rationis  ab  eo  , 
qui  curam  communitatis  habet , proficisci.  Denique  cum  im- 
perare idem  sit  ac  subditos  ad  convenientem  ordinem  obli- 
gando applicare  , applicatio  autem  in  subiecto  intelligente  , 
non  nisi  per  cognitionem  fiat ; evidenter  apparet  cur  legis 
definitionem  'promulgatio  ingrediatur,  quae  nihil  est  aliud  nisi 
eiusdem  manifestatio. 

25.  Lex  generatim  dividi  potest  in  divinam  et  humanam.  Illa  a 
Deo  immediate  fertur  ; haec  contra  ab  homine.  Prior  dispesci 
solet  in  aeternam  , naturalem  et  positivam  ; posterior,  quae 
positiva  semper  est,  dividitur  in  ecclesiasticam  et  civilem . Lex 
aeterna  nihil  aliud  est  , nisi  dictamen  divinae  sapientiae  et 
voluntatis  statuentis  ea,  quae  creaturae  facere  debent  tamquam 
bona,  aut  cavere  tamquam  mala.  Definitur  autem  a S.  Augu- 
stino : Ratio  vel  voluntas  Dei,  ordinem  naturalem  conser- 
vari iubens,  perturbari  vetans  (1).  Porro  eius  participatio  in 
rationali  creatura  , seu  ipsa  lex  aeterna  quatenus  rationali 
creaturae  dirigendae  applicatur  , legem  naturalem  constituit 
Quae  proinde  nihil  est  aliud,  nisi  ipsa  ratio  naturalis  hominis, 
prout,  discernendo  actiones  convenientes  aut  repugnantes  na- 
turae humanae,  prohibitionem  vel  imperium  divinum  nobis  of- 
fert , ut  a malo  avocemur  atque  ad  bonum  flectamur.  Lex 
vero  positiva  generatim  inspecta  ea  est,  quae  non  per  lumen 
naturale  , sed  aliter  signo  aliquo  externo  promulgatur  , voce 
nimirum  aut  scripto ; licet  quandoque  naturalis  esse  possit 
ratione  materiae,,  quatenus  aliquid  iubeat  aut  vetet,  quod  iam 
per  naturalem  legem  est  iussum  vel  prohibitum.  Quod  si  me- 
re positiva  sit;  de  iis  statuit,  quae  vi  naturae  definita  non 
sunt,  sed  a voluntate  superioris  determinantur.  Atque  haec  si 
a Deo  fertur,  ut  lex  veteris  foederis  aut  evangelica,  appella- 
tur divina ; sin  ab  homine,  dicitur  humana.  Quae  quidem  hu- 
mana lex  vocatur  ecclesiastica,  si  Ecclesiae  auctoritate  scisci- 


(I)  Contra  Faustum  lib.  22,  cap.  27. 

tur  ; vocatur,  civilis,  si  fertur  a persona  civilem  iurisdictionem 
habente. 

26.  Thesis  I.a  Exstat  in  homine  lex  naturalis . 

Prob.  primo  ex  testimonio  conscientiae.  Nam  quisque  in  se 
vivide  experitur  , ex  innata  vi  mentis  efflorescere  praefica 
quaedam  dictamina  , quibus  non  modo  indicetur  quid  ordini 
naturae  conveniat  aut  discrepet,  sed  prorsus  actiones  nonnul- 
lae tamquam  honestae  et  fini  necessariae  praecipiantur,  aliae 
tamquam  turpes  et  Uni  oppositae  vetentur.  Eiusmodi  sunt  ex. 
gr.  Parentes  cole  ; Deo  convenientem  cultum  exhibe;  Quod 
tibi  fieri  non  vis  , alteri  ne  facias  ; Rationem  sensibus  ne 
subiicias , et  alia  innumera  generis  eiusdem.  Atque  haec  di- 
ctamina sic  auditu  quodam  interno  homo  percipit,  ut  vere  im- 
perio aliquo  se  adstringi  sentiat  ad  ea,  quae  natura  sua  sunt 
bona,  complectenda,  quae  vero  mala  sunt,  repudianda.  Cui  voci, 
intrinsecus  praecipienti,  si  quis  non  pareat , sic  stimulis  angi- 
tur , et  trepidatione  quadam  mentis  afficitur',  ut  , licet  actio 
eius  interna  sit  ac  nemini  patens  , tamen  ipsemet  se  incuset 
et  poenam  a suprema  quadam  potestate  expectet. 

Prob.  secundo  ex  ipsa  voluntatis  natura.  Omnis  agendi  vis, 
cum  ad  operationem  sibi  consentaneam  ordinetur,  determina- 
tione aliqua  eget , qua  ad  eiusmodi  operationem  flectatur.  Si 
haec  inflexio  in  determinatione  physica  consistit,  facultas  non 
libera  sed  necessaria  erit  in  operando.  Inflexio  igitur,  liberae 
facultati  consona,  determinationem  implicat  non  physicam  sed 
moralem  ; nimirum  ex  lege  ortam  , quae  iubendo  et  vetando 
illam  ad  congruentem  operationem  impellat,  a discrepante  re- 
trahat. At  vero  , cum  eiusmodi  determinatio  ab  ipsa  natura 
voluntatis  requiratur;  iussa  vel  prohibitiones,  quae  illam  gi- 
gnant, reperiri  debent  in  ea  facultate,  quam  voluntas  natura- 
liter in  operando  sequitur,  et  cui  quoad  directionem  subiicitur. 
Hoc  autem  munus  nonnisi  rationis  est.  Ergo  in  ratione,  prout 
directrix  est  voluntatis,  inveniri  debent  praeceptiones  quaedam* 
atque  iussa  , quibus  voluntas  ad  bonum  moraliter  obligetur. 
Atqui  id  aliud  non  est  quidquam  , nisi  legem  naturalem  ad- 
struere.  Ergo  lex  naturalis  in  homine  exsistat  necesse  est. 

Frob.  tertio  ex  conceptu  divinae  sanctitatis  et  sapientiae. 
Sanctitas  divina  postulat  ut  Deus  non  solum  divinam  bonita- 
tem in  se  adaequate  diligat  amore  infinito  et  necessario,  ve- 
rum etiam  ut  ordinem  a divina  sapientia  dictatum  amet  effi- 
caciter extra  se  atque  a ceteris  entibus  servatum  velit.  Id 
vero  respectu  naturae  rationalis  et  liberae  non  aliter  effici 
potest,  nisi  praescriptione  et  lege.  Itemque,  bonus  et  sapiens 
gubernator  creaturas  suaecurae  commissas,  ad  debitum  finem 
dirigere  et  promovere  debet.  Id  igitur  Deus  praestat,  potis- 
simum respectu  hominis  qui  mundanae  creationis  est  apex  et 
complementum.  At  cum  homo  liber  sit  , non  alia  ratione  in 
finem  et  media  , quae  illuc  ducant  , ab  alio  incitari  potest  , 
nisi  lege,  quae  iubendo  et  vetando  non  physice  sed  moralitei* 
ad  stringat. 

Denique  id  omnino  poscitur  a conditione  dependentiae,  quae 
voluntati  creatae  competit.  Etenim  voluntas  non  modo  ratio- 
nalis est,  sed  etiam  natura  sua  dependens  a Conditoris  intel- 
lectu et  voluntate. 

Thesis  II.a  Autonomici  rationis  est  absurda . 

Prob.  Autonomia  rationis  ad  obligationem  explicandam  non 
assumit,  nisi  rationem  ipsam.  Vult  enim  ut  animus  humanus 
in  operando  non  accipiat  determinationem,  nisi  a se,  qualibet 
alia  exclusa  potestate,  cuius  imperio  sublectus  sit.  At  vero  id 
omnino  repugnat.  Nam  in  primis  ratio  humana  declinare  ne- 
quit ideam  supremi  cuiusdam  Entis  , a quo  quidquid  finitum 
est  exsistentiam  acceperit.  Ergo  declinare  nequit  ideam  su- 
premi cuiusdam  imperantis,  qui  lege  nos  adstringat,  velitque 
servatum  ordinem,  quem  rebus  imposuit. 

Deinde,  si,  ut  rationalistae  volunt,  illam  ideam  mens  nostra 
declinaret ; tunc  omnis  obligationis  notio  corrueret,  quod  non 
omnes  rationalistae  velle  videntur.  Et  sane  obligatio  exercitium 
iurisdictionis  et  potestatis  in  obligante  subaudit,  atque  ideo 
distinctionem  exquirit  inter  obligantem  et  obligatum,  seu  inter 
superiorem  et  subditum.  Atqui  ratio  hominis  ab  ipso  homine 
non  distinguitur,  cum  non  sit  nisi  eius  facultas  ; multo  autem 

minus  considerari  potest  tamquam  homine  superior , cum  fa- 
cultas non  sit  nisi  velut  instrumentum  subiecti  ad  quod  per- 
tinet. Ergo  in  sententia  rationalistarum  animus  humanus  omni 
obligatione  veri  nominis  solveretur  , ac  proinde  incredibilis 
perturbatio  ordinem  moralem  et  iuridicum  invaderet. 

Ratio  in  nobis  principium  est  obligationis  non  gignendae 
sed  cognoscendae  ; atque  ideo  non  aliter  inspici  potest  , nisi 
tamquam  praeco  , qui  nomine  Auctoris  naturae  loquatur  , et 
per  quem  Auctor  naturae  nobis  sua  iussa  promulget. 

Thesis  III. a Lex  naturalis  est  immutabilis  , universalis  } 
aeterna . 

Prob.  Nam  lex  naturalis  necessario  conn  ectitur  cum  ipsa 
essentia  creaturae  rationalis  , et  fundatur  in  ipsa  natura  di- 
vina. Necessario  connectitur  cum  essentia  creaturae  rationa- 
lis ; siquidem  tota  quanta  est  versatur  in  praecipiendis  aut 
vetandis  iis,  quae  ex  comparatione  hominis  cum  obiectivo  or- 
dine rerum  intrinsecus  bona  aut  mala  manifestantur,  et  quae 
ad  finem  ultimum  consequendum  necessaria  omnino  sunt  aut 
contraria.  Fundatur  in  essentia  divina ; quia  , ut  saepe  dixi , 
rerum  natura  et  relationes  , quae  inde  necessario  emergunt , 
a divina  sapientia  dictantur,  divinam  essentiam  contemplante. 
Haec  enim,  quemadmodum  in  Metaphysica  explicavimus,  exem- 
plar supremum  est  rerum  omnium  possibilium.  Quare  lex 
naturalis  ita  naturam  humanam  consequitur  ; ut  ab  ea  avelli 
non  possit,  eaque  exstante,  nequeat  non  exstare  aut  aliter  se 
habere. 

Quod  si  lex  naturalis  cum  rationali  natura  necessario  ne- 
ctitur, universalis  etiam  sit  oportet.  Universalis,  inquam,  non 
modo  quatenus  universum  hominum  genus  adstringat  ; verum 
etiam  quatenus  omnibus  hominibus  innotescat.  Secus  natura 
deficeret  in  re,  a fine  et  essentia  ipsa  subiecti  necessario  re- 
quisita, ac  Deus  non  satis  providus  gubernator  esset  generis 
humani.  Praecepta  enim  legis  naturae,  cum  vitam  et  mores 
respiciant,  magis  homini  necessaria  sunt  quam  principia  spe- 
culativa ; nec  deesse  possunt,  quin  homo  fine  frustretur  , ob 

■quem  conditus  a Deo  est.  Obiectiva  vero  eius  aeternitas  inde 
colligitur  , quod  lex  naturalis  sit  velut  imago  et  similitudo 
quaedam  legis  aeternae,  animis  humanis  indita.  Proinde  eadem, 
ac  lex  aeterna,  refert  praecepta ; quae  idcirco  in  se  spectata 
aeterna  sunt. 

Thesis  IY.a  Primum  legis  naturalis  praeceptum  sic  enun- 
tiari potest:  Bonum  est  faciendum , malum  vero  vitandum. 

Prob.  Illud  haberi  debet  ut  primum  principium  legis  natu- 
ralis , quod  est  simplicissimum,  universalissimum,  irreducibile 
ad  aliud  et  rationem  exprimens  cetetorum.  Atqui  hi  chara- 
cteres adamussim  conveniunt  principio  supra  enuntiato.  Ergo 
etc.  Et  sane  quod  ipsi  competit  simplicitas  , indubium  est  , 
cum  voluntatem  respiciat  sub  eo  respectu  , quo  ad  proprium 
obiectum  fertur,  nempe  bonum.  Hinc  etiam  patet  esse  abso- 
lutum atque  irreducibile  ad  principium  aliud  superius.  Nam 
quamvis  ex  eo  ratio  desumi  possit  ceterorum  praeceptorum  , 
quae  in  tantum  homini  dantur,  in  quantum  hominis  sunt  bo- 
num ; tamen  ad  rationem  reddendam  de  ipso  nullum  aliud 
principium  afferri  potest.  Si  enim  ex  te  quaeritur  cur  bonum 
prosequendum  sit,  responsum  aliud  dare  non  potes,  nisi  hoc  : 
quia  homini  convenit , atque  ita  fert  natura  rationalis.  Quod 
non  est  novum  proferre  principium  , sed  conditionem  assi- 
gnare, quae  pertinet  ad  essentiam  subiecti  , cui  praeceptum 
imponitur.  Tertio  , principium  illud  est  universalissimum  et 
cetera  prorsus  praecepta  complectitur ; nihil  enim  a Deo  prae- 
cipitur, quod  notione  boni  non  continetur.  Denique  exprimit 
communem  rationem  omnium  praeceptorum,  quia  idcirco  aliqua 
prosequi  et  alia  declinare  debemus  , quia  in  illis  bonitas , in 
his  bonitatis  carentia  manifestatur. 

Thesis  V.a  Admitti  in  Beo  debet  lex  aeterna. 

Probatur.  Ut  observat  S.  Thomas  , in  quolibet  gubernante 
praeexistit  ratio  ordinis  eorum,  quae  agenda  sunt  ab  iis,  qui 
gubernationi  subduntur.  Deus  autem  gubernator  est  rerum  o* 
mnium,  et  non  tempore  sed  aeternitate  operatur.  Cum  enim  sit 
Ens  immutabile,  quidquid  fach,  ab  aeternitate  facit:  quae  in. 


divisibili  sua  duratione  tempus  omne  complectitur  , eiusque 
initio  et  partibus  tota  simul  atque  immota  respondet.  Ergo 
admitti  debet  in  Deo,  tamquam  in  supremo  principe , et  qui- 
dem ab  aeterno,  ordinatio  illa  mentis  et  voluntatis,  iuxta  quam 
creaturae  singulae  ad  proprios  fines  diriguntur.  Id  vero  no- 
mine legis  aeternae  significatur. 

En  S.  Doctoris  verba : « Sicut  ratio  rerum  , fiendarum  per 
artem,  vocatur  ars  vel  exemplar  rerum  artificiatarum ; ita  etiam 
ratio  gubernantis  actus  subditorum  , rationem  legis  obtinet. 
Deus  autem  per  suam  sapientiam  conditor  est  universarum 
rerum  , ad  quas  comparatur  sicut  artifex  ad  artificiata.  Est 
etiam  gubernator  omnium  actuum  et  motionum  , quae  inve- 
niuntur in  singulis  creaturis.  Unde  sicut  ratio  divinae  sapien- 
tiae, in  quantum  per  eam  cuncta  sunt  creata,  rationem  habet 
artis , ve),  exemplaris,  vel  ideae  ; ita  ratio  divinae  sapientiae , 
moventis  omnia  ad  debitum  finem,  obtinet  rationem  legis  : et 
secundum  hoc  lex  aeterna  nihil  aliud  est;  quam  ratio  divinae, 
sapientiae  , secundum  quod  est  directiva  omnium  actuum  et 
motionum.  » 

27.  Obiectiones . Oh.  I.a  contra  exsistentiam  legis  naturalis. 
Si  lex  naturalis  esset  in  homine,  libertas  omnis  de  medio  pel- 
leretur. Lex  enim  necessitatem  imponit,  isque  effectus  proprius 
legis  est. 

R.  Nego  assertum,  et  probationem  elisi:  Lex  necessitatem  im- 
ponit, moralem,  conc ; physicam,  nego.  Lex  facultate  non  pri- 
vat exerendi  pro  libito  unam  aut  alteram  actionem;  sed  tantum 
ad  hanc  potius  quam  aliam  eliciendam  obligat.  Quae  obligatio 
hoc  importat,  ut  nequeat  creatura  rationalis  legi  refragari,  quin 
a fine  descLcat,  iniuriaque  legislatorem  afficiat;  nec  possit  ali- 
ter finem  assequi  et  obedientiam  supremo  gubernatori  debitam 
servare,  nisi  exerendis  vel  declinandis  actionibus,  quae  iuben- 
tur  aut  vetantur.  Atque  haec  moralis  necessitas  est  effectus 
proprius  legis.  Id  vero  libertati  humanae  non  opponitur  , sed 
congruit.  Libertas  enim  a licentia  differt;  siquidem  non  legem 
excludit,  sed  physicam  dumtaxat  necessitatem.  Immo  libertas 

hoc  ipso  quod  indifferentiam  voluntati  affert,  legem  postulat, 
ut  voluntas  dirigatur,  et  eo  modo,  qui  possibilis  est  , obiecto 
sibi  congruenti  affigatur.  Unde  tantum  abest  ut  a libertate  phy- 
sica, qua  homo  praeditus  est,  existentia  legis  naturalis  excludi 
debeat,  ut  exinde  potius  demonstretur. 

Ob.  ILa  Si  lex  naturalis  daretur,  a natura  hominis  separari 
non  posset.  At  optime  separatur.  Nam  infant  s , utpote  qui 
nullum  iudicium  mente  proferunt  , legem  naturalem  profecto 
non  habent,  quae  indiciis  rationis  practieae  continetur. 

R.  List,  mai:  A natura  hominis  separari  non  posset,  quoad 
habitum,  conc  ; quoad  actum,  nego . 

Etsi  infantes , qui  nondum  ad  usum  rationis  pervenerunt  , 
iudicium  nullum  edant,  ac  proinde  actualibus  dietaminibus  legis 
naturalis  careant;  tamen  illam  iam  possident  in  habitu  quo- 
dam naturali  et  conformatione  ipsius  inteliigentiae , quae  illis 
in  animo  insidet  , quamvis  ad  exercendas  proprias  actiones 
nondum  expedita  sit.  Id  vero  maxime  sufficit,  ut  lex  a natura 
innasci  dicatur.  Secus,  si  semper  actuale  iudicium  requireretur, 
etiam  adulti,  cum  ex.  gr.  dormiunt,  lege  naturali  privarentur. 
Immo  ea  lex  iugiter  mutaretur  ac  desineret,  quippe  cum  mens 
assidue  ab  uno  indicio  ad  aliud  gradiatur , pro  rerum  , quae 
obiiciuntur  aut  commemorantur  , varietate.  At  vero  semper 
eadem  conformatio  inteliigentiae  manet,  quae  cum  exsistentia 
ipsa  recipitur , et  qua  homo  determinatur  ad  iudicandum  id  , 
quod  ordo  exigit,  esse  faciendum,  quod  autem  ordini  repugnat, 
esse  declinandum. 

Ob.  III. a Ideo  lex  naturalis  adstruitur,  ut  sit  norma  actio- 
num in  homine.  Atqui  ad  id  sufficere  potest  voluptas  aut  do- 
lor, qui  ex  obiectis  profluit;  vel  saltem  ipsa  naturae  propensio, 
qua  ad  obiecta  nobis  convenientia  inclinamur.  Ergo  lex  natu- 
ralis est  supervacanea. 

R.  Conc . mai.  et  nego  min . Dolor  enim  et  voluptas  ne- 
queunt esse  norma  actionum  humanarum.  Primum  , quia  u- 
trumque  est  aliquid  vagum  et  incertum  et  mutabile  et  pen- 
dens ex  circumstantiis  et  affectionibus  accidental  bus.  Deinde, 

quia  sic  ordo  rationis  penitus  subverteretur.  Saepe  enim  obiecta 
jnferiora,  quae  supremo  bono  animi  opponuntur,  maiorem  de- 
lectationem afferunt  propter  sensibilitatem,  quae  vividior  est, 
et  propter  passionum  vehementiam  quae  mentis  iudicium  tur- 
bat. Tandem,  quia  illa  non  sunt  proprium  obiectum  rationis  , 
quae  ordinem  spectare  debet  et  id  quod  ab  ordine  praecipi- 
tur. Quoad  alteram  vero  difficultatis  partem  , propensio  seu 
instinctus  naturae  opitulatur  quidem  ad  actionem  exerendam? 
et  indicium  quoddam  exhibet , quo  ordinem  a Deo  in  rebus 
constabilitum  coniiciamus;  at  veram  normam  operandi  pro  ente 
rationali  constituere  nequaquam  potest.  Ens  enim  huiusmodi 
non  caece  in  obiectum  fertur,  sed  ab  ordine  ducitur ; quem  , 
vi  intelligentiae  detectum,  sequi  adstringitur,  etiamsi  nulla  in- 
clinatione instincti va  ad  illum  incitaretur.  Ut  omittam  ceteras 
rationes  , quas  supra  ad  exsistentiam  legis  naturalis  proban- 
dam adduxi  , quas  hic  iterum  commemorare  non  vacat. 

ARTICULUS  II. 

De  applicatione  legis  ad  casus  peculiares , 
seu  de  conscientia . 

28.  Homo  praeceptis  legis  imbutus  quid  sibi  agendum  omit- 
tendumque  sit  deliberat.  Quare  lex  moralis  normam  operandi 
complectitur,  et  principium  illud  est,  quod  proprie  rectitudi-* 
nem  humanae  voluntatis  dimetitur.  Yerum  praecepta  legis  u- 
niversalia  per  se  sunt,  ut  ex  supra  dictis  apparet.  Ut  igitur 
eorum  vi  actiones  peculiares  gubernentur,  his  applicari  debent, 
ut  dictam  en  exsurgat  determinatum  , quod  singulas  concretas 
et  individuas  actiones  respiciat.  Haec  itaque  applicatio  legis, 
seu  rationis  dietamen,  quod  praecise  nos  dirigit  in  actionibus 
peculiaribus  conscientia  morali  sensu  nominatur.  Quod  nomen 
inde  profectum  videtur,  quod  scientia  sit  quaedam  principio- 
rum legis  cum  facto  aliquo,  seu  actione  nostra,  comparata. 

Duo  hinc  facile  intelliguntur.  Primum  est,  conscientiam  iure 

meritoque  regulam  proximam  actionum  nuncupari.  Nam  lex 
mores  dirigere  nequit  , nisi  quatenus  concretis  actionibus  ap- 
licetur.  Id  autem  fit  ope  conscientiae,  quae  virtute  legis  ope- 
rationem moderatur.  Quare  lex,  in  se  inspecta  et  ab  eiusmodi 
applicatione  seiuncta,  regula  est  remota  et,  ut  ita  dicam,  in 
actu  primo.  Conscientia  vero,  seu  lex  applicata  moribus  di- 
rigendis , regula  est  proxima  et  , ut  ita  dicam  , in  actu  se- 
cundo. 

Alterum  est  , actione  conscientiae  ratiocinationem  semper 
aliquam  contineri.  Revera  enim  triplici  iudicio  constat:  primo, 
quod  praeceptum  aliquod  sit  legis  et  munere  maioris  syllo- 
gismi cuiusdam  fungatur;  secundo,  quod  actum  aliquem  exhibeat 
vel  positum  vel  ponendum  , et  vicem  gerat  m inoris ; tertio, 
quod  de  eius  moralitate  feratur  et  consequentiam  veluti  agat. 
Exemplo  sit  aliquis,  qui  sic  apud  se  ratioci netur : Proximum 
laedere  mihi  non  licet;  sed  haec  actio  proximum  laedit;  ergo 
eam  faxere  mihi  non  licet.  Haec  illatio  dictamen  conscientiae 
vocatur. 

Conscientia,  ut  ex  dictis  apparet  , proprie  exprimit  actum. 
Consistit  enim  in  applicatione  principiorum  moralium  ad  pe- 
culiarem actionem;  applicatio  autem  huiusmcdi  dictamine  men- 
tis, ac  proinde  actu  continetur.  Nihilominus  nomen  conscien 
tiae  solet  interdum  etiam  tribui  ipsi  habitui  naturali  illorum 
principiorum,  a quo  procedit  tamquam  a causa,  et  qui  proprio 
nomine  appellatur  synderesis. 

29.  Quoniam  vero  principia  illa  moralia  applicari  possunt  a- 
ctui,  quem  homo  vel  facturus  est  vel  fecit ; hinc  conscientia  di- 
ditur in  antecedentem  et  consequentem . Conscientia  antece- 
dens est  dictamen  quod  respicit  actum  ponendum  vel  omitten- 
dum ; eo  que  respectu  nos  instigare  vel  revocare  dici  solet. 
Consequens  vero  conscientia  est,  quae  refertur  ad  actum  iam 
positum.  Ac  si  actus  iste  fuerit  pravus  , accusatio  illa  con- 
scientiae dicitur  remorsus , quo  excruciantur  impii;  sin  bonus 
extiterit,  approbatio,  quae  inde  oritur  in  animo,  vocatur  te- 
stimonium bonae  conscientiae  , quod  probos  homines  tutela 
sua  regit  et  dulcissima  voluptate  perfundit. 

30.  Non  paucae  aliae  partitiones  conscientiae  afferri  solent, 
at  nos  praecipuas  tantum  indicabimus.  Conscientia  itaque  no- 
minari solet:  recta , erronea , dubia , vel  etiam  perplexa,  scru- 
pulosa, probabilis.  De  his  aliquid  singillatim. 

Conscientia  nominatur  recta,  si  quod  verum  et  iustum  est 
dictet ; eamque  homo  evidenter  sequi  tenetur  , quia  veram 
normam  operandi  , nempe  legem  , actioni  applicat.  Erronea 
autem  conscientia  dicitur  , quae  falsum  iudicium  profert.  Ac 
si  deceptio  eiusmodi  legem  ipsam  respiciat,  error  dicitur  ruris  ; 
si  respiciat  factum  , cui  lex  applicatur  , dicitur  error  facti. 
Porro  si  error  vincibilis  est,  eumque  deponere  homo  tenetur; 
mala  erit  actio,  quae  iuxfa  conscientiam  erroneam  elicitur.  Sin 
error  sit  invincibilis;  actio  non  modo  mala  non  erit  , sed  e- 
tiam  , si  error  praeceptum  proponat,  ad  agendum  obligabit ; 
non  quidem  per  se,  sed  per  accidens . 

Coscientia  dubia  est  , quae  hinc  atque  inde  fluctuans  ve- 
ritatem nec  pro  una  parte  nec  pro  altera  perspicit.  Eam  se- 
qui, quousque  dubia  manet,  minime  licet;  propterea  quod,  qui 
sine  certitudine  de  absentia  turpitudinis  actionem  elicit  , is 
hoc  ipso  in  illam  animo  propendere,  ac  legislatoris  prohibitio- 
nem se  parum  curare  ostendit. 

Quod  si  quis  ita  afficitur,  ut  se  peccare  timeat  sive  actio- 
nem exerat,  sive  non,  conscientia  dicitur  perplexa.  In  hac  h y- 
pothesi  suspendere  actionem  homo  debet,  si  potest,  ac  sapien- 
tiores  consulere.  Si  nequit,  ne  *,  per  se  dirimere  dubium  valet; 
el  gat  quod  minus  malum  apparet.  Quod  si  hoc  etiam  discer- 
nere non  potest,  et  operari  cogitur;  quamcumque  ex  oppositis 
partibus  eligat,  non  peccabit;  quia  tunc  indifferentiae  liberta- 
te prorsus  destituitur. 

Conscientia  dicitur  scrupulosa  , cum  quis  ob  levia  motiva 
putat  culpam  ibi  esse,  ubi  culpa  non  est , scrupulus  enim  nil 
aiiud  est,  nisi  inanis  quaedam  apprehensio  culpae,  quae  ani- 
mum angit. 

Denique,  conscientia  probabilis  appellatur  a doctoribus  ea  , 
qua  quis  vere  probabili  ratione  innixus  ex  certo  aliquo  prin- 

cipio  reflexo  certum  sibi  dictamen  efforrnat  de  honestate  a- 
ctionis  (1).  Quare  haec  conscientia  maximopore  differt  a dubia, 
et  minus  apte  vocatur  probabilis  , cum  potius  certa  dicenda 
sit  ; siquidem  dictamen  , quo  constat  , certum  est  vi  certi 
principii  reflexi  in  quo  fundatur,  etsi  ratio  directa  sit  tantum 
probabilis. 

31.  Sic  explicatam  conscientiam  probabilem  sequi  licet,  quid- 
quid Heineccius,  aliique  contra  obmurmurent.  Nam  per  illam 
homo  non  est  anceps  , sed  certus  de  honestate  actionis.  Et 
ratio  evidenter  apparet.  Nam  quoties  lex,  actionem  prohibens, 
certa  non  est  sed  tairum  probabilis,  idque  post  diligens  rei 
examen  iudicatur;  vim  obligandi  nullam  habet.  Nam  promul- 
gatio ad  essentiam  legis  pertinet,  cum  nonnisi  per  ipsam  sub- 
dito lex  applicetur  eumque  morali  liget  necessitate.  Promul- 
gatio autem  non  habetur  sine  scientia  , seu  sine  cognitione 
certa  et  evidenti  de  legis  exsistentia.  Quare  donec  cognitio 
certa,  sine  culpa,  desideratur;  nulla  perfecto  viget  lex,  quae 
obligationem  pariat.  At  si  ita  est,  licite  operari  homo  certis- 
sime potest;  licita  enim  est  operatio,  quae  a nulla  lege  pro- 
hibetur. 

Haec  ratio  , si  bene  perpendatur,  ostendit  etiam  fas  esse  , 
sequi  sententiam  minus  probabilem  in  conflictu  probabilioris  ; 
modo  solidis  argumentis  nitatur  , neque  actio  talis  sit , quae 
sine  certitudine  obiecti  licita  esse  non  possit.  Maior  enim  pro- 
babilitas unius  partis  non  destruit  minorem  probabilitatem  al- 
terius; cum  tantum  certitudo  hoc  sibi  vindicet,  ut  contrarium 
falsitatis  damnet,  atque  ideo  improbabile  reddat.  Praeterea, 

(1)  Principia  reflexa  illa  dicuntur,  quae  non  petuntur  ex  obiecto,  sed 
ex  sublecto  in  ordine  ad  existentiam  vel  non  existentiam  obligationis 
quoad  agendum.  Ex.  gr.  cum  quis  dubitans  de  existentia  legis,,  nec  du- 
bium solvere  per  se  vel  per  alium  valens,  recurrit  ad  hoc  principium : 
lege  incerta  non  obligor;  atque  exinde  infert,  actionem  sibi  certe  lici- 
tam esse.  Vel  etiam  ea  sunt,  quae  consistunt  in  aliquo  praecedenti  di- 
ctamine;  ex.  gr.  cum  quis  iudicat  aliquid  esse  licitum,  quia  omni  abhi- 
bita  diligentia,  nullam  in  eo  inhonestatem  detexit. 

probabilitas,  utcumque  maior,  nisi  ad  certitudinem  assurgat  , 
scientiam  non  constituit;  ac  proinde  legem  nullam  affert.  Ubi 
autem  lex  nulla  est,  manet  libertas.  Ut  nihil  dicam  de  per- 
turbatione maxima  et  perpetuis  angustiis  , quae  in  animum 
irreperent;  si  non  modo  ex  consilio,  sed  etiam  ex  obligatione 
probabiliorem  sententiam  sequi  teneremur.  Saepe  enim  diffi- 
cillimum est  definire  quid  magis  probabile  sh,  et  in  gradibus 
probabilitatis  statuendis  fere  quot  sunt  capita  tot  sunt  senten- 
tiae. His  etiam  accedit  contingere  saepenumero,  ut  quod  uni 
probabilius  apparet  , id  minus  probabile  ab  altero  iudicetur. 
Quare,  si  in  lege  non  certa  , ante  operationem  , definiendum 
esset  quid  magis  probabile  sit;  onerosa  nimis  et  anceps  et  an- 
xietatis plena  homini  regula  imponeretur  , quae  in  agendo 
vix  aut  ne  vix  quidem  usui  esset.  Quod  autem  tale  est,  a sa- 
pientissime legislatore  proficisci  non  potest. 


FINIS  ETHICAE. 


ZTTS 


INTRODUCTIO. 


I.  Ius,  stricte  acceptum,  ut  observat  S.  Thomas,  id  tan- 
tum significat  quod  rectum  est  in  opere  iustitiae,  et  iu- 
stum  dicitur,  exempli  gratia  retributio  mercedis  pro  ser- 
vitio impenso  (l).  Sed  nos,  methodi  gratia,  ampliorem 
significationem  , sequimur  , ac  nomine  iuris  , quidquid 
rectum  est  in  genere  morum  usurpamus. 

Sic  sumptum  ius,  effectum  legis  exprimit  et  merito 
dispesci  potest  in  moralem  obligationem  et  moralem 
facultatem,  prout  lex  aliquid  praecipit , vel  concedit. 
Sub  primo  aspectu  proprie  vocatur  officium  ; sub  secun- 
do retinet  nomen  iuris,  et  definiri  solet  moralis  facultas 
ad  aliquid  faciendum  vel  habendum.  Utrumque  requirit 
subiectum  ratione  et  libertate  praeditum  : quod  enim 
his  dotibus  caret,  nec  morali  obligatione  teneri,  nec  mo- 
rali facultate  donari  potest. 

Officium  dispesci  solet  in  iuridicum  et  tantum  mo- 
rale , prout  iuri  alterius  respondet  , aut  secus.  Nam 
etsi  respectu  Dei  omnia  nostra  officia  dici  debeant  iu- 


(1)  Summa  th.  2.a  2ae  q.  LVII,  a.  1. 

ridica  , quatenus  iuri  respondent  , quod  Deus  habet 
exigendi  a nobis  plenam  suae  legis  observantiam ; 
tamen  usus  obtinuit  ut  huiusmodi  officia  dicerentur  mo- 
ralia dumtaxat;  et  illa  tantum  dicerentur  iuridica,  quae 
respondent  iuribus  aliorum  hominum.  Horum  obser- 
vatio requiri  etiam  vi  potest;  illorum  autem  nequaquam 
nisi  potestas  sit  talis,,  quae  legi  divinae  a subditis  im- 
plendae advigilet. 

II.  Cum  ordo  in  rerum  relationibus  sit  positus,  ex  his 
officiorum  varietas  et  praestantia  diiudicatur.  Quare  pro 
diversitate  termini,  quem  homo  suis  operationibus  spe- 
ctat, diversa  exstant  officia;  ex  iisque  illa  praestantiora 
duci  debent,  quae  altioribus  respondent  relationibus.  Iam- 
vero  in  his  triplicem  terminum  homo  spectare  potest ; ni- 
mirum Deum , s ei  fi  sum,  ceteros  homines . Etenim  cum  per- 
fectio operationum  moralium  in  hoc  sita  sit,  quod  ordi- 
nem naturae  sequantur;  entia  illa  dumtaxat  moralis  actio- 
nis termini  esse  possunt,  quae  finis  rationem  habent  et  per 
se  inspiciuntur.  At  vero  nemo  non  videt  id  in  primis  Deo 
competere;  qui  ut  primum  principium,  sic  etiam  est  ul- 
timus finis,  rerum  omnium.  Deinde  competit  ipsi  homini, 
qui  operatur;  ad  eius  enim  utilitatem  res  omnes  mun- 
danae referuntur.  Cum  vero  praerogativa  haec  ceteris 
hominibus  sit  communis ; efficitur  hinc  ut  ratio  finis 
omnibus  et  singulis  hominibus  tribuenda  sit.  Completa 
igitur  partitio,  a termini  diversitate  desumpta,  triplex  of- 
ficiorum genus  nobis  suppeditat,  quibus  aut  erga  Deum, 
aut  erga  nosmetipsos  , aut  erga  alios  homines  devin- 
cimur. 

Sicut  officium  sic  ius,  cum  a lege  oriatur,  legislato- 
rem subaudit;  atque  ideo  ius  naturae,  sine  notione  Di- 
vinitatis subsistere  nequaquam  potest.  Cum  vero  lex 

ordinatio  sit  rationis  , evidenter  apparet  nihil  ab  ea 
concedi  posse,  quod  rationi  repugnet,  ac  proinde  quoad 
id,  quod  turpe  aut  falsum  est  , nullum  ius  posse  con- 
fingi. 

III.  lura  alia  sunt  innata , alia  acquisita , prout  eorum 
fundamentum  seu  titulus  aut  in  ipsa  hominis  natura  inest, 
aut  facto  aliquo  adveniente  constituitur.  Itemque  alia 
sunt  realia , alia  personalia  , prout  aut  rem  respiciunt 
ad  nos  spectantem;  aut  personam,  quae  nobis  aliquid 
reddere  teneatur.  Veteres  ea  designabant  distinctione 
hiris  in  re , et  iuris  ad  rem. 

In  iure  tria  considerari  possunt : coactio,  collisio,  li- 
mitatio. Coactio  vi  physica  constat , quae  ad  ius  tuen- 
dum adhibetur , atque  ad  impedimenta  ipsi  obstantia 
propulsanda.  Haec  iuri  competit ; quia  hoc  ipso  quod 
ius  inviolabilitate  sua  voluntates  aliorum  sibi  subiicit , 
potens  est  subiiciendi  sibi  vires  alias  inferiores,  quae  vo- 
luntati servire  debent.  Collisio  est  veluti  conflictus  duo- 
rum iurium,  quibus  simul  satisfieri  nequeat.  In  eo  casu 
quod  maius  est  et  nobilius,  praevalet;  altero  evanescen- 
te. Id  locum  habet  etiam  in  officiis  , quando  inter  se 
pugnare  videntur.  Denique  limitatio  iurium  desumitur 
ab  officiis,  quibus  homo  adstringitur.  Nequit  enim  con- 
cipi facultas  a ratione  tributa  , quae  contraria  sit  iis  , 
quae  ab  eadem  ratione  praecipiuntur. 

His  praelibatis  ad  partitionem  nostrae  tractationis 
veniamus.  Eam  quinque  capitibus  comprehendemus  , 
quibus  ius  individuale,  ius  domesticum,  ius  sociale  po- 
liticum, ius  sociale  religiosum  , ius  internationale  scru- 
tabitur. Etenim  homo  considerari  potest  vel  in  se  ut 
individuum  quoddam,  vel  ut  una  cum  aliis  societatem 
efformans , et  quidem  in  ordine  vel  domestico,  vel  ci- 


vili  vel  religioso,  vel  internationali.  Sub  omnibus  hisce 
respectibus  videnda  sunt  quaenam  sint  naturae  dicta- 
mina. 


CAPUT  PRIMUM. 

DE  IURE  INDI  VIDUALI. 

1.  Licet  horno  sit  ubique  in  societate  constitutus,  tamen  abs- 
tractione  mentis  extra  societatem  considerari  potest. 

Sic  etiam  spectatus  triplicem  aspectum  offert,  prout  inspici- 
tur in  relatione  cum  Deo,  a quo  tamquam  a supremo  auctore 
dependet;  cum  semetipso,  quem  propria  ratione  ac  libera  vo- 
lunafe  gubernat;  cum  ceteris  hominibus,  quibuscum  naturae 
cognatione  tenetur.  En  ma4eria  in  hoc  capite  nob's  discutien- 
da, quoad  summa  tantum  capita  iuris  naturalis. 

ARTICULUS  I. 

De  officiis  hominis  erga  Deum . 

2.  Principium  universale  morum : Bonum  est  faciendum  , 
hoc  potissimum  homini  praecipit,  ut  ordinem  servet ; tum  quia 
ordo  proprium  est  bonum  naturae  rationalis,  tum  quia  sic  ho- 
mo in  proportione  convenienti  se  constituit  respectu  entium 
ceterorum.  Ordo  vero,  actibus  humanis  applicatus,  prout  ipsi 
Deum  respiciunt,  officia  gignit,  quibus  erga  summum  hunc  re- 
rum Opificem  devincimur.  Iubet  enim  ut  eamdem  dependentiam 
a Deo  electione  libera  profiteamur,  quam  reapse  habemus  vi  na- 
turae. Non  enim  aliter  ordo  procuratur  et  custoditur  in  vo- 
luntate, nisi  quatenus  operationes  eius  rerum  naturae  et  rela- 


— 53 


tionibus  conformentur.  Quoniam  vero  his  officiis,  erga  Deum 
servandis,  novum  quodammodo  cum  suprema  illa  Causa  vin- 
culum inimus;  hinc  eorumdem  summa,  religio,  a religando , non 
immerito  nuncupatur. 

Porro  religio  potest  esse  vel  naturalis,  vel  supernaturalis. 
Erit  supernaturalis,  si  officia,  quae  comprehendit,  a revelatio- 
nis penu  depromat ; contra,  erit  naturalis  , si  solo  nititur  lu- 
mine naturae  et  lege  , mentibus  nostris  naturaliter  insculpta. 
Nos  in  praesenti  ab.  utraque  differentia  praescindimus,  et  Re- 
ligionem generice  consideramus,  prout  obligationem  exprimit, 
qua  naturaliter  erga  Deum  devincimur;  sive  eius  determina- 
tiones per  fidem,  Deo  revelanti  habitam,  sive  per  evidentiam 
rationis  naturalis  accipiantur. 

3.  Thesis  I.a  Officia  Religionis  praecipua  sunt  in  iure 
naturae , et  ceteris  omnibus  anteponenda . 

Prob.  Ordo  officiorum  sequitur  ordinem  relationum,  quae  in 
natura  fundantur.  Atqui  relatio  ad  Deum  prima  omnium  est 
et  maxima  inter  omnes  relationes,  quibus  afficimur ; siquidem 
ipsam  nostrae  existentiae  et  naturae  originem  penetrat.  Ergo 
officia,  quae  hinc  resultant,  ceteris  omnibus  antecellunt.  Prae- 
terea, si  lex  naturalis  norma  quaedam  est,  quae  idcirco  homini 
traditur,  ut  eum  ad  proprium  finem  coaptet  et  dirigat ; profecto 
potissima  inter  praecepta,  quae  continet,  illa  eruut,  quae  finem 
hunc  proxime  spectant , et  immediatum  ordinem  ad  eumdem 
imponunt.  Atqui  id  praestant  officia,  quae  religionem  efformant ; 
tota  enim  quantaque  sunt,  in  hoc  plane  versantur,  ut  hominem 
ad  Deum,  qui  vere  ultimus  finis  eius  est,  revocent,  cum  ipsoque 
v eluti  ligent  communicatione  quadam  constituta.  Ergo  Religio- 
nis <afficia  prima  sunt  atque  potissima,  quae  a lege  naturali  ena- 
scuntur. Hinc  inferes  stultitiam  eorum,  qui  de  honestate  naturali 
gloriantur,  religione  contempta.  An  poterit  honestus  nominari, 
qui  primis  praecipuisque  legis  naturae  praeceptis  non  obtem- 
perat '? 

Thesis  ll.a  Religionis  alia  pars  est  theoretica,  alia  pra- 
efica; utraque  vero  a iure  naturae  praecipitur. 

Prob.  Prima  pars  facile  patet.  Nam  Religio  complectitur 
non  modo  obsequium  et  famulatum  Deo  praestandum,  propter 
summam  eius  excellentiam;  verum  etiam  notitiam  perfectio- 
nis divinae  et  attributorum  , ex  quibus  excellentia  illa  nobis 
innotescit.  Haec  notitia,  ex  principiis  naturae  hausta,  aut  ab  ipso 
Deo  manifestata,  constituit  partem  theoreticam;  obsequium  vero 
et  debitus  famulatus,  qui  inde  consequitur , constituit  partem 
practicam.  Ergo  Religio  complectitur  duplicem  partem,  aliam 
theoreticam  et  aliam  practicam. 

Quod  vero  utraque  pars  praecipiatur  a iure  naturae  , non 
minus  apparet.  Nam  homo,  cum  facultate  cognoscendi  et  fa- 
cultate operandi  gaudeat,  utriusque  actibus  se  ad  Deum  refer- 
re debet.  Iamvero  se  referre  ad  Deum  facultate  cognoscendi 
aliter  nequit,  nisi  quatenus  intellectum  exercet  in  Dei  notitia 
rite  comparanda;  pariterque  nequit  se  referre  ad  Deum  facul- 
tate operandi,  nisi  quatenus  illi  debitum  cultum  et  obsequium 
praestat. 

Porro  qui  in  Dei  notitia  sic  errat,  ut  ipsi  aut  convenientia 
attributa  neget  aut  repugnantia  appingat,  blasphemus  audit; 
qui  autem  debitum  cultum  et  obsequium  detrectet  , impius 
appellatur. 

Thesis  III. a Beo  debitus  est  iure  naturae  cultus  non  modo 
internus , verum  etiam  externus , 

Prob.  Homo  animo  et  corpore  constat,  et  utriusque  in  ope- 
rando utitur  ministerio.  Si  igitur  humanis  operationibus  Deum 
colere  et  venerari  tenetur  , profecto  actibus  internis  externos 
etiam  adiungere  debet,  ut  sic,  totus  quantusque  est,  Deo  lau- 
dem et  venerationem  exhibeat.  Atque  haec  interioris  cum  ex- 
teriore operatione  coniunctio  adeo  consentanea  et  necessaria 
homini  est,  ut  eam,  etiamsi  velit , nequeat  scindere  ac  repu- 
diare. Invitus  enim  et  inscius  , dum  interiores  actus  exercet, 
in  externos  etiam  prorumpit,  qui  operationis  internae  sint  ve- 
luti  complementum  et  index. 

Praeterea,  homo  accepit  a Deo  non  modo  animum,  sed  cor- 
pus etiam.  Ergo  actus  utriusque,  modo  consentaneo,  exhibere 

et  utriusque  facultates  subiicere  Deo  debet,  ut  totum  id,  quo 
constat,  divinae  mancipet  servituti.  Ac  licet  actus  corporis,  per 
se  spectati  , referri  ad  Deum  non  possint ; possunt  tamen  vi 
actuum  animi , quibus  informantur.  Quare  etsi  non  praecipue 
et  immediate,  secundario  tamen  et  mediate  Deum  reapse  re- 
spiciunt. Denique,  cum  mentis  ideae  et  spirituales  animi  opera- 
tiones a sensibus,  tamquam  ab  initio  et  conditionibus  et  excita- 
mento , pendeant,  eget  homo  corporeis  signis  ut  ad  interiores 
actus  excitetur,  quibus  Deo  coniungitur;  et  ideo,  ut  ait  S.  Tho- 
mas:  «Religio  habet  quidem  interiores  actus,  quasi  principales 
et  per  se  ad  religionem  pertinentes ; exteriores  vero  actus,  quasi 
secundarios,  et  ad  interiores  actus  ordinatos  (1).  » 

Thesis  IV.a  Beo  debitus  est  cultus  etiam  publicus,  qui  ni- 
mirum ab  hominibus  societatem  efformantibus  celebretur . 

Prob.  Homo,  si  Deum  colere  tenetur,  officium  hoc  praestare 
debet  non  prout  abstracte  et  hypothetice  concipitur,  sed  prout 
actu  est , et  iuxta  naturalem  conditionem  ac  statum , in  quo 
reperitur.  Atqui  homo  non  solitariam  vitam  degit,  sed  in  so- 
cietate cum  aliis  constitutus  est.  Ergo  cultum  Deo  praestare 
debet  prout  socialis  est,  seu  prout  cum  aliis  societatem  effor- 
mat.  Id  vero  aliter  effici  nequit , nisi  per  cultum  socialem  et 
publicum. 

Hinc  denuo  apparet  necessitas  cultus  externi ; homines  enim 
nonnisi  externis  signis  secum  invicem  communicant,  et  unitatis 
vinculo  copulantur.  Sapienter  Augustinus  ait : «In  nullum  no- 
men Religionis  coadunari  homines  posse,  nisi  aliquo  signacu- 
lorum vel  sacramentorum  consortio  colligentur  (2).  » 

Praeterea,  cultus  publici  obligatio  ex  legis  naturalis  princi- 
pio : ordinem  serva , evidenter  infertur.  Totus  enim  naturae 
ordo  huc  tendit,  ut  Deo,  eo  modo  quo  potest , gloriam  prae- 
beat. Homo  igitur,  ut  eiusmodi  naturae  ordinationi  se  confor- 
met , perficere  profecto  tenetur , ut  divina  laus  et  obsequium 


(1)  Summa  th.  2.a  2 ae.  q.  81  a.  7. 

(2)  Lib.  49,  contra  Faustum , c.  11. 

ab  iis  etiam,  quibuscum  vivit,  tribuatur.  Hinc  instinctu  et  ra- 
tione incitatur  ad  alios  sibi  sociandos  in  cultu  divino,  praeser- 
tim quia  aliorum  concursu  pietas  privata  valde  fovetur. 

Hinc  oritur  inclinatio  et  debitum  ad  dies  festos  instituendos 
et  templa  et  aras  pro  divino  honore  dedicandas.  Quod  insuper 
propterea  etiam  convenit,  quia  cum  rerum  materialium  genera 
ad  duas  praecipue  categorias  revocentur,  tempus  et  spatium; 
utriusque  partem  aliquam  Deo  sacrari  oportet,  in  cuius  ditione 
est  natura  universa , et  ad  cuius  praeconium  tota,  quantaque 
est,  rerum  creatarum  collectio  consonare  debet. 

Thesis  Y.a  Homo  officio  adstringitur  amplectendae  reve- 
lationis, quae  facta  sii , et  eam  inquirendi,  si  nondum  agno- 
verit\ 

Prob.  Deo  loquenti  credere,  iuris  naturae  praeceptum  est ; 
cum  Deus  sit  veracissimus  et  infallibilis,  cui  ndem  nemo  de- 
negare potest,  quin  continuo  blaspliemus  et  impius  evadat.  Nec 
quod  dogma  aliquod  lumen  humanae  rationis  superet , quem- 
quam excusat.  Nam  hoc  ad  obsequium  Deo  praestandum  maxi- 
me pertinet,  ut  intellectum  nostrum  ei  subiiciamus,  credamus- 
que  plura  ipsum  scire  quae  vera  sint,  quam  quae  tantula  mens 
nostra  capere  valeat. 

Eadem  ratiocinatio  al:o  etiam  modo  proponi  potest.  Deus  est 
summum  Ens,  summum  Verum,  summum  Bonum.  Quemadmo- 
dum igitur,  quia  est  summum  Ens,  ei  debetur  adoratio , et 
quia  est  summum  Bonum,  debetur  amor ; sic  etiam  quia  sum- 
mum Verum  est , debetur  Fides  , qua  ipsi  subiiciamus  intel- 
lectum , prout  vi  adorationis  subiicimus  exsistentiam  , et  vi 
amoris  voluntatem. 

Cum  vero  Deus  ideo  loquatur,  ut,  quae  credenda  atque  agenda 
sint,  sciamus,  ac  norma  ab  ipso  proposita  dirigamur  ; quisquis 
revelationis  luce  nondum  illustratur,  tenetur  profecto  investi- 
gare an  ea  facta  sit,  eamque,  ubi  eompererit , continuo  sequi 
obligatur.  Huius  enim  rei  negligentia  et  contemptus  in  negli- 
gentiam  et  contemptum  ipsius  Dei  et  salutis  aeternae  redun- 
daret. 


4.  Objectiones.  Ob.  I.a  Deus  non  eget  obsequiis  creaturae. 
Ergo  officia  hominis  erga  Deum  vana  sunt. 

R.  Nego  suppositum  : nempe  quod  ratio,  cur  Deo  obsequium 
debeamus,  petenda  sit  ex  eius  indigentia.  Ratio  vera  desumitur 
ex  conceptu  ordinis,  qui  i ubet  ut  creatura,  quidquid  habet,  in 
Deum  referat,  tamquam  ad  creatorem  et  gubernatorem  muni- 
ficum. Id  vero  homo  dum  facit,  magnam  sibi  utilitatem  pro- 
curat ; magnum  enim  bonum  est  implere  ordinem  a natura 
praefixum.  Apposite  S.  Thomas : « Deo  non  exhibetur  aliquid 
propter  eius  utilitatem,  sed  propter  eius  gloriam,  nostram  au- 
tem utilitatem  (1).  » 

Ob.  II. a Saltem  cultus  externus  omit  i potest.  Nam  Deus 
scrutator  est  cordium;  ac  proinde  opus  non  habet  signis  externis. 

R.  Etiam  hic  nego  suppositum.  Non  enim  Deus,  ut  per  ex- 
teriora signa  internos  animi  nostri  actus  agnoscat,  sed  ut  nos 
iuxta  ordinem  naturae  dirigat , ad  externum  cultum  adstrin- 
git.  Idque  adeo  verum  est,  ut  princeps  etiam  humanus  , etsi 
fingatur  aliunde  perspecta  habere  vota  subditorum  animique 
obsequium  ; tamen  externas  preces  et  signa  reverentiae  ab 
iisdem  iure  exigat.  Etsi  enim  in  ea  hjpothesi  signa  illa  ne- 
cessaria non  sint  ad  notitiam  ullam  comparandam,  requirun- 
tur tamen  ad  integrum  obsequium,  quale  a subditis  praestari 
debet,  principi  exhibendum. 

Ob.  III. a Contra  IV.  thesim  : Societas  humana  vitaeque 
tranquillitas  , etiamsi  cultus  externus  praetermittatur , per  se 
et  necessario  non  laeditur.  Deinde  cultus  huius  finis  est  bea- 
titudo  aeterna ; finis  contra  societatis  humanae  est  felicitas 
temporalis.  Ergo  cum  utriusque  finis  sit  diversus  , unus  ad 
aliam  non  est  necessarius. 

R.  In  primis  argumentum  nostrum  non  inde  desumptum  est, 
quod  cultus  externus  necessarius  sit  societati  ineundae  aut 
conservandae ; sed  inde  desumptum  est,  quod  hic  cultus  omni- 
no requiratur,  ut  homo  , prout  socialis  est,  Deum  colat,  eique 


(1)  Summa  th.  2.a  2.a"  q.  81,  a.  6.  ad  2.m 

obsequatur.  Quare  hic  iterum  negari  posset  suppositum.  Deinde  * 
negamus  omnino  societatem  per  se  et  necessario  non  laedi , 
cultu  exteriore  summoto.  Nam  ipse  Thomasius  , a quo  illa 
obiectio  sumpta  est,  asserit , fundamentum  omnis  obligationis 
et  fiduciae  mutuae  esse  cultum  Dei,  saltem  internum  (1).  Ergo 
cum  societas  sine  obligatione  et  fiducia  mutua  subsistere  ne- 
queat , per  se  et  necessario  eius  fundamentum  obfirmare  et , 
quantum  in  ipsa  est,  promovere  debet.  At  quomodo  fulciri  et 
promoveri  a societate  potest  cultus  internus  , sine  externo  ? 
Immo  quomodo  constare  publice  potest  utrum  cives  illum  pro- 
sequantur ? Ceterum  si  societas  pro  fine  habet  ordinem  exter- 
num morali  ordine  informatum,  quomodo  negligere  potest  id, 
quod  moralis  ordinis  caput  est  et  principium? 

Ad  alterum  dicimus,  hominem  in  societate  non  propria  na- 
tura spoliari,  sed  dumtaxat  novam  relationem  induere ; immo 
ad  societatem  ineundam  idcirco  vi  naturae  propelli,  ut  melius, 
qua  homo  est,  perficiatur  , ac  facilius  ad  finem  suae  naturae 
congruentem  perveniat.  Ergo  cum  finis  hominis  in  hac  vita  sit 
ordo  moralis,  quicum  cultus  externus,  ceu  pars  officiorum  eius, 
maxime  nectitur ; hic  aliquo  modo  scopum  ipsum  societatis  at- 
tingit. Nec  vero  obest  quod  cultus  exterior  aeternam  beatitu- 
dinem  spectet ; qui  finis  diversus  est  a fine  societatis.  Nam  , 
etsi  societas  felicitatem  huius  vitae , quaecumque  tandem  ea 
sit,  directe  intendit ; tamen  sic  eam  intendat  opus  est,  ut  inde 
cives  adiuventur  respectu  felicitatis  aeternae.  Secus,  si  hanc 
omnino  negligeret,  bonum  hominis  non  curaret ; siquidem  ne- 
quit esse  bonum  hominis,  quod  cum  eius  fine  ultimo  nulla  ra- 
tione connectitur. 

Ob.  IV.a  contra  Y.  thesim.  Characteres  revelationis  cha- 
racteribus rationis  adversantur.  Nam  hi  in  libertate,  inqui- 
sitione et  dubio ; ilii  in  sublectione  mentis  et  assensus  stabilitate 
reponuntur. 

R.  Nego  assertum.  Ad  probationem  dist : In  libertate,  in- 

(!)  De  officiis  hominis , c,  §.  9. 

quisitione  et  dubio  reponuntur,  donec  mens  pervenerit  ad  mo- 
tivum  firmum,  cui  innitatur,  conc ; cum  iam  ad  hoc  motivum 
pervenb,  nego. 

Inter  Rationem  et  Revelationem  non  viget  oppositio,  pro- 
pria contrariorum,  sed  tantum  propria  correlativorum  ; quae 
proinde  per  se  tendit  non  ad  exclusionem,  sed  pocius  ad  con- 
ciliationem et  harmoniam.  Nam  illa  oppositio  non  alia  est  nisi 
ea,  quae  intercedit  inter  subiectum  perficiendum  et  obiectum 
perficiens  : quae,  ut  quisque  videt,  non  pugnant  inter  se,  sed 
amico  foedere  se  invicem  quaerunt.  Et  sane  ratio,  cum  sit  in 
potentia  respectu  veritatis,  ad  eius  inquisitionem  naturali  sti- 
mulo incitatur.  Item  que,  cum  pro  obiecto  habeat  verum  uni- 
versaliter acceptum,  vim  habet  se  torquendi  ad  quamlibet  pe- 
culiarem veritatem  investigandam ; cum  autem  reflexione  or- 
netur, vim  adiungit  excutiendi  a se  notiones,  quibus  sine  suf- 
ficienti fundamento  adhaesit.  In  hoc  tantum  eius  libertas  sita 
est,  non  autem  in  eo,  quod  nullis  legibus  teneatur;  evidenter 
enim  a legibus,  intelligentiae  propriis,  non  eximitur.  Hinc  fit 
ut  dubium  non  absolutum  eidem  competat,  sed  relativum;  quoad 
illa  nimirum  obiecta,  quae  stabili  motivo  destituta  offeruntur. 
Contra  Revelatio,  ,cum  sit  veritatis  manifestatio,  iis  characte- 
ribus necessario  insignitur,  qui  veritati  competunt.  Atqui  ad 
verum  pertinet  imperare,  notitiam  praebere,  assensum  exqui- 
rere; ad  quae  certe  reducuntur  auctoritas,  dogmatum  impo- 
sitio, fides.  Ergo  vel  ratio  non  ad  veritatem  ordinari  dicenda 
est ; vel  Revelationis  characteres  rationi  non  adversari  dicendi 
sunt. 

Quod  autem  auctoritas,  dogmatum  impositio  et  fides  ad  ve- 
ritatis characteres  reducuntur,  nil  manifestius.  Nam  veritas  cum 
a Deo  procedat  et  nomine  Dei  loquatur,  hoc  sibi  vindicat  ut 
intelligentiam  sibi  submittat  et  ad  obtemperandum  cogat.  Id 
unum  constet  necesse  est,  Deum  esse  qui  loquatur.  Hoc  ubi 
constiterit ; perduellionis  crimen  mens  incurreret,  si  dociles  au- 
res non  praeberet.  Neque  carentia  evidentiae  veritatum  su- 
pernaturalium  legitimam  excusationem  reluctandi  affert ; nisi 

praepostero  ordine,  ratio  linita  et  veritati  subdita,  in  verita- 
tis, quae  infinita  est,  mensuram  et  dominam  convertatur.  Ve- 
ritas, si  amplior  mente  humana  est,  necessario  duplicem  mo- 
dum habet  se  manifestandi.  Unus  est  evidentia,  quoties  agitur 
de  obiecto,  quod  mentis  humanae  limites  non  excedit  ; alter 
est  auctoritas  revelantis,  quoties  agitur  de  obiecto  quod  illius 
aciem  praetergreditur.  In  posteriore  hoc  casu  non  aliter  proce- 
dere veritas  potest,  nisi  dogmate  imponendo  et  exquirendo  as- 
sensu, propter  infallibiiitatem,  qua  pollet.  En  Fides.  Dum  id  ve- 
ritas praestat,  suo  iure  utitur ; eique  refragari  mens  nequit, 
quin  se  perduellem  et  stultam  efficiat. 

Ob.  Y.a  Ut  Fides  consentanea  sit  rationi,  debet  homo  certo 
scire  Deum  esse  loquutum.  Atqui  homo  hanc  certitudinem  non 
assequitur. 

R.  Cone.  mai.  et  nego  min:  Nam  Deum  esse  loquutum  et 
manifestasse  dogmata,  quae  Revelatione  continentur;  certissi- 
me constat  ex  miraculis,  et  prophetiis,  ceterisque  argumentis, 
quae  motiva  credibilitatis  nuncupantur.  Unde  Richardus  a S. 
Yic  ore  memorabilem  illam  protulit  sententiam:  Domine , si 
falsum  est  quod  credimus , a te  decepti  sumus ; ista  enim 
nobis  eis  signis  confirmata  sunt , quae  nonnisi  a te  fieri  po- 
tuerunt (1). 


ARTICULUS  II. 

De  officiis  hominis  erga  seipsum 

5.  Obligatio  illa  naturae,  qua  homo  respectu  sui,  actiones 
aliquas  elicei;e  aut  omittere  tenetur,  officia  hominis  erga  sei- 
psum exhibet.  Quod  autem  reapse  homini  lex  naturalis  prae- 
cipiat ut  aliqua  efficiat  vel  omittat,  quae  ad  ipsum  hominem 
referantur,  perfacile  iudicium  est.  Nam  cum  homo  personae 
dignitate  ornetur  ac  naturam  susceperit  perfectibilem  ; nequit 


(1)  De  Trinitate,  lib.  I,  c,  2. 

profecto  aliter  se  ordinationi  divinae  accommodare,  nisi  hanc 
suae  naturae  excellentiam  revereatur  observetque,  atque  ita 
se  gerat  operando,  ut  ad  perfectionem  sibi  propositam  nitatur 
assidue.  Id  vero  aliud  non  est  quidquam,  nisi  bonum  iuxta  or- 
dinis praeceptionem  sibi  velle  ac  procurare.  Quocirca  non  im- 
merito dices,  officia  omnia,  quibus  homo  erga  seipsum  adstrin- 
gitur,  ad  rectam  sui  dilectionem  revocari,  atque  hac  formula 
exprimi  posse  : Ordinato  amore  te  dilige.  In  quo  non  tam 
amor  sui,  qui  connaturalis  homini  est  et  praeceptione  non  eget, 
quam  potius  ordo  praescribitur  in  huiusmodi  amore  servan- 
dus. Cum  vero  bonum  , quod  nobis  volumus  , vel  exsistentia 
esse  possit,  vel  perfectio,  quae  ipsam  exornet;  utramque  homo 
curare  debet.  Cum  vero  nobilior  hominis  pars  sit  animus  , 
qui  vita  sempiterna  fruiturus  , corpori  idcirco  coniungi- 
tur,  ut  eo  tamquam  instrumento  utatur  ad  finem  sibi  in  hac 
vita  propositum  assequendum  ; profecto  consequitur  animi  po- 
tissimum perfectionem  homini  quaerendam  esse  tamquam  bo- 
num, quod  ceteris  omnibus  antecellat  et  ad  quod  referatur  quid- 
quid corpus  exigit.  Haec  clara  per  se  sunt,  et  disputatione  non 
egent. 

6.  Thesis  I.a  Violentas  sibi  manus  iniicere  prohibitum 
est  iure  naturae. 

Prob.  Fuit  iam  Stoicorum  opinio  posse  sapientem,  si  gravis- 
simis prematur  angustiis,  sponte  e vita  migrare,  interimendo 
seipsum.  Quem  errorem  renovavit  nefarius  auctor  systematis 
naturae,  qui  ineptis  quibusdam  fa!la  iis,  quas  inferius  dissol- 
vemus, suicidium  licitum  esse  blateravit.  At  nimis  perspicuum 
est  huiusmodi  facinus  naturae  adversari  ; cum  perpetrari  ab 
homine  nequeat,  quin  officia  subvertat  Deo,  sibimetipsi,  et  so- 
cietati debita.  Et  re  quidem  vera,  Deus  auctor  est  et  conserva- 
tor vitae  hominis,  quam  ipsi  non  idcirco  largitus  est  ut  de  ea  ad 
arbitrium  disponeret,  sed  ut  ad  ordinem  moralem,  quo  vera  ho- 
minis destinatio  continetur,  procurandum  colendumque  uteretur. 
Modus  autem  et  mensura,  qua  ad  universalem  hunc  finem  con- 
ferre operam  homo  debet,  e divina  providentia  determinatur, 

status  conditione,  temporibus,  eventis,  in  quibus  constitutus 
est.  Unde  dominium  propriae  exsistentiae  homo  nullum  habe*, 
sed  solum  usum.  Si  igitur,  aerumnarum  impatiens,  violentas 
sibi  manus  infert ; a divina  ordinatione  se  subtrahit,  et  ius 
sibi  arrogat,  quod  Dei  tantum  proprium  est. 

Praeterea,  negari  nequit  exsistentiam  magnum  esse  bonum  ; 
cum  fundamentum  sit  felicitatis  aliorumque  bonorum,  quae  as- 
sequi possumus.  Qui  igitur  sibi  exsistentiam  demit,  magnum 
sibi  revera  detrimentum  atfert.  Amorem  igitur  laedit  sibi  de- 
bitum. Nec  dicat  auctor  systematis  naturae  id  vitari,  quoties 
exsistentia  non  amplius  felicitati  apta  sit,  sed  undique  calami- 
tatibus cumuletur.  Nam  si  nobilitas  hominis  rite  spectetur  , 
exsistentia  nunquam  amittere  potest  rationem  fundamenti 
quoad  veram  felicitatem  , quae  in  ordinatione  ad  beatitatem 
futurae  vitae  sita  est  ; neque  exui  potest  reliquis  bonis  ho- 
mini, prout  homo  est,  convenientibus. 

Denique  qui  sibi  mortem  consciscunt,  iura societatis  laedunt; 
cuius  profecto  sunt  partes  et  ad  cuius  bonum  conferre  aliquid 
debent,  si  non  operibus,  saltem  animi  constantia  et  fortitudine 
ac  rerum  adversarum  tolerantia.  Immo  non  solum  huic  mu- 
neri desunt,  sed  etiam  perniciosum  inducunt  exemplum,  quod 
vitae  aliorum  civium  interminatur.  Qui  enim  mortem  pro  se 
contemnit  non  rationis  praescripto,  sed  desperatione  et  feri- 
tate ; quanti  vitam  aliorum  facturus  sit , ambiguum  sane  non 
est.  Quare  fieri  nequit  ut  in  societate , in  qua  debacchantur 
suicidia,  non  multiplicentur  homicidia. 

Thesis  II.a  Licet  vim  vi  repellere , usque  ad  iniusti  ag- 
gressoris necem , servato  tamen  moderamine  inculpatae  tu - 
telae . 

Prob.  Iniustus  aggressor  is  dicitur,  qui  aggrediendi  ius  nul- 
lum habet.  Talis  non  est,  qui  aggressionem  exercet  nomine 
publicae  auctoritatis,  cui  resistere  privato  homini  non  licet. 
Item,  ut  servetur  moderamen  inculpatae  tutelae , hae  condi- 
tiones exquiruntur : I.  Ut  vis  in  actu  aggressionis  opponatur, 
nec  detur  evadendi  locus.  II.  Ut  non  plus  damni  aggressorrin- 

feratur,  quam  necesse  sit  ad  eius  aggressionem  frustrandam. 
III.  Ut  inter  vim,  quae  aggressori  infertur,  et  bonum,  quod 
per  eam  defenditur,  sit  proportio.  1Y.  Ut  ea  vis  non  ulciscendi 
animo,  sed  propriae  tantum  defensionis  gratia  inferatur. 

His  praeiactis,  propositio  facile  demonstratur.  Nam  qui  ius 
possidendi  aliquid  a natura  habet,  habet  etiam  ius  repellendi 
per  vim  contraria,  quae  possessioni  illi  opponuntur.  Ius  enim, 
ut  diximus,  natura  sua  coactivum  est.  Cum  ergo  homo  a na- 
tura ius  habeat  conservandi  vitam  ac  reliqua  bona,  sive  ani- 
mi, sive  corporis  ; consequens  est  ut  ius  habeat  propulsandi 
vi  aggressionem , quae  ipsum  bonis  iis  iniuste  privare  cona- 
tur. Id  inficiari  nequit  nisi  is,  qui  vel  naturam  iuris  ignoret, 
vel  ius  ab  iniuria  collidi  posse  contendat.  Nec  quod  huiusmodi 
iuris  defensio  contra  vim  inimicam  cum  damno  aggressoris  so- 
cietur, difficultatem  ingerit:  quandoquidem  damnum  illud  ei  im- 
putari debet,  qui  sponte  et  nocenter  se  in  discrimen  adduxit, 
non  vero  illi,  qui  proprio  prospicit  bono,  et  ius  se  tuendi  non 
amittit,  propter  pravitatem  alterius. 

Haec  ratio,  cum  generalis  sit,  ostendit  etiam  propulsationem 
iniuriae  extendi  posse  usque  ad  aggressoris  necem,  si  eius  vio- 
lentia non  possit  aliter  repelli ; modo  serventur  conditiones, 
inculpatae  tutelae  , quas  supra  descripsimus.  Quod  sane  ius 
impugnari  nequit,  nisi  dicatur  hominem  plus  teneri  ad  con- 
sulendum bono  alieno,  quam  suo  ; quod  certe  falsissimum  est 
et  contra  ordinati  amoris  regulam. 

Thesis  III.a  Laelium  , seu  'privatum  certamen , insanum 
et  illicitum  est  iure  naturae. 

Prob.  Insanum  est  quod  non  respondet  fini,  propter  quem 
assumitur.  Huiusmodi  est  duellum.  Nam  duellum  assumitur  ad 
vindicandam  iniuriam  et  ad  honorem  reparandum.  His  vero 
finibus  consequendis  ineptum  est.  Et  sane  vindicta  includit  con- 
ceptum poenae,  et  ius  unius  partis  in  aliam.  Contra  vero  duel- 
lum vi  suae  naturae  partes  ambas  confligentes  aequiparat  in- 
ter se.  Cum  enim  quoad  exitum  valde  pendeat  ex  robore  et 
dexteritate  pugnantium,  maxime  vero  ex  fortuna  ; aeque  pro- 

babile  facit  ut  victoi*  evadat  reus  aut  innocens.  Quod  si  hi  e, 
ut  saepe  intercidit,  succumbat ; videant  huius  barbarici  moris 
amatores  quam  egregio  utantur  ulciscendi  medio ! Nec  minus 
labile  est  argumentum  alterum  de  honore  resarciendo.  Nam 
istaec  ratio  apud  equestrium  legum  consultos  hoc  fundamento 
nitebatur:  Honorem  supremum  esse  bonum  hominis , quod 
ceteris  omnibus , ne  viici  quidem  excepta , praeponi  debeat. 
Verum  id  non  uno  vaciilat  capite.  Primum  enim  dici  prorsus 
nequit  supremum  bonum  hominis  esse  honorem.  Nam  honor 
exstrinseeus  hominem  afficit , et  in  aliorum  opinione  residet. 
Quare  sine  culpa  iriin  ui  aut  etiam  amitti  potest ; quod  sane 
praestantissime  bonorum  repugnat.  Sed  supremum  bonum  ho- 
minis in  hac  vita,  ut  supra  diximus,  est  ordo  moralis  ac  vir- 
tus ; cui  cetera,  ne  honore  quidem  excepto,  postponenda  sunt. 
Deinde,  etiamsi  honor  maximum  esset  bonum  hominis,  tamen 
hoc  intelligi  oporteret  de  honore  genuino  et  vero.  Verus  au- 
tem honor  ille  est,  qui  in  subiecti  perfectione  fundatur,  ab  iis- 
que tribuitur , qui  rite  eum  aestimare  possunt.  Haec  duo  in 
honore,  per  duellum  comparato,  omnino  desunt.  Victoria  enim, 
singulari  certamine  conquisita,  non  aliud  patefacit,  nisi  fortu- 
natum fuisse  eum,  qui  vicit,  aut  valentem  viribus,  aut  in  eque- 
stri arte  peritum.  Utrum  vero  iniuriam,  quam  ante  passus  est, 
meruerit  necne,  id  certe  non  probat.  Qui  autem  duello  hono- 
rem tribuunt  inepti  omnino  sunt  ad  verum  honorem  iudican- 
dum  ; cum  plerumque  eiiraeni  quidam  sint  iuvenes,  leviter  aut 
ne  leviter  quidem  eruditi.  Contra,  philosophi,  quotquot  exstant, ' 
et  frugi  et  graves  homines  duellum  reiiciunt,  tamquam  ridi- 
culum barbariae  veteris  monumentum. 

Quod  vero  huiusmodi  singulare  certamen  intrinseca  turpi- 
tudine vitietur,  facile  patet.  Homo  enim  nullum  in  vitam  sive 
suam  sive  alienam  ius  habet.  Ergo  inique  agit  et  iuri  natu- 
rali repugnat,  cum  certo  periculo  alterutram  directe  exponit. 
At  vero  per  duellum  utraque  periclitatur.  Ergo  haec  insania 
duplici  malitia  intrinsecus  afficitur. 

7.  Obiectiones.  Ob.  I.a  ex  Auctore  Systematis  naturae.  Sui- 

ciclio  nulla  officia  laeduntur.  Non  quidem  officia  erga  seipsum  : 
tum  quia  volenti  non  fit  iniuria;  tum  quia  tot  circumstare  possunt 
mala , ut  vita  sit  fundamentum  non  felicitatis  sed  miseriae. 
Quare  cum  eius  vitandae  hanc  viam  natura  concesserit,  opti- 
me indicavit  se  nobis  potestatem  facere  utendi  remedio  illo, 
si  volumus.  Ergo  ius  etiam  naturae  non  violatur.  Adde,  do- 
minium in  materiam  nobis  tributum  esse  , in  quam  proprie 
operamur,  cum  mortem  nobis  inferimus.  Praeterea,  ratio  be- 
neficii ac  doni,  quae  in  vita  continetur,  postulat  ut  ei,  si  li- 
bet, renuntiare  possimus,  praesertim  cum  nullum  initio  ad  eam 
recipiendam  consensum  dederimus.  Denique,  societati  iniuriam 
suicida  non  facit ; quippe  contingere  potest  ut  quis  inutilis  o- 
mnino  evadat  societati,  vel  societas  ipsi  omne  praesidium  neget. 
Immo  civili  bono  suicidium  potius  prodest , cum  fortitudinem 
promoveat,  quae  in  contemnenda  morte  maxime  cernitur. 

R.  Huiusmodi  argumenta  quam  futilia  sint  vel  levissima 
consideratio  manifestat.  Ad  primum  enim  reponimus  tum  vo- 
lenti non  fieri  iniuriam,  cum  agitur  de  contractu  libere  ineun- 
do, aut  de  iure,  cui  quis  valedicere  possit ; non  vero  cum  agi- 
tur de  inferendo  malo,  quod  a natura  vetetur,  aut  de  laesio- 
ne iuris,  quod  ipsam  personalem  hominis  dignitatem  attingat. 
Atque  id  eo  magis  locum  habet,  quo  arctiori  obligatione  lex 
adstringit  ad  bonum  eius  procurandum,  qui  irrationabiliter  in 
sui  damnum  consentit.  Yitam  autem  nunquam  amittere  posse 
rationem  fundamenti  verae  felicitatis,  iam  supra  demonstravi- 
mus. Yiolari  autem  suicidio  excellentiam  hominis  nemo  non 
videt;  cum  per  illud  humana  exsistentia  in  medium  conver- 
tatur voluptatis  et  commodi,  propter  cuius  carentiam  despicitur, 
ac  de  medio  tollitur.  Ut  omittam  stultum  esse  propter  tem- 
porarias calamitates,  remedium  assumere  quod,  utpote  gravis- 
simum scelus,  aeternam  et  omni  acerbitate  refertam  miseriam 
affert. 

Atque  hinc  responsum  patet  secundo  argumento.  Nam  si 
vita  , aerumnis  obsita , non  infelicitatem  suppeditat,  sed  mate- 
riam virtutis  ; quo  pacto  coniici  potest  naturae  iussum  aut  sal- 

tem  permissio  illinc  demigrandi  ? In  sola  sententia  materialista- 
rum  id  locum  habet.  Sed  si,  ut  par  est,  praeter  materiam  prin- 
cipium longe  altius  ac  divinius  in  homine  agnoscitur,  quod  non 
huius  vitae  deliciis  sed  virtute  pascitur  , contrarium  a ratione 
imperatur  ; quae , quo  magis  vita  palaestra  virtutis  efficitur, 
eo  maiori  pretio  illam  aestimandam  esse  dictat. 

Imperium  vero,  quod  natura  dedit  in  materiam,  oppositum 
potius  evincit.  Idcirco  enim  datum  nobis  a natura  est,  ut  vi- 
tam compositi  exinde  iuvemus.  Quare  hoc  ipso  ad  eam  mate- 
riae partem  non  extenditur,  quae  ad  substantiae  humanae  in- 
tegritatem pertinet.  Yita  autem  dicitur  donum  , quatenus  nullo 
praevio  merito  tributa  sit,  non  vero  quatenus  nobis  libere  ac- 
ceptanda offeratur.  Nec  ad  eam  habendam  aut  retinendam 
noster  consensus  exquiritur  ; quippe  ai  ius  pertinet  divinae 
potestatis.  Cui  sane  grates  referendae  sunt  , cum  tantum  bo- 
num nobis  contulerit ; non  autem  irroganda  iniuria,  largitionem 
eius  respuendo. 

Item,  obligatio  procubandi  bonum  societatis  nunquam  extin- 
guitur.  Nec  vero  , quia  societas  muneri  suo  desit  aliquando  ; 
nobis  idcirco  nostro  deesse  fas  est : non  enim,  quia  quis  male 
operatur , idcirco  aliis  male  operandi  fit  copia.  Denique  sui- 
metipsius  interfectio  non  fortitudinis , sed  ignaviae  exemplum 
praebet ; propterea  enim  eligitur,  ut  mala  huius  vitae  fugiantur. 
Fortis  autem  ille  est,  qui  tumultuantibus  affectibus  dominatur, 
et  constanti  animo  mala,  quotquot  ingruunt,  tolerat,  ne  a vir- 
tute deficiat. 

Ob.  Z/.a  contra  secundam  propositionem.  Saltem  concedi  de- 
bet, licitum  esse  acceptare  duellum  ab  alio  oblatum,  ne  quis 
timidi  et  abiecti  animi  notam  incurrat. 

R.  Quaero  an  aggressio  patriae , aut  aliud  facinus  armata 
manu  patrandum  eligi  possit,  ne  abiecti  animi  et  timidi  no- 
tam incurramus  ? Id,  nisi  amens,  nemo  dixerit.  Quoties  igitur 
aliquid  turpe  est  per  se,  admitti  nequit ; quaecumque  nota  aut 
malum  immineat ; atque  in  hoc  non  abiecti  sed  excelsi  animi 
est.  Praeterea,  duellum  non  esse  verum  indicium  fortitudinis, 


— 67 


patet  : primum,  quia  fortitudo  cum  praestantissima  sit  virtus, 
consistere  nequit  in  actione,  quae  ab  omni  honestate  disiun- 
gitur.  Deinde,  quia  etiamsi  nomine  fortitudinis  intelligatur  au- 
dacia in  morte  spernenda  ; haec  etiam  per  duellum  nullo  modo 
demonstratur.  Nam,  cum  duellum,  totum  quantum  est,  virium 
robore  et  peritia  ac  dexteritate  pugnantis  nitatur ; non  est  per 
se  certum  animi  nihil  trepidantis  argumentum.  Quare  saepenu- 
mero  qui  in  privatis  huiusmodi  pugnis  audacissimi  videntur,  vi- 
lissimi comperiuntur  in  bello,  quod  proprie  experimentum  sup- 
peditat fortis  animi  et  obfirmati  adversus  periculorum  et  mortis 
adspectum. 


ARTICULUS  III. 

DE  OFFICIIS  HOMINIS  ERGA  ALIOS  GENERATIM. 


8.  Homines,  utcumque  accidentalibus  differentiis  discrepan- 
tes; tamen,,  ad  essentiam  quod  pertinet,  omnino  inter  se  con- 
veniunt, quasi  partes  homogeneae  totius  cuiusdam,  quod  specie 
humana  continetur.  Quisque  enim,  ut  corpore  organico  et  sen- 
sibilitate,  sic  etiam  rationali  animo  constat  et  facultatibus  inde 
emergentibus.  Unde  et  intelligentia  et  reflexione  et  libera  vo- 
luntate gaudet,  et  ad  perfectionem  suam  iugiter  augendam  vi- 
resque eyplicandas  contendit. 

Hinc  omnes  cognatione  quadam  et  naturali  societate  devin- 
cimur, atque  ad  eundem  finem,  omnibus  aeque  praefixum,  pro- 
movemur sub  uno  gubernatore,  Deo,  omnium  parente  et  prin- 
cipe. Unde  oritur  ut  etiam  extra  civilem  convictum  , mutuis 
officiis  inter  nos  teneamur,  per  se  a natura  proficiscentibus  ; 
de  quibus  aliquid  disserere  oportet,  antequam  ad  statum  socia- 
lem, proprie  dictum,  veniamus.  Ut  autem  brevitati  consula- 
mus, huius  Compendii  propriae,  primum  hic  de  amore  gene- 
ratim,  quem  aliis  debemus ; deinde,  duobus  sequentibus  articulis, 
de  iure  proprietatis  , quod  peculiarem  observantiam  postulat, 

ac  de  contractibus  eloquemur,  ex  quibus  novae  obligationes  , 
praeter  naturales,  enascuntur. 

9.  Thesis  I.a  Ex  amore , aliis  debito,  'primum  resultat  ut 
neminem  laedamus , idque  ex  rigore  iustitiae . 

Prob.  Amor  aliis  debitus  pro  norma  habet  amorem  , quo 
nosmetipsos  diligimus  : Dilige  proximum  sicut  te  ipsum.  At 
vero  huiusmodi  amor  hoc  potissimum  sibi  implicat,  ut  iactu- 
ram  ab  aliis  iniuste  illatam  aversemur,  liberumque  appetamus 
exercitium  nostrorum  iurium  ac  propriae  activitatis,  intra  ra- 
tionis confinia.  Idipsum  igitur  pro  aliis  velle  debemus  ; ut  in- 
iuria  ex  parte  nostra  plane  vacent , ac  sine  impedimento  se 
suaque  servare  atque  augere  valeant.  Quod  si  contrarium  a- 
gimus  ; tunc  non  modo  bonum  aliorum  non  procuramus  , sed 
eos  infeliciores  eflicere  positive  contendimus.  Qua  in  re  maxi- 
mopere  discedimus  ab  ordine  , qui  nobis  amorem  erga  alios 
praecipit , et  naturalis  iustitiae  legibus  turpiter  refragamur. 
Quod  facinus  eo  detestabilius  est,  quo  obligatio  eiusmodi,  aliis 
non  nocendi , facillima  omnium  est;  cum  non  ad  actionem  exer- 
cendam, in  quo  forte  labor  et  incommodum  cerni  posset,  sed 
tantum  ad  omittendam  adstringat. 

Hoc  officium  illa  sententia  exprimi  solet  : Quod  tibi  fieri 
non  vis , alteri  ne  facias.  Quod  autem  sit  officium  ex  iustitia 
debitum  evidens  est.  Nam  certe  ad  ius  alterius  et  ad  conce- 
ptum communis  aequalitatis  pertinet  ut  nemo  aliis  noceat,  atque 
ad  id  vi  etiam  adstringi  posse. 

Thesis  II. a Ex  amore , aliis  debito,  resultat  etiam  ut  pro- 
ximo benefaciamus,  idque  plerumque  ex  officio  pure  morali. 

Prob.  Nos  non  modo  iniuriam  pati  nolumus,  sed  etiam  bo- 
nis augeri  cupimus.,  quae  naturae  sint  consentanea.  Si  igitur 
proximum  tamquam  nos  ipsos  diligere  tenemur  , consequens 
est  ut  ad  bonum  ipsi  positive  procurandum  atque  ad  eius  in- 
columitatem et  perfectionem  tuendam,  operam  nostram,  prout 
possumus,  conferamus.  Huiusmodi  officia,  quae  positiva  sunt , 
comprehenduntur  hac  formula:  Quod  tibi  vis  fieri,  alteri  facias. 

In  duplicem  autem  classem  dispartiri  solent  : nimirum  in 

obsequia  humanitatis  vel,  ut  alii  vocant,  innoxiae  utilitatis , 
et  beneficentiae . Prima  sunt,  quae  sine  proprio  incommodo  aut 
detrimento  aliis  exibentur,  ut  ex.  gr.  erranti  viam  ostendere, 
petenti  consilium  dare,  nobis  inutilia  aliis  concedere  , et  sic 
de  reliquis.  Secunda  vero  dicuntur,  quae  a nobis  praestantur 
cum  aliquo  incommodo  vel  rerum  nostrarum  detrimento  , ut 
si  pecunia  aut  opera  aliis  opitulemur.  Haec  longe  nobiliora 
sunt  et  altiorem  pariunt  laudem.  Ut  autem  prudentiae  regu- 
la gubernentur,  attendi  debet  conditio  tum  eius , qui  confert, 
tum  eius,  qui  recipit  beneficium.  Potissimum  cavendum  est  ne 
dum  uni  prosumus,  alteri  noceamus;  atque  ut  in  benefaciendo 
ordo  servetur  , quatenus  qui  coniunctiores  sunt  nobis  , aut 
moratiores,  aut  maiori  necessitate  laborantes,  ceteris  praefe- 
rantur. 

Qui  huiusmodi  positiva  officia  alteri  negat,  etsi  dicatur  in- 
humanus ( humanitatem  enim  , quae  homines  mutua  caritate 
devincit,  a se  repellit)  , tamen  stricto  sensu  dici  nequit  iniu- 
stus  , neque  ad  ea  praestanda  cogi  potest  vi  externa.  Sic  e- 
nim  communiter  se  habent ; ut  obligatio  naturae  determinate 
et  in  particulari  urgens  non  appareat.  Etsi  enim  ad  benefa- 
ciendum aliis  generatim  obligemur  ; tamen  quod  id  praestare 
teneamur  respectu  huius  hominis  in  praesenti,  non  ex  aliquo 
eius  iure  oritur,  sed  mere  ex  lege  a Deo  nobis  imposita,  de 
cuius  observantia  ipsi  tantum  respondere  tenemur.  Unde  ad 
ea  officia  implenda  obligat  debitum  non  iuridicum,  sed  tan- 
tum morale.  Id  vero  locum  non  habet,  cum  alter  in  extrema 
necesitate  moratur,  quam  repellere  per  se  omnino  nequeat. 
Tunc  evidens  fit  indigentiam  proximi  iacturae  illi  nostrae  aut 
incommodo  sic  praeponderare  , ut  ab  officio  erga  ipsum  im- 
plendo eximi  nequeamus.  Proinde  alteri  potestas  ab  eadem  na- 
tura datur,  illud  a nobis  vi  etiam  exigendi,  atque  ita  officium  im- 
perfectum, ut  dici  solet,  in  perfectum  per  accidens  commutatur. 

Thesis  III.a  Quae  dicta  sunt  de  officiis  erga  alios  , tum 
negativis  tum  positivis,  etiam  respectu  inimici  intelligenda 
sunt 

Prob.  Etsi  pravitatem  hostilis  animi  , quo  quis  damna 
nobis  intulit,  detestari,  eorumque  aequam  reparationem  exi- 
gere fas  sit ; tamen  auctorem  odio  prosequi  et  damnis  affice- 
re (excepto  tempore  iustae  defensionis  in  aggressione  iniqua), 
aut  communi  benevolentia  privare  minime  possumus.  Natura- 
lis enim  amor,  quem  ceteris  hominibus  debemus,  non  fundatur 
in  merito  personae  singularis  , sed  in  dignitate  naturae  nobis 
consimilis,  quae  certe  in  amico  vel  hoste  eadem  prorsus  est. 
Quare  benefici  effectus,  qui  ex  hoc  amore  nascuntur,  inimicis 
denegandi  non  sunt;  nisi  forte  id  aliquando  medium  aptum  iu- 
dicetur  ad  eorum  resipiscentiam  procurandam.  Tunc  enim  id 
fieret  non  propter  privatam  vindictam  aut  odium  erga  perso- 
nam, sed  propter  eius  bonum,  atque  ut  ad  hostilem  animum 
deponendum,  damnaque  nobis  illata  resarcienda  inducatur. 

10.  Obiectiones.  Ob.  /.a  In  propositione  prima  derivatur  of- 
ficium non  laedendi  proximum  ex  amore,  quem  ipsi  debemus. 
Id  vero  perperam  fit.  Nam  etsi  laesio  iniusta  non  solum  iu- 
stitiae  sed  etiam  caritati  adversatur ; tamen  falsum  est  ex  of- 
ficio caritatis  derivari  debitum  iustitiae,  quasi  ideo  inesset  in 
alio  ius  ne  laedatur,  quia  in  nobis  inest  officium  ne  laedamus, 
et  non  vicissim  ideo  sit  in  nobis  officium  ne  laedamus  , quia 
in  alio  est  ius  ne  laedatur. 

R.  Dist.  mai:  Derivatur  ex  amore,  in  quantum  generatim 
sumitur  pro  affectu  volendi  bonum  alterius,  conc ; ex  amore, 
in  quantum  specialem  virtutem  constituit,  iustitiae  oppositam, 
nego . 

Officium  non  laedendi  alios  ex  amore  deduximus  in  genere 
accepto,  prout  benevolum  animi  affectum  importat;  idque  ob 
hanc  rationem,  quia  negativum,  quale  profecto  est  officium  non 
laedendi,  fundari  debet  in  positivo,  quod  certe  non  potest  esse 
aliud,  nisi  voluntas  reverendi  personalitatem  et  iura  aliorum  ; 
quod  idem  est  atque  aliis  velle  bonum,  seu  ipsos  diligere.  Hic 
amor  non  contradistinguitur  a iustitia  , sed  ad  ipsam  quoque 
se  porrigit.  Hinc  verum  est,  ut  dicit  obiectio,  ideo  nobis  ines- 
se  officium  ne  laedamus,  quia  in  aliis  inest  ius  ne  laedantur; 

sed  certe  ex  hoc  iure  officium  illud  in  nobis  non  exsurgeret, 
nisi  generatim  ad  iura  aliorum  sarta,  tecta,  servanda  generatim 
adstringeremur,  seu  ad  bonum  ipsorum  volendum.  Cum  vero 
iustitiae  caritatem  opponimus,  dicimusque  hoc  vel  illud  non 
ex  iustitia,  sed  ex  caritate  deberi,  nomine  caritatis  amorem 
intelligimus  strictius  sumptum,  nimirum  pro  speciali  virtute, 
quae  nos  ad  aliis  benefaciendum  inclinat,  nullo  iure  perfecto 
in  iis  exsistente. 

Oh.  II  a Officium  non  potest  contradicere  inclinationi  naturae. 
Atqui  est  contra  inclinationem  naturae  diligere  inimicum ; na- 
turaliter enim  aversamur  contraria.  Ergo  dilectio  inimicorum 
non  est  iuxta  legem  naturae. 

R.  T?'ansm.  mai.  et  nego  min . Ad  probationem  vero  dist: 
Naturaliter  aversamur  contraria,  in  quantum  sunt  contraria, 
conc;  in  quantum  non  sunt  contraria,  sed  conformia,  nego . 

Duo  in  inimico  distinguenda  sunt : ratio  inimicitiae  et  natu- 
ra hominis.  Primum  , utpote  nobis  contrarium,  vi  naturae  a- 
versamur;  secundum,  utpote  cognatione  nobis  devinctum,  non 
modo  non  aversamur,  sed  diligimus.  Ad  rem  S.  Thomas  : «U- 
naquaeque  res  naturaliter  odio  habet  id,  quod  est  sibi  contra- 
rium, in  quantum  est  sibi  contrarium.  Inimici  autem  sunt  no- 
bis contrarii,  in  quantum  sunt  inimici  ; unde  hoc  debemus  in 
eis  odio  habere.  Debet  enim  nobis  displicere  quod  nobis  ini- 
mici sunt.  Non  autem  nobis  sunt  contrarii  in  quantum  homi- 
nes sunt,  et  beatitudinis  capaces  ; et  secundum  hoc  debemus 
eos  diligere  (1).  » Idem  dicendum  de  hominibus  malis  ; quorum 
malitiam  iure  execramur,  licet  naturam,  ad  imaginem  Dei  con- 
ditam et  nobis  consimilem,  in  pretio  habemus  et  amore  pro- 
sequimur. Transmisi  vero  maiorem,  quia  illa  propositio  vera 
est,  si  intelligatur  de  inclinatione  universali  et  rationi  consen- 
tanea, non  autem  si  intelligatur  de  quocumque  animi  impetu 
aut  perturbatione. 


(1)  Summa  th.  2.a  2.ae  q.  25,  a.  8 ad  2.a™ 

ARTICULUS  IV. 

De  iur  e proprietatis. 

11.  Ius  proprietatis  nihil  est  aliud  nisi  dominium  respectu  re- 
rum, quas  ad  sui  utilitatem  quis  sibi  adsciscit,  et  definiri  potest: 
Facultas  disponendi  pro  libito , et  cum  exclusione  aliorum , de 
re  aliqua  eiusque  utilitate . Quod  huiusmodi  ius  homini  com- 
petat quoad  res , quae  usu  consumuntur  aut  post  usum  dese- 
runtur, nemini  dubium  est;  cum  id  necessarium  absolute  sit  ad 
vitam  alendam  tuendamque.  Controversia  agitur  quoad  domi- 
nium non  transitorium  sed  stabile  , respectu  nempe  rerum 
permanentium,  puta  agros  aut  domos.  Licet  enim  factum  sit 
universale,  apud  gentes  non  modo  cultas  sed  etiam  barbaras, 
tamen  non  desunt  qui  tale  ius  inficiantur  , cum  velint  omnia 
omnibus  in  societate  esse  communia.  Hinc  communismi  ortum 
est  nomen.  Cui  errori  causam  dederunt  qui  ius  st  bilis  proprie- 
tatis ex  pacto  profectum  esse  docuerunt , ut  post  Grotium 
magna  pars  iuristarum  opinata  est ; aut  ipsum  ex  legibus  civi- 
libus derivarunt,  ut  Bentham,  Montesquieu  alii  que.  Certe  si  ex 
pacto  aut  lege  positiva  stabile  dominium  rerum  introductum 
est,  ex  pacto  etiam  aut  lege  positiva  dissolvi  potest. 

12.  Thesis  l.a  Ius  acquirendi  stabilem i proprietatem  im- 
mediate oritur  a natura . 

Prob.  Homo  condims  a Deo  est,  ut  ad  proprium  finem  as- 
sequendum nitatur  actibus  suis.  Sed  conditio  et  fundamentum 
operationis  est  exsistentia.  Ergo  ad  hanc  servandam,  tuendam- 
que et  ad  comparanda  media  , quibus  stabiliter  eidem  provi- 
deat, ius  homini  a natura  tribuitur.  Id  vero  stabilem  proprie- 
tatem importat.  Et  sane  , quomodo  in  futurum  tempus  sibi 
homo  prospiceret,  si  ea  tantum  possideret,  quae  in  praesens 
absumit,  nec  res  sibi  adiungeret,  quae  fructu  et  valore  suo  po- 
steram eius  vitam  tutarentur  ? Praesertim  id  vim  habet  , si 
considerantur  ex  stentiae  humanae  vicissitudines,  quatenus  ho- 

mo  infirmitati.,  senectuti,  fortunae  casibus  obnoxius  est ; eius- 
que  ordina- io  spectatur  ad  nobiliores  illas  operationes,  quibus 
animus  et  mens  perficitur.  His  enim  penitus  se  addicere  nemo 
potest,  nisi  inferiore  cura  liberetur  procurandi  sibi  necessaria 
quotidianis  operibus. 

Praeterea  , homo  industrius  est  vi  naturae ; atque  ideo  ad 
res  naturales  arte  sua  transmutandas,  et  ad  ubertatem  terrae 
sudore  suo  fecundandam  ordinatur.  At  vero  iniquum  est  ut 
quis  re  fruatur,  quam  alter  labore  suo  transmutavit,  aut  me- 
liorem et  feracem  reddidit,  quamque  sedulo  activitatis  exerci- 
tio , quasi  sigillo  propriae  personalitatis  obsignavit.  Ergo  ex 
ordine  ‘naturae  resultat  ut  homo  res  stabiliter  ita  sibi  adsei- 
scat,  ut  ab  iis  ceteros  rat  onabiliter  excludat.  Id  vero  ius  pro- 
prietatis efformat ; facultas  enim  rationi  conformis,  ius  dicitur. 
Ergo  homo  iure  proprietatis  natura  donatus  est. 

Eadem  veritas  confirmatur  ex  conceptu  familiae,  in  qua  pa- 
rens vitae  natorum  consulere  et  in  posterum  providere  tene- 
tur, ne  eos  fortunae  ludibrio,  immo  certae  egestati  commit- 
tat. Sic  enim  homo  constitutus  natura  est,  ut  saltem  pro  quar- 
ta eius  vitae  parte,  nimirum  donec  adolescat,  ea,  quibus  in- 
diget, sibi  procurare  non  possit;  ac  proinde  alendus  est  a pa- 
rentibus, qui  certe  huic  muneri  aegre  admodum  satisfacerent, 
si  divitias  congerere  et  res  frugiferas  sibi  adseiscere  prohibe- 
rentur. Quare  communistae  sic  proprietatem  impugnant  , ut 
simul  familiae  dissolutionem  praecipiant,  atque  ad  belluinam 
vivendi  rationem  homines  adducere  velint.  Quod  sane  eorum 
doctrinae  absurditatem  et  nefanditatem  ostendit. 

Denique  probari  potest  haec  veritas  ex  universalitate  et  perpe- 
tuitate institutionis.  Nulla  enim  fuit  usquam  gens,  aliquo  civili 
cultu  praedita  , quae  stabilem  proprietatem  non  agnosceret. 
Immo  ipsi  silvestres  homines  et  efferati  , qui  libero  venatu 
aut  pis:atu  vitam  alunt,  saltem  proprias  cassas  aut  retes  aut 
pharetras  , nec  non  et  mapalia  aut  cavernas  sibi  constanter 
adsciscunt.  At  vero  factum  generale  et  constans  apud  gentes 
ratione  utentes,  lex  naturae  putanda  est.  Ergo  ius  stabilis  pro- 
prietatis a lege  naturae  proficiscitur. 

Thesis  II.a  Res  propriae  possunt  a parente  filiis  haere - 
ditate  transmitti. 

Prob.  Quod  possit  testamento  paterfamilias  bona  sua  sive 
filiis  sive  aliis  elargiri,  difficultatem  non  habet.  Nam  legiti- 
mus rei  possessor  et  dominus,  ut  rem  suam  trasformare,  alie* 
nare,  aut  etiam  destruere,  sic  etiam  donare  potest,  cui  lubet; 
nisi  inepte  dicatur  donatio  plus  quiddam  esse,  quam  destructio. 
Quod  si  id  potest  toto  suae  vitae  tempore  , poterit  etiam  in 
ipso  mortis  articulo  ; nulla  enim  est  ratio  cur  de  extremo  illo 
fiat  exceptio.  Tantum  difficultas  moveri  posset  de  successione  fi- 
liorum in  bona  parentum  ex  intestato.  Sed  hanc  etiam  iuri 
naturae  esse  consentaneam  , facile  patet.  Nam  , pater  bonis , 
quae  acquisivit , characterem  impressit  propriae  personalitatis. 
Cum  igitur  personalitas  patris  non  omnino  pereat,  sed  perdu- 
ret in  filiis,  qui  eiusdem  sunt  velut  effusio  et  propagatio ; ad 
ipsos  per  se  bona  paterna  pertinere  debent  : quemadmodum 
pertinere  debent  etiam  ad  viduam,  quae  personalitatem  patris 
velut  integrabat.  Nullum  igitur  necessarium  est  testamentum, 
ut  filii  in  patris  haereditatem  iure  succedant,  sed  id  vi  ipsius 
naturae  contingit. 

v.  13.  Obiectiones.  Oh.  I.a  ex  Hobbes:  Yi  naturae  omnes  ius  ha- 
bent ad  omnia.  Nemo  igitur  alium  excludere  potest  a re  ul- 
la, quam  sibi  forte  vindicavit.  Sed  sine  facultate  excludendi 
alios  a re,  quam  aliquis  possidet,  proprietas  concipi  nequit. 
Ergo  in  s atu  naturae,  ante  civilis  societatis  institutionem,  pro- 
prietas privata  nulla  est.  Haec  igitur  nonnisi  a societate  vi 
legum  civilium  originem  ducit. 

R.  JDist.  ant : Yi  naturae  omnes  ius  habent  ad  omnia  in- 
determinate et  negative,  cone;  determinate  et  positive,  nego. 

Ius  proprietatis  duplici  modo  spectari  potest  : abstracte  et 
concrete , vel,  si  magis  libet,  negative  et  positive.  Primo  mo- 
do significat  facultatem  acquirendi  generatim  acceptam,  quin 
ullam  materiam  determinatam  innuat.  In  hoc  sensu  omnes  vi 
naturae  ius  habent  ad  omnia.  Natura  enim  per  se  nullam  rem 
peculiarem  determinavit,  tamquam  propriam  huius  vel  alterius 

personae.  Haec  autem  determinatio  procedit  deinceps  ab  ex- 
ercitio activitatis  nostrae  , qua  vel  rem  ab  aliis  nondum  oc- 
cupatam nobis  adseiscimus  et  elaboramus,  vel  aliquid  contra- 
ctu licito  ab  aliis  recipimus.  Secundo  modo  ius  ad  omnia  in- 
telligi  posset  concrete  et  positive,  quatenus  significet  faculta- 
tem usurpandi  rem  quamlibet,  etiamsi  alius  illam  iusto  titulo 
suam  effecerit.  In  hoc  sensu  falsa  est  propositio  adversarii. 
Hoc  enim  ius  nemini  a natura  datur  ; irnmo  potius  omnibus 
imponitur  contraria  obligatio,  nimirum  non  tangendi  rem  ab 
aliis  iuste  possessam.  Lex  enim  naturae  praecipit  ut  neminem 
iniuria  afficiamus  ; magna  autem  iniuria  est  , ut  quis  re  sua 
spolietur.  Quare,  etiam  non  supposita  societate  civili,  ius  vi- 
get excludendi  alios  a re,  quam  iuste  sibi  quisquam  adseruit. 
^ Ob.  II.a  ex  Bentham  : Extra  statum  civilem  proprietas  san- 
ctione nulla  fulcitur.  Homines  enim  singulares  in  eo  statu 
destituuntur  vi  coacti va,  qua  alios  ad  proprium  ius  reveren- 
dum adigant.  At  vero  sine  sanctione  ius  nullum  concipi  pot- 
est. Ergo  ius  proprietatis  nonnisi  a civili  institutione  dimanat. 

R.  Huius  auctoris  deceptio  inde  oritur,  quod  actualem  coa- 
ctionem et  vim  physicam  ad  ipsam  essentiam  iuris  pertinere 
existimat.  Quod  si  ita  esset,  infirmi  et  debiles  et  pueri  omni 
iure  destituerentur  ; cum  contra,  quo  magis  quis  imbellis  est 
et  sine  viribus,  eo  sanctiora  putanda  sint  iura,  quae  possidet, 
ac  maiori  veneratione  colenda.  Tota  igitur  interna  iuris  vis 
et  sanctio  moralis  est,  ex  lege  orta,  quae  ceteros  ad  venera- 
tionem et  observantiam  adstringit  Quod  autem  ius  coactionem 
etiam  externam  et  physicam  sibi  adsciscit ; id  non  perinde  in- 
telligendum  est,  quasi  vis  actualis  ad  eius  existentiam  requi- 
ratur , sed  intelligi  debet  quatenus  potestas  a natura  fiat  vim 
adhibendi,  modo  is,  ad  quem  ius  pertinet-,  adhibere  illam  pos- 
sit et  velit.  Impossibilitas  vero  aut  saltem  difficultas  tuendi 
proprietatem  extra  statum  civilem.,  non  aliud  probat,  nisi  ho- 
minem a natura  ad  societatem  ineundam  ordinari  ut  iuribus 
suis  secure  fruatur. 

Ob.  IILa  Iure  proprietatis  adstructo  , vitari  nequit  ut  alii 

divites,  alii  pauperes  in  societate  sint.  Haec  autem  inaequali- 
tas naturae  repugnat.  Ergo  ius  proprietatis  nullum  est. 

R.  Cone . mai.  et  nego  min:  Illa  enim  inaequalitas  non  mo- 
do non  repugnat  naturae,  sed  a natura  ipsa  procedit ; et  scopo 
naturae  apprime  consentit.  A natura  procedit  ; quia  homines 
procreantur  inaequalibus  viribus  physicis  et  intellectualibus 
praediti.  Naturae  scopo  consentit;  quia  magnopere  coafert  ad 
homines  inter  se  mutuis  relationibus  vinciendos,  atque  ad  vi- 
res humanas  multifariam  explicandas  , in  ordine  sive  physico 
sive  morali.  Nam  nisi  divites  essent  , nemo  operosiore  cura 
liberatus  se  totum  explicandae  intelligentiae  tum  in  se  tum 
in  aliis  addiceret ; nec  illi  ipsi,  qui  viribus  corporis  pollent  , 
sed  mente  parum  valent,  adiuvamen  reperirent  aliorum.  Cer- 
te tanta  est  necessitas  inaequalium  conditionum  inter  homi- 
nes ; ut  si  illae  ( quod  possibile  nunquam  erit ) auferrentur, 
omnis  civilis  cultus,  omnis  progressus  artium  et  scientiarum  , 
omne  virtutum  domesticarum  et  socialium  exercitium,  omnis 
denique  humana  prosperitas  plane  corrueret. 

ARTICULUS  V. 

De  contractibus . 

14.  Amore  erga  nos  atque  alios  homines  impellimur  ad  mu- 
tuam communi caiionem  et  permutationem  bonorum,  et  ad  com- 
mercia invicem  ineunda.  In  his  peculiaris  actus  intercidit  utram- 
que partem  ad  fidem  servandam  adstringens  , qui  'pactio  vel 
contractus  nominatur,  et  aliud  non  est  quidquam,  nisi:  Duo- 
rum vel  plurium  in  idem  gladium  consensus. 

Porro  ut  contractus  sit  validus  , conditiones  nonnullae  re- 
quiruntur, quarum  si  una  desit,  vi  obligandi  prorsus  destitui- 
tur. Hae  quatuor  recenseri  possunt,  videlicet : cognitio  rei,  cir- 
ca quam  contractus  versatur;  libertas  in  contrahentibus,  coexsi- 
stentia  mutui  consensus,  possibilitas  atque  honestas  rei,  de  qua 
contrahentes  paciscuntur. 

Et  sane  si  obiectum  ignoratur,  contractus  non  erit  amplius 
actio  voluntaria,  voluntas  enim  in  ignotum  ferri  nequit.  Qua- 
re dolus  aut  fraus  alterius  vel  error  circa  substantiam  vel  es- 
sentialem qualitatem  rei  , cum  scientiam  destruat , validitati 
contractus  opponitur.  Non  ita  est,  si  ignoratio  versatur  circa 
qualitates  mere  accidentales. 

Ex  eadem  fere  ratione  irritus  est  contractus,  cum  libertas 
in  contrahendo  deest.  Tunc  enim  effectus  voluntatis  dici  non 
potest,  ac  proinde  causa  desideratur , quae  relationem  illam 
gignere  debeat,  propter  quam  ordo  rationis  obligationem  im- 
positurus fuisset.  Ex  hoc  capite  valori  contractus  opponitur 
ebrietas,  vel  dementia,  vel  pueritia,  aut  vis,  quae  ad  consen- 
sum extorquendum  iniuste  inferatur. 

De  coexsistentia  vero  mutui  consensus,  res  clara  est,  siqui- 
dem ut  exsurgat  relatio,  utrinque  terminus  exstare  debet  ; hi 
autem  termini  sunt  contrahentium  voluntates.  Quae  sane  vo- 
luntates extrinsecus  aliquo  signo  manifestari  debent,  ut  hinc 
inde  paciscentibus  innotescant. 

Hinc  oblatio  et  acceptatio  in  contrahendo  requiritur,  et  qui- 
dem simultanee.  Secus  si  eo  tempore,  quo  una  pars  offert,  al- 
tera non  acceptet;  effectus  nullus  gignitur,  quia  deest  concausa 
ad  effectum  producendum  requisita.  Quare,  ante  acceptationem, 
offerens  liber  manet  quoad  mutandam  voluntatem;  siquidem, 
propter  carentiam  alterius  termini  , nulla  adhuc  obligationis 
relatio  effloruit.  Non  tamen  necesse  est  ut  consensus  semper 
sit  explicitus;  sufficit  enim  quandoque  tacitus  et  implicitus,  quo 
quis  vel  non  contradicit  vel  aliquid  agit,  quod  consensum  vo- 
luntatis includit. 

Tandem,  ut  dixi,  obiectum  debet  esse  possibile  et  licitum. 
Possibile  quidem  ; quia  obligatio  nulla  fingi  potest  ad  ea  pro- 
curanda, quae  in  potestate  nostra  non  sunt  ; unde  ortum  est 
effatum:  Ad  impossibile  nemo  tenetur . Licitum  vero  esse  de- 
bet; quia  nulla  conventio  derogare  potest  vel  extinguere  offi- 
cium naturale  et  ingenitum,  quo  turpe  prosequi  prohibemur.  Re 
igitur  impossibili  et  turpi  seclusa  , obiectum  contractus  esse 

potest  res  quaelibet,  in  dominio  nostro  posita  et  alteri  non  obli- 
gata , vel  actio  quaevis  exercenda  vel  omittenda,  quae  tamen 
non  omnino  interna  sit,  sed  effectibus  saltem  exterius  prodire 
possit. 

15.  Sed  ut  distinctius  de  quibus  pacisci  aut  contrahere  possi- 
mus intelligatur,  contractuum  partitiones  sunt  innuendae.  Di- 
vidi igitur  contractus  solent : Primo,  in  executivos  et  'promis- 
sorios.  Illi  praesentem,  hi  futuram  paciscentium  praestationem 
respiciunt.  Secundo,  in  aequales  et  inaequales.  Contractus  ae- 
quales, qui  etiam  onerosi , bilaterales , aut  synallag matici  ap- 
pellantur, illi  sunt,  qui  obligationem  aliquam  utrinque  consti- 
tuunt, et  utrique  parti  contrahenti  aliquid  praestandum  impo- 
nunt; utcumque  onus  diversi  generis  esse  possit.  Contra,  inae- 
quales, qui  etiam  gratuiti  et  unilaterales  vocantur,  tunc  ha- 
bentur ; cum  una  pars  dumtaxat  obligationem  aliquam  sibi 
assumit,  altera  vero  id  quod  offeratur  acceptat  , sed  nihil  se 
praestituram  paciscitur. 

Ad  genus  contractuum  aequalium  revocantur  permutationes 
omnes,  quaecumque  sint,  sive  rerum  sive  operum.  Eo  igitur 
includuntur  in  primis  contractus,  qui  innominati  appellantur, 
quique  in  iure  romano  his  formulis  explicantur : Do  ut  des  , 
Do  ut  facias  , Facio  ut  des  , Facio  ut  facias . Includuntur 
deinde  omnes  alii  contractus,  qui  permutationum  nomine,  la- 
tissime sumpto,  designari  solent;  quique  etsi  superioribus  for- 
mulis contineantur  (illae  enim  omnes  casus  possibiles,  quibus 
commutatio  fiat,  complectuntur),  tamen  peculiari  appellatione 
donati  sunt  et  multifariam  exercentur.  Sic,  si  mutatur  res  cum 
re,  habetur  permutatio  stricte  dicta.  Si  mutatur  res  cum  pe- 
cunia, habetur  emptio  ac  venditio.  Si  mutatur  usus  rei  pro- 
priae cum  pecunia,  exsurgit  conductio  et  locatio.  Si  mutatur 
pecunia  praesens  cum  pecunia  deinceps  reddenda  , nascitur 
mutuum. 

Alterum  genus  contractuum,  nempe  inaequalium  , compre- 
hendit largitiones  qualescumque.  Unde  ad  illud  pertinent  do- 
natio proprie  dicta,  seu  cessio  proprietatis  alicuius  obiecti;  lar- 

gitio  usus  rei  cuiusdam,  nimirum  commodatio ; praestatio  ser- 
vitutis materialis  , ut  in  deposito  ; vel  intellectualis  , ut  in 
mandato . 

Deinde,  dividuntur  contractus  in  absolutos  et  conditionatos , 
prout  eorum  vim  ab  aliqua  conditione  pendere  aut  secus  con- 
stituitur. Porro  haec  conditio  potest  esse  affirmativa  vel  ne- 
gativa ; aut  etiam  suspensiva , cum  videlicet  suspendit  inchoa- 
tionem obligandi ; aut  denique  resolutiva , cum  eius  eventum 
ad  extinguendam  obligationem  apponitur. 

Tertio,  dividuntur  in  obligatorios  et  liberatorios , prout  ad 
obligationem  gignendam  aut  extinguendam  fiunt. 

Denique,  contractus  dispartiri  possunt  in  principales  seu  in- 
dependentes , et  accessorios , seu  relativos  ; prout  soli  exsiste- 
re possunt  aut  secus,  et  fundamentalem  pactionem  efformant 
aut  praevia  pactione  innituntur. 

In  singulis  his  contractibus  explanandis  non  immoramur. 
Etenim  in  eorum  determinatione  et  obligandi  formis  ius  positi- 
vum ubique  se  immiscet,  ac  proinde  certa  et  immutabilia  prae- 
cepta, quae  usui  sint,  tradi  non  possunt , nisi  eius  iuris  ratio 
habeatur  ; quod  a proposito  nos  distraheret.  Quare  eiusmodi 
pertractatio  iurisprudentiae  civili  melius  adiudieatur. 

16.  Quoad  modos , quibus  obligatio  ex  contractu  emergens 
dissolvitur,  haec  adnotamus.  In  primis  perspicuum  per  se  est 
obligationem  contractus  desinere  executione  rei  , circa  quam 
pactio  versatur ; cum  videlicet  oneri  satisfit , quod  una  aut 
utraque  pars  sibi  vi  contractus  assumpsit.  Utrum  autem  per- 
sona contrahens  oneri  per  se  satisficere  debeat,  an  possit  per 
alium,  qui  eius  loco  sufficiatur ; id,  si  expressum  in  contractu 
non  est,  ex  natura  ipsius  pactionis  definiendum  erit. 

Deinde  cessat  obligatio  contractus  condonatione,  quae  fiat  a 
persona  , pro  cuius  utilitate  initus  est.  Quisque  enim  cedere 
potest  iuri  , quod  acquisivit , illudque  iterum  in  partem  eam 
transferre,  ad  quam  antea  pertinebat.  Quod  si  contractus  fuerit 
bilateralis ; tunc  ad  eius  rescissionem,  utriusqe  partis  consen- 
sus exquiritur.  Exceptio  tamen  facienda  est,  si  contractus  na- 

tara  sua  aut  vi  legis  sit  indissolubilis  ; tunc  enim  etsi  initio 
ut  fieret  a voluntate  contrahentium  profectum  est,  ab  eadem 
non  pendet  in  duratione,  quae  ab  altiore  principio  determina- 
tur. Quare  contractus  eiusmodi  deinceps  per  mutuum  consen- 
sum solvi  nequit. 

Tertio,  extinguitur  obligatio , ex  contractu  enata  , cum  res 
peragenda  impossibilis  evadit ; ut  si,  exempli  gratia,  res  ipsa 
pereat,  aut  potientior  vis  executionem  impediat.  Tunc  certe 
ad  pactum  implendum  iure  adstringi  persona  non  potest ; si- 
quidem nulla  obligatio  obieetum  impossibile  respicere  potest. 
At  si  eiusmodi  impossibilitas  culpa  alterutrius  partis  paciscen- 
tis intercedit,  haec  ad  alteram  partem  alio  modo  compensan- 
dam tenetur. 

Tandem,  ne  plura  consecter,  contracta  obligatio  solvitur  de- 
fectu conditionis  , quae  ab  alterutra  parte  non  impleatur  , et 
cuius  execuiio  expresse  vel  tacite  a contractu  praesumitur.  Id 
potissimum  locum  habet  in  contractu  bilaterali  , quoties  alte- 
ruter contrahens  pactis  deest.  Tunc  certe  pars  altera  omni  o- 
bligatione  liberatur  ; esset  enim  iniustum  ut  una  tantum  pars 
oneri  subiaceat  in  favorem  illius , quae  datam  violavit  fidem. 
Atque  haec  potissimum  videntur  causae  , vi  quarum  contra- 
ctuum vincula  dissolvuntur,  quas  breviter  innuisse  sufficiat. 


CAPUT  SECUNDUM. 

DE  IURE  SOCIALI  DOMESTICO. 

17.  Societas  generatim  definitur:  Functio  plurium  in  com- 
munem aliquem  finem  suis  actibus  conspirantium.  Hinc  pa- 
tet eam  nonnisi  entibus  ratione  praeditis  coalescere  : haec  e- 
nim  dumtaxat  finem,  prout  finis  est,  apprehendere  possunt,  ad 

eurndemque  una  curn  aliis  consequendum  vires  conferre.  Ani- 
mantia, ratione  destituta,  etsi  societatem  aliquo  modo  imitan- 
tur, tamen  non  constituunt,  cum  nonnisi  instinctu  naturae  mo- 
veantur ad  aliquid  communiter  agendum. 

Societas  in  mutua  benevolentia  sociorum  fundatur;  hoc  ipso 
quod  tinis  (finis  convertitur  cum  bono)  communis  esse  debet;  et 
a fine,  cui  conformanda  sunt  media,  speciem  diversitatemque 
desumit.  Et  quoniam  finis,  quem  intendit,  respicere  aliquo  modo 
potest  vel  totam  personam  hominis,  vel  partem  tantum  activi- 
tatis eius;  efficitur  hinc  ut  dividatur  in  completam  et  incom- 
pletam. Species  societatis  completae  tres  tantum  sunt : dome- 
stica, civilis,  religiosa,  prout  ad  individua  perficienda  et  propa- 
ganda, vel  ad  cumulanda  media  felicitati  praesentis  vitae  op- 
portuna, vel  ad  ultimam,  futurae  vitae,,  beatitatem  consequen- 
dam ordinatur.  Harum  primam  in  hoc  capite  examinandam  as- 
sumimus, quae,  quasi  partibus,  tribus  simplicioribus  societatibus 
constat  : nimirum  coniugali. , inter  virum  et  uxorem  ; paterna, 
inter  parentes  et  liberos  ; herili , inter  dominum  et  famulos. 

ARTICULUS  I. 

De  societate  coniugali . 

18.  Initium  domus  in  societate  coniugali  situm  est,  quae  ma- 
trimonium nominatur  et  definitur  a iure  romano  : Coniunctio 
viri  et  uxoris,  individuam  vitae  consuetudinem  retinens . Haec 
societas  appellatur  naturalis,  non  quia  ex  naturae  necessitate 
progignitur,  sed  quia  natura  ad  ipsam  inclinat,  quamvis  libe- 
ra voluntate  contrahitur.  Eius  principalis  finis  est  susceptio 
prolis,  secundarius  mutuum  iuvamen  coniugum.  Ex  ipsa  enim 
quasi  mixtio  quaedam  efficitur  duarum  personalitatum,  ad  inte- 
grum principium  constituendum  propagationis  humanae,  atque 
hinc  inde  complendum  quod  utrique  contrahentium  deest. 

19.  Ti-iesis  I.a  Nuptiae  honestae  sunt . 

Prob.  Illud  honestum  est,  quod  ordinationi  divinae  respon- 

det  et  inclinationi,  nobis  innatae,  non  modo  sensili,  sed  etiam 
rationali.  Uniusmodi  sunt  nuptiae.  Et  re  quidem,  vera,  si  Deus 
sexus  differentiam  instituit  et  ita  temperavit,  ut  conformatione, 
sive  physiologica,  sive  morali,  una  pars  ope  alterius  comple- 
retur, et  in  debito  veluti  sisteret  aequilibrio ; hoc  ipso  utrius- 
que  legitimam  iunctionem  se  probasse  monstravit.  Nam  ex 
rerum  relationibus  et  ordine  mens  supremi  artificis  innotescit. 

Praeterea  propagatio  humani  generis  et  permansio  speciei 
humanae  nonnisi  per  coniugium  haberi  potest ; eoque  dempto, 
genus  humanum  una  tantum  generatione  absolveretur.  Ergo 
cum  Deus  multiplicari  homines  et  permanere  velit  (siquidem 
homo  est  apex  creationis  et  finis  universi  visibilis),  coniugium 
voluisse  dicendus  est. 

Thesis  II.a  Caelibatus , virtutis  amore  susceptus,  praestan- 
tior  est  connubio. 

Prob.  Duplex  caelibatus  distingui  debet  : alter  qui  vitium  , 
alter  qui  virtutem  suadam  et  comitem  habet.  Caelibatus  vitio- 
sus idcirco  colitur,  ut  nuptiarum  onera  fugiantur  et  liberius  cu- 
piditati fraena  laxentur.  Eo  nihil  deterius  aut  detestabilius 
concipi  potest.  Yires  enim  animi  et  corporis  enervat,  naturae 
ordinem  pessumdat,  ad  omnem  licentiam  et  turpitudinem  per- 
trahit, familiarum  pacem  dissolvit,  ipsique  propagationi  homi- 
num adversatur.  Hoc  igitur  excluso,  de  caelibatu  loquimur,  qui 
virtutis  amore  servatur,  ut  nempe  homo  soli  Deo  vacet  et 
animo  perficiendo  det  operam.  Sic  acceptus  caelibatus  non  so- 
lum licitus  est  et  honestus,  sed  etiam  prae  matrimonio  com- 
mendandus. Licitus  profecto  est;  siquidem  nulla  obligatio  nu- 
bendi quemquam  adstringit  , praesertim  genere  humano  satis 
propagato.  Et  licet  coniugium  una  cum  oneribus  commoda  etiam 
complura  afferat  ; his  tamen  valedicere  homo  potest,  cum  in 
hoc  iniuriam  nemini  faciat,  sed  unice  utatur  iure  suo.  Quod 
si  ad  causam  , quae  ad  eiusmodi  caelibatum  impellit,  animus 
advertitur,  multo  luculentius  nobilitas  eius  clarebit.  Haec  enim 
causa  in  virtute  posita  est,  cui  ut  unice  se  homo  addicat,  a nu-, 
ptiis  abstinet.  Quis  vero  adeo  effrons  erit  ut  homini  facultatem 

neget  se,  quantum  cupit , perficiendi  et  in  sola  virtute  exco- 
lenda operam  collocandi  ? Nec  vero  qualemcumque  perfectionem 
status  hic  complectitur  ; sed  talem  , ut  excellentior  nulla  ex- 
cogitari possit.  Ea  enim  homo,  etsi  corpore  coalescat,  perinde 
se  gerit , quasi  corporis  sit  expers  , unoque  constet  spiritu. 
Neque  id  necessitate  naturae,  sed  voluntatis  imperio;  quo  sen- 
suum perturbationibus  subiectis,  pars  sensilis  a rationali  quo- 
dammodo absorbeatur.  Quare  is  , qui  hoc  modo  est  caelebs, 
iure  meritoque  humanam  conditionem  excedere  dicitur.  Tanto 
enim  robore  se  obfirmatum  ostendit , ut  sibi  plene  sufficiat  , 
quin  muliebri  auxilio  levetur ; tanta  autem  mentis  altitudine 
supra  vulgarem  usum  evehitur,  ut  sapientiae  summoque  bono 
quasi  nubens  se  totum  ad  exornandum  animum  virtutem  que 
in  se  atque  in  aliis  promovendam  applicet. 

ThESis  III. a Polyandria,  seu  simultanea  coniunctio  unius 
feminae  cum  'pluribus  viris,  naturali  iuri  repugnat. 

Prob.  Repugnat  iuri  naturae  , quod  adversatur  fini  praeci- 
puo nuptiarum  et  ordini  officiorum  ex  coniugali  societate  ena- 
scentium.  Atqui  talis  est  polyandria.  Ergo  naturae  iuri  repu- 
gnat. Et  sane  , ut  omittam  sterilitatem  feminae  , quae  inde 
consequitur,  incertum  per  polyandriam  maneret  a quo  patre 
proles  sit  genita.  Cuius  incertitudinis  consectarium  esset  , ut 
nesciatur  a quo  eius  educandae  officium  implendum  sit. 

Thesis  IV.a  Polygamia,  seu  simultanea  unius  viri  coniun- 
ctio cum  pluribus  uxoribus , etsi  absolute  iuri  naturae  no*i 
repugnet , tamen  ipsi  non  consonat. 

Prob.  Quod  absolute  iuri  naturae  non  repugnet  , patet  ex 
eo  , quod  susceptioni  certae  prolis,  ac  proinde  fini  praecipuo 
connubii  non  opponitur.  Quod  vero  iuri  naturae  non  con- 
sonet, facile  suadetur.  Exinde  enim  contractus  aequalitas  exu- 
laret  et  perfecta  duarum  personalitatum  coniunctio.  Longe 
enim  inferior  tunc  esset  conditio  mulieris,  quam  viri  ; et  mu- 
tuus amor  valde  defervesceret : ut  nihil  dicam  de  pace  et  tran- 
quillitate, quae  iugiter  turbaretur,  propter  mutuam  uxorum  in- 
vidiam atque  aemulationem. 

Thesis  V.a  Divortium  perfectum , in  quo  non  solum  coha - 
litatio  removeatur , sed  vinculum  etiam  coniugii  pereat , a 
perfecta  notione  societatis  coniugalis  prorsus  excluditur . 

Prob.  Nam  concipi  nequit  vera  unitas  moralis  duarum  per- 
sonarum, nisi  earum  coniuctio  perennitate  donetur.  Sola  enim 
possibilitas  solutionis,  quoad  vinculum  coniugale,  valde  debili- 
tat in  coniugibus  amorem  , quo  arctissime  inter  se  obstrin- 
gi debent ; nec  facile  sinit  , ut  ipsi  se  considerent  tamquam 
eadem  vita  viventes  , eiusdemque  sortis  omnino  participes. 
Praeterea  communicatio  bonorum,  in  hac  societate  tantopere 
requisita,  labefactaretur  ; quia  non  amplius  res  unius  tamquam 
ad  alterum  aeque  pertinentes  spectarentur,  sed  uterque  coniux 
privatae  utilitatis  studio  iugiter  tentaretur.  Tertio  aequalitas 
contractus  corrueret ; quippe  cum  in  hypothesi  solubilium 
nuptiarum  longe  inferior  esset  conditio  mulieris,  quae,  primo 
iuventutis  flore  et  praerogativa  virginitatis  orbata,  vix  aut  ne 
vix  quidem  inveniret,  cui  iterum  nuberet.  Denique,  prolis  edu- 
catio ius  quoddam  est  indivisibile,  quod  ad  utrumque  paren- 
tem spectat ; et  cuius  exercitium  paene  tertiam  partem  vitae 
filiorum  occupat.  Quomodo  igitur  iuxta  ordinem  naturae  perfici 
poterit,  nisi  stabilis  et  perpetua  societas  coniugalis  habeatur? 

Thesis  VI.a  Decretorium  argumentum  cur  nuptiae  absolute 
indissolubiles  sint , nonnisi  ex  divina  praescriptione  depro- 
mitur. 

Prob.  Solo  iure  naturae  considerato,  nonnulla  eventa  con- 
tingere possunt,  in  quibus  absoluta  matrimonii  indissolubilitas 
non  satis  evidenter  apparet.  Qua  in  re  scite  Bellarminus:  «Si 
consideremus  matrimonium  ut  officium  naturae  ad  propagan- 
dam sobolem,  aegre  potest  reddi  ratio  cur  ob  sterilitatem  coa- 
iugis  non  liceat  eam  dimittere,  aut  aliam  ducere  (1).  » Idem 
dicatur  si  coniux  perpetuo  morbo  laboraret  aut  socium  mali- 
tiose desereret.  Etsi  enim  ad  cetera  incommoda  generatim  ca- 
venda atque  ad  vitandas  fraudes  , quae  irrepere  possent , et 

(1)  De  matrimonio , 1.  I,  c.  4. 

sollicitiores  in  proprio  officio  continendos  coniuges,  longe  op- 
portunius videatur  ut  etiam  in  hisce  aut  consimilibus  casibus 
coniugale  vinculum  non  resolvatur ; tamen  hoc  non  absolutam 
necessitatem,  sed  tantum  maiorem  naturae  congruentiam  osten- 
dit, ex  qua  legitima  auctoritas  ad  eam  praecipiendam  sapien- 
ter moveri  posset. 

At  ita  non  est,  si  lex  evangelica  consideretur,  in  qua  ma- 
trimonium assurgit  ad  dignitatem  Sacramenti  , indissolubilem 
Christi  cum  Ecclesia  i unctionem  significantis.  Sic  enim  nativae 
suae  perfectioni  restitutum  est , ac  tanta  firmitate  donatum  , 
ut  ex  nulla  causa  rescindi,  quoad  vinculum,  possit.  Unde,  ut 
inquit  Apostolus,  nonnisi  morte  alterutrius  coniugis  dirimitur, 
atque  iterum  nubendi  fit  facultas  (1).  Immo,  ut  ipse  Christus 
ait  in  Evangelio,  iam  a mundi  exordio  hoc  praeceptum  a Deo 
datum  homini  fuit,  nec  nisi  ob  pervicaciam  animi  Iudaeis  in 
lege  veteri  repudium  uxoris  in  sola  adulterii  causa  permissum 
est.  Sed,  remota  imperfectione  illorum  temporum,  et  homine  vi 
gratiae  ad  longe  nobiliorem  ordinem  adducto  , consentaneum 
fuit  ut  matrimonium  ad  primitivam  sui  institutionem  revoca- 
retur, atque  ad  completam  propriae  naturae  perfectionem,  quae 
vinculi  perpetuitatem  requirit.  Idque  eo  congruentius  effici  po- 
tuit, quod  Deus,  dum  eiusmodi  onus  imponit,  interna  etiam  , 
ope  gratiae,  auxilia  ministrat,  quibus  facile  perferatur. 

20.  Obiectiones.  Ob.  I.a  Matrimonium  est  quidam  contractus. 
Atqui  omnis  contractus,  sicut  consensu  adstringitur,  sic  etiam 
consensu  solvitur.  Ergo  solubile  est  matrimonium. 

R.  Dist.  mai:  Matrimonium  est  contractus  , consimilis  na- 
turae cum  aliis,  nego;  sui  generis  , subdi  st : est  mere  con- 

(1)  En  Pauli  verba  ad  Romanos,  c.  7 : Nam  quae  sub  viro  est  mu- 
lier, vivente  viro , alligata  est  legi ; si  autem  mortuus  fuerit  vir  eius , 
liberata  est  a lege  viri.  Igitur  , vivente  viro,  vocabitur  adultera,  si 
fuerit  cum  alio  viro.  Tum  prima  ad  Corinthios,  c.  7 : Iis  autem,  qui 
matrimonio  iuncti  sunt,  praecipio  non  ego,  sed  Dominus , uxorem 
a viro  non  discedere ; quod  si  discesserit,  manere  innuptam,  aut  viro 
suo  reconciliari  Et  vir  uxorem  non  dimittat. 

tractus , rego ; est  contractus  evectus  in  lege  evangelica  ad 
nobilitatem  sacramenti,  concedo . 

Matrimonium,  etiam  inspectum  ut  contractus,  excedit  alios 
quoscumque,  cum  pro  materia  habeat  non  res  dominio  subie- 
ctas,  sed  ipsam  personam  hominis,  quae,  quoad  partem  sui  , 
alteri  ceditur.  Hinc  mirum  non  est  si  qualitatibus  afficitur  sibi 
tantum  propriis,  quae  a voluntate  contrahentium  nequaquam 
pendeant.  Inter  has  iure  recensetur  duratio  eiusdem  perpetua, 
dum  vita  manet  in  coniugibus.  Ceterum,  ut  dixi,  matrimonium 
inter  Christianos  nequit  considerari  ut  merus  contractus  , sed 
omnino  considerandum  est  ut  novae  legis  sacramentum,  quod 
ab  Apostolo  magnum  appellatur  , ratione  suae  significationis. 
Iamvero  exinde  potissimum  absoluta  eius  indissolubilitas  deri- 
vatur. 

Ob.  ll.a  Disparitas  animorum  aut  perversi  mores  poterunt 
aliquando  impossibilem  reddere  mutuum  convictum  coniugum. 
In  hoc  casu  repugnans  rationi  videtur,  ut  ipsi  insolubili  vin- 
culo colligati  permaneant.  Id  enim  innocentem  partem  cogeret 
ad  castitatem  servandam  invite. 

R.  Cone,  antec.  et  nego  conseq.  Incommodis  enim  et  per- 
turbationibus , quae  ex  pravitate  unius  coniugis  forte  oriun- 
tur, satis  medetur  divortium  imperfectum,  quoad  thorum  ni- 
mirum et  cohabitationem,  quod  ob  graves  causas  licitum  est. 
Quod  autem , separatione  peracta,  innocens  pars  continentiam 
servare  teneatur,  licet  invita,  si  grave  est,  tolerari  debet ; sicut 
toleratur  ab  iis,  qui,  licet  nupturiunt,  tamen  ex  paupertate,  aut 
morbo,  aut  alio  defectu  nubere  prohibentur.  Atque  id  rebus 
humanis  vitio  vertendum  est,  quae  semper  in  particulari  ali- 
quo casu  deficeri  possunt.  Ceterum  si  hoc  malum  cum  longe 
deterioribus  damnis  comparetur,  quae  non  in  privatam  perso- 
nam, sed  in  totam  societatem  ex  dissolutione  nuptiarum  flue- 
rent ; optabilius  certe  et  longe  levius  esse  videbitur , quam 
solubilitas  vinculi  maritalis.  Atque  hinc  etiam  responsum  su- 
mes pro  difficultate  , quae  ex  sterilitate  coniugis  depromitur. 
Nam  susceptio  liberorum  in  homine  individuo  non  est  tanti  y 

ut  maiori  bono,  ex  perpetuitate  vinculi  coniugalis  in  univer- 
sum genus  hominum  provenienti,  praevaleat. 

ARTICULUS  II. 

De  relatione  matrimonii  cum  potestate  civili. 

21.  Silentio  hic  praeterire  non  possumus  quaestionem,  in  qua 
iurisperiti  non  pauci  magnopere  delirarunt,  qui  cum  adverte- 
rent, matrimonium  contractu  contineri  in  societate  peracto  ; i- 
psum  non  modo  quoad  civiles  effectus,  sed  etiam  quoad  essen- 
tiam et  internas  conditiones  potestati  civili  subiectum  esse 
dixerunt.  Qua  in  re  duo  peccarunt.  Primum  , naturam  huius 
contractus  ignorarunt;  deinde  elevationem  eiusdem  a Christo 
factam  neglexerunt. 

22.  Thesis  unica.  Matrimonium , exceptis  effectibus  mere 
civilibus , in  ceteris  potestati  civili  non  subditur . 

Prob.  I.  Nequit  subiiei  potestati  civili  id,  quod  ad  iura  per- 
tinet mere  domestica , personalia  et  religiosa.  Atqui  tale  est 
matrimonium,  vi  naturae.  Ergo  matrimonium  vi  naturae  non 
subditur  potestati  civili.  Et  sane,  societas  civilis  subaudit  so- 
cietatem domesticam  ; ac  proinde  eius  iura  non  creat,  sed  agno- 
scit et  tuetur.  Quare  ea  omnia,  quae  ad  constitutionem  ipsam 
familiae  , atque  eius  internum  regimen  spectant  , nequaquam 
civili  potestati  subiiciuntur  ; siquidem  id,  quod  natura  sua  an- 
tecedit aliud,  independens  ab  illo  est.  Iamvero  matrimonium 
ad  ipsam  constitutionem  familiae  pertinet  ; quippe  quod  funda- 
mentum est  et  germen  societatis  domesticae,  quae  stabili  unio- 
ne nititur  virum  inter  et  mulierem. 

Itemque,  societas  civilis  subaudit  personam  ; atque  ideo  ea 
iura  tangere  nequit,  quae  personalitatem  ipsam  humanam  at- 
tingunt. Iamvero,  ut  supra  ostendimus,  matrimonium  ad  ipsam 
integrationem  et  complementum  personalitatis  humanae  refertur. 
Ergo  in  se  et  quoad  sui  constitutionem  potestati  civili  non  sub- 
est.  Denique,  societas  civilis  subaudit  religionem,  quae  essentialis 

homini  est,  in  quantum  est  homo.  Iam  vero  matrimonium  res 
est  religiosa  et  sacra ; quatenus  ad  relationes  pertinet , quae 
inter  Deum  et  hominem  intercedunt.  Etenim  per  coniugium 
homo  constituitur  Dei  minister  et  instrumentum  in  productione 
alterius  hominis.  Haec  autem  productio  divina  est  tum  ratione 
sui,  quia  exquirit  interventum  immediatum  et  peculiarem  Dei, 
propter  animam  spiritualem,  quae  conditur  e nihilo  ; tum  ra- 
tione finis,  quia  ordinatur  ad  exsistentiam  et  educationem  im- 
partiendam  adoratori  et  glorificatori  supremi  Numinis ; tum 
ratione  obiecti,  quia  viventem  Dei  imaginem  gignit  propter  ex- 
pressam similitudinem  Divinitatis  , quae  in  homine  insculpta 
est.  Hinc  apud  omnes  gentes  s ve  cultas  sive  barbaras  , ma- 
trimonium inter  religiosas  coeremonias  semper  celebratum  est 
et  sacerdotum  ministerio. 

Probatur  II.  Hactenus  matrimonium  consideravimus  in  or- 
dine mere  naturali ; quid  vero  dicendum  erit,  si,  ut  Christianos 
decet,  idem  in  ordine  supernaturali  contemplemur?  Matrimo- 
nium a Christo  evectum  est  m Ecclesia  ad  dignitatem  sacra- 
menti. Id  nemo  inficiari  potest , quin  hoc  ipso  ab  Ecclesiae 
communione  desciscat.  « Si  quis  dixerit  matrimonium  non  es- 
se vere  et  proprie  unum  e septem  Sacramentis  legis  evange- 
licae,  a Christo  Domino  institutum  , sed  ab  hominibus  in  Ec- 
clesia inventum,  neque  gratiam  conferre,  anathema  sit  (1).  » 
Atqui  Sacramenta,  utpote  ad  religionem  maxime  pertinentia, 
nullo  modo  subiiciuntur  potestati  civili  , sed  sola  auctoritate 
ecclesiastica  temperantur.  Ergo  matrimonium,  in  se  spectatum, 
civili  potestati  non  subditur  , sed  tantum  Ecclesiae. 

23.  Obiectiones.  Oh.  I*  Ratio  Sacramenti  separari  potest  a 
ratione  contractus.  Id  vero  si  fiat,  matrimonium  subiici  poterit 
auctoritati  civili  tamquam  merus  contractus. 

R.  Haec  obiectio  duplici  ex  parte  vacillat.  Prima  est,  quia  ra- 
tio Sacramenti  nullo  modo  separari  potest  a ratione  contra- 
ctus ; propterea  quod  ipse  contractus  evectus  est  ad  Sacramen- 

(1)  Concilium  Tridentinum,  Sess.  XXIV,  can.  I. 

tum , seu  in  Sacramentum  conversus.  Secus  non  ipsum  ma- 
trimonium, quod  certe  cum  contractu  confunditur  , diceretur 
esse  Sacramentum ; sed  Sacramentum  esset  qualitas  aliqua  ma- 
trimonio adiuncta  ad  ipsum  nobilitandum,  et  sine  qua  matrimo- 
nium, ad  essentiam  quod  pertinet,  non  corrueret.  Id  vero  fal- 
sissimum est.  « Catholica  doctrina  est  Sacramentum  non  esse 
qualitatem  , quae  contractui  accidat  , sed  ad  ipsius  pertinere 
essentiam  , ita  ut  coniugalis  societas  inter  Christianos  sit  le- 
gitima tantum  in  Sacramento  matrimonii,  ac  praeter  sacramen- 
tum non  habeatur,  nisi  purus  concubinatus  (1).  » Deinde  vacil- 
lat obiectio  ex  eo  , quod  matrimonium,  etiamsi  ut  contractus 
mere  naturalis  consideretur,  potestati  civili  subiici  nequit.  Et 
enim,  quemadmodum  supra  probatum  est,  etiam  sub  tali  con- 
sideratione res  est,  quae  natura  sua  ad  ius  individuale,  dome- 
sticum et  religiosum  pertinet. 

Ob.  II.a  Ante  adventum  Christi  potestas  civilis  matrimonia 
moderabatur.  Ergo  signum  est  quod  si  matrimonium  ut  me- 
rus contractus  inspiciatur,  potestati  civili  subiicitur. 

R.  In  primis  ineptum  est  desumere  normam  veri  iuris  a mo- 
ribus et  constitutionibus  vitiatis  populorum  gentilium.  Deinde, 
supremi  imperantes  idcirco  tunc  matrimonium,  quemadmodum 
alias  etiam  res  sacras,  moderabantur,  quia  cum  potestate  ci- 
vili etiam  sacerdotalem,  aliqua  saltem  ex  parte  , in  se  copu- 
labant. Sic  romani  Imperatores  Pontificatus  maximi  dignitate 
fulgebant,  et  Reges  apud  Aegyptios,  antequam  ad  thronum  e- 
veherentur  , ordini  sacerdotum  cooptabantur.  At  vero  in  lege 
evangelica  iura  sacerdotalis  imperii  a iuribus  imperii  civilis 
disiuncta  sunt ; atque  his  eventorum  humanorum  cursui  reli- 
ctis, illa  Apostolis  eorumque  successoribus  unice  tributa  sunt. 

Ob.  III.a  Potestas  civilis  leges  imponit  ceteris  contractibus. 
Eccur  hic  unus,  excipiendus  est  ? 

(1)  SS.  D.  N.  Pius  IX,  in  Litteris  ad  Regem  Sardiniae , datis  XIII 
Kal.  Octob.  1852.  Vide  etiam  allocutionem,  habitam  V Kal.  Octob.  eius- 
dem anni,  ac  Litteras  apostolicas , XI  Kal.  Septemb.  1851. 

R.  Id  in  Ecclesia  Christi,  ut  dictum  est,  procedit  potissimum 
ex  eo,  quod  matrimonium  evectum  sit  ad  excellentiam  Sacra- 
menti. In  ordine  autem  naturae  procedit  a peculiari  indole  hu- 
ius contractus,  quatenus  a ceteris  omnino  discriminatur.  Nam 
ceteri  contractus  non  respiciunt  personam  ipsam,  sed  vel  mere 
res  vel  saltem  actiones,  quae  circa  externam  omnino  materiam 
versantur.  Tum  etiam  non  respiciunt  familiam  propagandam  et 
novam  fundandam,  sed  tantum  relationes  inter  familiam  et  fa- 
miliam , vel  inter  personam  et  personam.  Unde  natura  sua 
ordinem  socialem  ingrediuntur,  a domestica  societate  diversum. 
At  matrimonium,  ut  diximus,  familiam  intrinsecus  attingit,  quae 
tempore  et  essentia  anterior  est  societate  civdi,  et  ad  comple- 
mentum refertur  ipsius  personalitatis  humanae. 

Ob.  VI.a  Ergo  ob  eamdem  rationem  neque  potestati  religio- 
sae, saltem  in  statu  naturali,  matrimonium,  prout  contractus 
est,  subiici  posset. 

R.  Nego  paritatem.  Nam  matrimonium  etiam  ut  contractus 
naturalis  est  res  sacra,  propterea  quod,  ut  dixi,  instituit  mi- 
nisterium quoddam  sacrum,  nempe  concausam  et  instrumentum 
Dei  in  productione  entis  rafione  praediti.  Insuper  ordo  religio- 
nis ordinem  ipsum  individualem  et  domesticum  permeat;  siqui- 
dem relationes  ad  Deum  personam  ipsam  humanam  et  familiam 
afficiunt.  Unde  ab  auctoritate  religiosa  homo  individuus,  prout 
individuus  est,  et  homo  domesticus,  prout  domesticus  est,  i ure 
temperatur.  Quod  dici  nequit  de  auctoritate  civili,  quae  solo& 
respectus  publicos  ad  ordinem  externum  spectantes  attingit. 
Atque  id,  considerato  ordine  tantum  naturali ; nam  in  super- 
naturali  contractus  ipse  matrimonii  factus  est  sacramentum  , 
quod  certe  auctoritate  religiosa  temperari  debet. 

Ob.  V.a  Matrimonium  est  fundamentum  familiae  et  conse- 
quenter civitatis  , ad  cuius  bonum  summopere  confert.  Ergo 
ob  hanc  causam  a civili  potestate  intrinsecus  regendum  est. 

R.  Cone.  ci7itec.  et  nego  conseq . Ut  sapienter  observat  Ari- 
stoteles : non  omnia , quae  necessaria  sunt  civitati, partes  sunt 

civitatis  (1).  Et  sane  religio  et  cultus  Dei  summopere  ad  ci- 
vilem societatem  intersunt.  Ergo  dicemus  religionem  et  cultum 
divinum  civili  potestati  subiacere  ? Ineptissima  est  eiusmodi 
argumentandi  ratio:  haec  vel  illa  res  in  bonum  societatis  valde 
redundat ; ergo  eius  administratio  civili  potestati  subiicitur.  Si 
ita  esset,  pari  modo  inferri  posset,  negotia  politicaa  d auctori- 
tatem domesticam  pertinere;  quia  certe  familiarum  interest  ut 
honeste  et  utiliter  peragantur.  At  ex  eo  quod  aliquid  in  utili- 
tatem cedit  alicuius  subiecti,  minime  sequitur  ut  eius  dominio 
subdatur.  Hoc  enim  non  ex  subiecto,  cui  utilitatem  affert,  sed 
ex  natura  obiecti  et  ex  fine  , quem  directe  et  primo  respicit, 
diiudicandum  est. 


ARTICULUS  III. 

De  officiis  parentes  inter  et  liberos . 

24.  Ex  societate  coniugali  mox,  naturae  ipsius  cursu,  alia 
oritur  societas  parentes  inter  et  liberos , qui  ex  coniugio  su- 
scipiuntur. Cum  enim  hi  in  maxima  indigentia  enascantur  re- 
rum omnium,  quae  ad  vitam  conservandam  et  mores  informan- 
dos pertinent,  inditus  parentibus  amor  est,  quo  ad  eosdem  a- 
lendos,  tuendosque,  atque,  pro  convenientia  finis,  disciplina  im- 
buendos incitantur.  Qui  amor  in  ipsis  non  modo  instinctivus 
est,  cuius  umbram  aliquam  in  bestiis  quoque  videmus,  verum 
etiam  est  rationalis,  seu  ex  ordinis  naturalis  conceptione  pro- 
cedens. Quare  gravissimum  officium  includit  providendi  natis, 
tum  quoad  corpus,  tum  quoad  armum;  donec  illi  ad  ae  a- 
tem  , qua  sibi  prospicere  possint  , perveniant : atque  ex  hoc 
officio  ius  efflorescit  adhibendi  media  eidem  opportuna. 

Porro  haec  parentalis  societas  definiri  posset : Coniunctio 
plurium  personarum , quae  per  ipsam  naturam , educationis 
gratia , sociatae  sunt . Quae  definitio  ut  rite  intelligatur,  ani- 


(1)  Polit,  lib.  7. 

madvertendum  est  , idcirco  dici  plurium  personarum  , quia 
saltem  proles  una  et  parens  unus  exquiritur ; addi  vero  per 
ipsam  naturam , quia  non  ex  contractu  implicito,  ut  nonnulli 
stulte  opinantur,  sed  vi  ipsius  nativitatis  filii  cum  parentibus 
hac  societate  ligantur.  Denique  illa  verba  educationis  gratia 
finem  eius  societatis  innuunt  , qui  uno  vocabulo  educationis 
exprimitur,  quatenus  ea  voce  comprehenduntur  curae  omnes, 
quibus  eget  soboles  ut  succrescat  et  bonis  moribus  informetur. 

25.  lamvero  haec  educatio  non  unius  tantum  sed  utriusque 
parentis  propria  est ; attamen  potiori  iure  ad  patrem  pertinet, 
qui  propriae  familiae  caput  est  et  morali  perfectioni  commu- 
nicandae aptior.  Nihilominus  primis  annis,  cum  proles  nullius 
rationalis  educationis  capacitatem  habet,  melius  exercetur  a ma- 
tre, quae  tunc  huic  officio  longe  est  accommodatior.  Ad  huius- 
modi  autem  finem  obtinendum  potestas  parentibus  inest,  quae 
patria  nuncupatur  ; propterea  quod  in  patre  potissimum  resi- 
det, qui  magis,  ut  diximus,  officio  educandae  prolis  obstringi- 
tur. Et  re  sane  vera,  quomodo  concipi  posset  obligatio  ad  id 
praestandum  , quin  continuo  facultas  concipiatur  et  ius  adhi- 
bendi media,  quae  ad  rectam  hanc  educationem  prosequendam 
conducunt  ? Cui  vicissim  potestati  debitum  in  filiis  obtempe- 
randi respondet  atque  implendi  ea,  quae  a parentibus  praescri- 
buntur. Et  quoniam  educatio  in  tantum  filiis  debita  est  a pa- 
rentibus, in  quantum  hi  illos  genuerunt;  hinc,  licet  finis  patriae 
potestatis  sit  filiorum  educatio,  tamen  causa  et  fundamentum 
in  generatione  ipsa  consistit.  Hinc  elucet  delirare  in  primis 
Hobbesium  , qui  eam  repetit  ex  iure  victoriae  (1),  quatenus 
infans  a parentibus  primum  occupatur.  Quod  si  ita  esset,  ob- 
stetrix plerumque  hanc  patriam  potestatem  acciperet ; siquidem 
ipsa  est  quae  prius  ceteris  infantem  occupat.  Fallitur  insuper 
Puffendorfius,  qui  potestatem  illam  deducit  ex  debito  sociali- 
tatis et  tacito  filiorum  consensu  (2).  Consensus  enim  eiusmodi 

(1)  De  Cire,  c.  9. 

(2)  De  officiis  hom.  et  civis , 1.  2,  c.  3. 

■vel  liber  esset  vel  necessarius.  Neutrum  dici  potest.  Non  pri- 
mum, quia  a neutra  parte,  etiamsi  simul  consentiant  , retra- 
ctari potest.  Non  alterum,  quia  qui  necessario  consentire  tene- 
tur, ab  aliqua  praecedenti  lege  adstringitur,  quae  consensam 
antevertit,  atque  ad  ipsum  ponendum  obligat.  Fallitur  denique 
Ahrens,  qui  ex  sola  educatione  ius  patriae  potestatis  derivat  (1). 
Etsi  enim  idcirco  patria  potestas  a natura  tribuitur  , ut  pa- 
rentes proli  educandae  advigilent;  tamen  id  exprimit  finem, 
qui  intenditur,  non  vero  radicem,  ex  qua  ius  ipsum  pullulat. 

26.  Mensura  huius  patriae  potestatis  desumenda  est  ex  fine, 
qui,  ut  dixi,  in  congrua  educatione  cernitur  ; et  ex  iure,  quod 
parentes  habent,  regendi  familiam,  quatenus  societatem  consti- 
tuit. Et  quoniam  perfectum  ius  coactivum  est,  et  pervicax  fi- 
liorum voluntas  curas  parentum  inutiles  reddere  posset ; hinc 
facultas  etiam  eos  castigandi  ac  vi  ad  obediendurn  adigendi 
parentibus  a natura  conceditur.  Qua  in  re  aetatis  aliqua  ratio 
habenda  est.  Quae  enim  in  prima  pueritia  decent , cum  filii 
nullo  pacto  ratione  et  consilio  duci  queunt;  dedecent  sane  in 
adultiore  aetate,  cum  iam  maturitate  quadam  iudicii  utuntur, 
et  se  aliquo  saltem  pacto  regere  valent.  Atque  ita,  succrescen- 
tibus filiorum  annis,  patria  potestas  mitius  explicatur  et  angu- 
stius, donec  tandem  ad  eas  dumtaxat  restringitur  actiones,  qu  e 
morum  honestatem  et  regimen  familiae  respiciunt,  erga  quam 
natura  sua  parentes  potestatem  perpetuo  retinent.  Quare  leges 
civiles  triplicem  classem  eorum,  qui  sub  patria  potestate  de- 
gunt, distinguere  solent ; idest  infantium,  quibus  nullum  iu- 
rium  civilium  exercitium  datur;  impuberum,  quibus  pars  tan- 
tum eorumdem  iurium  tribuitur  ; et  minorum , qui  usu  qui- 
dem ampliore,  at  non  completo  donantur,  donec  penitus  eman- 
cipentur. 

Hinc  electio  status,  cum  res  non  sit  ad  educat'onem  aut  ad 
familiam  pertinens,  cui  parentes  praesunt,  sed  potius  personam 
ipsam  filiorum  et  vitam  ab  iis  in  posterum  ducendam  respi- 


(1)  Opere  saepe  citato,  pag.  275. 

ciat ; parentum  voluntati  minime  subiecta  est.  Poterunt  utique 
parentes,  immo  etiam  debent,  consilio  et  cohortatione  filios  in 
oa  dirigere,  a quibus  eorum  sententia  sine  gravi  causa  repu- 
dianda non  est;  at  definire  et  cogere  nequaquam  possunt,  quin 
ius  sibi  arrogent,  quo  reapse  destituuntur,  et  indebitam  vio- 
lentiam voluntati  filiorum  inferant. 

27.  Quoad  officia  vero  determinata  parentum  et  liberorum,  in 
primis  educatio,  cui  parem  operam  daturi  sunt,  corpus  simul 
et  animum  filiorum  attinet,  vitamque  tum  physicam,  tum  mo- 
ralem. Ergo  ut  liberos  alere  atque  curis  assiduis  in  integritate 
et  sanitate  corporis  conservare  ; sic  eos  docere  debent  officia 
naturae  rationalis  propria,  sive  erga  seipsos,  sive  erga  alios , 
sive  potissimum  erga  Deum.  Quod  sane  praest ibunt  non  modo 
doctrina  et  cohortationibus,  verum  etiam  exemplo;  quo  iuve- 
nes  in  prima  illa  aetate,  maxime  ad  imitandum  prona,  vehe- 
mentius commoventur.  Iis  vero  iam  grandiusculis,  munus  al- 
tioris  educationis  optime  poterunt  parentes  delegare  aliis,  qui 
idonei  sint,  si  id  expedire  iudicaverint,  non  modo  propter  ne- 
cessitatem, si  tam  gravi  debito  satisfacere  per  se  nequeant  , 
verum  etiam  propter  maiorem  utilitatem.  Quandoquidem  pa- 
rentes, ob  intemperantem  affectum  , quo'  filios  prosequuntur  , 
saepenumero  plus  aequo  iis  indulgent  ac  proinde  ad  ipsos  ef- 
ficaci disciplina  imbuendos  minus  apti  comperiuntur. 

At  sive  hoc  per  se  praestare  parentes  velint,  sive  aliis  com- 
mittant ; id  inconcussum  censendum  est : Eiusmodi  ius  paren- 
tibus et  patri  potissimum  natura  sua  competere,  nec  posse  a 
societate  usurpari,  quin  patriam  potestatem  violet  et  familiae 
conceptum  debilitet.  Debet  utique  societas  efficere  ut  publica 
media  non  desint,  quibus  parentes  ad  rite  educandos  et  edo- 
cendos natos  uti  possint.  Debent  etiam  modis  consentaneis,  sed 
non  violentis,  curare  ut  parentes  tantum  officium  minime  ne- 
gligant.  At  in  rem  hanc  se  directe  immiscere,  eamque  pote- 
statem sibi  vindicare  nequaquam  potest,  sine  evidenti  laesione 
i uris  paterni ; cum  parentum  omnino  sit  educationi  et  discipli- 
nae filiorum  prospicere,  eorumque  non  modo  corpus  alere,  sed 
animum  etiam  effingere  et  conformare. 

Nec  dicas,  filios  membra  esse  societatis,  quae  ipsis  invigilare 
debet.  Nam  membra  societatis  sunt  non  seorsum  per  se,  sed 
vi  familiarum  ; ex  quibus  proxime  civilis  societas  constat,  et 
quarum  naturale  regimen  offendi  nequit  , quin  ordo  rationis 
pervertatur  et  ipsa  civilis  societas  pessum  abeat.  Haec  animad- 
versio dum  ostendit  quam  praepostera  sint  et  naturae  repu- 
gnantia monopolia  illa  universitaria,  ut  dici  solent,  vi  quo- 
rum parentibus  determinata  et  propriae  voluntati  contraria  e- 
ducatio  et  disciplina  pro  liberis  imponitur;  aperit  etiam  cau- 
sam non  levem  dissolutionis  socialis,  quam  fere  ubique  gliscen- 
tem deploramus.  Cum  enim  societas  ad  se  plus  aequo  magni- 
ficandam , iura  inferiorum  societatum  usurpat , suimetipsius 
vitalia  elementa  destruit,  seque  ad  corruptionem  propellit  et 
interitum.  Hic  pessimus  agendi  mos  ex  protestantismo  mana- 
vit ; qui  societatem  ad  paganismum  sensim  sine  sensu  redu- 
cens , ethnicam  absorptionem  omnium  iurium  privatorum  et 
familiarum  in  fictam  personam  publicam  societatis  congessit. 

28.  Officia  vero  filiorum  ex  iis,  quae  filii  a parentibus  re- 
ceperunt, rite  deducuntur.  Haec  autem  ad  tria  commode  revo- 
cari possunt : existentiam  , nutrimentum  , disciplinam.  Ex  eo 
igitur  quod  filii  parentibus  exsistentiam  acceptam  referunt  , 
iisdem  debent  reverentiam  et  obsequium;  quae  quidem  in  tan- 
tum augescunt,  ut  Deo  dumtaxat  cedant,  cui  exsistentiam  i- 
psam  acceptam  longe  melius  referre  debemus.  Quod  autem  ex 
parentibus  nutrimentum  filii  susceperint  in  pueritia  ; obligantur 
ad  eos  alendos  senescentes  et  rerum  penuria  laborantes.  De- 
nique, cum  gnatos  regendi  et  instruendi  officium  et  ius  paren- 
tibus insit ; exibenda  iis  est  a filiis  obedientia  et  subiectio.  Post- 
quam vero  absumptus  est  finis  educationis  , et  iam  liberi  ad 
se  alendos,  dirigendosque  sufficiunt,  patria  quidem  potestas  per 
se  desinit  ac  filios  emancipari  seu  sui  iuris  effici  naturalis  or- 
do praescribit.  Nihilominus  semper  vigebit  debitum  pietatis  , 
reverentiae  et  gratitudinis,  quod  nunquam  extinguitur.  Ad  sum- 
mam, filii  parentes  quaquaversus  honorare,  seu  illis  reveren- 
tiam, obedientiam  et,  si  necessitate  premantur,  alimenta  prae- 
stare vi  iuris  naturae  adstringuntur. 

ARTICULUS  IV. 

De  societate  herili. 

29.  Etsi  familia  communi  sermone  appellari  etiam  solet  so- 
cietas inter  parentes  tantum  et  liberos,  vel  inter  virum  et  u- 
xorem,  tamen  si  complete  et  integre  accipitur,  quantum  extendi 
potest,  famulos  etiam  includit ; ita  ut  sit  coniunctio  inter  pa- 
rentes, liberos  et  famulos,  societatemque  coniugalem,  paternam 
et  herilem  complectatur.  Porro  societas  herilis  describi  poterit: 
Coniunctio  dominum  inter  et  famulum,  inita  communis  uti- 
litatis gratia.  Non  modo  enim  ex  contractu  procedit,  quo  quis 
pacta  mercede  servitio  alterius  se  addicit ; verum  etiam  inten- 
tionem exigit  emolumenti  communis  familiae,  quod  non  modo 
in  dominum  , sed  in  servum  etiam  redundare  debet.  Servus 
enim  etsi,  prout  talis  est,  non  seipsum  sed  domini  utilitatem 
spectet ; tamen  non  idcirco  hominis  et  personae  dignitatem 
amittit,  quam  a se  abdicare  nemo  potest.  Quare  finis  rationem 
retineat  opus  est,  vi  cuius  non  modo  in  aliorum,  sed  in  suum 
quoque  bonum  operetur.  Atque  hinc  norma  desumitur  , qua 
famulatus  conditiones  temperandae  sunt,  ne  ab  honestate  de- 
ficiant. 

Societas  herilis  non  proprie  ex  iussu  naturae  originem  ha- 
bet, sed  ex  institutione  humana.  Multiplicato  enim  humano  ge- 
nere, et  iure  proprietatis  a singulis  acquisito  , inaequalitas 
conditionis  exorta  est  ob  fortunae  vices  et  diversam  singulo- 
rum industriam  vel  parsimoniam.  Hinc  ex  una  parte  nonnul- 
lorum opulentia,  ex  alia  nonnullorum  egestas  emersit;  atque 
ita  factum  est  ut  illi  horum  opera,  hi  illorum  subsidio  et  o- 
pibus  indiguerint.  Sponte  sua  igitur  utrique  ad  conveniendum 
inter  se  adducti  sunt  ac  stipulandum  ut  hinc  ad  alterius  emo- 
lumentum servitium  exhiberetur,  illinc  pro  mercede  alimenta, 
pecunia,  vestes  atque  his  similia  suppeditarentur.  Quare  famu- 
latus rite  institutus  a iure  quidem  naturae  non  praecipitur  > 

cum  ad  finem  naturae  rationalis  necessarius  absolute  non  sit  ; 
sed  iuri  naturae  non  adversatur,  cum  eumdem  finem  non  im- 
minuat, et  medium  honestum  contineat  vitae  indigentiis  opi- 
tulandi. Imrao  remote  ex  ipsa  natura  originem  habere  dici  pot- 
est , quatenus  ex  illa  ius  stabilis  proprietatis  emergit,  et  di- 
versitas tum  ingenii,  tum  prudentiae,  tum  ceterarum  virium, 
quibus  homines  sive  quoad  corpus  sive  quoad  animum  inter 
se  multifariam  differunt. 

Unde  in  bonum  non  solum  domini  sed  etiam  ipsius  famuli 
herilis  societas  redundat,  iramo  in  emolumentum  totius  socie- 
tatis humanae.  Hinc  enim  efficitur,  ut  alii  vilioribus  atque  ope- 
rosioribus familiae  muneribus  liberati  , vacare  possint  studio 
artium  et  scientiarum,  quae  tantopere  generis  humani  inter- 
sunt ; contra  alii,  qui  opibus  et  ingenio  carent,  felicius  sub  tu- 
tela et  opulentia  domini  vitam  agant. 

Quoad  officia,  quae  ex  hac  societate  nascuntur,  domini  par- 
tes erunt  mercedem  famulo  fideliter  solvere,  tum  quae  ad  vi- 
tam alendam  et  conservandam  sunt  necessaria  suppeditare,  iniu- 
sta  onera  non  imponere,  sed  imperia  pactis  et  viribus  dime- 
tiri. Praecipue  vero  menti  domino  esse  debet  , famulum  ut 
alium  hominem  esse  tractandum,  qui  licet  quoad  familiae  ne- 
gotia subiectus  ipsi  sit,  tamen  quoad  naturam  est  aequalis  et 
ad  eumdem  finem  destinatus.  Quare  sedulo  curandum  est  ut  bo- 
nis moribus  ornetur  atque  perfectionem  propriam  hominis  adi- 
piscatur. Famulus  vero  vicissim  domino  honorem,  reverentiam 
et  obedientiam  in  praeceptis,  quae  honesta  sunt,  exhibere  te- 
netur, eiusque  res  sollicite  et  diligenter  tueri.  Praestare  insu- 
per debet  opera,  de  quibus  pactus  est,  tum  domesticarum  re- 
rum et  personarum  utilitati  et  custodiae  pro  viribus  invigi- 
lare. 

30.  Haec  quidem  de  communi , qui  nunc  viget  , famulatu. 
Quoad  illud  autem  servitutis  genus,  quod  mancipia  efficiebat, 
distinguendum  est.  Nam  si  mitius  intelligatur  , quatenus  ad 
solas  operas  restringitur,  etiam  perpetuo  et  quoad  totam  fa- 
miliam alteri  mancipandas ; nihil  ex  iure  naturae  depromi  pot- 

est  , quod  eius  iniustitiam  absoluto  demonstret.  Homo  enim 
dominus  est  operarum  suarum  , ac  proinde  de  iis  pacisci  aut 
ex  rationabili  causa  se  alteri  obligare  potest.  Tantum  de  eo  dici 
debet  homini  minus  congruere  et  cum  exquisitiore  cultura  so- 
cietatis non  satis  conciliari.  Sin  autem  mancipatio  illa  strictis- 
sime accipitur , quatenus  servum  omni  prorsus  iure  expertem 
faciat,  ipsamque  eius  exsistentiam  in  bonum  alterius  ordinet; 
tunc  manifeste  erit  naturae  repugnans.  Rationi  enim  plane  ad- 
versatur , ut  homo  dignitate  sua  spolietur  , circa  quam  nemo 
ius  habet,  ac  mere  in  rem  et  medium  utilitatis  alienae  trans- 
formetur , quasi  brutum  aut  ens  inanime.  Homo  quilibet  hoc 
ipso,  quod  humanitatis  est  particeps,  capax  est  iurium,  et  ce- 
teris hominibus,  quoa,d  ea,  quae  naturam  respiciunt  aut  mere 
ex  natura  proficiscuntur  , aequalis  prorsus  habendus  est.  Ex 
qua  naturae  aequalitate  omnino  sequitur  ut  alter  ad  alterum 
ex  integro  referri  nequeat,  sed  quisque,  aeque  ac  reliqui,  ratio- 
nem finis  retineat  respectu  rerum  , quae  in  mundo  sunt.  Hinc 
operationes  aliquas  habeat  necesse  est  , quae  eius  utilitatem 
spectent  et  personalem  independentiam  praeseferant.  Haec 
autem  cum  conditione  mancipii  prorsus  pugnant. 

Neque  ius  belli  , cui  potissimum  origo  eiusmodi  servitutis 
tribui  solet,  vim  ullam  habere  poterat  ad  eam  legitimam  et 
honestam  efficiendam.  Quod  enim  immutabili  rerum  ordini  con- 
tradicit, nulla  vi  iustum  effici  potest.  Bellator  autem  nonnisi 
dum  actu  in  iusto  bello  pugnat,  seu  dum  necessitas  urget  re- 
pellendi vim  hostilem  , ius  utendi  gladio  revera  possidet.  Ubi 
vero  pugna  desierit,  ius  eiusmodi  omnino  cessat,  nec  nisi  le- 
gibus iustitiae  et  aequitatis,  prout  naturam  humanam  decet , 
locus  relinquitur,  ad  quarum  praescriptum  controversiae,  quae 
supersunt,  componendae  sunt. 

CAPUT  TERTIUM. 

DE  IURE  SOCIALI  POLITICO. 

31.  Sola  familia  homini  sublevando,  perflciendoque  non  sufficit. 
Amplior  necessaria  est  societas  , quae  familias  ipsas  inter  se 
copulet  , atque  ad  opitulandum  indigentiae  humanae  plene  sa- 
tisfaciat. Haec  est  politica  seu  civilis  societas,  quae  definiri  pot- 
est : Coetus  perfectus  hominum , communis  felicitatis  adipi- 
scendae gratia , sociatus . Hac  societate  homines  novas  rela- 
tiones inter  se  pariunt ; ac  proinde  novis  officiis  et  iuribus  af- 
ficiuntur, quae  perpendere  et  definire,  quoad  suprema  princi- 
pia, huius  capitis  munus  erit. 

ARTICULUS  I. 

De  naturali  hominis  socialitate . 

32.  Protestantes  fere  omnes,  qui  de  iure  naturali  scripserunt, 
civilem  societatem  a libera  hominum  conventione  derivarunt. 
Inter  hos  eminent  Hobbes  et  Rousseau  ; qui  naturalem  hominis 
statum  in  vita  segregi  et  silvestri  collocarunt,  a quo  homines 
recessisse  dixerunt  pactione  cum  aliis  inita,  ut  se  mutuo  tueren- 
tur et  iura  atque  officia  singulis  tribuenda  crearent.  Hinc  con- 
tractus socialis  ortum  est  nomen. 

33.  Thesis  I.a  Homo  socialis  est  natura  sua. 

Prob.  1.  ex  facto.  Homo  ubique  et  semper  in  societate  aliqua, 
saltem  barbara,  deprehensus  est.  Factum  autem  universale  et 
constans  nonnisi  a natura  originem  habere  dici  potest.  An  a- 
liter  physici  quae  sint  leges  naturae  decernunt  ? 

^ Prob.  II.  ex  naturali  hominis  indigentia.  Natura,  ut  obser- 
vat S.  Thomas,  ceteris  animantibus  praeparavit  cibum , indu- 

menia  , arma,  quibus  se  defenderent , vel  saltem  velocitatem 
ad  fugam.  Contra  homo  his  omnibus  destituitur;  et,  licet  ra- 
tione ornetur,  tamen  ad  ea  sibi  comparanda  solus  non  sufficit, 
sed  aliorum  consortio  eget.  Signum  est  igitur  quod  ad  vitam 
cum  aliis  degendam  sit  destinatus  vi  naturae  (1). 

Prob.  III.  ex  facultate  loquendi.  « Cum  homini,  ait  S.  Tho- 
mas,  datus  sit  sermo  a natura , et  sermo  ordinetur  ad  hoc 
quod  homines  sibi  invicem  communicent  in  utili  et  nocivo,  iu- 
sto  et  iniusto  et  aliis  huiusmodi ; sequitur,  ex  quo  natura  nihil 
facit  frustra,  quod  naturaliter  homines  in  his  sibi  communicent. 
Sed  communicatio  in  his  facit  domum  et  civitatem.  Igitur  homo 
est  naturaliter  animal  domesticum  et  civile  (2).  » 

_ Prob.  IV.  ex  innata  animi  benevolentia.  Homo  sic  compa- 
ratus est  natura  sua,  ut  ad  communicandum  cum  aliis,  eorum- 
que  necessitati  subveniendum  maxirnopere  inclinetur.  Sic  qui 
scientiam  possidet , cohibere  se  nequit , quominus  eam  aliis 
communicet.  Qui  ob  faustum  eventum  laetitia  exsultat,  aut  ob 
tristem  casum  dolore  tabescit,  alios  secum  laetari,  aut  condolere 
cupit ; nec  quidquam  aegrius  fert,  quam  solitudinem,  atque  a- 
micorum  carentiam.  Itemque,  si  in  alios  moerentes  aut  hila- 
res incidit,  illico  eorumdem  affectuum  particeps  efficitur;  si 
vero  quemquam  calamitate  aliqua  vexari  perspicit,  statim  im- 
pellitur ad  eius  indigentiae  opitulandum,  sive  opera,  sive  re, 
sive  saltem  consilio  bono. 

'fC  Prob.  V.  ex  perfectibilitatis  conceptu.  Homo  perfectibilis  est ' 
natura  sua,  idque  inter  praecipuas  eius  praerogativas  adnume- 
ratur.  Sed  perfectibilitas  ad  actum  adduci  nequit,  sine  societate 
et  plurium  inter  se  collatis  viribus.  Ergo  homo  vi  naturae  ad 
societatem  tendit.  Et  sane,  nisi  divisis  muneribus,  quisque,  alio- 
rum auxilio  fultus,  peculiari  operi  nervos  intendat  et  praece- 
dentium generationum  laboribus  adiutus  propria  inventa  ne- 
potibus transmittat ; humanum  genus  semper  eodem  gradu  con- 
ti) Vide  eius  opusculum  De  regimine  Principum , 1,  1,  c.  4. 

(2)  In  lib.  1,  Politicorum , lect.  l.a 

sisteret,  ac  valde  angustis  perfectionis  terminis  concluderetur. 
Singuli  enim  homines  veluti  fragmina  sunt  quaedam  integrae 
naturae ; quae  qualis  sit  et  quantum  valeat  , non  in  uno  aut 
altero  seorsum  explicat,  sed  in  tota  collectione,  quae  nunquam 
abrupta  ad  vires  suas  evolvendas  augendasque  contendit. 

Prob.  VI.  ex  rationis  dictamine.  Ratio  ordinem  servandum 
et  amplificandum  iubet.  Atqui  ordo  sive  in  implendis  officiis, 
•sive  in  propriis  tuendis  iuribus  , sive  in  colendis  artibus  aut 
scientiis,  sive  in  ceteris  animi  virtutibus  explicandis,  in  plu- 
rium societate  maximopere  elucet.  Ergo  ratio  ad  societatem 
ineundam  homines  vehementer  impellit.  Unde  sapienter  Tul- 
lius aiebat:  Nihil  principi  Deo  in  rebus  humanis  esse  gra- 
tius, quam  homines  habere  inter  se  societatem  ordinatam  et 
perfectam,  quae  civitas  dicitur  (1). 

Thesis  II. a Factum  primigenium,  a quo  societas  civilis  in 
concreto  originem  ducit,  est  ipsa  familiarum  ex  eodem  sti- 
pite propagatio . 

Prob.  Non  negamus , causam  , quae  politicae  consociationi 
actum  impertit , generatim  esse  potuisse  quodvis  factum , ex 
quo  mutua  hominum  et  familiarum  iura  et  officia  ita  ligaren- 
tur, ut  stabilitatem  ac  veram  unitatem  induerent.  Eiusmodi  fa- 
ctum, pro  varietate  personarum,  et  locorum,  multiplex  esse  potuit. 
Alicubi  enim  fortasse  fuit  consensus  plurium  familiarum,  inter 
se  aequalium,  quae  vel  amore  se  tuendi  contra  pravorum  im- 
petus, vel  desiderio  communis  auxilii  stabiliter  obtinendi,  vel 
alia  quavis  de  causa  in  consortium  vitae  civilis  convenere.  Alibi 
oriri  p.tuit  ex  dominatu  potentis  cuiusdam,  qui  iure  vel  ini  uria 
infensos  vicinos  subegit  , atque  ad  convictum  cum  suis  sub 
certa  quadam  conditione  adstrinxit.  Oriri  etiam  potuit  ex  ad- 
ventu alienigenarum,  qui  in  territorium  praeexsistentium  colo- 
norum recepti  sint,  vel  aliis  quibuscumque  eventis;  quae  inter 
personas  vel  familias  fixae  societati  occasionem  dederunt.  Ve- 
rum haec  fortuita  sunt  et  mutabilia,  eorumque  peculiaris  in- 
dagatio , pro  singularum  rerumpubiicarum  nativitate  descri- 
benda , non  ad  philosophiam  sed  ad  historiam  pertinet. 

(1)  De  amicitia . 

Hic  factum  quaerimus , quod  per  se  et  necessario  a natura 
pullulet,  respectu  civitatis  producendae,  quodque  ceterae  cau- 
sae subaudiant,  ac,  prout  possunt,  imitentur.  Hoc  factum  aliud 
non  est  nisi  ipsa  familiarum  propagatio,  quae  ex  primo  stipite 
ortae,  tamquam  surculi  et  rami , vincula',  naturae  manibus 
nexa,  inter  se  retinuerint,  ad  conferendas  mutuo  vires,  pro  com- 
muni felicitate  obtinenda.  Et  sane  familia  ita  est  societas  quoad 
domesticum  gyrum  completa,  ut  tamen  respectu  hominis  abso- 
lute imperfecta  sit,  et  ad  humanis  indigentiis  plene  satisfaciendum 
non  sufficiens.  At  imperfectum  non  idcirco  a natura  progignitur , 
ut  tale  permaneat  : sed  ut  in  perfectum  gradatim  mutetur,  atque 
ad  id  assidue  sollicitatur  et  promovetur.  Ergo,  iuxta  naturae  or- 
dinem et  insitam  naturae  vim,  familia  huc  tendit,  ut  in  socie- 
tatem absolute  perfectam  convertatur  , quae  homini  iuvando 
et  perficiendo  plene  suppetat.  Haec  autem  est  civitas,  vel  poli- 
ticum corpus  quod  nonnisi  ex  perfecto  hominum  consortio  exsur- 
git, in  commune  bonum  conspirantium.  Et  sane,  si  monumenta 
scrutamur  antiquiorum  et  celeberrimarum  gentium  , eas  non 
aliunde  initio  natas  et  in  societatem  politicam  coaluisse  com- 
perimus  , quam  ex  alicuius  insignis  familiae  successiva  pro- 
pagatione. Quare  patet  civilem  societatem  naturalem  appellari, 
non  modo  quia  hominis  naturae  apprime  consonat,  verum  etiam 
quia  id,  quod  hanc  ordinationem  et  propensionem  explet,  si  in 
primo  suo  fonte  consideretur,  factum  aliquod  naturale  est,  nempe 
hominum  et  familiarum  multiplicatio  per  coniugium. 

Thesis  III. a Scopus  politicae  societatis  est  ordo  exterior  , 
pro  communi  prosperitate  sociorum  , et  interno  mor alitatis 
ordine  informatus . 

Prob.  prima  pars.  Scopus  politicus  ex  una  parte  positivus 
esse  debet  ( siquidem  quidquid  a natura  procedit  , ad  bonum, 
quod  certe  positione  constat,  ordinatur  );  ex  alia  excedere  ne- 
quit vires  naturales  subiecti,  cui  proponitur  ; siquidem  natura, 
cum  frustra  non  agat,  scopum  non  praestituit , nisi  vires  ne- 
nessarias  ad  illius  adeptionem  impartiatur.  Atqui  utrumque  ap- 
prime verum  est  de  ordine  externo.  Nam  ordo  hic  , cum  ex 

apparatu  mediorum  consurgat,  non  negationem,  sed  positionem 
importat  ; et  efficacitati  sociali  ac  publicae  optime  subiicitur, 
quippe  qui  visibilis  est  et  externa  operatione  procuratur. 

Prob.  secunda  pars.  Scopus  societatis  respondere  debet  na- 
turae sociorum,  et  principio,  ex  quo  societas  ipsa  dimanat. 
Atqui  natura  sociorum  personalis  est,  ac  proinde  conceptum 
finis  offert  in  singulis  ; principium  socialitatis  in  mutua  bene- 
volentia potissimum  cernitur.  Ergo  bonum  , quod  per  socie- 
tatem intenditur,  cives  ipsos  spectare  debet  ; et  quidem  ita  , 
ut  in  omnes  aliqua  ratione  redundet.  Nec  vero  eiusmodi  bo- 
num determinata  quadam  utilitatis  specie  concluditur ; sed  ad 
omnes  relationes  se  porrigit,  quae  ex  privato  familiarum  cir- 
culo in  amplum  ordinis  publici  ambitum  se  protendunt.  Cum 
enim  societas  ad  perfectionem  sociorum  natura  sua  ordinetur  ; 
omnibus  eorumdem  propensionibus  rite  explendis  et  viribus  o- 
peram  datura  est , ordine  externo , quem  procurat ; licet  ali- 
qua praestare  teneatur  rigore  iustitiae,  alia  autem  officio  dum- 
taxat beneficentiae.  Sed,  sive  unum  sive  aliud  faciat,  in  neutro 
officio  implendo  extra  scopum  proprium  evagatur.  Idcirco  eius- 
modi bonum  generali  vocabulo  prosperitatis  significavimus. 

Prob.  tertia  pars.  Societas  respectu  sociorum  non  finis 
est,  sed  medium.  Nam  societas  personis  constat  ; personae 
autem  in  hoc  distinguuntur  a rebus,  quod  finis  rationem  amit- 
tere nunquam  possunt.  At  vero  medium  in  tantum  tale  est,  in 
quantum  tendit  in  aliud  bonum.  Ergo  societas  tendere  debet  in- 
bonum  sociorum,  ex  quibus  coalescit.  Sed  bonum  sociorum  nul- 
lum est,  nisi  vel  ad  ordinem  moralem  pertineat,  vel  ordine 
morali  informetur ; siquidem  destinatio  hominis  in  hac  vita  est 
ordo  moralis  ; bonum  autem  cuiusque  entis  vel  est  ipse  finis,  vel 
sunt  ea,  quae  cum  fine  nectuntur.  Unde  recte  concludit  S.  Tho- 
mas  : « Virtuosa  vita  est  congregationis  humanae  finis  (1).  » 
Cum  vero  societas  civilis,  ordinem  moralem  procurare  directe 


(1)  De  Regimine  Principum , c.  XVI. 

non  possit  (siquidem  is  internus  est,  et  ab  interno  procedit)  ; 
illum  procuret  necesse  est  saltem  indirecte  , quatenus  ad  eum- 
dem  conservandum  et  promovendum  dirigatur  externus  ordo, 
cui  ipsa  adlaborat. 

34.  Obiectiones.  07?.  I.a  ex  Rousseau.  I.  Ut  status  naturalis 
hominis  dignoscatur,  ipsum  exuere  oportet  omnibus  donis  super- 
additis et  facultatibus  arte  acquisitis.  His  autem  demptis,  homo 
silvestris  omnino  ac  segrex  apparet,  nec  nisi  sensationibus  tan- 
tum instructus.  II.  Ideae  universales  ope  sermonis  comparan- 
tur. At  sermo  homini  naturalis  non  est.  In  statu  igitur  natu- 
rali homo  caret  ideis  universalibus.  III.  Multi  reperti  sunt  ho- 
mines in  America  et  Africa  ac  locis  polo  proximis  belluarum 
more  viventes,  sine  religione,  sine  legibus , sine  moribus ; cu- 
iusmodi  sunt  Hurrones,  Hutentotti,  Laponii,  aliique.  At  hi  in 
statu  naturali  manebant.  Ergo  status  naturalis  hominis  a bel- 
luino  minime  differt. 

R.  In  primis  falsum  est  exuendum  esse  hominem  omnibus 
perfectionibus  arte  acquisitis,  ut  status  eius  naturalis  deprehen- 
datur. Si  enim  hae  naturae  humanae  sunt  consentaneae  et  ex 
evolutione  proficiscuntur  principiorum,  quae  homini  indita  sunt; 
naturalem  potius  eius  statum  'constituunt.  Status  enim  natu- 
ralis ilie  est,  qui  a principiis  naturae  procedit  , et  ad  quem 
res  omnis  a natura  ordinatur  et  promovetur.  Deinde  etiamsi 
his  homo  abstractione  exuatur,  non  tamen  talis  superest,  qua- 
lem Rousseau  comminiscitur.  Non  enim  sola  sensibilitate  or- 
natus remanet , sed  etiam  ratione,  et  in  societate  domestica 
constitutus,  cum  insita  propensione  ad  civitatem  efformandam. 

Ad  secundum  reponimus,  utrumque  a veritate  deficere  : ni- 
mirum ideas  generales  a sermone  pendere,  et  sermonem  ho- 
mini naturalem  non  esse.  Idearum  enim  universalitas  non  a 
vocibus  , quae  ideas  subaudiunt , sed  ex  abstractione  oritur  , 
quae  facultas  ad  intelligentiam  pertinet,  et  non  loquelam,  sed 
obiecti  perceptionem  reposcit.  Sermocinatio  autem  opus  na- 
turae est,  quae  organa  ad  articulatas  voces  edendas  nobis  con- 
formavit, et  vim  ideas  cum  signis  associandi  concessit. 

Quoad  tertiam  obiectionem,  nemo  est  qui  non  videat  in  prae- 
senti historiae  luce  Rousseavium  coecutire  in  describenda  con- 
ditione earum  gentium.  Etsi  enim  illae  barbaris  moribus  utun- 
tur ; haud  tamen  ea  stupiditate  laborant,  quam  ipsis  fabula- 
tor noster  appingit.  Nam  certe  rationis  usu  fruuntur,  ac  Dei, 
legisque  naturae  notionem,  utcumque  depravatam  et  erroribus 
implexam,  aliquam  tamen  possident  , et  consortio  non  solum 
domestico,  sed  etiam  , ex  parte  saltem  , politico  continentur. 
Ceterum,  quidquid  de  hac  re  sit,  probandum  esset  Rousseavio 
miseram  earum  gentium  conditionem  naturalem  esse  et  non 
potius  recensum  defectionemque  a naturali  statu,  propter  pecu- 
liares circumstantias,  in  quas  fortuito  inciderunt. 

Oh.  ILa  ex  Ilobbes.  In  statu  naturae  quisque  ius  habet  ad 
omnia.  Hinc  sequitur  laedendi  voluntas  et  mutuum  bellum  o- 
mnium  in  omnes.  Nec  vero  eiusmodi  nocendi  libido  ex  eadem 
causa  omnibus  innascitur.  Nam  homines  in  statu  naturae  vel 
sunt  modesti  et  suas  vires  aeque  aestimantes,  vel  sunt  fero- 
cis ingenii  ac  tales , ut  nil  sibi  non  arrogent.  Si  hoc  contin- 
gat, profecto  hi  ad  alios  iniuria  afficiendos  incitantur ; sin  pri- 
mum, voluntas  laedendi  in  illis  exoritur  ex  necessitate  se  tuendi 
ac  res  suas,  suamque  libertatem  vindicandi.  Deinde,  ingenia  di- 
versa sunt  et  mutuo  dissentiunt.  Dissensus  autem  odium  et  con- 
temptum parit ; atque  hinc  nocendi  desiderium  et  bellum.  De- 
mum, nisi  ad  mutuum  bellum  natura  homines  inclinasset,  cur 
viatores  arma  gererent,  cives  fores  domorum  clauderent,  su- 
prema potestas  militias  instrueret,  et  similia  ? 

R.  Hobbes  his  argutiis  ineptire  nemo  non  videt.  Nam  ius 
illud  omnium  ad  omnia,  pugnantibus  inter  se  conceptibus  con- 
stat. Sic  enim  cuivis  homini  competeret,  ut  a ceteris  aequo 
iure  impediri  et  omni  effectu  destitui  posset.  At,  quaeso,  quod- 
nam novum  genus  iuris  id  esset,  quod  nullus  revereri  tene- 
retur , sed  omnes  sine  iustitiae  iactura  infringere  possent  ? 

Quod  addit  de  differentia  inter  temperantes  homines  et  vio- 
lentos, id  non  ad  roborandam  sed  ad  infirmandam  eius  sententiam 
valet.  Nam  si  modesti  illi  homines  suas  vires  aequi  pendunt, 

et  aliis  idem,  quod  sibi,  permittunt;  inter  se  pacem  procul  du- 
bio servabunt.  Bellum  igitur  ab  iis  excluditur ; quod  ad  sum- 
mum inter  bonos  vigebit  et  malos,  qui  ad  inferendam  iniuriam 
parati  sunt.  Sed  ne  id  quidem  ab  inclinatione  naturae  proce- 
deret, sed  a morum  perversitate,  qua  homines  nequam  seipsos 
inquinarunt  et  ad  laedendos  alios  permoventur.  Quod  autem 
fert  natura,  non  a pravorum  hominum,  sed  bonorum,  consuetu- 
dine diiudicandum  est. 

Ingeniorum  vero  certamen,  quod  oggeritur,  in  primis  com- 
mune non  est.  Multi  enim  pacifica  mente  donantur  et  aliis  fa- 
cillime acquiescunt.  Qui  vero  ab  aliis  discrepant,  modo  cor- 
dati sint  et  prudentes,  satis  intelligunt  opinionum  differentiam 
nil  concordiae  voluntatum  detrahere  oportere.  Ac  si  quando 
contrarium  accidit,  id  non  ab  ordine  naturae  , sed  a defectu 
individuali  repetendum  est. 

Denique  postrema  difficultas  , si  quid  valeret,  bellum  non 
modo  in  statu  naturae  sed  etiam  in  civili  probaret.  Nam,  etiam 
societate  constituta , cautiones  illae  adhibentur.  At  neutrum 
revera  probat.  Non  enim,  quia  natura  ad  laedendum  inclinet, 
quisque  a violentia  aliorum  se  muniit  ; sed  quia  multi  sunt , 
qui , naturali  benevolentia  posthabita , ab  ordine  naturali  re- 
cedunt, idcirco  ad  horum  violentiam  propulsandam  praesidia 
privata  et  socialia  conquiruntur. 

Ob.  III*  Finis  societatis  civilis  reponendus  est  cum  Kant 
in  mutuae  libertatis  coexistentia.  Nam  inclinatio  naturae  in 
nobis  ad  hoc  fertur,  ut  libertate,  quoad  maxime  possit , per- 
fruamur. 

R.  Dist . ant : Inclinatio  naturae  in  nobis  ad  hoc  fertur,  ut 
libertate,  quoad  maxime  possit,  perfruamur  intra  ordinem  ra- 
tionis, conc  ; extra  hunc  ordinem,  nego . 

Inclinatio  recta  naturae  ea  est,  quae  ordini  conformatur  et 
intentioni  divinae.  Iam  age  intentio  divina , in  homine  ordi- 
nando ad  societatem,  alia  esse  non  potuit,  nisi  ut  inde  iuva- 
men  haberetur  ad  finem  consequendum,  propter  quem  ipse  ho- 
mo conditus  est.  At  vero  huiusmodi  finis  certe  non  est  ut  li- 

bertas  pro  libito  exerceatur,  sed  ut  exerceatur  iuxta  regulam 
rationis , in  ordine  morali  consectando  et  promovendo.  Yera 
autem  libertas  vincula  respuit  indebita,  non  vero  vincula,  quae 
ipsi  a ratione  dictantur,  ut  in  ordine  ad  proprium  finem  consti- 
tuatur. Si  secus  fiat,  non  libertas  sed  licentia,  non  humana  pro- 
pensio, sed  belluina  propugnatur. 

Ob.  IV.a  Si  finis  societatis  est  ordo  exterior  morali  infor- 
matus, tunc  potestas  politica  in  ipsum  ordinem  moralem  in- 
fluxum exercebit ; quod  sane  absurdum  est. 

R.  Bist : In  ipsum  ordinem  moralem  influxum  exercebit  in- 
directe, conc ; directe,  nego. 

Ordo  moralis  a principiis  pendet  internis,  circa  quae  civilis 
potestas  nullam  actionem  habere  potest.  Huiusmodi  ordo  ori- 
ginem ducit  a Deo,  et  directe  subiicitur  illi  auctoritati,  quam 
Deus  ad  homines  per  honestatis  et  virtutis  semitas  in  finem 
aeternae  vitae  perducendos  instituit.  Nihilominus  societas  po- 
litica hoc  ipso,  quod  ordinem  externum  sic  instituit,  ut  mora- 
litati  deserviat,  indirecte  ipsum  ordinem  moralem  iuvat,  eique 
obsecundat. 

Ob.  V.a  Sic  etiam  nimis  conceditur  societati  politicae.  Nam 
cum  ordo  exterior  etiam  ad  actus  religiosos  se  extendat ; pot- 
erit politica  societas  actus  huiusmodi  a civibus  exigere,  puta 
iuramentum  vel  exercitium  cultus. 

R.  Nego  assertum  ; et  ad  prob.  dist ; Poterit  politica  so- 
cietas actus  externos  religiosos  a civibus  exigere,  si  ius  habet 
exigendi  rem,  quae  actibus  illis  confirmatur,  ut  in  iuramen- 
to  ; aut  si  ius  habet  exigendi  observantiam  religionis  , cuius 
actus  illi  sunt  expressio,  ut  in  cultu,  conc ; secus,  nego. 

Si  exterior  religionis  actus  non  sit  aliud  , nisi  confirmatio 
rei,  quam  cives  praestare  tenentur  societati ; nihil  vetat  quo- 
minus societas  ipsum  exigat  a civibus.  Sic  princeps  iure  re- 
poscit a militibus  iuramentum  fidelitatis  , et  legitimus  iudex 
iure  reposcit  a testibus  iuramentum  veracitatis.  Itemque  si 
tota  societas,  in  quantum  talis,  veram  religionem  amplexa  est, 
eius  observantiam  iure  a civibus  exigere  potest  et  publicum 

exercitium  culfus,  prout  a sacerdotali  auctoritate  praescribi- 
tur. Etsi  enim  professio  religionis  sit  actus  personalis,  tamen 
est  etiam  actus  socialis.  Praeterea  id  etiam  sequitur  ex  con- 
sensu , qui  vigere  debet  inter  societatem  religiosam  et  civilem , 
vi  cuius  posterior  haec  a superiore  recipiat  legem  ad  cultum 
Dei  et  honestos  mores  spectantem,  eique  tutelam  impertiat.  Quod 
si  absit  huiusmodi  vinculum , tunc  civilis  societas  nullo  modo 
poterit  se  ingerere  in  iis,  quae  externe  etiam  religionem  re- 
spiciunt, cum  nulla  potestas  per  se  habet  ius  cogendi  ad  actus 
externos,  qui  expressiones  sint  actuum  internorum  ab  ipsa  ne- 
quaquam pendentium.  Sola  autem  religio  directe  habet  impe- 
rium in  actus  internos. 

Ob.  VI.a  Si  finis  immediatus  et  directus  civilis  societatis  est 
tantum  ordo  exterior  ; tunc  finis  societatis  civilis  temporalis 
tantum  erit  et  solo  rerum  corporearum  ambitu  per  se  com- 
prehensus. Id  vero  absonum  est.  Nam  societas  civilis  homines 
regit,  qui  non  solo  corpore,  sed  etiam  spiritu  constant,  ratione 
cuius  immortalitatem  habent. 

R.  Cone . mai.  et  nego  min . Ad  probationem  dist : Homines 
regit  respectu  dumtaxat  vitae  praesentis,  et  quoad  actus,  qui 
ipsi  subduntur,  cone;  respectu  vitae  etiam  futurae  et  quoad 
omnes  actus,  nego. 

Civilis  societas  sicut  in  terra  nascitur  , in  terra  perit  , et 
gyro  tantum  vitae  praesentis  concluditur.  Homo  non  item  ; 
sed  in  terris  ita  nascitur,  ut  potiore  sui  parte,  nimirum  ani- 
mo,, corporis  corruptioni  supersit.  Quare  ex  hoc  capite  civilem 
societatem  excedit,  eique  totus  subiici  nullo  modo  potest.  Item- 
que  cum  homo  interior  efficientiam  politicae  societatis  effugiat, 
haec  nonnisi  ad  actiones  externas  extendi  potest  virtute  sua. 

ARTICULUS  II. 

De  suprema  potestate  civiU. 

35.  Suprema  potestas,  quae  etiam  summum  imperium , et 
propter  dignitatem,  qua  fulget,  maiestas  quoque  nominatur  , 
definiri  potest : Ius  gubernandi  rempublicam  ; seu  moralis 
facultas , ab*alia  independens , qua  civium  actiones  ad  com- 
mune bonum  dirigantur . Iamvero,  qui  ad  originem  societa- 
tis explicandam  , ex  statu  naturae  proficiscuntur  , opposito 
statui  civili  ; hi,  quod  consequens  est,  publicam  potestatem  re- 
petunt ex  mero  contractu,  et  effatum  illud  sanciunt : Nullum 
imperium , sine  pacto . Haec  theoria  communis  est  fere  omni- 
bus iurisperitis  pro  te  st antibus,  a Grotio  usque  ad  recentes  ra- 
tionalistas.  Sed  nemo  eam  ulterius  promovit,  quam  Rousseau; 
qui  in  opere  , quod  De  contractu  sociali  inscripsit , apertum 
ius  rebellionis  ex  illa  derivavit. 

36.  Thesis  I.a  Civilis  potestas , per  se  spectata , a Deo  im- 
mediate procedit . 

Prob.  Civilis  societas,  quam  homini  naturalem  esse  proba- 
vimus, sine  suprema  potestate,  ne  mente  quidem  concipi  pot- 
est . Nequit  enim  concipi  totum,  quin  simul  concipiantur  par- 
tes, quae  ad  eius  essentiam  constituendam  concurrunt.  Auctoritas 
autem  est  essentialis  pars  societatis  ; cum  principium  sit  uni- 
tatis, qua  multitudo  populum  seu  coetum  ordinatum  efformet. 
Quare  sicut  repugnat  quod  corpus  physicum  exsistat  sine  for- 
ma , nempe  sine  principio,  a quo  actum  et  unitatem  recipiat  ; 
sic  impossibile  est  ut  detur  vere  corpus  morale  , nempe  so- 
cietas, sine  auctoritate,  quae  imperio  suo  multitudinem  liget, 
singulorum  operationibus  ad  commune  bonum  sub  stabili  norma 
dirigendis. 

Praeterea,  Deus  lege  naturae  ordinem  servari  iubet.  Atqui 
ordo  in  multitudine  sine  suprema  auctoritate  consistere  et  con- 
cipi nequit ; nam  multitudo  per  se  nonnisi  turbam  et  disere- 

pantiam  iudiciorum  et  voluntatum  et  consequenter  operatio- 
num praefert.  Ergo  Deus  institutionem  supremae  cuiusdam  au- 
ctoritatis , ad  quam  pertineat  ordinem  multitudini  imponere, 
vi  legis  naturae  praecipit.  At  vero  quidquid  a Deo  per  legem 
naturae  praecipitur,  immediate  a Deo  est;  siquidem  rationis 
dictamen,  quod  intercedit , non  se  habet  ut  causa  , sed  mere 
ut  proponens  et  referens  supremi  legislatoris  praescriptum. 
Ergo  suprema  potestas,  utpote  quae  ad  civilem  societatem  ha- 
bendam, a Deo  praecipitur,  a Deo  immediate  pfrocedit. 

Haec  veritas,  quam  ratio  demonstrat,  a Fide  etiam  confir- 
matur. Aperte  enim  ait  Apostolus  : Non  est  potestas , nisi  a 
Deo ; quae  autem  sunt , a Deo  ordinatae  sunt . Itaque  qui 
resistit  potestati  , Dei  ordinationi  resistit ; qui  autem  resi- 
stunt, ipsi  sibi  damnationem  acquirunt  (1). 

Thesis  II.a  Causa , quae  primitus  subiectum  politicae  au- 
ctoritatis determinat , per  se  est  praevalentia  praeexsistentis 
iuris  domestici , per  accidens  vero  est  consensus. 

Prob.  Si  societas  repente  coagmentaretur  ex  familiis,  ante 
disseminatis  et  inter  se  omnino  independentibus  ; procul  dubio 
determinatio  subiecti,  in  quo  auctoritas  politica  concrete  sub- 
sistat , nonnisi  ex  consensu  mutuo  sociorum  proficisci  posset. 
Nemo  enim  in  libero  illo  conventu  reperiretur,  qui  ius  habe- 
ret imperandi  aliis ; sed  omnes  patresfamilias  aequalem  con- 
ditionem praeseferrent.  Posset  utique  aliquis  in  hac  vel  illa 
dote  praestare  ceteris  et  magis  esse  idoneus  ad  rempublicam 
administrandam ; sed  id  non  aliud  praeberet , nisi  meram  ca- 
pacitatem imperandi ; mera  autem  capacitas  non  est  ius,  quem- 
admodum habilitas  non  est  habitus.  Quare  in  ea  hypothesi  licet 
ratio  inculcaret,  eligendum  esse  eum  qui  omnium  praestantis- 
simus  apparet ; tamen  sola  electio  , ex  libero  consensu  orta  , 
illum  actu  principem  institueret. 

Haec  , in  hypothesi  de  repentina  creatione  societatis  ex  fa- 
miliis, nullo  antea  sociali  vinculo  inter  se  copulatis.  Verum  id 


(1)  Ad  Romanos , c.  XIII. 

nonnisi  per  accidens  contingere  potest  aliquando,  cum  ex.  gr. 
familiae  aut  etiam  homines  individui  naufragio,  vel  amore  li- 
bertatis, vel  demigrandi  studio,  tamquam  surculi,  a nativa  ra- 
dice scinduntur.  Aut  etiam  intervenit,  cum  multitudo  vel  extin- 
ctione  totali  veteris  dynastiae  , cui  nullus  successor  legitimus 
designatus  sit,  vel  motu  aliquo  politico  funditus  concussa,  pro- 
prio rectore  viduetur.  In  hisce  casibus  inopinatis  certum  est3 
nullam  aliam  viam  suppetere  ad  ordinis  principium  restau- 
randum, nisi  consensum  explicitum  vel  saltem  implicitum  so- 
ciorum. qui  publicam  auctoritatem  uni  aut  pluribus  conferant, 
aut  etiam  sibi  retineant  ad  regimen  populare  constituendum. 

At  longe  aliter  se  res  habet,  si  spontanea  et  naturalis  origo 
societatis  consideretur.  Haec  enim  naturae  cursu  , ut  corpus 
organicum  complicatius  et  perfectius,  enascitur  ex  praevio  quo- 
dam organismo  sociali , qui  paulatim  succrescit  et  perficitur, 
donec  integrum  complementum  attingat.  Quare  vis,  quae  partes 
uniat,  et  novum  corpus  regat,  non  extrinsecus  accersenda  est 
et  veluti  creanda  de  nihilo  ; sed  in  priore  vi  continebatur , 
eiusque  est  ulterior  evolutio  pro  novis  relationibus  et  parti- 
bus, in  quas  corpus,  iam  ante  exsistens,  explicatur. 

Et  sane  civilis  societas,  seu  corpus  politicum,  non  ictu  oculi 
conditur  ; sed  gradatim  naturae  cursu  generatur  ex  minori  so- 
cietate, quae  ex  familia  in  pagum,  ex  pago  in  urbem,  ex  urbe 
in  provinciam  , et  tandem  in  Statum  proprie  dictum  progre- 
ditur. In  omnibus  hisce  passibus  prior  consociatio  amplificat 
sane  seipsam  et  novas  relationes  nectit  inter  membra  , qui- 
bus constat;  at  nunquam  principio  formali  ordinis  et  unitatis 
destituitur  . Hoc  vero  principium , concrete  spectatum  , aliud 
esse  non  potest,  nisi  superior  ipse,  a quo  imperfectior  socie- 
tas, quae  in  perfectiorem  convertitur,  iam  ante  gubernabatur. 
Nequit  enim  totum  aliquod  in  totum  aliud  converti,  nisi  par- 
tes etiam  in  novas  partes  commutentur.  Sicut  igitur  multi- 
tudo praeviae  societatis  in  novam  multitudinem  transit , sic 
idem  dicendum  est  de  auctoritate.  Titulus  igitur,  auctoritatem 
politicam  in  subiecto  aliquo  determinans  naturali  cursu , est 

ius  praeexsistens,  quod  ceteris  praevalet  respectu  ordinis  pro- 
ducendi in  nova  conditione  , ad  quam  multitudo  sensim  sine 
sensu  ducitur.  Immo,  si  res  intime  perpendatur  illa  ipsa  iuris 
praevalentia  per  se  auctoritatem  constituit  pro  nova  forma  , 
in  quam  societas  successive  se  explicat.  Auctoritas  enim  aliud 
non  est  quidquam  , nisi  ius  ponendi  ordinem  in  multitudine. 
Utcumque  autem  multitudo  varietur,  ius  illud  idem  per  se  ma- 
net ; et  tantum  novas  vires  exerit,  prout  novae  relationes  ex- 
plicantur in  corpore  sociali,  quod  informat. 

Hinc  si  primitivum  germen  quaeratur,  ex  quo  ordine  natu- 
rae politica  potestas  originem  ducit,  illud  nonnisi  in  ipsa  au- 
ctoritate domestica  reperietur.  Sicut  enim  familia  adhuc  in- 
dependens  semen  est  civitatis  futurae , ac  famulorum  et  ope- 
rariorum comitatu  iam  societatem  quamdam  praebet  inchoa- 
tam eL  veluti  vagientem  ; sic  paterfamilias,  qui  ei  dominatur, 
non  modo  auctoritate  paterna  in  fWios  gaudet  , verum  etiam 
ius  possidet  ordinandi  totam  multitudinem,  quae  familiam  il- 
lam utcumque  componit.  Haec  auctoritas,  quae  domestica  dici 
potest,  mox  in  patriarchalem  et  paulatim  in  politicam  conver- 
titur, prout  ipsa  domus  vel  familia,  succrescentibus  nepotibus 
et  famulis  et  colonis,  in  vicum,  in  pagum,  et  tandem  in  per- 
fectam civitatem  transformatur. 

Brevi : cum  a societatis  conceptu  et  exsistentia  ius  ordinandi 
multitudinem  demi  nequeat ; id  ipsum  quod  naturalem  originem 
tribuit  civili  societati,  tribuit  etiam  naturalem  originem  civili 
potestati.  Atqui  primum  familiae  competit.  Ergo  familiae  com- 
petit etiam  secundum.  Quare  sicut  multitudo  civilis  est  ampliatio 
quaedam  multitudinis  domesticae  , novis  relationibus  indutae  ; 
sic  auctoritas  civilis  est  ampliatio  quaedam  auctoritatis  dome- 
sticae, novis  illis  relationibus  ordinandis  applicatae. 

37.  Obiectiones.  Ob.  La  Omnes  homines  sunt  essentialiter 
aequales  inter  se , nec  natura  personam  ullam  designat,  in  qua 
auctoritas  residere  debeat.  Ergo  eiusmodi  determinatio  nonnisi 
a contractu  repeti  potest  et  a libera  paciscentium  voluntate. 

R.  Dist.  primam  partem  maioris : Omnes  homines  sunt  es- 
sentialiter aequales,  specifice,  conc ; individualiter,  nego . 

Quoad  alteram  partem  similiter  di  st : Natura  non  designat 
subiectum  auctoritatis,  et  hoc  probat,  neminem  esse  principem 
vi  naturae,  conc;  et  hoc  probat  neminem  esse  principem  etiam 
vi  facti  alicuius,  quod  ius  imperandi  in  peculiari  subiecto  de- 
terminet, nego . 

Nihil  ineptius  hac  difficultate  est.  Nam  si  vim  haberet , o- 
mnia  iura  acquisita  ab  hominibus  excluderet.  Pari  enim  modo 
sic  quis  ratiocinari  posset : Omnes  homines  sunt  essentialiter 
aequales,  et  natura  non  determinat  in  hoc  vel  illo  paternita- 
tem vel  dominium.  Ergo  patria  potestas  vel  ius  proprietatis 
concretae  a consensu  repeti  debent.  At  nemo  non  videt , ex 
eo  quod  in  his  vel  aliis  rebus  determinatio  naturae  pro  pe- 
culiari persona  desit , non  aliud  sequi  , nisi  iura  , quae  inde 
enascuntur,  non  esse  innata  , sed  acquisita  vi  facti  alicuius,  ad 
concretum  ordinem  pertinentis.  Iam  vero  quis  unquam  dixit, 
ius  imperandi  in  hoc  vel  illo  subiecto  innatum  esse  ? aut  ali- 
quem esse  principem  natura  sua  ? 

Oh.  II.a  Etiam  admissa  naturali  origine  societatis  civilis  e 
societate-  domestica , potestas  politica  repetenda  est  ex  con- 
sensu singulorum.  Nam  novae  familiae  , quae  multiplicantur, 
possent,  si  vellent , abire , ac  seorsum  nativam  servare  inde- 
pendentiam.  Si  igitur  in  societate  cum  primo  patrefamilias 
aut  domino  permanent ; in  tantum  permanent,  in  quantum  vo- 
lunt ; ac  proinde  quod  ipsi  subiiciantur  , ex  pacto  est. 

R.  Nego  assumptum.  Ad  probationem,  conc.  antec.  et  nego 
consequens. 

Aliud  est  a libera  voluntate  pendere  conditionem  alicuius 
rei,  aliud  est  pendere  rem  ipsam.  Ut  paterfamilias  evadat  prin 
ceps,  requiritur  utique  permanentia  socialis  filiorum  et  nepo- 
tum et  famulorum,  novas  familias  constituentium  ; atque  haec 
permanentia  ab  eorum  voluntate  pendet.  Sed  inde  inferri  ne- 
quit ipsum  ius  ponendi  ordinem  in  eiusmodi  multitudine,  quod 
certe  ad  primum  patremfamilias  et  dominum  pertinet,  ex  eo- 
rum voluntate  procedere.  Si  ita  esset,  etiam  potestas  maritalis 
in  viro  esset  ex  libera  voluntate  uxoris  ; quia  uxor  ad  nuptias 

ineundas  sic  consentit , ut  possit  non  consentire , et  nativam 
potius  colere  virginitatem.  Itemque  auctoritas  domini  creare- 
tur a servo  , quia  servus  potest  ab  eo  discedere  ; aut  etiam 
auctoritas  magistri  tribueretur  a discipulo,  quia  discipulus  pot- 
est disciplinam  abnuere,  scientiae  ignorantiam  anteponens. 

Oh.  Ill.a  Hic  agitur  de  origine  non  historica  sed  iuridica 
potestatis.  Iamvero  eius  ortus  a iure  praeexsistente  dome- 
stico explicat  ipsius  primitivam  originem  historicam,  non  iuri- 
dicam. 

R.  Nego  minorem . Nam  ille  ortus  explicat  ipsam  originem 
iuridicam  potestatis  , siquidem  explicat  originem  iuris  a iure. 
Vel,  ut  melius  dicam,  explicat  potestatis  originem  historico - 
iuridicam  , prout  accidit  de  omnibus  iuribus  , quae  certe  in 
concreto  nascuntur  semper  ex  facto  aliquo,  iure  informato.  Certe 
ipse  ortus  iuris  a iure , est  factum ; et  sub  hoc  respectu  dici 
potest  historicus  ; sed  hoc  non  tollit  quominus  sit  etiam  iuri- 
dicus,  si  interno  nexu  iura  illa  inter  se  colligentur,  et  unum 
sit  veluti  evolutio  aut  effectus  alterius. 

ARTICULUS  III. 

De  diversis  regiminis  formis . 

38.  Societas  duobus  constat  elementis:  multitudine  et  aucto- 
ritate. Multitudo,  quatenus  auctoritati  subii citur  , a qua  con- 
gruentibus mediis  ad  finem  dirigenda  est  , subditos  exhibet. 
Auctoritas  vero,  quatenus  concrete  concipitur  in  subiecto  ali- 
quo, quod  ipsam  legitime  possideat,  superiorem  efformat ; qui 
si  aliunde  in  politico  ordine  minime  pendet,  sed  legibus  a se 
latis  societatem  gubernat,  supremus  imperans  nuncupatur.  Ce- 
teri autem,  qui  potestate  communicata  et  sub  altioris  rectoris 
imperio  rempublicam  regunt , administri  vel  magistratus  vel 
officiales  nominantur. 

Ex  quo  inferes  societatem  corpori  assimilari,  cuius  diversa 
membra  a subditis  repraesentantur , caput  autem  a superiore 

constituitur.  Porro  superior  nec  solo  subiecto  nec  sola  aucto- 
ritate constat,,  sed  utroque. 

Subiectum  summae  potestatis  esse  potest  vel  persona  phy- 
sica seu  homo  individuus,  vel  persona  moralis,  seu  coetus  plu- 
rium. Hinc  diversae  formae  regiminis  oriuntur  ; quae  esse  pos- 
sunt simplices  vel  compositae.  Formae  simplices  communiter 
recenseri  solent  : Monarchia  , Aristocratia , Democratia . Ha- 
betur Monarchia , si  suprema  potestas,  apud  hominem  residet 
individuum,  qui  ius  habet  gubernandi  societatem  , sive  in  hoc 
vi  legum  fundamentalium  certis  limitibus  adstringatur,  sive  ab- 
soluta potestate  gaudeat.  Utroque  autem  sensu  accepta  eiusmodi 
gubernandi  forma  oppido  distinguenda  est  a desp  otismo  ; in  quo 
omnia  ad  arbitrium  supremi  imperantis  decernuntur,  quin  le- 
gibus constantibus  parendum  sit,  eiusque  formula  hoc  dicto  con. 
tinetur  : Stat  pro  ratione  voluntas . Hic  non  tam  regimen,  quam 
potius  dominium  constituit  , et  tyrannidi  proximus  est,  in  qua 
non  solum  omnia  ab  arbitrio  supremi  imperantis  pendent,  sed 
neque  ipsius  naturalis  honestatis  dictamina  e rga  subditos  ser- 
vantur. At  in  monarchia  , licet  absoluta , non  voluntas  , sed 
lex  proprie  dominatur. 

Quod  si,  non  apud  unum  hominem  individuum,  sed  penes  pri. 
mores  aliquos,  qui  Senatum  constituant,  summa  sit  potestas; 
respublica  exsurget  Aristocratica,  seu  regimen  optimatum,  sive 
hi  patribus  haereditate  in  munere  succedant , sive  populi  aut 
sociorum  voto  eligantur.  Si  denique  ipse  populus  quodammodo 
sibi  imperet,  et  ius  condendi  leges  ac,  sine  appellatione,  iudi- 
candi  apud  se  retineat;  habebitur  Democratia.  Quae  quidem  in 
parvis  societatibus  locum  habere  potest,  non  in  frequentioribus, 
quales  maxime  sunt  hodiernae.  In  his  necessario  temperamen- 
tum aliquod  adhibendum  est,  quatenus  aut  soli  patresfamilias, 
aut  tantum  aetate  provectiores  et  determinata  proprietate  fruen. 
tes,  nimirum , spectabiliores  cives,  ius  habeant  sciscendi  leges 
et  eligendi  magistratus  , qui  rempublicam,  quoad  executivam 
potestatem,  gubernent. 

Mixtae  vero  formae  dicuntur  , quae  ex  simplicium  aut  o- 

mnium  aut  duarum  dumtaxat  iunctione  resultant.  Communius 
tamen  habentur,  cum  princeps,  optimates  et  populus  ita  quoad 
regimen  temperantur  inter  se;  ut  quaeque  pars  ad  gubernan- 
dam rempublicam  aliquo  modo  concurrat,  et  ius  aliquod,  prae- 
sertim respectu  legum  condendarum,  retineat. 

His  accensetur  recens  forma  regiminis  repraesentativa  ; quae 
idcirco  sic  nominatur,  quia  personae  electae  a populo , ut  ad 
generalia  comitia  mittantur,  populum  repraesentare  dicuntur. 
Eius  autem  structura  ad  hoc  reducitur.  Praeiacta  pactione  ali- 
qua fundamentali  inter  populum  et  principem,  quae,  quia  scri- 
ptis consignatur,  Charta  vocari  solet,  auctoritatem  in  tria  ve- 
luti  membra  dispartitur : in  Regem , qui  una  cum  administris 
potestate  gaudet  executiva,  et  in  collegia  duo,  unum  Optima- 
tum, aliud  Deputatorum , quae  legibus  discutiendis  et  sciscen- 
dis praeficiuntur. 

39.  Thesis  l.a  Quaelibet  regiminis  forma  modo  iusto  titulo 
innixa  sit,  legitima  censenda  est  et  felicitati  populorum  pro- 
curandae idonea . 

Prob.  Etsi  civilis  auctoritas,  quoad  primam  originem,  ex  po- 
testate ducatur,  qua  paterfamilias  ius  habet  ponendi  ordinem 
in  multitudine,  quae  aliquo  modo  refertur  ad  domum ; tamen 
in  processu,  quo  explicatur  et  ex  uno  in  aliud  subiectum  trans- 
funditur, innumeras  varietates  suscipere  potest.  Ratio  autem 
non  iubet , ut  ubique  et  semper  idem  regimen  habeatur,  sed 
tantum  dictat,  ut  regimen  aliquod  sit , et  ad  publicam  salutem 
ordinetur.  Dummodo  igitur,  iusto  titulo,  auctoritas  in  subiectum 
aliquod,  pervenerit ; legitimum  gubernium  exsurget,  cui  proin- 
de a subditis  obedientia  debetur.  Quod  autem  quaeque  forma 
regiminis  felicitati  publicae  sit  idonea  , dubitari  nequit.  Nam 
ad  hanc  procurandam  tria  requiruntur  : lumen  intelligentiae  , 
rectitudo  voluntatis,  vis  executionis ; ut  cognoscatur  quid  populo 
expediat , idque  ametur , et  fortiter  exigatur.  Atqui  haec  tria 
reperiri  profecto  possunt,  sive  in  uno  sive  in  pluribus  imperan- 
tibus. Ergo,  sive  unus  sive  plures  imperent  ; haberi  potest  for- 
ma regiminis  felicitati  populorum  procurandae  idonea. 

Thesis  II.a  Si  habitudo  populorum  consideretur , nulla  est 
forma , quae  aeque  omnibus  convenit;  sed  illa  praeferenda 
est , quae  prae  ceteris  respondet  consuetudinibus , indoli , cul- 
turae, moribus  cuiusque  gentis. 

Prob.  Id  fatentur  generatim  scriptores  , qui  rem  politi- 
cam tractaverunt.  Satis  erit  unum  aut  alterum  commemorare. 
Burlamachius  ait  : « Si  petitur  a me  quaenam  sit  optima  gu- 
bernandi forma;  respondeo  , non  omnia  bona  regimina  omni- 
bus aeque  populis  convenire  ; sed  hac  in  re  habendam  esse 
rationem  tum  inclinationis  et  characteris  singulorum  populo- 
rum, tum  amplitudinis  dominii,  quo  fruuntur  (1).  » Idem  fer- 
ine asserit  Montesquieu,  sic  inquiens  : « Regimen,  quod  maxi- 
me naturae  consentit,  illud  est,  quod  prae  ceteris  aptatur  di- 
spositionibus populi,  pro  quo  institutum  est  (2).  » Et  sane  for- 
ma quaevis  a conditionibus  subiecti , quod  perficit  , maxime 
pendet  ; ac  saepe  quae  uni  consonat , repugnat  alteri.  Homo 
autem  (idem  dic  de  hominum  collectione)  cogitandus  est,  non 
abstracte,  prout  idea  tantum  continetur,  sed  concrete,  prout  his 
vel  illis  conditionibus  et  circumstantiis  afficitur.  lamvero  in  hac 
consideratione  humanum  genus  incredibilem  offert  varietatem, 
propter  quam  diversis  elateriis  moveri , diversa  ratione  duci , 
diversis  fulciri  adminiculis , diversis  augeri  praesidiis  poscit. 
Non  igitur  eadem  regiminis  forma  opportuna  erit  aeque  pro 
singulis.  Immo  illa  ipsa,  quae  abstracte  perfectissima  fortasse 
videtur,  pro  aliqua  peculiari  gente  non  modo  incongruens,  sed 
fere  impossibilis  censeri  poterit.  Sic  ex.  gr.  absurda  esset  hy- 
pothesis,  qua  natio  americana  Statuum  Unitorum  sub  monar- 
chia concipiatur  ; contra  , aliae  sunt  gentes  , quibus  regimen 
populare  minus  accommodatur. 

Thesis  III.a  Illa  forma  pro  singulis  quibusque  populis  a- 
ptior  est , quae  apud,  illos  legitimitate  gaudet . 

Prob.  Pax  et  stabilitas  ordinis , in  quo  reipublicae  bo- 

(1)  Loco  superius  'citato. 

(2)  V esprit  des  lois , t,  1.  1.  1,  ch.  3. 

num  maxime  cernitur,  tota  quanta  est,  pendet  ex  certitudine 
subiecti,  in  quo  ius  imperandi  residet.  Haec  autem  certitudo, 
ex  qua  verus  obedientiae  sensus  in  animis  subditorum  inge- 
neratur, non  aliunde  repetitur,  quam  ex  evidentia  tituli,  quo 
superior  auctoritatem  possidet.  Revera  enim  concretum  prin- 
cipium ordinis  nonnisi  in  eo  residet , qui  legitime  imperat. 

Thesis  IV.a  Gubernandi  bonitas  non  tam  pendet  a forma 
regiminis , quam  a gubernantium  honestate . 

Prob.  Forma  materiale  velut  instrumentum  est,  quod,  ut 
in  bonum  , sic  etiam  in  malum  torqueri  potest,  vi  aut  sal- 
tem astutia.  Unde  quemadmodum  pravus  princeps  in  despo- 
tam  degenerat  , si  nil  sibi  non  arroget  et  licitum  cum  libito 
confundens  non  iuxta  conditarum  legum  sapientiam,  sed  iuxta 
arbitrii  temeritatem  gubernet  ; sic  regimen  plurium,  utcumque 
statutis  scriptis  temperatum,  in  factiosam  tyrannidem  facilli- 
me convertitur  , nisi  ii,  qui  legibus  condendis  aut  exequendis 
praesident,  magna  probitate  sint  praediti.  Ut  enim  experien- 
tia docet,  quam  nedum  auribus,  sed  oculis  etiam  nostris  usur- 
pavimus, nil  facilius  est  pravitati  gubernantium,  quam  legum 
vim  sophismatibus  eludere,  populi  opinionem  pervertere,  bonos 
omnes  a reipublicae  gubernaculo  arcere , suffragia  in  comitiis 
pecunia  aut  promissis  emere,  calliditate  et  fraudibus  procurare 
ut  leges  ferantur  publicae  utilitati , Religioni  et  moribus  in- 
fensae. Sapienter  Taparelll:  « II  vero  principio  di  sicurezza 
pei  popoli,  e la  coscienza  ed  onest&  dei  go vernanti.  Per  conse - 
guenza  il  gran  problema  politico  dovrebbe  ricercare  piuttosto 
il  vinculo  morale  per  atfezionare  ali’  onesta  i governanti,  an- 
ziche  la  forma  materiale  per  contenerli  ».  Hinc  merito  infert : 
« Se  la  Religione  6 il  piu  gagliardo  vincolo  morale  , affezio- 
narle  i Sovrani  e la  somma  guarentigia  politica  (1).  )) 

Thesis  V.a  Absoluta  consideratione  simplex  Monarchia  ce- 
teris omnibus  formis  antecellit ; at  propter  humanam  infir- 
mitatem utilior  est  Monarchia  temperata  ex  Aristocratia  et 
Democratia . 

(1)  Corso  elementare  di  natural  diritto,  1.  5.  c.  4. 

Prob.  prima  pars.  Illa  forma  regiminis  absolute  et  per 
se  perfectior  est,  quae  absolute  et  per  se  magis  respondet  fini, 
propter  quem  regimen  institutum  est.  Atqui  id  competit  po- 
tissimum Monarchiae.  Nam  finis  regiminis  est  ordo  et  pax  ci- 
vium ; utrumque  autem  magis  obtinetur  per  principatum  unius, 
quam  per  principatum  multorum.  Et  sane  ad  unitatem  socie- 
tati impartiendam,  ex  qua  ordo  et  pax  resultat,  aptius  est  id, 
quod  est  unum  naturaliter  et  per  se,  quam  ii  quod  est  unum 
per  accidens  et  vi  artis  : hoc  enim  non  tam  est  unum,  quam 
potius  pluralitas  conspirans  in  unum.  Haec  ratio  desumpta  est 
ex  S.  Thoma  , qui  sic  ait:  « Optimum  regimen  multitudinis 
est  ut  regatur  per  unum ; quod  patet  ex  fine  regiminis  , qui 
est  pax.  Pax  enim  et  unitas  subditorum  est  finis  regentis.  Uni- 
tatis autem  congruentior  causa  est  unus,  quam  multi  (1).  » 

Prob.  secunda  pars.  Eo  utilior  est  forma  regiminis,  quo 
gratior  est  subditis  et  securius  abusuum  pericula  removet.  At, 
stante  infirmitate  humana,  id  locum  habet  si  Monarchiae  tem- 
peramentum aliquod  additur  ex  Aristocratia  et  Democratia. 
Nam  gratior  est  gubernatio,  cuius  aliquo  pacto  omnes  parti- 
cipes esse  possunt  ; et  remotius  redditur  periculum  in  principe 
condendi  malas  leges  aut  vexandi  subditos,  si  plurium  consilio 
iuvetur  et  limite  aliquo  coerceatur. 

Haec  thesis  aperte  traditur  a Bellarmino,  sic  aiente  : « Nos 
B.  Thomam  aliosqne  catholicos  theologos  sequuti , ex  tribus 
simplicibus  formis  gubernationis,  Monarchiam  ceteris  antepo- 
nimus ; quamquam  propter  naturae  humanae  corruptionem  uti- 
liorem esse  censemus  hominibus  hoc  tempore  Monarchiam  tem- 
peratam ex  Aristocratia  et  Democratia,  quam  simplicem  Mo- 
narchiam ; modo  tamen  primae  partes  Monarchiae  sint,  secun- 
das habeat  Aristocratia,  postremo  loco  sit  Democratia.  (2)  » 

Hinc  sequitur,  ut  quo  in  aliqua  societate. periculum  abusus 
decrescit , eo  decrescit  etiam  necessitas  temperamenti  quod 

(1)  Summa  contra  Gentiles , 1.  4.  c.  76. 

(2)  Controv.  de  Rom.  Pontificis  ecclesiastica,  monarchia , c.  1. 

diximus,  et  vice  versa.  Quare  in  Ecclesia  Dei,  quae  divina  ope 
potissimum  regitur  , Christus  simplicem  Monarchiam  instituit. 
Sed  de  hac  re  inferius  dicemus. 

ARTICULUS  IV. 

De  exercitio  supremae  potestatis . 

40.  Auctoritas  multitudinem  ad  ordinatam  operationem  movet 
ministerio  functionum  diversarum,  quae  ad  tres  reduci  possunt: 
potestatem  nimirum  Jegislativam , executivam  seu  administra- 
tivam , et  iudiciariam . Nam  cum  auctoritas  ordine  instruere 
civitatem  debeat , normas  in  primis  proferat  necesse  est,  qui- 
bus mutuae  civium  relationes  apte  inter  se  componantur  ad 
finem  communem  adipiscendum.  Deinde  oportet  ut  scitas  leges 
actioni  et  motui  civitatis  applicet,  earumque  executionem  pro- 
curet. Denique,  cum  lites  insurgere  possint  vel  inter  privatos 
ipsos,  vel  inter  privatos  et  regimen  , respectu  iuriurn,  quae  lex 
vel  concedit  vel  tutatur  ;*ad  eas  dirimendas  , tum  etiam  ad 
legum  violationem  removendam  operari  debet. 

I.  Potestas  legislativa.  Suprema  inter  partes  auctoritatis  ea 
est,  quae  leges  ferendas  respicit.  Haec  enim  regulas  imponit 
operandi.,  et  totius  vitae  socialis  praescribit  ordinem.  Unde  ad 
facile  definiendam  gubernii  formam  dispicere  sufficit  in  quo 
subiecto  facultas  legum  sciscendarum  resideat,  num  in  homine 
individuo  an  in  plurium  collectione  ; qua  de  re  diversae  ex- 
stant populorum  constitutiones  , prout  cura  procurandi  boni 
communis  uni  potissimum,  ut  in  monarchia,  aut  coetui  ex  plu- 
ribus coalescenti , ut  in  ceteris  formis  sive  simplicibus  sive  mix- 
tis , demandatur.  Quare  , qui  cum  Rousseau  supremum  impe- 
rium populo  immutabiliter  adscribunt  ; in  hoc  maxime  adla- 
borant,  ut  statuant  ius  ferendi  leges  nonnisi  ad  populum  per- 
tinere. Sed  id  tantum  abest,  ut  potius  rationi  non  satis  con- 
sonet illud  populo  elargiri.  Etsi  enim  populus  necessitates,  qui- 
bus premitur,  vividius  sentiat  ; tamen , cum  opportuna  scien- 

tia  et  prudentia  careat  , et  animi  perturbationibus  sit  valde 
obnoxius  , nequit  discernere  et  definire  vel  etiam  amare  me- 
dia, quae  congruentia  sint  et  cum  eius  utilitate  ita  concilien- 
tur , ut  altioribus  relationibus  non  contradicant.  Quare  licet 
ius  postulandi  aut  suffragium  eligendi  eos,  qui  suo  nomine  leges 
condant  (si  forma  regiminis  id  ferat),  populo  concedi  possit; 
tamen  ius  examinandi  leges  ac  sanciendi  illi  minus  apte  tri- 
bueretur. Id  enim  multiplicem  cognitionem  , iudicii  maturita- 
tem, constantiam  animi  et  amorem  virtutis  exquirit,  quae  non- 
nisi in  cultiore  et  praestantiore  societatis  parte  communiter  re- 
periuntur. 

Ad  distinctam  notionem  potestatis  legislativae  , tria  illustran- 
da sunt : ambitus  in  quo  spatiatur ; dotes,  quibus  eius  effectus, 
nempe  leges,  ornari  debent  ; subsidia,  quae  comparari  debent, 
ut  rite  exerceatur.  Et  ad  primum  quod  attinet,  eiusmodi  am- 
bitus, qui  limites  etiam  suppeditat,  quibus  auctoritas  contine- 
tur, ex  fine  diiudicandus  est  societatis  ; qui,  ut  diximus,  situs 
est  in  externo  mediorum  apparatu,  ordine  morali  instructo,  et 
in  debita  ordinatipne  mutuarum  relationum  civium.  Hinc  elu- 
cet potestatem  legislativam  non  usque  eo  porrigi,  ut  constitu- 
tionem ipsam  fundamentalem  suis  actibus  attingat,  sed  opus  est 
ut  societatem  in  propria  forma  iam  ante  constitutam  subaudiat. 
Concipi  enim  nequit  exercitium  auctoritatis;  nisi  auctoritas  in 
determinato  subiecto  resideat,  atque  ita  ut  ad  operandum  omni 
ex  parte  expediatur.  Id  autem,  ut  quisque  videt,  importat  ut 
structura  socialis,  quoad  organa  capitalia,  iam  ante  constituta  sit. 

Exclusis  igitur  rebus,  quae  formam  ipsam  gubernii  renovan- 
dam attingunt ; in  iis  omnibus  lege  definiendis  spatiari  poterit 
legislativa  potestas,  quae  ad  operationem  socialem  exercendam 
vel  rite  dirigendam  necessaria  sunt  aut  etiam  opportuna.  Qua 
in  re  finis  politicae  societatis  semper  prae  oculis  haberi  de- 
bet. Cum  vero  hic  finis  ordini  morali  subiaceat ; nihil  sancire 
auctoritas  potest , quod  morum  honestati  ac  legi  divinae  relu- 
ctetur. Scite  S.  Thomas:  « Omnis  lex  humanitus  posita  in  tan- 
tum habet  de  ratione  legis,  in  quantum  a lege  naturae  deri- 

vatur.  Si  vero  in  aliquo  a lege  naturali  discordet  , iam  non 
erit  lex,  sed  legis  corruptio  (1).  » 

Deinde  , cum  hunc  ordinem  externis  mediis  , quae  tantum- 
modo in  potestate  hominis  sita  sunt,  procurare  debeat  ; exten- 
dere se  nequit  ad  ea,  quae  interna  omnino  sunt,  et  soli  con- 
scientiae ambitu  continentur.  Quod  non  perinde  intelligendum 
est  quasi  conscientiam  indirecte  saltem  suis  praeceptionibus  non 
adstringat.  Nam,  cum  auctoritas,  ut  alias  dixi  , a Deo  proce- 
dat; quisquis  auctoritati  obedientiam  denegat,  Dei  ordinationi 
resistit.  Sed  tantum  sic  intelligi  debet  , quatenus  directe  ci- 
vilis auctoritatis  praecepta  nonnisi  externas  actiones  respiciunt; 
actus  enim  qui  interni  omnino  sunt , humanam  aciem  prorsus 
effugiunt,  ac  proinde  actioni  gubernativae,  quae  mere  humana 
sit,  subiici  nequeunt. 

Tandem  cum  in  mutuis  relationibus  inter  homines  moderan- 
dis civilis  potestas  versetur ; immiscere  se  nequit  rebus  iis,  quae 
relationes  respiciunt  hominis  ad  Deum  ; quarum  gubernatio  ad 
auctoritatem  religiosam  pertinet.  Quod  non  ita  intelligatur  velim, 
quasi  nequeat  civilis  potestas  sanctione  sua  illa  eadem  confirma- 
re, qnae  a potestate  ecclesiastica  definita  sunt.  Id  enim  profecto 
licet  et  opportunum  quandoque  est,  ut  leges  Ecclesiae  novo  ro- 
bore augeantur.  Qua  in  re  similitudo  duci  potest;  a legibus  na- 
turalibus. In  has  enim  licet  civilis  potestas  ius  nullum  habeat, 
quippe  ab  altiore  pendent  auctoritate  ; tamen  consentaneum  est 
ut  multa  iubeat  vel  prohibeat,  quae  iure  naturali  comprehen- 
duntur , ut  ea  magis  confirmet  et  tutiora  faciat  sanctione  poe- 
narum, quae  rebelles  animos  ad  obtemperandum  compellat. 

Ad  dotes  vero  quod  attinet  , quibus  huius  potestatis  effe- 
ctus seu  leges  ornari  debent , iam  aliquae  in  iis,  quae  modo 
dicta  sunt  , reperiuntur.  Aperte  enim  apparet  , eas  in  primis 
honestas  esse  oportere  ; secus  fini  sociali  non  convenirent. 
Deinde  requiritur  ut  utiles  sint,  et  quidem  utilitate  generali, 
seu  quae  non  in  privatam  personam  aut  in  partem  tantum  so- 


(1)  Summn  th.  l.a  2.ae  q.  XCV.  a.  2. 

cietatis  cum  alterius  detrimento,  sed  in  omne  directe  vel  sal- 
tem indirecte  cedant.  Secus  non  bonum  commune,  sed  proprium 
nonnullorum,  leges  respicerent.  Tertio  debent  esse  universales, 
seu  eiusmodi  ut  omnes  aeque  ligent  , sine  personarum  exce- 
ptione ; modo  nulla  adsit  ratio,  ex  ipso  bono  communi  desum- 
pta aut  ex  altiore  iure,  quae  a lege  communiter  lata  nonnul- 
los aut  coetum  aliquem  excipere  persuadet.  Id  autem  ubi  non 
urgeat,  omnes  omnino  lex  adstringere  debet. 

Atque  hic  quaeri  potest  an  ipsum  legislatorem  lex  sibi  sub- 
dat, ita  ut  is  etiam  legi  obtemperare  teneatur.  Cui  quaestioni 
respondendum  videtur  affirmative,  quoties  legislator  ut  privata 
tantum  persona  operatur.  Cum  enim  actiones,  quas  sic  ponit, 
ad  bonum  commune  referendae  sint ; iisdem  normis  regantur 
oportet,  quae  generatim  pro  omnibus  civibus  praescriptae  sunt. 
Potissimum  id  locum  habet , cum  agitur  de  contractibus  aliis- 
que rebus  , quae  ad  ceteros  relationem  habent.  Id  autem  in- 
telligendum  est  quoad  vim  directivam,  non  coactivam  ; nemo 
enim  vim  sibi  irrogat. 

Quarto,  ad  legum  iustitiam  requiritur  aequalitas,  seu  ut  o- 
mnes  aequaliter  lex  respici  at , at  non  secundum  aequalitatem 
materialem  , sed  iuridicam  ; quatenus  nempe  aequaliter  omnia 
iura,  cuiuscumque  sint , sine  ulla  exceptione  sanciat  et  tuea- 
tur ; secus  aequalitas  civium  ante  legem,  quae  tantopere  ia- 
ctatur,  futilis  esset  et  vox  sine  sensu.  Non  enim  vera  civium 
iura  servaret,  quae  sine  manifesta  violatione  iustitiae  ad  ma- 
terialem aequalitatem  adduci  nequeunt.  Vera  igitur  aequalitas 
civium  respectu  legis  in  hoc  sita  est,  ut  iura  aequalia  aequa- 
liter, inaequalia  inaequaliter  tractentur. 

Hae  praecipuae  sunt  legum  proprietates,  quae  quasi  essen- 
tiam earumdem  attingunt.  Praeter  has  aliae  etiam  requirun- 
tur , nimirum  ut  clarae  sint  , quatenus  ab  omnibus  intelligi 
possint  nec  in  falsam  interpretationem  trahi ; itemque  ut  sint 
paucae  , ne  multitudine  et  pondere  cives  opprimant ; ut  sint 
constantes , sic  enim  antiquitate  ipsa  venerationem  sibi  conci- 
liant ; ut  sint  scriptae , ne  fraudibus  et  arbitrio  magistratuum 

detur  locus  , sed  stabili  certitudine  perfruantur  ; ut  denique 
sint  convenientes  , nimirum  viribus  et  conditioni  populorum 
accommodatae.  Quae  enim  leges  rudiori  culturae  competunt, 
hae  minime  opportunae  sunt  genti  , quae  maiori  perfectione 
iam  gaudet. 

II.  Potestas  executiva.  Optima  erit  illa  respublica,  in  qua 
optimae  leges  condantur,  et  efficax  earumdem  procuretur  exe- 
cutio.  Quod  posterius  si  a superiore  bono  seiungitur,  illud  non 
modo  inutile,  sed  nocivum  etiam  evadet.  Quid  enim  vanae  le- 
ges proficiunt,  quibus  nemo  obtemperet,  nisi  ut  contemnendam 
reddant  auctoritatem  ; cui  toties  vulnus  infligitur,  quoties  eius 
iussa  frustrantur  ? Yalde  igitur  ad  societatem  interest  ius  il- 
lud, quod  legum  executionem  respicit,  atque  ad  earum  prae- 
scriptum actiones  sociorum  moderatur.  Haec  magna  pars  est 
auctoritatis,  licet  potestati  legislativae  cedat  , utpote  cum  ab 
ea  normam  accipiat,  sitque  eius  velut  applicatio.  Cum  enim  actio- 
nes individuorum  , quae  per  legem  dirigi  debent , individuae 
sint  et  concretae,  lex  autem  generalibus  dumtaxat  praeceptio- 
nibus contineatur  ; requiritur  profecto  in  principio  societatis  mo- 
tore facultas  aliqua  a ratione  proficiscens,  qua  generalis  nor- 
ma, nempe  lex,  factis  et  actionibus  peculiaribus  applicetur.  Et 
quoniam  eiusmodi  societatis  motor  nonnisi  in  auctoritate  mo- 
ratur , potestas  executiva  functio  quaedam  est  et  ius  aucto- 
ritatis. 

Ex  quo  patet , eam  conscientiae  veluti  socialis  nomine  do- 
nari posse,  cina  idem  fere  munus  in  societate  exerceat,  quod 
conscientia  exercet  in  homine  individuo.  Ut  enim  haec  appli- 
catio quaedam  est  legum  moralium,  quae  a ratione  peragitur, 
quoad  actiones  privatas  ; sic  illa  applicatione  constat  legum 
civilium,  quae  ab  auctoritate  exercetur  quoad  actiones  sociales. 

Potestas  executiva  debet  esse  fidelis,  fortis  et  prudens.  At- 
que hae  praecipuae  sunt  dotes,  quas  in  ipsa  considerare  possu- 
mus. In  primis  itaque  debet  esse  fidelis,  nimirum  eiusmodi  ut  ne 
latum  quidem  unguem  a legum  praescripto  discedat ; ab  ii  s 
enim  dumtaxat  vim  omnem  et  ius  mutuatur.  Quare  princeps 


— 125  — 


etiam  in  regimine  monarchico  et  absoluto,  prout  executiva  po- 
testate ornatur,  non  supra  legem,  sed  sub  lege  est;  nec  aliter 
peculiares  quaestiones  definire  potest,  nisi  prout  leges  praeci- 
piunt. Hoc  enim  proprie  differt  regimen  monarchicum  a de- 
spotico,  quod  in  despotico  voluntas  tantum  imperantis  vim  ha- 
beat ; in  monarchia  non  arbitrium,  sed  lex  imperet,  quae  licet 
auctoritate  principis  lata  sit,  tamen,  dum  manet,  ipsam  prin- 
cipis voluntatem  sibi  subdit.  Poterit  utique  princeps,  si  bonum 
sociale  id  ferat,  legem  generatim  abrogare,  aut  in  aliam  con- 
vertere ; sed  donec  id  fiat,  ius  non  habet  definiendi  quidquam, 
quod  vigentibus  legibus  adversetur.  Societatis  enim  non  dominus 
est,  sed  rector  ; atque  ad  ea  tantum  se  porrigere  potest , ad  quae 
civilis  potestas  diversis  functionibus,  quas  complectitur,  se  pro- 
tendit. At  rem  definire  contra  legis  praescriptum  ad  nullam 
auctoritatis  functionem  pertinet.  Non  quidem  ad  legislativam, 
quia  non  conditur  nova  lex  ; non  vero  ad  executivam,  cui  po- 
tius adversatur. 

Hinc  tamen  minime  sequitur  non  posse  supremos  imperan- 
tes legis  quandoque  exceptionem  facere  , sive  ad  benefacien- 
dum alicui , sive  ad  poenam  aliquam  condonandam.  Nam  id 
quoties  non  temere  fiat  sed  intuitu  boni  comunis  , nec  ullum 
ius  laedat  ; legum  observantiae  minime  officit.  Et  sane  vis 
legum  in  hoc  cernitur  ; ut  ad  bonum  commune  conferant.  Si 
igitur  ( quod  non  raro  contingit  ) in  evento  aliquo  particulari 
bonum  commune  contrarium  potius  postulare  videtur  , quam 
sit  id,  quod  a lege  generatim  praescribitur,  aut  si  aliqua  ratio 
persuadet  tunc  legem  non  esse  applicandam  ; certe  ipsarum  le- 
gum non  materialis  littera  sed  spiritualis  intelligentia  fert  ut 
iis  derogetur.  At  in  hoc  nullum,  ut  dixi,  iuribus  aliorum,  ne 
unius  quidem  civis,  detrimentum  afferri  debet.  Gratificari  enim 
alteri,  cum  damno  alterius,  iniustum  est ; iniustum  autem  nec 
littera  nec  spiritus  legum  dictare  potest. 

Altera  potestatis  executivae  dos  fortitudine  continetur.  Fa- 
cultas enim,  quae  executionem  respicit,  efficacitate  frui  debet, 
secus  supervacanea  foret  et  onus  frustra  additum.  Hinc  duo 


requiruntur : ordinata  distributio  munioru  n et  vis  coactiva.  Re- 
quiritur sane  muniorum  distributio  ; siquidem  ad  applicationem 
legum  procurandam  unus  per  se  non  sufficit,  sed  plures  magi- 
stratus pluresque  officiales  necessarii  sunt  , potissimum  in  re- 
publica  satis  ampla,  quae  in  diversas  provincias  dispartita  per 
diversos  gubernatores  regitur.  Hos  profecto  ita  partiri  et  in- 
ter se  connectere  oportet  , ut  alii  subdantur  aliis  iuxta  va- 
rias administrationis  partes  , et  ad  aliqua  veluti  capita  revo- 
centur, quae  immediate  iungantur  rectori  unico  et.  supremo,  a 
quo  motus  omnis  et  vita  legum  communicetur.  Sic  compago 
corporis  socialis  officio  potestatis  executivae  apte  conveniet. 
Secus  si  diversa  instrumenta,  quae  ad  eius  exercitium  concur- 
runt, sibi  mutuo  resistant,  aut  influxui  supremi  motoris  reci- 
piendo non  rite  subiiciantur  , aut  si  ipse  supremus  motor  plu- 
ribus coalescat,  qui  dissidere  possint  inter  se ; applicatio  legum 
non  modo  lenta  erit  et  incerta,  sed  etiam  interruptioni  obno- 
xia, magno  societatis  detrimento.  Etsi  enim  mora  et  interru- 
ptio in  deliberatione  legum  sciscendarum  , nisi  peculiaris  ne- 
cessitas urgeat,  incommodum  nullum  afferant ; tamen  maxime 
nocivae  sunt  applicationi  legum,  quae  proxime  socialem  ope- 
rationem attinet.  Hanc  enim  tunc  aut  cessare,  aut  abnormem 
esse  oportebit. 

Nec  minus  evidens  est  necessitas  vis  coactivae.  Nam  cum 
in  applicatione  legum  resistentia  ex  improborum  hominum  co- 
natu offendi  possit  , executivae  potestatis  efficacia  nulla  erit, 
nisi  vi  instruatur,  quae  ad  huiusmodi  impedimenta  repellenda 
sit  potens.  Nihil  enim  tranquillitati  civium  et  proinde  bono  so- 
ciali magis  repugnat,  quam  imbecillitas  auctoritatis,  quae  im- 
pune resistentiam  pravorum  hominum  contra  legem  patiatur. 
Nam  simul  atque  hi  animadverterint  , se  posse  sine  periculo 
violare  legem  aut  aliorum  iura  contemnere  ; nihil  intactum 
relinquent,  effrena,  qua  gliscunt  , audacia.  Magna  igitur  cau- 
tio et  consilium  frequens  et  diligentissima  deliberatio  adhibea- 
tur in  condendis  legibus,  quae  utiles  et  honestae  sint ; at,  his 
conditis  , manu  veluti  ferrea  earum  exeeutio  procuranda  est , 

nec  quidquam  tolerandum , quod  earum  reverentiae  et  obser- 
vantiae adversetur.  Ex  quo  fit  ut  milites,  quibus  societatis  vis 
coacti va  continetur  et  iuris  armata  defensio  commissa  est,  exe- 
cutivae  potestatis  imperio  subiiciantur. 

Atque  hinc  apparet  necessitas  tertiae  dotis.  Cum  enim  exe- 
cutiva  potestas  adamante  quodammodo  stet  oporteat  , quoad 
obedientiam  legibus  vindicandam  ; nisi  vere  sit  prudens,  odiosa 
nimis  et  gravis  evadet.  Nam  cum  non  lapides  sed  homines  tra- 
ctare debeat,  qui  voluntate  libera  et  ratione  ad  operandum  im- 
pelluntur ; influxum  suum  subiecto  accommc^are  non  poterit 
nisi  sapienter  noverit  voluntatem  ipsam  et  rationem  subdito- 
rum movere,  ut  earum  actio  non  violenta  et  extrinsecus  im- 
pressa, sed  spontanea  virtute  constet  et  a principio  velut  in- 
terno proficiscente.  Secus  si  renitente  subiecto  actio  eliciatur; 
motus  socialis  non  modo  non  erit  humanus,  sed  etiam  ea  vita 
et  robore  destituetur,  quae  nonnisi  in  spontaneis  actionibus  re- 
peritur.  At  vero  nemo  non  videt  ad  eiusmodi  finem  obtinen- 
dum non  mediocri  prudentia  in  supremo  gubernatore  opus  esse, 
ut  sciat  subditos  ad  legum  amorem  allicere,  disciplinaque  de- 
bita imbuere,  et  ita  ordinem  societatis  instruere  , ut  privata 
sociorum  utilitas  cum  communi,  quae  ex  legum  custodia  emer- 
git, maxime  copuletur. 

III.  Potestas  iudiciaria . Quamquam  potestas  iudicialis  non 
incongruenter  ad  executivam  revocari  possit,  melius  tamen  ab 
ea  secernitur.  Nam  in  legum  applicatione  et  executione  pro- 
movenda, controversiae  quaedam  exsurgere  possunt  circa  iura 
singulorum  aut  facta  legibus  adversa,  quae  examen  et  sociale 
iudicium  poscunt.  Quod  quidem  iudicium  in  hoc  ponitur,  ut 
definiatur  utri  parti  ius  tribuendum  sit,  aut  cuius  naturae  sit 
factum,  quo  lex  violata  est,  et  qua  poena  plecti  mereatur.  Id 
etiam  auctoritatis,  ad  quam  ordo  in  societate  procurandus  per- 
tinet, proprium  est ; atque  ideo  illi  competit  nova  functio,  quae 
potestas  iudiciaria  nuncupatur. 

Porro  haec,  ut  quisque  videt,  in  civilem  et  criminalem  di- 
spescitur. Nam  versari  potest  vel  in  iuribus  civium,  quae  coi- 

licii  forte  videntur,  definiendis ; vel  in  criminibus  diiudi.candis 
et  conveniente  poena  multandis.  Tutela  enim  iustitiae  , quae 
fundamentum  est  socialis  ordinis,  maximopere  ad  auctoritatem 
pertinet ; ad  hanc  autem  habendam  utrumque  requiritur : nempe 
ut  ius  verum  apparenti  et  maius  minori  praevaleat,  deinde  ut 
ius  ab  ini  uria  defendatur,  idque  sociali  ope  et  sociali  iudicio. 
Si  primum  fit.,  potestas  iudiciaria  civilis;  si  alterum,  crimi- 
nalis habetur.  De  utraque  aliquid  delibemus. 

Atque  ad  primam  quod  attinet,  ea  maximae  necessitati  so- 
ciali respondet , ^ua  nimirum  iura  civium  sarta  tecta  servari 
debent  , et  ab  aliorum  oppugnatione  defendi.  Hinc  vero  se- 
quitur , potestatis  huius  exercitium  tali  instruendum  esse  or- 
ganismo, ut  ad  eam  facilis  aditus  habeatur,  utque  iudicium  ab 
ipsa  proferendum,  quoad  fieri  potest,  ab  errore  sit  vacuum, 
tum  ut  brevissimo  tempore  obtineatur  , ac  minimo  partium 
dispendio.  Quarum  conditionum  necessitas  adeo  per  se  patet, 
ut  verbis  declarari  non  egeat.  Quis  enim  non  videt,  parum  bono 
civium  prospici,  si  adeo  difficultatibus  obvolvatur  potestatis  ac- 
cessus; ut  cives,  praesertim  si  ad  infimam  classem  societatis 
pertinent , ab  ea  imploranda  praepediantur  ? Aut  quid  prodesset 
auctoritatis  ipsius  implorare  iudicium,  si  hoc  temere  proferatur, 
aut  ab  iis  hominibus,  qui  iura  omnia  sus  deque  vertunt  ? Ad  hoc 
cavendum,  opportunum  est  ut  iudicium  penes  plures  stet  iudi- 
ces ; unus  enim  facile  decipi  aut  corrumpi  potest,  aut  amico- 
rum sollicitationibus  commoveri.  Tum  etiam  exquiritur  ut  fa- 
cultas tribuatur  appellandi  ad  altiora  tribunalia,  quorum  sen- 
tentia multo  sit  probabilior.  Qua  tamen  in  re  modus  etiam 
adhibendus  est:  siquidem  immodica  appellandi  licentia  tricas 
gigneret  et  longas  ambages  , litesque  sine  fine  protraheret  ; 
quas  potius  brevi  tempore  dirimere,  consentaneum  et  utile  rei- 
publicae  est.  Valde  enim  ad  tutelam  iurium  interest,  ut  diu 
vera  iura  effectu  non  careant,  nec  expensae  in  immensum  au- 
geantur, magna  utriusque  partis  pernicie. 

Ad  iudicium  criminale  quod  attinet , profecto  crimen  cum 
sit  civilis  ordinis  perturbatio  ; eius  inquisitio  et  castigatio  au- 

ctoritati,  quae  huic  ordini  servando  advigilat,  curae  esse  de- 
bet. Atque  id  requiritur  tum  ad  reditum  criminis  impediendum, 
tum  ad  custodiam  ordinis  procurandam.  Ordo  enim  tunc  vi- 
get , cum  res  in  ea  proportione  servantur , quam  earumdem 
natura  postulat.  Iusta  autem  proportio  inter  actum  humanum 
et  eius  consectaria,  in  hoc  sita  est:  ut  quemadmodum  ex  ho- 
nesta actione  adeptio  boni  et  voluptas , sic  contra  ex  actione 
turpi  damnum  et  dolor  obveniat.  Nec  nisi  rem  praeposteram 
iudicamus,  scelus  cum  felicitate  coniunctum.  Quod  aliquando 
permittere  etsi  divinae  providentiae  non  repugnet,  quae  bre- 
vitate huius  aevi  non  continetur;  tamen  oppido  dedecet  pro- 
videntiam civilem,  quae  in  hac  vita  dumtaxat  vim  suam  ex- 
ercet, et  ordini  sociali  et  temporario  per  se  et  directe  con- 
sulit. Ut  igitur  eius  partium  est  actiones  , quae  civile  bonum 
augent , praemiis  remunerari ; sic  ad  eamdem  spectat  nocen- 
tibus, qui  civile  bonum  imminuunt,  poenas  infligere.  Curare  enim 
omnino  debet  ut  in  ordine,  ad  quem  advigilat,  flagitium  non 
sospitetur,  sed  potius  ad  rationis  normam  aerumnis  et  dolore 
afficiatur.  Id  autem  non  aliud  sonat , nisi  ius  habere  sumendi 
poenam  ; siquidem  boni  privatio,  quae  dolorem  affert  et  propter 
turpem  actionem  infligitur,  poenae  nomine  designatur. 

Cui  argumento  accedit  poenarum  inflictionem  requiri  etiam, 
ut  exemplo  et  timori  sit  ceteris.  Multi  enim  sunt,  qui  ad  or- 
dinem in  societate  servandum  amore  honesti  non  adducuntur. 
Hos  ergo  necesse  est  poenarum  metu  terrere  ; ut  saltem  ex 
fuga  mali  ad  crimen  declinandum  impellantur. 

Denique  propter  ipsius  nocentis  utilitatem  poena  requiritur; 
qui  sic  facto  ipso  addiscit  crimen  felicitati  non  conferre  , sed 
potius  obesse ; atque  ita  ad  facilius  resipiscendum  adducitur. 
Quare  scopus  poenae  triplex  est:  ut  laesum  ordinem  restauret, 
ut  nocenti  medeatur,  ut  exemplum  det  ceteris.  Proinde  poena  si- 
mul est  reparatrix  , medicinalis  , exemplaris ; quae  tria  in 
sanciendis  poenis  semper  prae  oculis  habenda  sunt ; etsi  non 
semper  eodem  modo  et  aequali  mensura  procurari  possint. 

Poenae , quoad  fieri  potest , sint  mites.  Secus  severitate 

poenarum  populi  sensus  obtunditur,  et  frustra  mali  prodigali- 
tas adhibetur.  Morum  relaxatio  non  a lenitate  poenarum,  sed 
ab  impunitate  delictorum  dimanat.  Cavendum  tamen  est  ne 
contrario  peccetur  extremo,  si  poenae  statuantur,  quae  socios 
a patrandis  facinoribus  non  satis  deterreant , aut  nullam  re- 
tineant cum  delioto  proportionem.  Ut  enim  ex  dictis  apparet, 
poena  non  modo. ad  societatem  a redituro  crimine  defenden- 
dam , sed  etiam  ad  violatum  ordinem  ulciscendum  exigitur. 
Quare  non  solum  defensiva  est,  verum  etiam  vindicativa. 

Atque  hic  opportunus  locus  incidit  disserendi  de  poena  ca- 
pitis, contra  quam  acriter  disputatum  est  a nonnullis.  Beccaria 
enim  et  Bentham  et  Ahrens  ius  eam  infligendi  omnino  dene- 
gant, quibus  magna  turba  , aetate  praesertim  nostra,  suffra- 
gatur. At  hac  in  re  duo  maxime  distinguenda  sunt:  ius  nimirum, 
et  factum.  Scilicet  quaeri  potest  num  socialis  auctoritas  per  se 
ius  habeat  utendi  poena  capitali  , quae  iuridica  quaestio  est ; 
vel  an  usus  eius  omitti  possit  in  hac  vel  illa  morum  conditione 
et  cultura,  quae  controversia  ad  eius  opportunitatem  spectat. 
Sic  non  difficilis  apparet  solutio.  Nam  negari  nequit  poenas 
eo  effici  mitiores,  quo  cultura  populorum  augescit ; tum  quia 
a cultiore  societate  atrociora  flagitia  exulant,  tum  quia  turpi- 
tudine mali  moralis  moratiores  animi  facilius  commoventur. 
Quare  non  diffitemur  posse  mores  populorum  ita  perfici , ut 
poena  capitalis  inutilis  evadat , saltem  non  necessaria ; quae 
tamen  hypothesis  metaphysica  potius  est,  quam  physica.  Utrum 
vero  nostra  tempora  ad  tantam  perfectionem  pervenerint,  quae- 
stio historica  est,  quae  ad  nos,  qui  ius  tractamus,  minime 
pertinet.  Ea  igitur  praetermissa,  ad  alteram,  quae  ius  respicit, 
veniamus. 

Quoad  hanc,  fidenter  asserimus  , ius  esse  societati  poenam 
capitalem  adhibendi;  idque  tum  ex  conceptu  ordinis,  in  quo 
omnis  poena  fundatur,  tum  ex  ratione  propriae  defensionis  de- 
rivatur. Et  sane  atrocia  quaedam  flagitia  patrari  poterunt  (co- 
gita parricidium , ex.  gr.),  quae  tantam  perversitatem  conti- 
neant , ut  nullius  alterius  boni  detrimento  satis  vindicentur  , 

sed  omnino  postulent,  ut  qui  deliberate  se  iis  inquinavit,  maxi- 
mo hoc  bono,  vita  nimirum,  quod  ceterorum  fundamentum  est, 
spolietur,  et  in  perpetuum  a societate  humana,  qua  se  penitus 
indignum  effecit,  summoveatur.  Secus  enim  inter  delictum  et 
poenam  conveniens  proportio  non  intercederet ; quam  ordo  iu- 
stitiae,  cui  providet  socialis  auctoritas,  omnino  flagitat.  Quare, 
ut  liquido  fateamur,  molliores  illi  philosophi,  qui  poenam  ca- 
pitis sic  aversantur  , ut  dictitent  nullum  adeo  turpe  esse  fla- 
gitium,  propter  quod  infligi  possit ; falso  pietatis  sensu  moventur 
et  animum  vere  femineum  gerunt,  qui  plus  mali  sensibilis,  quam 
mali  moralis  horrore  tangitur.  Quod  si  ad  publicae  securitatis 
et  propriae  defensionis  ius  , quo  certe  societas  gaudet,  men- 
tem revocamus,  eadem  clarebit  veritas.  Nam  profecto  societas 
se  tutari  debet  contra  reditum  criminis ; quod,  si  impune  patre- 
tur, ad  se  iterandum  tendit,  propter  pravorum  hominum  nequi- 
tiam, qui  nonnisi  formidine  tanguntur  mali  sensilis.  Hinc  in 
societate  ius  emergit  infligendi  facinorosis  poenam  non  qua- 
lemcumque,  sed  talem,  quae  apta  sit  ad  eos  a scelere  deterren- 
dos. Quare  si  immania  quaedam  flagitia  mitioribus  poenis  non 
satis  removentur,  ius  profecto  erit  societati  poenam  capitalem 
adhibendi  ; praesertim  cum  haec  sit  eiusmodi,  ut  assuetudine 
non  vincatur,  nec  spem  ullam  deinceps  evadendi  faciat,  ut  de 
aliis  contingit. 


CAPUT  QUARTUM. 

DE  ITJRE  SOCIALI  RELIGIOSO,  SEU  DE  ECCLESIA. 

41.  Permagnae  necessitatis  est  in  praesenti  haec  pertractatio. 
Tot  enim  errores  hanc  iuris  partem  commaculant,  ac  non  modo 
in  libris,  sed  in  conventiculis,  in  foro  et  paene  dixerim  in  tri- 

viis  proferantur,  ut  difficile  sit,  adolescentibus  praesertim,  se  ab 
illis  defendere,  nisi  diligenter  in  hac  re  veris  principiis  im- 
buantur. 


ARTICULUS  I. 

De  natura  Ecclesiae  et  organismo . 

42.  Cum  Deus  hominem  ad  altiorem  statum, nempe  gratiae,  eve- 
xerit, eique  veritates  fide  credendas  proposuerit,  tum  modum, 
quo  colendus  sit  et  media,  quibus  caelestia  bona  consequatur, 
determinarit ; Ecclesiam  per  Christum  instituit,  tamquam  ve- 
ram et  visibilem  societatem,  quae  homines  ubicumque  degen- 
tes complecteretur,  ac  sua  unitate  coniungeret. 

Huius  societatis  finis  est  cultus  Dei  et  aeterna  hominum  sa- 
lus, seu  divina  gloria  per  aeternam  hominum  beatitatem  obti- 
nenda. Quare  Apostolus  Sacerdotii  munus  declarat  his  verbis  : 
Omnis  Pontifex , ex  hominibus  assumptus , pro  hominibus 
constituitur  in  his , quae  sunt  ad  Deum  (1).  Et  de  Verbi  in- 
carnatione loquens  , ait : Apparuit  gratia  Dei  Salvatoris  nostri 
omnibus  hominibus  : erudiens  nos  ut  abnegantes  impietatem 
et  saecularia  desideria , sobrie  et  iuste  et  pie  vivamus  in  hoc 
saeculo , expectantes  beatam  spem  et  adventum  gloriae  ma- 
gni Dei  (2). 

Hinc  fit  ut  christiana  religio,  dum  futurae  felicitati  adlabo- 
ret,  praesentem  etiam  gignat.  Vita  enim  praesens  aliud  revera 
non  est,  nisi  futurae  tirocinium  et  veluti  praeparatio,  ac  proinde 
eius  vera  perfectio  nonnisi  ex  ordinatione  ad  illam  iudicanda  et 
metienda  est.  Quod  sane  non  tantum  de  hominibus  seorsum 
acceptis,  sed  de  congregatione  ipsa  hominum  dici  debet ; quae 
certe  socios,  quibus  constat,  relatione  ad  proprium  finem  spo- 
liare non  potest. 

Immo  christiana  religio,  licet  indirecte,  civili  culturae  maxi- 

(1)  Epist.  aci  Hebraeos,  cap.  V. 

(2)  Epist.  ad  Titum , cap.  II. 

mopere  favet  , non  modo  quia  animos  exornat  vera  virtute  , 
sed  etiam  quia  influxum  salutarem  exercet  in  ipsa  incrementa 
materialia.  Non  enim  rerum  sensilium  apparatum  aut  vitae 
commoda  temere  reiicit,  sed  ita  admittit,  ut  altiori  perfectioni 
non  noceant,  et  tali  pretio  habeantur,  quali  pro  merito  haberi 
debent.  Tum  etiam  nullum  affectum  in  natura  fundatum  con- 
demnat, sed  affectus  omnes  rite  ordinat  ad  supremum  hominis 
bonum.  Ad  summam  , id  unum  postulat  ut  non  finis  ex  me- 
diis, sed  media  ex  fine  diiudicentur.  Vera  autem  cultura,  qua- 
liscumque  sit,  maxime  pendet  ex  usu  rerum  iuxta  debitum  na- 
turae ordinem  ; nec  usus  huiusmodi  possibili^  homini  est,  nisi 
eius  mens  et  voluntas  stabiliter  adhaereant  ultimo  fini. 

Cum  scopus  societatis  religiosae  non  pendeat  a varietate 
ulla  locorum  vel  personarum,  sed  immutabili  et  universali  re- 
lationi respondeat  omnium  hominum  ad  Deum  ; liquido  pa- 
tet , eam  natura  sua  unam  esse  oportere  et  nullis  confiniis 
circumscriptam.  Nihilominus  id  a viribus  naturae  sperandum 
non  erat ; tum  propter  mutuas  simultates  aut  suspiciones  po- 
pulorum , tum  propter  diversitatem  opinionum , in  quas  facile 
mentes  scinduntur  , si  proprio  marte  veritatem  definire  de- 
bent , tum  denique  propter  aemulationem  gerendi  supremam 
auctoritatem  , cuius  exercitium  quaeque  gens  sibi  adsciscere 
voluisset.  At , quod  natura  sibi  relicta  non  poterat,  factum  est 
divino  interventu  , et  praesidio  caelestis  gratiae,  quae  eiusmodi 
impedimenta  de  medio  sustulit.  Nam  corda  hominum,  utcum- 
que dissitorum , Deus  in  Ecclesia  supernaturali  caritate  coniun- 
xit;  tum  veritates  credendas  propria  auctoritate  obfirmavit,  et 
infallibili  Pontificis  et  Conciliorum  oraculo  , propter  tutelam, 
quam  ipse  iisdem  assidue  impartitur,  definiendas  et  explicandas 
commisit;  denique  formam  regiminis  per  se  determinavit,  Apo- 
stolorum successoribus  potestate  tributa.  Hinc  emersit  ut  Ec- 
clesia universalis  et  una,  quemadmodum  exemplar  et  typus  so- 
cietatis religiosae  exigebat,  reapse  constiterit,  eamque  undevi- 
ginti saeculorum  spatio  adversus  omnigenos  hostium  impetus 
permanentem  et  victricem  admiremur. 

43.  Ut  organica  Ecclesiae  structura  rite  inielligatur , liaec  bre- 
viter innuimus : I.  Fundamentalis  constitutio  Ecclesiae  a Chri- 
sto ipso  immediate  manavit ; ac  proinde  nulli  humanae  volun- 
tati subiicitur , nec  terreno  quopiam  iure  commutari  aut  in 
aliam  converti  potest.  Quaevis  enim  socialis  ordinatio  non 
alio  iure  demi  potest  aut  aliter  conformari,  nisi  eo,  a quo  ori- 
ginem duxit.  Cum  igitur  Ecclesiae  forma  a sola  Christi  aucto- 
ritate manaverit  ; immutabili  conditione  constat,  ac  talis  ser- 
vanda iugiter  est  , qualem  eam  Christo  perpetuo  duraturam 
voluit.  II.  Ecclesiae,  prout  corpus  sociale  est,  duae  sunt  par- 
tes : multitudo  fidelium,  nempe  sociorum,  et  legitima  potestas, 
seu  sacer  magistratus , qui  multitudinem  gubernat  ac  regit. 
Prima  pars  Leucorum  nomine  distinguitur,  altera  Clericorum . 
III.  Ecclesiastica  potestas  duplex  est , ordinis  et  iurisdictio- 
nis  ; quarum  prima  ad  oblationem  sacrificii  , et  confectionem 
administrationemque  sacramentorum  refertur ; altera  ad  regen- 
dos gubernandosque  fideles  ordinatur,  quoad  forum  tum  internum 
tum  externum.  Et  ratio  est,  quia  ad  sanctificationem  animarum, 
qui  proximus  finis  Ecclesiae  est , non  solum  requiritur  gratia , 
quae  per  sacramenta  confertur ; sed  etiam  cooperatio  subiecti 
per  rectam  fidem  et  bonam  vitam  , ad  quam  cooperationem 
urgendam  et  dirigendam  suppetit  iurisdictio.  IV.  Iurisdictio  in 
Episcopis  residet,  quibus  sub  ductu  Romani  Pontificis  munus  re- 
gendi Ecclesiam  a Christo  commissum  est.  At,  tamquam  in  su- 
premo capite  et  summo  moderatore,  in  ipso  Romano  Pontifice 
colligitur,  qui  Principi  Apostolorum,  nempe  Petro,  succedit  ; ac 
proinde  Episcopus  est  universalis  Ecclesiae,  et  veluti  Episcopus 
Episcoporum.  Ex  eo,  tamquam  ex  fonte , derivatur  iurisdictio 
in  ceteros  Episcopos;  ac  si  quis  ab  eius  communione  separatur, 
hoc  ipso  omni  auctoritate  in  fidelium  gubernatione  destitui- 
tur. V.  Quare  forma  regiminis  in  Ecclesia  Dei  simplex  monar- 
chia est ; siquidem  summum  imperium  unam  dumtaxat  perso- 
nam informat.  Nihilominus  quoad  potestatis  exercitium  aristo- 
cratia  quodammodo  temperatur  ; propterea  quod  Episcopi  in 
Conciliis  una  cum  Pontifice  summam  iurisdictionem  exercent^ 

et  vere  principes  spirituales  sunt  in  propria  peculiari  Diocesi ; 
respectu  cuius  leges  condunt  et  ceteris  auctoritatis  muneribus 
perfunguntur.  Immo  de  democratia  aliquid  etiam  participare  dici 
potest,  quatenus  a gerenda  ecclesiastica  republica  nemo  ex- 
cluditur , sed  omnibus  indiscri minati m ad  quemlibet  magistra- 
tum adipiscendum,  ne  supremo  quidem  excepto,  patet  aditus. 
VI.  Potestas  Ecclesiae  non  modo  actus  externos  respicit  ( si- 
quidem fideles,  quibus  imperat,  homines  sunt,  qui  externis  acti- 
bus operantur) ; sed  etiam  respicit  actus  internos,  siquidem  con- 
scientiam diiudicat  et  ea  definit  , quae  ad  dogmata  et  mores 
pertinent.  Quare  eius  auctoritas  spiritualis  est  non  modo  ratione 
finis  , sed  etiam  ratione  subiecti,  in  quod  proxime  agit.  Sic  re- 
vera totum  hominem  , quatenus  ad  Dei  cultum  et  aeternam  sa- 
lutem dirigendus  est , moderatur. 

44.  Thesis  unica.  Ecclesia  est  verum  imperium  spirituale  , 
inter  homines  a Deo  constitutum , diversum  omnino  ah  impe~ 
rio  civili , eorjue  longe  excellentius . 

Prob.  Quod  sit  verum  imperium  claret;  cum  sit  vera  socie- 
tas, multitudine  et  auctoritate  constans,  proprio  fine  et  orga- 
nismo praedita.  Quod  vero  civili  societate  diversa  sit  , facile 
ostenditur ; siquidem  elementa  omnia , quibus  coalescit,  ab  illa 
differunt.  Et  sane,  membra  civilis  societatis  sunt  homines  de- 
terminatae regionis  et  quoad  mutuas  relationes  inspecti  in  or- 
dine mere  naturali;  membra  autem  Ecclesiae  sunt  quidem  ipsi 
homines  , at  non  modo  per  totum  orbem  diffusi,  sed  etiam  con- 
siderati in  ordine  supernaturali  et  quoad  relationes  erga  Deum, 
tamquam  eorumdem  supremum  dominum  et  ultimam  finem. 
Finis  societatis  civilis  est  felicitas  temporaria  , quae  emergit 
ex  stabilitate  ordinis  externi  et  tutela  iurium  inter  homines; 
finis  Ecclesiae  est  felicitas  aeterna  et  supernaturalis  fidelium, 
quae  emergit  ex  procuratione  divinae  gloriae  et  sanctificatione 
animarum.  Auctoritas  civilis  ex  Deo  quidem  procedit,  sed  vi 
naturae,  et  a factis  humanis  et  hominum  libertate  pendet  quoad 
concretam  regiminis  formam  ; auctoritas  ecclesiastica  a Deo 
procedit  vi  revelationis,  et  non  solum  in  se  quoad  rem  ipsam, 

sed  etiam  quoad  subiectum  specifice  consideratam,  nempe  quoad 
regiminis  formam  , quae  a Christo  determinata  est,  ac  proinde 
ab  homine  matari  non  potest.  Potestas  civilis  externam  appa- 
ratum mediorum  , ordini  conferentium  , proprie  respicit  , nec 
ullum  influxum  directe  in  ipsum  ordinem  moralem  exercet ; po- 
testas Ecclesiae  non  solum  externum,  sed  internum  etiam  ho- 
minem spectat  ac  directe  ipsum  ordinem  moralem  attingit.  Bre- 
vi : ea  omnia,  quae  ad  utramque  societatem  pertinent,  analoga 
quidem  sunt,  sed  longe  diversa,  et  tantum  inter  se  differunt, 
quantum  coelum  a terra  et  ordo  supernaturalis  a naturali.  At- 
que hinc  patet  etiam  tertia  pars  propositionis  , nempe  quod 
imperium  Ecclesiae  sit  excellentius  imperio  civili.  Nam  eius 
finis  est  altioiq  origo  divinior,  extensio  maior,  media  nobiliora, 
coniunctio  sociorum  intimior,  cum  non  modo  externas  opera- 
tiones , sed  affectus  etiam  voluntatis  et  mentis  iudicia  respi- 
ciat.  Omnia  igitur  elementa,  quae  naturam  societatis  attinent, 
excellentiora  sunt  in  Ecclesia,  quam  in  Statu  politico. 

45.  Obiectiones.  Ob.  I.a  Imperium  sine  proprio  territorio,  in 
quo  iurisdictionem  exerceat,  concipi  nequit.  Atqui  Ecclesia  caret 
proprio  territorio;  nam  quaeque  terrae  plaga  alicui  subest  im- 
perio civili.  Ergo  non  est  veri  nominis  imperium. 

R.  Cone,  mai . et  nego  min . Ad  cuius  probationem  , dist 
Quaeque  terrae  plaga  ali  ui  subest  imperio  civili,  quod  ipsam 
impedire  nequit  quominus  subdatur  Ecclesiae,  quoad  finem  pro- 
prium religionis,  cone;  quod  ipsam  impedire  possit,  nego. 
Domini  est  terra  et  plenitudo  eius  (1).  Iam  vero  Deus  sic 
Ecclesiam  instituit,  ut  ei  praeceptum  et  ius  dederit  se  diffun- 
dendi in  universam  terram.  Hanc  igitur  pro  territorio  ipsi  at- 
tribuit. Unde  S.  Bernardus  ad  Eugenium  III,  summum  Pon- 
tificem scribens  , aiebat : Orbe  exeundum  est  ei , qui  forte  vo- 
let explorare  quae  non  ad  tuam  pertinent  curam  (2). 

Ob.  ZT.a  Si  ita  esset  , tunc  haberetur  Status  in  Statu ; ex 

(1)  Psal.  XXV. 

(2)  De  Consideratione , 1.  III,  c.  1, 

quo  perpetuae  perturbationes  et  mutui  conflictus  orirentur.  Ergo 
dicendum  est,  Ecclesiam  non  esse  imperium. 

R.  Nego  prorsus  antecedens.  Si  verum  esset  antecedens,  po- 
tius sequeretur  negandum  esse  imperium  civile,  quam  imperium 
Ecclesiae  ; siquidem  validius  est  ius  felicitatis  aeternae,,  quae 
est  finis  Ecclesiae,  quam  ius  felicitatis  temporalis,  quae  est  finis 
societatis  politicae.  Sed  bono  fato  neutrum  faciendum  est,  cum 
antecedens  illud  plane  sit  falsum.  Nam  tunc  haberetur  Status 
in  Statu , si  duae  illae  supremae  potestates  essent  eiusdem  or- 
dinis, et  eadem  negotia  sub  eodem  respectu  administrare  conten- 
derent. Non  autem  ita  est ; siquidem  earum  potestatum  altera 
rerum  temporalium,  altera  spiritualium  ambitum  sibi  vindicat,  in 
mixtis  vero  quaestio  dirimitur  iuxta  diversarum  relationum  di- 
versitatem et  dependentiam,  quae  ex  finium  subordinatione  resul- 
tat. Quod  si  nihilominus  quandoque  conflictus  et  perturbationes 
oriuntur,  id  non  rei  naturae,  sed  humanae  voluntati  vitio  ver- 
tendum est;  quae  ut  cupiditati  obsecundet,  a divina  ordinatione 
se  subtrahit.  At  perperam  ex  abusu  humano  ad  veritatem  infi- 
ciendam argumentum  fieret. 

ARTICULUS  II. 

De  iuribus  Ecclesiae . 

46.  Ut  homo  individuus  et  quaeque  societas  propria  possidet 
iura , ex  ipsa  eius  natura  dimanantia,  quibus  proinde  spo- 
liari nequit  ; sic  etiam  Ecclesia  suis  iuribus  ornatur  essentia- 
libus , quae  ab  ipsa  detrahi  nulla  vi  possunt.  Immo,  si  res  ac- 
curate consideretur  , cum  Ecclesia  sit  proprietas  Christi  , qui 
eiusdem  caput  est,  vicaria  tantum  potestate  a supremo  Ponti- 
fice repraesentatum  ; iura  Ecclesiae  eadem  sunt  atque  iura  Chri- 
sti. Quare  non  solum  inviolabilia  sunt  et  sacra  ; verum  etiam 
tanta  dignitate  fulgentia,  ut  merito  pro  divinis  habeantur.  Hinc 
consequitur  ut  quibuslibet  aliis  iuribus  in  collisione  praevaleant, 
ac  laedi  aut  praepediri  sine  atrocissimo  sacrilegio  non  possint. 

47.  Thesis  I.a  Ecclesia  ius  liabet  se  propagandi  per  totum 
orbem  , etiam  renuente  civili  potestate. 

Prob.  Hoc  ius  evidenter  eruitur  ex  officio  , quod  Christus 
Ecclesiae  imposuit,  praedicandi  Evangelium  in  universo  mundo, 
et  ubique  regenerandi  homines  salutari  lavacro.  En  Christi  ver- 
ba : Data  est  mihi  omnis  potestas  in  caelo  et  in  terra . Eun- 
tes ergo  docete  omnes  gentes ; baptizantes  eos  in  nomine  Pa- 
tris et  Filii  et  Spiritus  Sancti , docentes  eos , servare  omnia , 
quaecumque  mandavi  vobis  (1).  Quo  loco  observandum  est  , 
quod  Christus  mittit  Apostolos  ad  omnes  gentes  ; mittit  inde- 
pendeter  a venia  principum  ; mittit  vi  absolutae  suae  potestatis. 
Non  enim  dixit  ut  ab  Imperatore  aut  Regibus  facultatem  im- 
petrarent, sed,  tanquam  rationem  illius  missionis,  unice  adduxit 
potestatem,  quae  ipsi  data  fuit  a Patre  in  caelo  et  in  terra. 

Thesis  II.a  Ecclesiae  ius  competit  se  in  locis , ubi  sunt  fi- 
deles, constituendi  et  explicandi  organa , quibus  spiritualem 
suam  potestatem  exerceat . 

Prob.  Fideles  postquam  in  Ecclesiam  per  baptismum,  quod 
eius  veluti  ianua  est,  ingressi  sint,  auctoritati  subiiciuntur  Ec- 
clesiae ; quae  proinde  eos  regere  et  gubernare  debet,  propter 
officium,  quo  adstringitur,  pascendi  gregem.  Atqui  id  Ecclesia 
praestare  non  posset,  nisi  se  in  iis  locis  constitueret  iuxta  hie- 
rarchiam , a Christo  determinatam,  et  organa  explicaret,  quibus 
eius  potestas  exercenda  est.  Ergo  etc. 

Praeterea  , cuique  rei  insitum  est  ut,  hoc  ipso  quod  alicubi 
exstat,  vi  fruatur  se  iuxta  propriam  naturam  evolvendi.  Haec 
vis,  quae  entibus  ratione  carentibus  physica  tantum  est;  in  eu- 
tibus  ratione  praeditis  est  moralis  , seu  ius  ; ius  enim  nihil 
aliud  est , nisi  vis  moralis.  Huiusmodi  ius , respectu  societa , 
tum , appellari  solet  constitutivum  ; quod  profecto  competere 
debet  Ecclesiae,  quae  non  modo  societas  est,  sed  societas  di- 
vinam habens  originem.  Immo  praedictum  ius  tantae  virtutis 
est , ut  nunquam  ab  altiore  iure  collidi  possit : siquidem  respe- 


(1)  Matth.  XXVIII,  18,  19,  20. 

cta  Ecclesiae  immediate  oritur  a praecepto  Christi  ; respectu  au- 
tem fidelium  maximo  omnium  officio  respondet,  quo  nimirum 
tenentur  ad  se  ordinandos  in  Deum,  tanquam  in  finem  ultimum* 

Thesis  III.a  Auctoritas  Ecclesiae  triplici  munere  explicatur : 
legislativo , executivo  et  iudiciario. 

Prob.  Id  patet  ex  ipsa  notione  societatis.  Si  enim  Ecclesia 
societas  est  et  verum  imperium,  gaudere  profecto  debet  iuri- 
bus,  quae  ex  societatis  et  imperii  natura  dimanant.  At  vero,  ut 
alias  diximus,  imperium  concipi  nequit,  n:si  facultate  gaudeat 
ferendi  leges,  prout  necesse  est  ad  bonum  commune  assequen- 
dum, tum  eas  applicandi  motui  sociali,  et  cognoscendi  de  so- 
ciorum actibus  utrum  earumdem  praescripto  sint  conformes. 
Haec  igitur,  quae  non  aliud  est,  nisi  potestas  legifera,  executi- 
va  et  iudiciaria,  reapse  competit  Ecclesiae. 

Thesis  IV.a  Ecclesiae  competit  potestas  coactiva  , etiam 
quoad  inferendam  vim  materialem . 

Prob.  Id  non  est  nisi  corollarium  praecedentis  propositio- 
nis. Nam  inutilis  omnino  foret  triplex  illa  potestas  , nisi  ius 
etiam  haberetur  contumaces  cogendi  ad  observantiam  legum, 
et  reprimendi  conatus  malorum  hominum,  qui  earum  applica- 
tionem impedire  et  ordinem  turbare  nitantur. 

Quod  autem  hoc  ius  ad  vim  externam  et  materialem  infe- 
rendam se  extendat,  manifestum  est : tum  quia  non  aliter  a- 
ctus  exteriores  hominis  cohiberi  possunt ; tum  quia  crimen  cum 
inde  habeatur,  quod  homo  sensitivus  insurgat  contra  rationem, 
in  partem  ipsam  sensitivam  auctoritas  reagere  debet,  ad  ae- 
quilibrium ordinis  restituendum. 

Thesis  V.a  Ecclesiae  competit  ius  proprietatis , seu  possi- 
dendi stabiliter  bona  temporalia. 

Prob.  Si  personae  individuae,  ut  alias  ostendimus,  vi  natu- 
rae gaudent  iure  proprietatis , seu  possidendi  bona  tempora- 
lia ; id  multo  magis  de  coetu  plurium  , qui  societatem  effor- 
mant  , dicendum  est.  Non  modo  quia  in  collectione  plurium 
summa  conflatur  iurium  singulorum,  quae  sic  in  unum  coag- 
mentata longe  validius  ius  exhibent  , quam  elementa  singula 

seorsum  accepta;  sed  etiam  quia  ipsa  societas,  iuxta  leges 
propriae  naturae  et  originis,  ius  habet  se  conservandi,  et  adhi- 
bendi media,  sine  quibus  conservari  non  posset.  Quod  si  id  pro 
quavis  societate  militat,  fortiori  iure  militat  pro  Ecclesia  ; cuius 
exsistentia  et  conservatio  immediata  Dei  ordinatione  nititur  , 
et  cuius  scopus  magis  interest  , quam  finis  alterius  cuiuslibet 
societatis.  At  vero  Ecclesia  sine  proprietate  nec  propriae  ex- 
sistentiae et  incolumitati,  nec  fini,  quem  intendit  , satis  pro- 
spicere posset.  Plurimae  enim  expensae  necessariae  illi  sunt, 
tum  ad  divini  cultus,  qui  externus  est,  ornatum,  tum  ad  mi- 
nistros, quibus  utitur,  convenienter  alendos,  ut  sic  se  imm li- 
nes servent  a terrenis  negotiis  et  saluti  animarum  unice  vacent. 
Haec  autem  proprietas  stabilis  esse  debet  et  ab  omni  impedi- 
mento libera ; secus  media  , de  quibus  loquimur  , incerta  es- 
sent, precaria,  atque  ab  aliorum  voluntate  pendentia;  quod  se- 
curitati et  libertati  Ecclesiae  magnopere  adversatur. 

Thesis  VI. a Ecclesiae  competit  ius  instituendi  coetus  sa - 
eros , seu  minores  consociationes , vi  quarum  fideles , qui  cu- 
piunt, determinatis  legibus  sub  regimine  peculiaris  aucto- 
ritatis, ab  Ecclesia  dependentis,  perfectioris  vitae  genus  pro- 
fiteantur. 

Prob.  Hoc  ius  evidenter  consequitur  ex  iure  , quod  habet 
Ecclesia,  se  libere  evolvendi  intra  limites  propriae  activitatis 
et  ~finis.  Et  sane,  huiusmodi  coetus,  qui  religiosae  familiae  no- 
minantur, sunt  velut  instrumenta  quaedam,  quibus  Ecclesia  ad 
divinum  cultum  et  salutem  animarum  utitur  ; sicut  peculiares 
consociationes  civiles,  puta  quae  ad  industriam,  vel  artes,  vel 
commercium  pertinent,  instrumenta  sunt  Status  politici,  qui- 
bus civilem  suum  finem  assequitur.  Tum  etiam  militiam  quam- 
dam sacram  constituunt,  quae  Fidei  armis  Ecclesiam  defendat 
et  amplificet.  Ut  igitur  Status  politicus  praepediri  nequit  quo- 
minus suas  societates  efformet,  et  ad  se  tutandum  copias  mi- 
litum instruat ; sic  etiam  de  Ecclesia  dicendum  est. 

48.  Obiectiones.  Ob.  I.a  Ecclesia  est  societas  spiritualis.  Ergo 
spiritualibus  tantum  mediis  uti  debet ; media  enim  ex  fine  de- 

terminantur.  Ipsi  igitur  non  competit  ius  coactivum  , quoad 
vim  materialem  inferendam. 

R.  Dist.  ant.  Ecclesia  est  societas  spiritualis,  ratione  tinis, 
conc ; ratione  subiecti , integre  considerati , nego.  Nego  ita- 
que consequens ; et  ad  rationem  additam,  dist.  Media  deter- 
minantur ex  fine,  spectato  relative  ad  subiectum  , quod  pro- 
movendum est  in  finem,  conc  ; secus,  nego. 

Finis  ut  talis,  cum  essentialiter  relationem  habeat  ad  sub- 
iectum cuius  est  finis,  nequit  normam  praescribere  mediis, 
quibus  obtineri  debet,  nisi  attenta  natura  ipsius  subiecti,  quod 
promovendum  est  in  finem.  Iamvero  licet  finis  Ecclesiae  sit 
maxime  spiritualis  , tamen  subiectum  promovendum  in  finem 
est  homo,  qui  non  est  mere  spiritus,  sed  compositum  ex  spi- 
ritu et  corpore.  Unde  media,  quibus  iuvari  debet,  non  possunt 
esse  solum  spiritualia,  sed  necesse  est  ut  sint  etiam  materia- 
lia , licet  ad  finem  spiritualem  ordinata.  Atque  id  valet  non 
solum  respectu  Ecclesiae,  sed  etiam,  suo  modo,  respectu  So- 
cietatis civilis.  Nam  haec  cum  adhibet  vim  ad  tutanda  iura 
sive  societatis  sive  hominum  singularium,  utitur  mediis  ma- 
terialibus pro  fine  spirituali  ; siquidem  ius  spiritualis  res  est 
non  corporea. 

Instabis  : Ecclesia  caret  vi  materiali.  Ergo  non  habet  ius 
eam  adhibendi.  Absurdum  enim  est  dicere,  quod  Deus  tribuat 
ius-  et  neget  medium,  quo  ad  actum  reduci  possit. 

R.  Dist.  ant.  Caret  vi  materiali,  sibi  immediate  coniuncta, 
transeat ; caret  vi  materiali,  sibi  coniuncta  saltem  mediate, 
nego.  Nego  conseq.  et  ad  probationem,  dist : Absurdum  est 
dicere  quod  Deus  tribuat  ius  et  neget  omnino  media  , conc  ; 
tribuat  ius  et  neget  media  immediate  , licet  tribuat  mediate, 
nego. 

Nolumus  definire  utrum  Ecclesia  per  se  et  immediate  ha- 
beat vim  materialem,  quod  ex  notione  veri  imperii  facile  de- 
duci posset.  Sed  quidquid  de  ea  re  sit,  certe  Ecclesia  vim  ma- 
terialem habet  mediate,  nimirum  ope  societatis  civilis  , quae 
iuxta  divinam  ordinationem  ipsi  subordinata  est  respectu  finis 

altioris  aeternae  vitae.  Id  vero  sufficit,  ut  Ecclesia  ius  coacti- 
vum  l.abere  dicatur  etiam  quoad  vim  materialem  inferendam, 
cum  ius  liabeat  eam  exigendi  a potestate  civili ; ex  quo  se- 
quitur ut,  licet  vim  non  possidet  formaliter,  possideat  tamen 
virtualiter. 

Ob.  IL°  Melius  consulitur  bono  Ecclesiae,  si  eius  administri 
stipendia  recipiant  ab  aerario  , quam  si  bona  stabilia  possi- 
deant. Sic  enim  cura  rerum  temporalium  liberati,  expeditius 
rebus  divinis  vacabunt. 

R.  Nego  assertum  et  rationem  additam. 

Quid  magis  divino  cultui  et  sacerdotii  muneribus  libere 
exercendis  expediat,  nemo  melius  diiudicare  potest,  quam  ipsa 
Ecclesia.  Haec  autem  contrariam  opinionem  semper  sequuta 
est.  Et  merito.  Nam  in  primis  cura  carpendi  fructus  ex  pro- 
priis praediis  fere  nulla  est  ; cum  contra  tenor  oppositus  ma- 
gnam sollicitudinem  ingerat,  sive  propter  exiguitatem  stipen- 
dii, sive  propter  repulsam  et  dilationem , quam  pati  potest  et 
saepe  patitur.  Praeterea  , agendi  ratio , quam  adversarii  pro- 
ponunt , nocet  libertati  Ecclesiae  et  eius  naturae  repugnat. 
Nocet  quidem  libertati  Ecclesiae,  quia  sic  civilis  potestas  me- 
dio potiretur  adducendi  Clerum  quo  vellet,  cum  ipsi  resistenti 
stipendium  negare  posset.  Repugnat  autem  naturae  Ecclesiae; 
quia  hoc  modo  clericalis  ordo  in  civilem  quodammodo  muta- 
retur; quivis  enim  minister  ab  ea  societate  stipendia  recipere 
debet  , cuius  ministerio  fungitur. 

ARTICULUS  III. 

De  mutuis  relationibus  Ecclesiam  inter 
et  Statum  'politicum . 

49.  Duo  errorum  genera  in  hac  materia  repelli  debent : unum 
protestantismi , qui  Ecclesiam  politicae  auctoritati  submittit  ; 
alterum  indifferentistarum,  qui  utramque  non  modo  distinguunt, 
sed  etiam  separant.  Illud  enim  principium  persuadere  nitun- 

tur  : Statum  politicum,  saltem  negative,  esse  atheum ; atque 
ita  sibi  providere,  quasi  nulla  exstaret  religio, 

50.  Thesis  I.a  Ecclesia  independens  omnino  est  a Statu 
politico. 

Prob.  Haec  thesis  corollarium  quoddam  est  propositionis  su- 
pra constabilitae,  qua  diximus  Ecclesiam  imperium  esse  spi- 
rituale, ab  imperio  civili  plane  diversum  , eoque  longe  nobi- 
lius. Aperte  enim  conspicitur  non  posse,  quod  altius  est,  pen- 
dere ab  eo  quod  est  inferius,  quin  ratio  ordinis  pervertatur 
omnino.  Nihilominus  , propter  rei  gravitatem  aliqua  hic  ex- 
pressius addemus. 

Itaque  evidentissimum  est,  non  posse  societatem  aliquam  ab 
alia  pendere,  nisi  eius  finis  fini  alterius. sit  subiectus.  Societa- 
tes enim  sunt,  ut  fines.  Nam  ex  fine  determinatur  natura  et  re- 
latio rerum  quarumcumque.  Atqui  finis  Ecclesiae  non  subiicitur 
fini  societatis  politicae,  cum  sit  supremus  omnium,  nempe  Dei 
gloria  et  aeterna  hominum  salus.  Ergo  etc. 

Praeterea,  Ecclesia  pertinet  ad  ordinem  supernaturalem  et 
divinum;  cum  eius  fundator  sit  ipse  Christus.  Contra,  Status 
politicus  pertinet  ad  ordinem  naturalem  eiusque  origo  ultra 
domesticam  potestatem  , a qua  primitus  dimanavit  , perduci 
nequit.  Atqui  absurdum  est  ut  ordo  supernaturalis  naturali  , 
aut  divinus  humano,  aut  potestas  Christi , qui  Deus  est , po- 
testati cuicumque  creaturarum  subiiciatur.  Ergo  etc. 

Thesis  II.a  Ad  Ecclesiae  independentiam  tutandam , in 
praesenti  societatis  humanae  conditione,  necessarius  omnino 
est  civilis  principatus  Romani  Pontificis . 

Prob.  Ad  independentiam  Ecclesiae  tutandam  necessarium 
omnino  est,  ut  supremus  eius  Pontifex,  sedem  ibi  habeat,  ubi 
nulla  temporalis  potestas  nec  interna  nec  externa  dominetur ; 
secus  facile  impediri  poterit , quoad  publicum  exercitium  apo- 
stolici  muneris,  saltem  dubia  oborirentur,  quoad  plenam  liber- 
tatem suorum  actuum.  Id  autem  obtineri  aliter  nequit,  nisi  do- 
minium habeat  loci , ubi  residet  ; siquidem  inter  conditionem 
subditi  et  principis  non  datur  medium.  Certe  in  praesenti  re- 

gnorum  divisione  aegre  admodum  quaeque  gens  se  a subdito 
alterius,  quoad  conscientiam,  regi  pateretur.  Qui  tanto  officio  fun- 
gitur ut  omnium  populorum  mentem  et  mores  moderetur,  su- 
pernationalis , ut  ita  dicam,  esse  debet,  ac  proinde  nullius  di- 
tioni subiectus. 

Haec  veritas  a nemine  Catholicorum  in  dubium  revocari  pot- 
est, postquam  Romani  Pontificis  et  totius  Episcopatus  suffra- 
giis definita  est.  Etsi  enim  non  sit  dogma,  est  tamen  res  gravis- 
sima, cum  moribus  valde  coniuncta,,  in  qua  supremum  magi- 
sterium Ecclesiae  errare  non  potest. 

Thesis  III.a  Status  'politicus  nequaquam  ab  Ecclesia  se- 
parandus est 

Prob.  Non  sunt  mutuo  separandae  societates,  quarum  fines 
mutuo  non  sunt  separati.  Atqui  finis  Societatis  civilis  a fine 
Ecclesiae  non  est  separatus;  siquidem  felicitas  temporalis,  cui 
illa  providet,  est  medium  respectu  felicitatis  aeternae,  cui  pro- 
videt Ecclesia  ; et  medium  nequit  separari  a fine,  quin  a pro- 
pria natura  desciscat.  Ergo  Societas  civilis,  seu  Status  politi- 
cus, nequaquam  ab  Ecclesia  separari  debet. 

Praeterea,  ex  hac  separatione  frequens  lucta  et  conscientiae 
subditorum  perturbatio  oriretur.  Nam  cum  eadem  multitudo 
subiecta  sit  Ecclesiae  et  potestati  civili ; si  haec  imperet  sine 
ullo  respectu  ad  leges  illius , contingere  poterit  ut  iussa  huius 
contradicant  iussis  Ecclesiae.  In  eo  casu  conditio  civis  in  con- 
flictu constituetur  cum  conditione  credentis.  Et  quoniam  Status 
politicus  vi  potitur,  subditos  ad  sibi  obediendum  cogeret , atque 
ita  tyrannis  intoleranda  fidelium  conscientiae  imponeretur.  En 
quo  tandem  recidit  speciosa  illa  formula:  Libera  Ecclesia  in 
libero  Statu. 

Yera  igitur  doctrina  haec  est:  Quia  utraque  societas  bo- 
num hominis  intendit  et  ad  divinam  gloriam  in  suo  ordine  re- 
fertur ; ambae  auxilia  sibi  invicem  praestare  debent,  ut  sic 
tota  societas,  in  finem  a Deo  praestitutum  promoveatur.  Iam- 
vero  Ecclesia  Statum  politicum  iuvat  informando  civium  mo- 
res, reverentiam  et  observantiam  iurium  inculcando , iubendo 

obedientiam  erga  legitimam  auctocitatem,  ad  omnem  virtutem 
et  ordinis  moralis  incrementum  promovendo.  Status  vero  poli- 
ticus ex  parte  sua  Ecclesiae  opitulabitur,  eius  iuribus  tutelam 
impertiendo  ; vi  adversarios  et  impios,  qui  Ecclesiae  ministerium 
impediunt,  reprimendo  ; sternendo  viam  et  media  suppeditando, 
quibus  Ecclesia  facile  et  expedite  salutiferam  suam  actionem 
exercere  possit.  Sic  rem  sapienter  intelligebat  gloriosissimus  ille 
imperator,  Karolus  magnus,  qui  se  in  legibus  suis  hoc  titulo  de- 
corabat: Kctrolus  Dei  gratia  rex , Ecclesiae  defensor  et  in 
omnibus  apostolicae  Sedis  adiutor  fidelis. 

Thesis  IV.a  Licet  Status  politicus  in  suo  ordine  rerum 
mere  temporalium  independens  sit  ab  Ecclesia , ei  tamen 
absolute  subor dinatur. 

Prob.  Quod,  ut  Ecclesia  a Statu  politico  , sic  etiam  Status 
politicus  ab  Ecclesia  in  suo  ordine  sit  independens,  perspi- 
cuum sane  est.  Utrinque  enim  societas  efformatur  cum  distin- 
cto tine,  distincta  origine  , distincta  potestate,  distinctis  iuri- 
bus. Status  politicus  a Deo  procedit  vi  naturae,  sub  forma,  quae  a 
factis  humanis  determinatur  , praesidia  respicit  materialia,  actio- 
num externarum  cancellis  continetur ; facultatem  habet  efficiendi 
quidquid  ad  terrenam  felicitatem  sociorum  confert.  Ex  opposito 
Ecclesia  a Deo  dimanat  in  ordine  supernaturali,  sub  forma  ab 
ipso  Christo  determinata  ; immediate  ab  uno  Deo  repetit  po- 
testatem , quae  Petro  tantum  et  Apostolis  eorumque  successo- 
ribus collata  est ; pro  tine  habet  Dei  gloriam  et  salutem  ani- 
marum ; ad  actiones  non  modo  externas  , sed  etiam  internas 
se  porrigit,  ac  vim  possidet  efficiendi  quidquid  ad  cultum  Dei 
et  sanctificationem  animarum  necessarium  est  aut  etiam  oppor- 
tunum. Hinc,  ut  Ecclesia  sibi  vindicat  facultatem,  qua  in  cir- 
culo propriae  activitatis  libere  operetur ; sic  etiam  Status  in 
propriae  efficientiae  gyro  liberum  exercitium  suae  potestatis 
sibi  adsciscit.  Homines  vero  singuli  , sub  diverso  respectu  , 
utrique  subiiciuntur  , et  quoad  negotia  temporalia  legi  civili, 
quoad  spiritualia  legi  Ecclesiasticae  obediunt. 

Quod  vero  absoluta  consideratione  Status  politicus  debeat 

10 


— 146  — 


Ecclesiae  subordinari  , manifestissime  patet.  Nam  ordo  socie- 
tatum inter  se  est , sicut  ordo  finium  , quibus  intendunt.  So- 
cietates sunt , ut  fines.  Atqui  ordo  inter  finem  Ecclesiae  et  fi- 
nem Societatis  politicae  est,  ut  hic  illi  subiiciatur  tanquam  prae- 
cellentiori.  Ergo  ordo  inter  societatem  politicam  et  Ecclesiam 
est,  ut  illa  huic  subordinetur. 

Hinc  si  forte  iura  utriusque  societatis  confligant  aliquando, 
ius  Ecclesiae  praevaleat  oportet;  secus  subordinatio,  quae  re- 
quiritur, everteretur.  Idem  dicendum  est  de  utilitatibus,  quae 
certe  ab  ordine  finium  et  societatum,  ad  quas  referuntur,  nor- 
mam accipiunt.  Ex  quo  aperte  consequitur  ut  non  Ecclesia  Sta- 
tui politico,  sed  Status  politicus  Ecclesiae  conformare  se  de- 
beat. Non  enim  inferior  superiori,  sed  viceversa  superior  in- 
feriori praestat;  nec  bona  corporea  bonis  spiritualibus,  sed 
contra  bonis  corporeis  bona  spiritualia  dant  legem. 

51.  Obiectiones.  Ob.  l.a  Ecclesia  est  in  Statu  , non  Status  in 
Ecclesia.  Ergo  Ecclesia  Statui  subiicitur  ; contentum  enim  sub- 
iicitur  continenti. 

R.  Bist.  antec  : Ecclesia  est  in  Statu  ut  pars  est  in  toto  , 
nego;  ut  forma  est  in  materia,  et,  distinctius,  ut  anima  est 
in  corpore  , transeat.  Nego  consequens  ; et  ad  rationem  ad- 
ditam, di  st : Contentum  ut  pars,  subiicitur  continenti,  conc  ; 
contentum  ut  forma , nego. 

Etiamsi  concederetur,  Ecclesiam  esse  in  Statu,  tamen  nullo 
modo  sequeretur  id,  quod  volunt  adversarii,  sed  potius  seque- 
retur oppositum.  Nam  Ecclesia  esset  in  Statu,  non  ut  pars  in 
toto,  sed  ut  forma  est  in  materia,  vel,  distinctius,  ut  anima 
est  in  corpore.  Quis  autem  dicet  , animam  subiici  corpori  , et 
non  potius  corpus  animae  ? Ad  rem  S.  Thomas  : « Saecularis 
potestas  subditur  spirituali,  sicut  corpus  animae;  et  ideo  non  est 
usurpatum  iudicium  si  spiritualis  Praelatus  se  intromittat  de 
temporalibus  , quantum  ad  ea,  in  quibus  subditur  ei  saecularis 
potestas  (1).  » 


(1)  Summa  th.  2.a  2.ae  q.  60,  a.  6 ad  3.ra 

Verum  antecedens  illud,  absolute  loquendo,  falsum  est.  Re- 
vera enim  non  Ecclesia  in  Statu,  sed  Status  est  in  Ecclesia. 
Et  sane,  Ecclesia  altiorem  amplioremqne  finem  respicit,  et  ma- 
gis extenditur,  quam  Status  ; siquidem  totum  orbem  comple- 
ctitur, ac  scopo  ultimo  et  universali  hominis  adlaborat.  Iam- 
vero  finis  inferior  ab  altiore,  et  societas  minor  a maiore  com- 
prehenditur. Nec  dici  potest  Ecclesia  dividi  in  diversas  Ec- 
clesias, prout  societas  civilis  in  diversos  Statu?.  Nam  Ecclesia 
maximae  universalitati  maximam  etiam  unitatem  sibi  adiungit, 
et  una  eadem  que  omnino  est  ubicumque  viget  : Fiet  unum 
ovile  et  unus  Pastor  (1). 

Ob.  II.a  Si  Ecclesia  nullo  modo  subditur  societati  politicae, 
sed  potius  viceversa ; externa  potestas,  nimirum  Pontifex  Ro- 
manus, in  nationem  hanc  vel  illam  imperium  exercebit.  Id  vero 
rationi  adversatur  et  civilem  independentiam  destruit.  Ergoetc. 

R.  Nego  maiorem . Nam  potestas  supremi  Pontificis  nemini 
fidelium  externa  est,  sed  maxime  interna.  Pontifex  enim  est 
Pastor  universalis  gregis  Christi  et  vere  Princeps  spiritualis, 
cui  omnes  , qui  christiano  nomine  gloriantur,  subiecti  sunt. 
Eius  proinde  auctoritas  singulis  fidelibus  magis  interna  est  , 
quam  potestas  civilis ; siquidem  ad  hominem  magis  animus  per- 
tinet , quam  corpus,  ac  magis  interest  aeterna  salus,  quam  fe- 
licitas temporaria.  Unde  si  Status  aliquis  politicus  potestatem 
Pontificis  sibi  externam  appellat,  hoc  ipso  se  ab  Ecclesia  seiun- 
ctum  esse  fatetur,  atque  inter  oves  Christi  minime  adnumerari. 

Ob . III. a Concordia  et  subordinatio  societatis  politicae  re- 
spectu Ecclesiae  supponit  omnes  cives,  vel  saltem  fere  omnes, 
catholicae  religioni  adhaerere.  Id  vero  quandoque  non  accidit. 
Tunc  non  aliud  superest  , nisi  ut  Ecclesia  separetur  a Statu 
politico  , et  cultuum  libertas  concedatur. 

R.  Fatemur  contingere  posse  7 ut  non  aliud  remedium  sup- 
petat in  nonnullis  societatibus,  quae  ex  hominibus  multiplices 
et  contrarios  cultus  profitentibus  coalescant,  quam  diversorum 
-cultuum  tolerantiam  aut  etiam  libertatem.  Verum  id  non  ex 

(1)  Ioan.  X,  16. 

ordine  , sed  ex  ordinis  carentia  resultat.  Imperfecta  enim  et 
caligans  conditio , qua  respectu  veritatis  religiosae  societates 
illae  afficiuntur  , valde  prohibet  quominus  in  debita  relatione 
quoad  Ecclesiam  se  constituant;  idque  ad  earumdem  imperfe- 
% ctionem  pertinet.  Defectu  enim  debitae  convenientiae  labo- 
rant , atque  ideo  naturam  ordinatae  societatis  non  rite  attin- 
gunt ; quemadmodum  non  rite  attingit  naturam  hominis  is,  qui 
sensibilitatem  sine  respectu  ad  intelligentiam  , et  corpus  sine 
relatione  ad  animam  perficiendam  sibi  proponit.  Vera  igitur 
doctrina  illa  est,  quae  utramque  societatem  sic  distinguit,  ut 
tamen  non  separet  nec  distrahat,  sed  harmonice  ordinet  inter 
se ; quemadmodum  harmonice  ordinari  postulat  in  nobis  cor- 
pus cum  anima,  vita  praesens  cum  futura,  mutuae  relationes 
hominum  cum  relationibus  ad  Deum. 

Ob.  IV. a Christus  dixit  in  Evangelio : Regnum  meum  non 
est  de  hoc  mundo.  His  ergo  verbis  prohibuit , quominus  Ec- 
clesia dominationem  politicam  possideret.  Itemque  repugnat  or- 
dini rerum  ut  potestas  religiosa  cum  politica  confundatur.  Id 
vero  fiet,  si  eadem  persona  ornetur  utraque  potestate.  Saltem 
timendum  est  in  eo  casu,  ne  prior  in  istrumentum  alterius  con- 
vertatur. 

R.  Quoad  primum  argumentum,  conc.  antec . et  nego  con- 
sequens ; quoad  secundum,  conc.  mai.  et  nego  minorem. 

Christus  in  illo  loco  loquitur  de  Ecclesia  , quae  eius  pro- 
prie regnum  est  et  quae  divinam  non  humanam  habet  origi- 
nem. Ex  eo  autem,  quod  Ecclesia  sit  regnum  divinitus  institu- 
tum, non  sequitur  non  posse  supremum  Pontificem  regnum  e- 
tiam  terrenum  sibi  adiungere.  Immo  potius  sequitur  oppositum. 
Nam  ut  regnum  Christi  seu  Ecclesia  servetur  et  operetur  iu- 
xta  naturam  propriae  originis , necesse  est  ut  eius  supremum 
Caput  ac  Motor  a nulla  potestate  huius  saeculi  dependeat , ac 
proinde  sit  princeps  temporalis  in  loco,  ubi  sedem  habet  et  ex 
quo  motum  imprimit  toti  moli  huius  divinae  societatis.  Quare 
non  immerito  haec  formula  sanciri  posset:  Quia  regnum  Christi 
non  est  de  hoc  mundo  , necesse  est  ut  eius  Vicarius  regnum 

habeat  in  hoc  mundo.  Nimirum  ex  independentia  Sacerdotii 
christiani  a saeculo,  sequitur  independentia  civilis  summi  Pon- 
tificis ; quae  in  praesenti  ordine  rerum  obtineri  aliter  nequit, 
nisi  per  principatum  politicum. 

Quod  vero  utraque  potestas  eamdem  personam  informet,  id 
nequaquam  importat  unius  potestatis  cum  altera  confusionem ; 
sicut  non  confunditur  auctoritas  paterna  cum  regia,  ex  eo  quia 
2dem  homo  sit  pater  et  rex.  Aliud  est  coniunctio  , aliud  con- 
fusio. Optime  possunt  duo  inter  se  coniungi,  quin  ullo  modo 
confundantur  , ut  accidit  de  anima  et  corpore  , quae  licet  in 
eodem  homine  copulata  , tamen  distincta  permanent.  Pericu- 
lum autem  illud,  quod  timet  obiectio,  nimirum  ne  religio  con- 
vertatur in  instrumentum  scopi  politici , tunc  haberetur  , si 
Pontifex  ideo  esset  Pontifex,  quia  est  rex.  Tunc  enim  aucto- 
ritas religiosa  conciperetur  ut  adi  unctum  quoddam  potestatis 
politicae  ,,  quemadmodum  contingit  in  Anglia  et  Rutenia,  ubi 
princeps  , quia  princeps  est,  ius  supremum  in  religione  tempe- 
randa sibi  arrogat.  At  nequaquam  viget  respectu  Romani  Pon- 
tificis , in  quo  res  viceversa  se  habet : nimirum  Pontifex,  quia 
est  Pontifex,  ideo  est  rex.  Unde  in  eo  potius  regia  potestas  conci- 
pitur ut  adiunctum  et  adminiculum  potestatis  religiosae,  atque 
idcirco  ut  talis  quae  in  eius  instrumentum  convertatur.  Id  vero 
non  praeposterum  , sed  iuxta  ordinem  naturae  est. 


CAPUT  QUINTUM. 

DE  IURE  INTERNATIONALI. 

52.  Principium  socialitatis,  ut  homines  singulares  ad  societa- 
tem domesticam,  atque  hanc  ad  civilem  impellit;  sic  gentes  iam 
civili  cultu  gaudentes  ad  novam,  eamque  latissimam  et  maxi- 
me praestantem  iunctionem  promovet , ut  mutuis  implendis  of- 

ficiis  finem  proprium  naturae  rationalis  copiosius  assequantur... 
Hinc  ius  exsurgit  internationale,  seu  gentium,  quod  relationi- 
bus respondet  inter  gentem  et  gentem  , et  cuius  principia  in 
hac  postrema  iuris  parte  breviter  explicabimus. 

Age  iam  de  iure  gentium  sic  nonnulli  disseruerunt,  ut  opi- 
nari viderentur  illud  a voluntate  populorum,  rebus  exigenti- 
bus, derivatum  esse.  In  hoc  numero  non  immerito  collocatur 
Grotius,  qui  Ius  gentium  sic  definit : Quod  gentium  omnium 
aut  multarum  voluntate  vim  obligandi  a.ccepit.  At  licet  inter 
aliquas  gentes  iura  nonnulla  nasci  possint  vi  pactionum  aut  foe- 
derum ; his  tamen  supereminet  ius  quoddam  absolute  dictum, 
quod  omnes  omnino  gentes  adstringit , quodque  aliud  revera 
non  est,  nisi  ipsum  ius  naturae  mutuis  populorum  relationibus 
applicatum. 

ARTICULUS  I. 

De  mutuis  nationum  officiis . 

53.  Ut  singuli  homines  personae  dignitate  fruuntur,  et  ae- 
quales omnino  sunt  inter  se 'in  iuribus  innatis  ; sic  etiam  corpora 
politica  , mutua  independentia,  et  propria  personalitate  gau- 
dent, ac  vicissim  aequiparantur  respectu  iurium,  ex  hac  per- 
sonalitate emergentium.  Neque  in  hoc  ulla  discriminis  ratio  de- 
sumi potest  ex  maiori  numero  sociorum  aut  amplitudine  po- 
tentiae aut  divitiarum  copia.  Ut  enim  pusillus  homo  et  fere 
omnium  egenus  aut  imbellis  viribus,  non  minus  homo  est,  quam 
dives  et  ingenio  praestans  aut  corpore,  sic  respublica,  utcum- 
que angustis  conclusa  limitibus,  aut  rerum  penuria  laborans,  aut 
civili  cultu  rudis,  aequalia  iura  sibi  vindicat,  ac  regnum  ut- 
cumque potens  et  vastum  et  maiore  gradu  civilitatis  ornatum. 
Eiusmodi  autem  aequalitas,  ut  quisque  per  se  facile  videt,  ex 
eadem  natura  dimanat  , ac  proinde  in  iuribus  cernitur,  quae 
ab  essentia  ipsa  societatis  proficiscuntur  ; quae  certe  eumdem 
habent  titulum  idemque  fundamentum,  nempe  naturam  horni- 

nis  et  factum  consociationis  politicae.  Quod  si  de  iuribus  sermo 
est,  quae  in  facto  aliquo  humano  fundantur , respectu  cuius 
singulae  societates  differunt  inter  se;  haec  non  aequalitatem 
offerunt,,  sed  discrepantiam  ; et  aequalia  dici  possunt  in  hoc 
tantum  sensu,  quatenus  aeque  reverentiam  et  observantiam  ab 
aliis  reposcunt. 

Si  quaevis  societas  iura  alterius  colere  debet , hoc  profe- 
cto primum  praestare  tenetur , ut  nulli  detrimentum  inferat ; 
idque  respectu  eorum  omnium,  quae  ad  alias  societates  utcum- 
que pertinent.  Qua  de  re  eodem  ferme  modo  disserendum  est, 
ac  de  hominibus  singularibus.  Ut  enim  quisque,  seorsum  in- 
spectus, neminem  laedere  debet  quoad  bona  tum  interna  tum 
externa ; idem  dicendum  est  de  civilibus  societatibus  : quae 
profecto  , cum  hominibus  constent,  eidem  legi  subiiciuntur , 
quae  hominum  generi  a Deo  lata  est. 

Prohibetur  igitur  in  primis  iure  naturae  ne  ulla  natio  alteri 
nationi  liberae  independentiam  adimat,  nisi  ius  belli  id  ferat; 
de  quo  deinceps  eloquemur.  Natio  enim  vi  independentiae  vi- 
vit ; ac  proinde  ea  spoliari,  idem  est  ac  socialem  mortem  op- 
petere. Quare  qui  dilatandi  imperii  cupiditate  innocuas  natio- 
nes debellant  et  propriae  ditioni  submittunt  , iure  latronibus 
assimilantur,  utcumque  militari  gloria  clarescant.  Deinde  ve- 
titum est  quidquam  efficere,  quod  aliarum  gentium  perfectioni 
et  tranquillitati  opponatur ; tum  aperte  aut  simulate  alienos 
socios  ad  errores  ac  vitia  pellicere,  aut  intestinas  in  aliis  re- 
gnis fovere  discordias  et  rebelliones.  Tertio  , singularum  na- 
tionum dominium  et  proprietas  reverenda  sunt;  idque  eo  ma- 
gis , quo  ius  communitatis  sanctius  est,  quam  ius  hominis  in- 
dividui. Quo  loco  considerandum  est,  nomine  proprietatis  na- 
tionalis  id  omne  intelligi,  quod  natio  possidet  iusto  titulo,  sive 
originaria  quadam  possessione,  sive  nova  iuris  adeptione  ; item- 
que  dominium  generale  nationis  plenum  esse  et  absolutum,  ita 
iit  a nullo  alterius  nationis  influxu  pendeat. 

Hoc  vero  non  vetat  quominus  una  gens  apud  alteram  bona 
possideat;  at  more  privatorum,  iure  nimirum  sic  restricto  e^ 

subordinato  , quemadmodum  bona  possident  cives  eius  regio- 
nis, in  qua  bona  illa  reperiuntur.  Nec  plane  concipi  potest  ut 
communi  et  consueto  iure  proprietatis  gens  una  apud  aliam 
gentem  rem  possideat,  dominio  prorsus  independenti.  Nam  do- 
minium omnino  independens  cum  imperio  connectitur  et  iure 
supremae  potestatis.  Quare  exerceri  uspiam  nequit,  quin  hoc 
ipso  supremum  imperium  exerceatur;  quod  quidem  nationi  nulli 
respectu  alterius  nationis  liberae  competere  potest. 

Atque  haec  alterius  dominii  reverentia  usque  eo  extendenda 
est,  ut  nulla  ratione  liceat  exterae  genti  actum  quemlibet  iu- 
risdictionis  exercere  in  territorio  alterius;  aut  eius  violare  con- 
finia ingressu  multitudinis  armatae,  vel  etiam  inermis,  sed  tur- 
matim  et  sine  localis  auctoritatis  venia.  Tum  etiam  genti  nulli 
licet  alteram  gentem  dedecoris  nota  inurere  aut  eius  famae 
maculas  aspergere.  Et  quoniam  summi  imperantes  totam  rem- 
publicam  repraesentant ; iniuria,  quae  forte  ipsis  inferatur,  tan- 
quam  toti  societati  illata  consideranda  est. 

Denique  pertinet  ad  reverentiam  iuribus  alterius  nationis  de- 
bitam , ut  haec  in  usu  propriae  libertatis  minime  impediatur 
quoad  ea  omnia,  quae  relationibus  tum  internis  tum  etiam  ex- 
ternis pro  naturali  aequitate  respondent,  et  nullum  ius  perfe- 
ctum aliarum  gentium  laedunt.  Qucd  ius  independentiae  et  li- 
bertatis profecto  violare ■ ur  , si  extranea  gens  gentis  alterius 
interno  regimini  illegitime  se  immisceret,  aut  relationes  eius- 
dem cum  aliis  liberis  nationibus  impedire  aut  etiam  moderari 
vellet , aut  controversiae  ullius  dirimendae  iudicium  sibi  ad- 
scisceret.  Atque  haec  quoad  officia  internationalis  iustitiae  in- 
nuisse sufficiat. 

54.  Quoad  officia  vero  beneficentiae,  cum  non  minus  natio- 
nes, quam  homines  individui,  lege  naturae  teneantur ; ea  quae 
singuli  homines  aliis  debent,  nationes  etiam  invicem  praestare 
adstringuntur.  Quare,  qui  rebuspublicis  administrandis  assident, 
non  sic  propriis  civibus  consulant,  ut  dilectionis  erga  reliquas 
societates  aut  universum  hominum  genus  obliviscantur.  Ad  rem 
Tullius : « Qui  civium  rationem  dicunt  habendam,  externorum 

negant ; hi  dirimunt  communem  humani  generis  societatem  , 
qua  sublata,  beneficientia,  liberalitas,  bonitas,  iustitia  funditus 
tollitur;  quae  qui  tollunt,  etiam  adversus  Deos  immortales  im- 
pii iudicandi  sunt,  ab  iis  enim  constitutam  inter  homines  so- 
cietatem evertunt  (1).  » Immo  vero  si  civilis  societas  ad  ho- 
minem nobilitandum  atque  perficiendum  spectat ; ex  eius  in- 
stitutione non  modo  non  dissolvuntur  mutuae  omnium  homi- 
num relationes,  a natura  emergentes,  sed  potius  augescunt  et 
melius  solidantur.  Et  quoniam  officia,  quibus  homo  homini  de- 
vincitur, non  solum  negantia  sunt,  quatenus  prohibent  ne  al- 
ter alteri  noceat,  verum  etiam  sunt  affirmantia , quatenus  ut 
aliis  benefaciamus  imperant ; haec  inter  diversas  quoque  et 
distinctas  nationes  vigeant  necesse  est. 

Eorum  autem  officiorum  exhibitio  hac  praeceptione  regitur : 
ut  quaeque  gens  aliarum  gentium  salutem  et  felicitatem  amet 
procuretque , hac  tamen  conditione  , ne  officiis , quibus  erga 
seipsam  adstringitur,  contradicat.  Cum  enim  quaeque  societas 
arctissima  quadam  obligatione  teneatur  prospiciendi  bono  so- 
ciorum, quibus  coalescit ; nequit  profecto  his  detrimentum  in- 
ferre, ut  bene  de  aliis  mereatur  : modo  detrimentum  hoc  non 
adeo  sit  leve,  et  bonum,  quod  aliis  affertur,  non  adeo  sit  prae- 
stans, ut  recta  ratio  hoc  illi  anteponendum  suadeat.  At  eius 
modi  exceptione  praesumpta,  regula  generalis  illa  est,  quam 
innuimus.  Quamquam  enim  homo  individuus,  qui  suimetipsius 
est  dominus,  possit  cum  magna  laude  bonorum  et  vitae  etiam 
iacturam  facere,  ut  aliis  opituletur  ; id  tamen  in  personam  mo- 
ralem societatis  transferri  nequit,  nisi  explicitus  sociorum  con- 
sensus accedat.  Quod  si  consensus  hic  desit  ; nefas  est  popu- 
lorum rectoribus  cives,  quorum  incolumitati  consulere  debent, 
ad  grave  detrimentum  subeundum  cogere  , ut  aliis  opem  fe- 
rant ; cum  boni  socialis  non  sint  domini  sed  curatores  , nec 
heroicae  virtutis  exercitium  a subditis  exigere  possint. 

Hinc  generatim  limites  beneficentiae  erga  alias  gentes  , ab 


(1)  De  officiis , 1.  III,  c.  V. 

officiis  prospiciendi  bono  propriae  nationis  sumendi  sunt.  Quo- 
ties igitur  huius  iactura  timenda  non  est,  debet  profecto  na- 
tio quaevis  alteri  opitulari  , quae  forte  gravi  aliqua  indigem 
tia  vel  calamitate  prematur,  etiamsi  leve  aliquod  incommodum 
aut  periculum  subitura  sit.  Hinc  si  quando  intercidat  ut  gens 
contermina  intestino  et  civili  bello  laceretur,  ita  ut  ad  certum 
interitum  ruat,  aut  eam  iniuste  praepotens  quidam  hostis  in- 
vadat ; internationalis  caritas  iubet  ut  vicinae  gentes,  eo  modo 
quo  possunt,  opem  ferant,  ipsamque  e periculo  eripiant : prae- 
sertim si  gens,  quae  aggressionem  patitur,  auxilium  illud  im- 
ploret. Quod  dum  faciunt,  sibi  etiam  consulunt ; malum  enim 
vicinorum  nequit  ita  se  cohibere,  ut  in  alios  deinde  non  pro- 
pagetur. Quod  valet  contra  ineptum  illud  principium  de  non 
interventu  , quod  nonnulli  iuris  naturalis  corruptores  , invita 
natura , obtrudere  satagunt ; sed  violare  postea  non  timent  , 
cum  id  propria  utilitas,  utcumque  improba,  persuadet. 

Item  si  finitima  natio  fame  aut  pestilentia  aut  aliis  aerumnis 
laborat ; tenentur  aliae,  quoad  possunt,  auxiliari,  adhibitis  cau- 
tionibus ne  idem  aut  consimile  malum  offendant.  Praecisis  au- 
tem hisce  periculis  , officio  semper  quaeque  societas  adstrin- 
gitur  conferendi  aliquam  operam  ad  ceterarum  gentium  salutem 
et  prosperitatem  curandam. 

Maxime  vero  necesse  est  ut  perfectionem,  quae  animum  et 
mores  attingit  , in  aliis  augeant , sive  opera  , sive  exemplo  , 
sive  etiam  prudenti  consilio.  Tum  ut  amicitias  exerceant  mu- 
tuas ; nec  committant  ut  sua  culpa  pax  defervescat  , aut  ali- 
quid patretur  a sociis,  quod  mutuae  cum  aliis  gentibus  concor- 
diae officiat.  Immo  vero  si  quando  litigium  intervenit ; illud  di- 
rimere studeant  legibus  potius  aequitatis  et  benevolentiae,  quam 
cupiditatis  aut  ferociae.  Atque  haec  summatim  innuisse  satis 
est , cum  per  se  pateant  in  promptuque  sint  omnibus. 

ARTICULUS  II. 

De  commercio. 

55.  Non  modo  propriae  utilitatis  causa,  sed  etiam  propter  iu- 
vamen  , quod  nationes  sibi  invicem  debent , luculenter  sequi- 
tur ut  commercia  et  permutiones  rerum  necessariarum  aut  uti- 
lium inter  se  exerceant.  Cum  enim  natura  non  omnia  ubique 
gigni , sed  alibi  fruges  , alibi  pecora , alibi  metalla,  atque  ita 
de  aliis,  abundare  voluerit;  ostendisse  videtur,,  se  mutuam 
quamdam  ex  hac  parte  iunctionem  gentium  optasse.  Immo  vero 
hac  bonorum  discrepantia  gentes  omnes  vicissim  inter  se  subie- 
ctas  esse  voluit  ; siquidem  indigentiae,  quae  inde  enascuntur, 
mutuae  sunt  atque  omnes  generatim  afficiunt ; qui  autem  eget, 
ei , qui  abundat,  fit  obnoxius. 

Nec  vero  commercium  materialibus  dumtaxat  incrementis 
sed  moralibus  etiam,  indirecte  saltem,  favet.  Etenim  non  modo 
diversas  gentes  ita  miscet  , ut  quod  genitum  alicubi  est  , id 
apud  omnes  natum  esse  videatur  ; sed  etiam  scientiae  ampli- 
ficandae ac  moribus  lenitate  donandis  confert.  Valde  enim  evol- 
vendae intelligentiae  opitulatur,  propter  varietatem  et  copiam 
obiectorum  , quae  respicit  , propter  distantium  locorum  inspe- 
ctionem, ad  quae  terra  marique  homines,  mercium  permutan- 
darum gratia,  adducit , propter  iuges  stimulos,  quos  menti  ad- 
dit ut  nova  media  excogitentur,  quibus  mercatura  latius  exer- 
ceatur , propter  mutuam  communicationem  ingeniorum,  quam 
inducit , et  contactum  morum  oppositorum. 

Hinc  iure  observant  philosophi  maximum  culturae  nationalis 
gradum  cum  commercio  connecti ; sicut  rudissimum  vitae  genus 
illud  est,  quod  solo  venatu  aut  pastione  continetur.  Inter  haec 
medium  locum  occupat  agricoltura  et  artium  mechanicarum 
usus;  ita  tamen  ut  agricoltura  domesticis  et  civilibus  virtuti- 
bus excolendis  , artium  usus  externis  vitae  ornamentis  magis 
deserviat.  Illa  enim  familias  certo  loco  affigens,  vagum  vivend 

morem  excludit  et  cura  prospiciendi  in  posterum  prudentem  et 
providum  colonum  efficit ; hic  vero  longe  maiorem  numerum 
obiectorum  respiciens  assidue  et  -continenter  exercendae  in- 
dustriae et  utilitatis  capiendae  occasionem  praebet,  acuitque 
vehementer  ingenium  respectu  inveniendorum  instrumentorum, 
ac  relationum  perspiciendarum,  quae  causas  inter  et  effectus 
intercedunt. 

Yi  naturae,  ut  diximus,  nationes  ad  commercia  exercenda 
inducuntur  et  quandoque  etiam  obligantur.  At  eiusmodi  obli- 
gatio, si  extrema  tantum  necessitas  excipiatur,  imperfecta  est ; 
cuius  proinde  observatio  vi  repeti  minime  potest.  Cum  enim 
nationes  ita  ad  aliarum  felicitatem  concurrere  teneantur,  ut  sibi 
non  noceant;  earum  profecto  proprium  est  iudicium,  quo  defi- 
niatur utrum  tot  ac  talium  mercium  invectio  vel  asportatio  ipsis 
conveniat  necne.  Iudicium  enim  circa  officia  , unde  quis  erga 
seipsum  adstringitur  , ad  eamdem  personam  pertinet,  quae  il- 
lis urgetur  , nec  ab  alio  usurpari  potest  , qui  nulla  in  ipsam 
auctoritate  polleat.  Cum  igitur  nationes  aequales  inter  se  sint 
et  mutuo  independentes,  nulli  ius  competit  iudicandi  hac  in  re 
obligationem  alterius.  Quare  , licet  inhumana  habenda  sit,  et  a 
moruih  honestate  discedens  ea  natio,  quae  sine  legitima  causa 
res,  quae  apud  ipsam  abundant,  aliis  i usto  pret  io  vendere  nolit; 
tamen  eam  ad  id  vi  cogere  iniustum  est.  Nihilominus  haec  obli- 
gatio ex  imperfecta  in  perfectam  migrare  poterit,  vel,  ut  dixi, 
propter  extremam  necessitatem  alterius,  vel  propter  contractus 
aut  pactiones,  quae,  ut  singulares  homines,  sic  etiam  nationes 
adstringunt  severa  ratione  iustitiae. 

56.  Ex  iis,  quae  dicta  sunt,  manifeste  sequitur  ius  esse  na- 
tionibus libere  exercendi  commercium  et  apud  quascumque 
gentes,  quae  suas  merces  cum  ipsa  commutare  consentiant.  Quare 
rationi  contradiceret  et  ius  laederet  ea  natio,  quae  commercii 
exercendi  facultatem  apud  aliquam  gentem  sibi  dumtaxat  vin- 
dicaret, exclusis  aliis  ; nisi  id  ex  peculiari  contractu  concessum 
fuerit. 

Integrum  etiam  est  cuique  genti  mercium  extranearum  impor- 

tationem  , aut  propriarum  exportationem  prohibere  , vel  ad 
utramque  coercendam  onera  aliqua  et  vectigalia  mercatoribus 
imponere,  prout  propriae  utilitati  magis  conducere  iudicabit.  Ad 
hoc  tamen  volendum  iustis  rationibus  inducere  animum  debet, 
ne  ad  arbitrium  et  temere  commercio  pedicas  et  impedimenta 
iniiciat.  Mutuae  enim  benevolentiae  lex , quae  gentes  omnes 
adstringit,  profecto  iubet  ut  quaeque  , quantum  cum  propriae 
felicitatis  cura  conciliari  potest , ad  commercium  fovendum  et 
sospitandum  nitatur,  atque  idcirco  ad  eius  libertatem  promo- 
vendam pro  virili  sua  parte  conferat.  Commercium  enim  pro- 
cul dubio  magis  prosperatur  libertatis  aura,  quam  si  multipli- 
catis oneribus  coarctetur.  Cum  autem  nationum  commercia  , 
propter  eamdem  physicam  legem,  qua  omnes  res  humanae  mo- 
ventur , in  licentiam  facile  degenerent  ; diligenter  curandum 
est  , ut  libertas  , de  qua  dixi , debitis  confiniis  teneatur  ; ne 
potentiores  industria  aut  divitiis,  imbecilliores  aut  egentiores 
opprimant.  Potissimum  vero  caveatur  oportet,  nec  nocivae  vel 
periculosae  vel  mores  nimium  emollientes  et  futiles  merces  im- 
portentur , aut  necessariae  vel  utiles  plus  aequo  extrahantur. 
Quamobrem  consulendum  est  , ne  ex  eius  praepostero  usu  so- 
cietas detrimentum  capiat.  Atque  id  opportunis  legibus  impe- 
dire , et  commercium  intra  proprios  honestatis  et  utilitatis  li- 
mites continere  bonum  erit,  immo  etiam  necessarium. 

ARTICULUS  III. 

De  foederibus  et  iure  legationis. 

57.  Pactiones  inter  diversas  gentes,  amicitiae  aut  mutui  au- 
xilii aut  commerciorum  gratia,  a publica  auctoritate  sancitae, 
foedera  , vel  etiam  contractus  internationales  nominantur. 
Haec , ut  quisque  per  se  facile  videt,  duplicem  utilitatem  im- 
portant, quatenus  nova  vi  roborant,  nempe  fidelitatis  vinculo, 
obligationes  a natura  proficiscentes,  et  officia  imperfecta  in  per- 
fecta convertunt.  Iamvero  ea  pangere  ad  supremam  potestatem 

pertinet ; conventio  enim  publica , quae  videlicet  nomine  so- 
cietatis fiat,  nonnisi  eius  propria  est,  qui  socialem  operatio- 
nem moderatur  , et  ad  reipublicae  utilitatem  incumbit.  Haec 
autem  , ut  patens  est ,,  nonnisi  in  eos  quadrant , qui  summa 
potestate  potiuntur  , et  totius  societatis  gubernaculo  assident. 
Qui  contra  tali  praerogativa  carent,  non  aliter,  nisi  ex  man- 
dato supremae  potestatis,  foedus  cum  aliis  gentibus  inire  pos- 
sunt. Quod  si  iniussu  supremi  imperantis  concentum  aliquod 
faciant , id  foederis  vim  non  habet , nisi  ratihabitio  summae 
potestatis  accedat,  sed  tantum  sponsionem  quamdam  constituit. 
Denique  distinguenda  sunt  foedera,,  quae  , ut  dixi,  contractus 
sunt  publici,  nomine  totius  societatis  et  propter  eius  utilitatem 
initi , a pactionibus  privatis , quae  forte  fiant  a rectoribus  po- 
pulorum privati  emolumenti  gratia  et  nomine  dumtaxat  pro- 
prio. Immo  illa  ipsa  , quae  nomine  societatis  in  pactum  dedu- 
cuntur , si  transeuntia  sint,  atque  actum  quemdam  peculiarem 
respiciant  sine  diuturna  satis  temporis  successione,  non  foedera 
appellantur , quae  durationem  semper  aliquam  includunt  , sed 
generali  conventionis  nomine  designantur. 

Cum  foedera  contractus  quidam  revera  sint,  quos  non  per- 
sonae individuae,  sed  corpora  politica  inter  se  paciscuntur;  re- 
gulis iisdem  temperantur  , quae  pro  contractibus  generatim  a 
natura  dictantur.  De  his  in  iure  individuali  quantum  satis  erat 
disseruimus  ; attamen,  claritatis  ergo,  aliquid  hic  speciatim  rei, 
de  qua  agimus,  applicare  opportunum  erit. 

Principio  igitur  diligenter  cavendum  est  ne  obiectum,  circa 
quod  foedus  versatur,  turpe  sit  aut  iniustum ; neque  id  de  ma- 
teria tantum  contractus  dicendum  est  ; sed  de  fine  etiam,  ad 
quem  per  se  spectat,  atque  de  circumstantiis,  quae  finem  aut 
rem  praestandam  comitantur.  Si  enim  quae  ex  hoc  capite  mo- 
ribus consentanea  non  sint  , irrita  faciunt  singulorum  pacta  ; 
fortiori  iure  vim  detrahunt  conventis  societatum,  quarum  actio- 
nes moratiores  esse  debent  propter  maiorem  dignitatem  per- 
sonae moralis  et  collectivae,  quae  iunctione  plurium  humanam 
naturam  nobilius  repraesentat.  Hinc  nulla  sunt  foedera,  quae^ 

exempli  causa  , ad  iniquum  bellum  gerendum  fiant , aut  quae 
in  certam  societatis  iniuriam,  vel  in  regionis  detrimentum,  vel 
ruinam  populorum  redundant.  Cum  enim  haec  legi  naturae  ad- 
versentur, nullam  ex  ea  vim  obligandi  in  se  derivare  possunt ; 
obligatio  autem  nulla  concipitur,  nisi  a natura  ratione  aliqua 
enascatur.  At  rebus  inhonestis  exclusis,,  cetera,  de  quibus  gen- 
tes inter  se  paciscuntur  , fideliter  sancteque  servari  debent  , 
etiamsi  iacturam  aliquam  , quae  moribus  non  contradicat,  se- 
cum  afferant.  Etenim  nihil  detestabilius  est  perfidia  sociali  , 
quae  non  solum  alterius  partis  contrahentis  ius  laedit,  secl  com- 
munis pacis  et  concordiae  fundamenta  diruit. 

58.  Ad  foederum  partitionem  quod  attinet,  ea  dividi  possunt 
sic  , ut  alia  sint  quae  rem  respiciant  ad  ius  naturae  iam  per- 
tinentem, alia  vero  quae  iuri  naturali  aliquid  adiiciant.  Prima 
etsi  obligationem  naturae  subaudiunt,  eam  tamen  validius  con- 
firmant. Haec  inter  civiles  populos  inutilia  videntur  et  fortasse 
alterutri  parti  iniuriosa.  At  proficua  sunt  et  quandoque  etiam 
necessaria  , quando  res  agitur  cum  barbaris  aut  fere  barbaris 
gentibus , quae  iustitiae  legibus  se  erga  alienigenas  non  teneri, 
opinionis  errore,  arbitrantur.  Posteriora  obligationem,  quae  ante 
non  exstabat,  gignunt ; et  dispesci  solent  in  aequalia  et  inae- 
qualia, prout  partes  contrhaentes  sibi  vicissim  spondent  res  eas- 
dem aut  saltem  aequivalentes,  aut  una  .pars  se  plus  praestitu- 
ram paciscitur,  quam  receptura  sit  ab  altera.  Est  etiam  aliud 
genus  foederum  inequalium  , cum  videlicet  respublicae  , quae 
foederantur,  non  se  vicissim  aequiparant  quoad  vires  vel  digni- 
tatem , sed  una  alteri  anteponitur,  ac  proinde  plus  honoris  aut 
iurium  sibi  adsciscit,  servata  tamen  alterius  independentia. 

Deinde  foedus  dispartiri  potest  in  reale  et  'personale , prout 
directe  et  principaliter  rempublicam  ipsam,  aut  personam  po- 
tius principis  respiciat.  Si  enim  hoc  posterius  intercidit ; obli- 
gatio , quam  foedus  affert , cum.  societatem  liget  vi  personae, 
cui  subditur  , ea  intereunte,  dissolvitur.  Contrarium  accidit,  si 
foedus  reale  sit.  Etenim  cum  societatem  ipsam  per  se  adstrin- 
gat  ; morte  principis  non  desinit,  sed  successores  etiam  ad  fi- 

dem  servandam  obligat.  An  vero  foedus  aliquod  putandum  sit 
reale  vel  personale  , id  ex  verbis , quibus  expressum  est , et 
circumstantiis,  et  fine  potissimum  diiudicari  debet.  Sed  optimum 
erit  omnem  dubitationis  occasionem  eripere,  aperta  rei  decla- 
ratione, quae  in  feriendo  foedere  fiat,  ad  litigium  deinceps  de- 
clinandum. Animadvertendum  tamen  est  , ipsa  foedera  realia 
in  perpetua  dispesci  vel  temporaria,  et  saepe  pro  peculiari  tan- 
tum negotio  iniri  posse. 

59.  Denique  ad  foederum  solutionem  quod  attinet,  primum 
dissolvitur  foedus  per  mutuum  consensum  partium.  Nihil  enim 
tam  naturale  videtur,  quam  ut  obligatio  iisdem  causis  destrua- 
tur , quibus  unice  genita  est.  Quod  si  una  pars  tantum  a pa- 
ctione implenda  resiliat ; liberum  manet  alteri  parti  aut  infide- 
lem socium  ad  standum  conventis  adigere,  aut  foederi  nuntium 
mittere  ac  se.  omni  obligatione  solutam  existimare.  Deinde,  ces- 
sat foedus  morte  foederati.  Unde,  si  foedus  erat  personale,  de- 
functo principe  , qui  illud  iniit , extinguitur  ; sin  fuerit  reale, 
dissolvitur  morte  civili  reipublicae,  cum  videlicet  gens,  foedere 
adstricta  , propriam  amittit  politicam  existentiam  ex  eo  quod 
in  alterius  gentis  corpus  politicum  trasfunditur  aut  eius  ditioni 
subiicitur.  Tertio,  dissolvitur  foedus  lapsu  temporis  ab  eo  de- 
terminati , sive  explicite  sive  etiam  implicite.  Postremo  cessat 
propter  absolutam  et. perpetuam  impotentiam  ; cum  videlicet 
alterutra  pars  rem  pactam  sine  sua  culpa  implere  non  potest, 
nec  spes  apparet  quod  deinceps  possit. 

60.  Venio  nunc  ad  aliquid  breviter  innuendum  de  iure  lega- 
tionis , quo  certe  nationes  sunt  praeditae.  Hae  enim,  ut  saepe 
dictum  est , pro  re  nata  officio  tenentur  sibi  invicem  opitulandi, 
ac  fovendi  mutuam  dilectionem, ad  quam  naturae  cognatio  gentes 
omnes  adstringit.  Hinc  consequitur  ius  communicandi  inter  se, 
et  officium  non  declinandi  media  , sine  quibus  eiusmodi  com- 
municationes et  mutuae  amicitiae  exerceri  non  possent. 

Immo  etiam  ne  tempore  quidem  belli  haec  naturae  cessat 
obligatio  ; siquidem  non  ad  dissidendum  inter  se,  sed  ad  pacem 
et  concordiam  alendam  gentes  naturaliter  ordinantur.  Unde 

quodcumque  sit  litigium,  quo  forte  disceptent;  patens  via  sem- 
per  manere  debet  ad  litem  pacifice  dirimendam,  atque  ad  ve- 
terem renovandam  amicitiam.  Utraque  autem  ratio  luculenter 
evincit  ius  mittendi  legatos  aut  internuncios , tum  officium  eos 
admittendi,  eorumque  postulationibus  auscultandi.  Nam  qui  ius 
habet  aut  officium  prosequendi  finem,  ius  etiam  habet  adhibendi 
media,  quae  ad  finem  obtinendum  sunt  necessaria.  Iamvero  na- 
tiones earumque  rectores,  cum  eiusmodi  communicationes  im- 
mediate per  se  exercere  nequeant,  aliquos  seligant  necesse  est 
catos  scientesque  viros  , quibus  tantum  delegent  munus  , qui 
proinde  oratoris , aut  administri , aut  negotiatoris , aut  alio  quo- 
libet nomine  nuncupantur. 

Quoad  officia  et  iura  horum  legatorum,  duo  tantum  innuo, 
quae  aliorum  sint  quasi  radix  et  fons.  Primum  est  officium  fide- 
litatis, quo  tenentur  respectu  proprii  muneris  exercendi.  Non 
enim  aliter  se  considerare  debent,  nisi  tamquam  organa  quae- 
dam internationalia,  pro  mutua  gentium  communicatione , et 
amicitia.  Hinc  adstringuntur  nihil  efficere  quod  reciprocae  paci 
adversetur  , aut  iustae  querimoniae  occasionem  praebeat ; sed 
potius  omni  nisu  curabunt,  ut  mutuus  amor  iugiter  augescat,  et 
utrinque  non  impedimenta  politicae  felicitatis,  sed  adiumenta 
potius  habeantur.  Natura  enim  non  propter  privatam  unius 
gentis  utilitatem,  sed  propter  commune  bonum  nationum  eius- 
modi societatem  et  communicationem  intendit.  Quem  mutuae 
benevolentiae  finem  prae  oculis  semper  habebit  is,  qui  gentem 
aliquam  apud  alias  gentes  repraesentat;  secus  muneri  suo  dees- 
set,  nec  tantum  aliis  iniuriam  inferret,  verum  etiam  propriam 
nationem  veluti  proderet,  eiusque  dignitati  et  gloriae  maculam 
aspergeret.  Quod  sedulo  cogitare  debent  ii,  qui  opinionis  errore 
autumant  huius  implendi  muneris  fidelitatem  ad  hoc  restringi, 
ut  iura  et  honoris  signa  propriae  genti  convenientia  diligenter 
exquirant , eiusque  utilitati  unice  promovendae  adlaborent.  Id 
quidem  studiose  curandum  est ; verum  ita,  ut  aliis  etiam  pro- 
spiciatur,  et  cura  boni  privati  unius  gentis  cum  utilitate  alte- 
rius , immo  cum  communi  omnium  hominum  emolumento  , o- 

ptime  concilietur  ; secus  gentium  benevolentia  in  teterrimum  et 
ignominiosum  egoismum  converteretur. 

Altera  observatio  sit  ius  libertatis  et  inviolabilitatis , quod 
vi  proprii  muneris  persona  legatorum  sibi  vindicat.  Si  enim 
instrumentum  est  mutuae  communicationis  ; procul  dubio  facul- 
tatem habere  debet  libere  manifestandi  sensa , quae  nationi , 
ad  quam  mittitur,,  patefacienda  suscepit ; tum  rescribendi  re- 
sponsa, quae  dantur,  ac  novas  instructiones  postulandi.  Qua  in 
re  impediri  minime  potest,  quin  hoc  ipso  in  proprio  iure  lae- 
datur. Quod  autem  inviolabilis  omnino  esse  debeat,  evidenter 
patet  ; tum  propter  characterem  repraesentati vum,  quo  ornatur, 
tum  propter  libertatem,  exercitio  proprii  muneris  necessariam. 
Si  enim  vis  ipsi  inferri  posset;  facile  a suis  functionibus  fi- 
deliter implendis  deterreretur. 

Hinc  exsurgit  ut  iurisdictioni  gentis,  ad  quam  mittitur,  mi- 
nime subiiciatur;  tum  quia  id  requirit  perfecta  inviolabilitatis 
ratio,  quae  secus  facile  evanesceret ; tum  etiam,  quia  id  po- 
stulat dignitas  gentis,  quam  repraesentat;  quae,  cum  indepen- 
dens  sit  et  sui  iuris,  regimini  alterius  minime  subditur. 

ARTICULUS  IV. 

De  bello . 

61.  Consensus  et  concordia  nationum,  ex  tranquillitate  ordinis 
et  mutuorum  officiorum  observantia  enascens  , vitio  humanae 
voluntatis  interrumpi  quandoque  potest  et  graviter  perturbari. 
Tunc  ut  redintegretur  atque  ab  ulteriore  damno  defendatur  , 
omni  nisu  curandum  est.  Sed  contingit  aliquando  ut  haec  or- 
dinis redintegratio  obtineri  aliter  nequeat , nisi  armorum  vi  ; 
qua , protervia  iniquae  gentis  retusa , id , quod  ordo  poscit , 
vindicetur.  Hinc  ius  belli  efflorescit;  quod  certe  nationibus  de- 
negari nequit,  quemadmodum  hominibus  etiam  seorsum  acce- 
ptis non  denegatur  facultas  defendendi  se  ab  aliorum  violen- 
tia, vim  vi  repellendo.  Immo  ius  eiusmodi  pro  nationibus  maius 

est;  non  modo  propter  praestantiam  corporis  politici,  sed  etiam 
quia  ad  eius  exercitium  saepe  nationes  ex  officio  tenentur. 
Quamquam  enim  privata  persona  illatam  sibi  iniuriam  cum 
laude  tolerat  (quisque  enim  virtutis  amore  iuri  suo  cedere  pot- 
est ) ; idem  tamen  saepe  nefas  est  societatibus  earumque  rec- 
toribus. His  enim  obligatio  incumbit  consulendi  bono  et  honori 
sociorum  : cui  obligationi  deessent,  si  eorum  iura  impune  laedi 
paterentur.  Ad  ea  igitur  defendenda  ac,  si  violata  fuerint,  vin- 
dicanda , obligatione  naturae  adiguntur  ; cumque  id  quando- 
que non  alia  via  obtinere  possint,  nisi  armis,  ad  ea  adhibenda 
officio  urgentur. 

Sic  itaque  acceptum  bellum,  prout  nimirum  a natura  ratio- 
nali dimanat,  describi  posset : 'Status  nationum , tuendi  iuris 
gratia , per  vim  certantium . Quae  definitio  ut  intelligatur,  sin- 
gula verba  breviter  enucleanda  sunt.  In  primis  itaque  dicitur 
status , propterea  quod  durationem  quamdam  includit,  nec  ad 
actualem  tantum  conflictum  bellantium  refertur,  sed  ad  tempus 
etiam  quod  pugnam  praecedit  aut  sequitur,  donec  hostilis  ani- 
mus deponatur  , pace  contracta.  Nam  in  hoc  bellum  differta 
yraelio , quod,  ut  advertit  Servius,  bellum  sit  tempus  omne, 
quo  praeparatur  aliquid  pugnae  necessarium  , vel  quo  pugna 
geritur  ; praelium  autem  dicatur  conflictus  ipse  bellorum  (1). 
Additur  nationum , ut  innuatur  subiectum  , ad  quod  pertinet 
et  terminus,  quem  respicit : contentio  enim  inter  privatos,  et- 
iamsi per  vim  fiat,  bellum  non  dicitur;  privati  autem,  qui  cum 
natione  dimicant , etiamsi  multitudine  coalescant,  non  bellan- 
tibus, sed  aut  rebellibus  aut  latronibus  assimilantur.  Verba  illa 
iuris  tuendi  gratia  finem  innuunt,  ad  quem  bellum  per  se  spe- 
ctare debet,  ut  legitimum  sit  et  naturae  consentaneum.  Denique 
dicitur  per  vim  certantium , ut  distinguatur  a contentione  non 
violenta,  quae  disceptando  fiat.  Cum  enim  duplex  sit  concer- 
tandi genus,  alterum  per  disceptationem,  alterum  per  vim ; non 
superiore  sed  posteriore  bellum  constituitur. 


(1)  Ad  VIII  Aeneiclos. 


62.  Bellum  dividi  potest  primo  in  iustum  et  iniustum , prout 
iure  suscipitur  aut  secus.  Deinde,  dividitur  mdefensivum  et  of- 
fensivum , prout  ad  invasionem  hostium  repellendam,  vel  ad 
iniuriam  iam  receptam  ulciscendam  arma  moventur.  Tertio,  di- 
viditur bellum  in  solemne  ac  minus  solemne.  Primum  est  quod 
ritibus  solemn itatis  ornatur,  nimirum  ut  geratur  utrinque  no- 
mine supremae  potestatis ; ut  ante  rite  denuncietur,  et  tempus 
opportunum  intercedat,  quo  altera  pars  ad  bellum  vitandum  sa- 
tisfactionem iniuriae  exhibere  poscit.  Brevi ; illud  erit  bellum 
solemne , quod  ritus  omnes  observat , quos  non  modo  natura 
requirit,  sed  etiam  cultarum  gentium  consuetudo  introduxit. 
Contra  minus  solemne  dicitur,  quod  aliquo  horum  rituum  de- 
stituitur ; puta  si  contra  populum  non  independentem  geratur ; 
aut  sine  praevia  denunciatione,  ut  quandoque  accidit  in  bello 
defensivo ; aut  non  accepta  facultate  a supremo  imperante  ob 
urgentem  necessitatem,  quae  moram  non  patiatur. 

At  maxima  diligentia  curandum  est  ut  bellum  iis  conditio- 
nibus ornetur,  quae  ad  eius  plenam  iustitiam  requiruntur ; quas 
quidem  paucis  commemorabo. 

Prima  conditio  est,  ut  causa  iusta  sit.  Quod  non  modo  in- 
telligendum  est,  quatenus  ius  pro  ea  parte  militet,  quae  bellum 
movet  ( id  enim  per  se  patet),  sed  etiam  quatenus  iustitiam 
habeat  relativam  respectu  rei,  propter  quam  tantum  medium 
assumitur.  Tot  enim  mala  et  calamitates  secum  fert  bellum  , 
ut  merito  flagellum  nationum  nominetur.  Hinc  non  quaevis 
causa  tuendi  iuris  sufficit  ad  belligerandum,  sed  ratio  debet  esse 
gravissima  respectu  boni  communis,  quae  excusare  possit  tot 
caedes  et  aerumnas,  quot  bellum  sive  per  se  sive  militum  li- 
centia parturit.  Tum  etiam  non  dubia  aut  probabili  tantum 
iustitia,  sed  certa  niti  debet;  secus  non  gigneret  ius  certum, 
nec  facultatem  faceret  inferendi  atque  sustinendi  mala  certa, 
quae  bellum  comitantur  ; quorum  omnium  reus  efficitur  is,  qui 
bellum  movet,  nisi  excusetur  gravitate  et  certitudine  causae,  im- 
mo  etiam  necessitate,  quam  declinare  omnino  nequeat.  Hinc 
er  se  quisque  intelligit  bella,  quae  dilatandi  imperii  gratia 

suscipiuntur  ad  gentes  innocuas  subigendas,  mera  esse  latro- 
cinia, et,  ut  inquit  Seneca,  gloriosum  scelus ; nec  nisi  magnos 
praedones  existimandos  esse  eos,  qui  sic  partis  victoriis  incla- 
rescunt. Idem  dic  de  utilitate  quavis  procuranda  , quae  belli 
iustitiam  non  constituit. 

Altera  conditio  est  ut  bellum  sit  vere  necessarium , ita  ut 
omnia  prius  tentata  sint  ad  litigium  pacifice  finiendum  , nec 
ulla  alia  supersit  via  iuris  tuendi  aut  repetendi.  Nam,  ius  bel- 
landi tandem  aliquando  ad  ius  vim  vi  propulsam! i reducitur. 
Ut  enim  homines  individui,  sic  etiam  nationes  ius  habent  re- 
pellendi iniustam  aggressionem,  usque  ad  aggressoris  necem  , 
si  id  necesse  fuerit.  In  hoc  tamen  servandas  esse  diximus  le- 
ges, quae  iustam  defensionem  moderantur.  Haec  regula  ad  na- 
tiones etiam  transferri  debet ; neque  pro  bello  defensivo  tan- 
tum valet,  sed  etiam  pro  offensivo.  Qui  enim  bellum  infert  , 
is  ad  ius  suum  repetendum  procedit  armatus;  nec  arma  adhibet 
nisi  in  eos,  qui  armis  obsistant  quominus  ius  suum  consequa- 
tur. Quare  etiam  tum  ius  valet  legitimae  defensionis. 

Tertia  conditio  est  , ut  auctoritate  'publica  geratur ; ni- 
mirum iussu  supremae  potestatis.  Etenim  est  actus  socialis , 
ac  proinde  ab  eo  procedere  debet,  qui  societatis  est  motor  , 
eiusque  saluti,  et  tutelae  advigilat.  Iussum  tamen  hoc  aliquando 
praesumi  potest , cum  videlicet  inopina  aggressione  hostium 
tempus  minime  suppetit  interrogandi  supremam  auctoritatem. 

Quarto  requiritur  intentio  pacis.  Rectus  enim  ordo  postulat 
ut  homo  se  conformet  intentioni  naturae.  Natura  autem,  non 
ad  bellum,  sed  ad  pacem  mutuo  servandam  homines  genuit ; 
et  in  tantum  facultatem  elargitur  confugiendi  ad  bellum,  qua- 
tenus medium  hoc  adeo  violentum  omnino  necessarium  sit  ad 
debitam  gentium  concordiam  restituendam.  Qua  in  re  sapien- 
ter S.  Augustinus  : « Pacem,  inquit,  habere  debet  voluntas, 
bellum  necessitas ; ut  liberet  Deus  a necessitate,  et  conservet 
in  pace.  Non  enim  pax  quaeritur,  ut  bellum  geratur ; sed  bel- 
lum geritur,  ut  pax  acquiratur.  Esto  ergo  etiam  bellando  pa- 

ciflcus;  ut  eos,  qucs  expugnas,  ad  paeis  unitatem  vincendo 
perducas  (1).  » 

Quinta  conditio  est  publica  denunciatio : qui  enim  ex  ino- 
pinato gentem  aliquam  aggrediuntur*  , nonnisi  pro  latronibus 
ac  praedonibus  habendi  erunt.  Quod,  ut  patet,  de  bello  offen- 
sivo  intelligi  debet;  in  defensivo  enim  etsi  laudabilis  sit  in- 
dictio et  valde  opportuna,  propter  dignitatem  principis  et  sub- 
ditorum normam ; tamen  necessaria  omnino  non  est,  cum  na- 
tura sua  subaudiatur. 

Denique  postrema  conditio  est,  ut  modus  gerendi  bellum 
sit  legitimus , tum  quoad  arma,  tum  quoad,  cetera  belli  prae- 
sidia; quorum  nihil  morum  honestati  et  usibus  cultarum  gen- 
tium repugnans  esse  debet. 

63.  Quoad  officia  bellatorum,  ea  huc  tandem  reduci  posse  vi- 
dentur, ut  gerendo  bello  non  plus  damni  inferatur,  quam  mere 
necesse  sit  ad  vim  hostis  propulsandam  ac  nocivo  effectu  fru- 
strandam. In  ceteris  omnibus  leges  iustitiae-et  humanitatis, 
sive  cum  gentibus  non  inimicis,  sive  cum  ipsa,  gente  inimica 
servandae  sunt.  Hinc  in  primis  nulla  iniuria  aut  vis  inferenda 
est  gentibus,  quae  neutralitatem , ut  aiunt,  custodiunt ; nem- 
pe iis,  quae  neutri  parti  bellantium  favent,  sed  aeque  utri  us- 
que amicitiam  colunt.  Quae  quidem  adigi  i ure  non  possunt 
ad  animum,  neutri  parti  faventem,  deponendum,  nisi  ex  con- 
tractu aliquo  ad  auxilium  alterutri  praestandum  se  obligarint. 
Deinde  militum  licentia  compescenda  est ; ut  non  modo  nulli 
• pacato  et  inermi  civi,  qui  extra  pugnam  versatur  , iniuriam 
irrogent;  verum  etiam  ab  incendiis,  vastatione,  raptu,  segetum 
et  camporum  depopulatione , ac  potissimum  ab  omni  turpi 
actione  abstineant,  quae  aut  honestati  morum  aut  sanctitati  re- 
ligionis iacturam  importet.  Paucis:  curandum  est  ut  bellantes 
ita  se  gerant,  ut  patefaciant  se  non  ad  perniciem  gentis  qui- 
cum  pugnant  , sed  mere  ad  se  defendendum  ac  proprium  ius 
repetendum  vim  adhibere.  Qua  de  re  memoratu  dignae  sunt 


(1)  Epistola  1 } ad  Bonif acium. 

laudes,  quibus  Tullius  militarem  Pompeii  disciplinam  extollit, 
inquiens : « Eius  legiones  sic  in  Asiam  pervenisse,  ut  non  modo 
manus  tanti  exercitus,  sed  ne  vestigium  quidem  cuiquam  pa 
cato  nocuisse  dicatur  (i). » 

Hinc  etiam  vetitum  est  mediis  uti,  quae  non  ad  praesentem 
vim  hostium  retundendam  ordinantur,  nec  contra  eos  tantum, 
qui  vim  opponunt,  diriguntur:  quemadmodum  esset  aquarum 
fluenta,  aut  arma,  quibus  praeliantur , veneno  inficere,  pesti- 
lentias promovere,  aut  alia  mala  procurare,  quae  pluribus  aut 
plus  nocent,  quam  necesse  sit.  Potissimum  vero  requiritur  ut 
intentio  pacis  iugiter  adsit,  nec  ad  eam  poscendam  aditus  un- 
quam hostibus  intercludatur;  sed  potius  ad  eam  aequis  legi- 
bus concedendam  se  facilem  bellator  ostendat.  Tum  etiam  o- 
pus  est  ut  fides  quoad  inducias  , cessationem  armorum  , aut 
alia  pacta,  quae  forte  interveniunt  , sancte  accurateque  ser- 
vetur; nec  mendacia,  aut  dolosae  artes,  aut  quidpiam  aliud  ve- 
racitati  ac  fidelitati  repugnans  admittatur 

Id  vero  non  prohibet  quominus  insidiae,  ut  appellantur,  ho- 
stibus parari  possint,  aut  ceterae  simulationes  strategicae  adhi- 
beri, quas  cultarum  gentium  consuetudo  permittit. 

64.  Parta  autem  victoria,  omnis  violentiae  facultas  cessati 
nec  ius  aliud  victori  remanet,  nisi  ut  tanquam  index  inter  u- 
tramque  nationem  considat,  ad  controversiae  partes,  secundum 
iustitiae  normam,  diiudicandas.  Quare  nil  aliud  a debellata 
gente  exigere  potest,  nisi  ut  iniuriae,  quam  intulit,  satisfaciat, 
damna  et  impensas  belli  restauret,  cautionesque  det  in  poste- 
rum duraturae  pacis  et  amicitiae.  Brevi : in  omnibus  , quae 
victor  facere  potest,  semper  prae  oculis  habeat  leges  iustitiae 
et  aequitatis,  nec  oblivione  capi  se  sinat  dilectionis,  qua  gens 
genti  vi  naturae  adstringitur.  Quare  non  plus  poenae  victis 
inferre  fas  est,  quam  omnino  postulet  propriae  nationis  iusta 
defensio  et  incolumitas. 

Atque  hinc  regula  desumenda  est  iudicandi,  utrum  iuste  an 


(1)  Pro  lege  Manilia. 

secus  gens  victa  propria  independentia  privari  possit,  ac  vi- 
ctoris vel  alterius  ditioni  subiici.  Id  enim  tunc  dumtaxat  iu- 
ste  meritoque  fit,  cum  gens  illa  adeo  pervicacem  se  osten- 
derit ac  refractariam;  ut  tanta  poena  necessaria  omnino  vi- 
deatur ad  tranquillitatem  victricis  gentis  aut  aliarum  natio- 
num tutandam  , vel  ad  idoneam  compensationem  damnorum 
repetendam.  Generatim  tamen  curandum  est,  ut  bono  et  iuri 
victricis  partis  ita  prospiciatur ; ut  minimo,  quoad  fieri  potest, 
devicta  gens  detrimento  et  calamitate  prematur. 


FINIS  IURIS  NATURAE. 


169  — 


ERRATA  CORRIGE 


Pag. 

1 1 

versu  ultimo  : dicenda  est 

dicendus  est, 

14 

„ 2 2 nclinet 

inclinet 

ii 

17 

„ 29  audiatur  iterum  S.  Thornas. 

audiatur  S.  Thornas. 

22 

„ 23  reve  a 

revera 

24 

„ 32  rapinam 

raptum 

6o 

„ 19  Vic  ore 

Victore 

„ 

66 

„ 34  in  hoc 

hoc 

„ 

8o 

„ 8 potientior 

potentior 

» 

„ 25  Functio  plurium 

Iunctio  plurium 

„ 

155 

„ 26  pastione 

piscatu 

Introductio Pag.  3 

ETEIICA 

CAPUT  PRIMUM.  DE  FINE  HOMINI  A.  NATURA  PROPOSITO  „ 5 

Articulus  I.  De  fine  ultimo „ ib. 

Thesis  I.a  Nulla  bona  materialia , sive  externa  sint , sive  interna , 

% esse  possunt  ultimus  hominis  finis „ ib. 

Thesis  II. a A ulla  bona  spiritualia , si  finita  sint,  possunt  esse  ul- 
timus hominis  finis  ...  * „ 6 

Thesis  III. a Ultimus  fimis  hominis  est  Detis.  „ ib. 

Obiectiones „ 7 

Articulus  II.  De  destinatione  hominis  in  hac  vita  . . . „ io 

Thesis  I a Bonum,  constituens  finem  hominis  in  hac  vita  , debet 

ipsum  accommodare  et  disponere  ad  consecutionem  ultimi  finis  „ ib. 

Thesis  II. a Bonum , constituens  finem  praesentis  vitae  hominis , in  or- 
dine morali  procurando  et  colendo , seu  in  virtute,  situm  est . pag.  1 1 
Ihesis  III.a  Ordo  moralis,  qtiem  diximus , constituit  felicitatem  im- 


perfectam, quam  in  hac  vita  assequi  possumus  . . . „ 12 

OBIECTIO  UNICA „ ib 

CAPUT  SECUNDUM,  de  actibus  humanis  . . . . „ 13 

ARTICULUS  I.  De  voluntario  et  involuntario „ ib. 

Thesis  I.a  Ignorantia  consequens  non  tollit  voluntarium  . . „ 1 4 

Thesis  II. a Ignorantia  concomitans  sic  tollit  voluntarium,  ut  non 

gignat  involuntarium „ ib. 

Thesis  III. a Ignorantia  antecedens  sic  tollit  voluntarium  , ut  gi- 
gnat involuntarium ,.„15 


Thesis  IV. a Violentia  inferri  nequit  actibus  elicitis,  inferri  autem 

potest  actibus  imperatis,  in  Usque  perimit  rationem  voluntarii  ,,  ib 
Thesis  V.a  Concupiscentia,  si  est  omnino  antecedens,  auget  volun- 
tarium, sed  minuit  liberum „16 

Thesis  VI. a Concupiscentia  consequens  ita  auget  voluntarium,  ut 

non  minuat  liberum „ ib. 

Thesis  VII. a Quae  ex  metu  fiunt,  quamquam  sub  aliquo  respectu 
involuntaria  dicantur  ; tamen  absolute  et  simpliciter  sunt  vo- 
luntaria   „ ib* 

OBIECTIONES . „ 17 

ARTICULUS  II.  De  moralitate  actionum  humanarum  . . . „ 19 

Thesis  I.a  Actionum  humanarum  mor alitas  non  pendet  ab  opinione 

populorum „ ib. 

Thesis  II. a Actionum  humanarum  mor  alitas  71011  pendet  a legibus 

humanis , „20 

Thesis  III. a Non  omnis  actionum  humanarum  moralitas  pendet  a 

libera  Dei  voluntate „ ib. 

Thesis  IV. a Actionum  humanarum  moralitas  immediate  pendet  ab 
ordine  obiectivo  rerum ; mediate  autem  ab  ordine  divinae  sa- 
pientiae et  bonitatis , seu  ab  aeterna  lege  Dei  ....  „ 21 

Thesis  V.a  Ordo  rerum  obieclivus  moralitatem  actui  humano  im- 
peidit,  vi  obiecti,  quod  hic  respicit,  finis  cui  dirigitur,  circum- 
stantiarum, quibus  afficitur „22 

Obiectiones , pag. 

Articulus  III.  De  merito  et  demerito  „ 

Thesis  II. a Homo  aciibus  suis  mereri  potest  vel  demereri  apud  so- 
cietatem   

Thesis  III. a Homo  artibus  suis  mereri  potest  vel  demereri  apud 

Detim . , 

Obiectiones • . . 

Articulus  IV.  De  virtutibus  et  vitiis „ 

Thesis  I.a  Homo  ad  perferte  operandum  indiget  virtutibus  . „ 

Thesis  II. a Virtutes  naturaliter  non  acquiruntur,  nisi  per  frequen- 
tiam actuum ' „ 

Thesis  III. a Virtus,  ut  dici  solet,  in  medio  sita  est,  seu  in  aclae- 

quatione  cum  regula  ratio7iis „ 

Thesis  IV. a Virtutes  cardinales  sunt  quatuor  ; videlicet  prudentia, 
iustitia,  temperantia  et  fortitudo „ 

Obiectiones . . 

CAPUT  TERTIUM,  de  norma  operationis  humanae  „ 

Articulus  I.  De  lege  naturali „ 

Thesis  I.a  Extat  in  homine  lex  naturalis „ 

Thesis  II. a Auto?iomia  rationis  est  absurda „ 

Thesis  III. a Lex  naturalis  est  immutabilis,  universalis,  aeterna  „ 
Thesis  IV. a Primum  legis  naturalis  praecefium  sic  enuntiari  pot- 
est : Bonum  est  faciendum,  malum  vero  vitandum  . . „ 

Thesis  V.a  Admitti  in  Deo  debet  lex  aeterna „ 

Obiectiones „ 

ARTICULUS  II.  De  applicatione  legis  ad  casus  peculiares,  seu  de  con- 
scientia   „ 

IUS  NTATURAE. 

Introductio „ 

CAPUT  PRIMUM,  de  iure  indiyiduali.  ..... 

ARTICULUS  I.  De  officiis  hominis  erga  Deum „ 

Thesis  I.a  Officia  Religionis  praecipua  stmt  in  iure  rwturae  , et 
ceteris  omnibus  anteponenda  „ 

Thesis  II. a Religionis  alia  pars  est  theoretica , alia  praclica ; utra- 
que vero  a itire  naturae  praecipitur pag. 

Thesis  III. a Deo  debihis  est  iure  naturae  cultus  non  modo  inter- 
nus, verum  etiam  externus „ 

Thesis  IV, a Deo  debitus  est  cultus  etiam  publicus,  qui  nimirum  ab 
hominibus  societatem  efformantibus  celebretur  „ 

Thesis  V.a  Homo  officio  adstringitur  amplectendae  revelationis,  quae 
facta  sit , et  eam  inquirendi,  si  nondum  agnoverit  . . „ 

OBIECTIONES  „ 

Articulus  II.  De  officiis  hominis  erga  seipsum  „ 

Thesis  I.a  Violentas  sibi  manus  iniicere  prohibitum  est  iure  ita- 
tur ae  „ 

Thesis  II. a Licet  vim  vi  repellere,  usque  ad  iniusti  aggressoris  ne- 
cem, servato  tamen  moderamine  inculpatae  tutelae.  . . „ 

Thesis  III. a Duellum,  seu  privatum  certamen,  insanum  et  illicittim 

est  iure  naturae „ 

OBIECTIONES „ 

ARTICULUS  III.  De  officiis  hominis  erga  alios  generatim  . . „ 

Thesis  I.a  Ex  amore,  aliis  debito,  primum  resultat  ut  neminem  lae- 
damus, idque  ex  rigore  iustitiae „ 

Thesis  II. a Ex  amore,  aliis  debito,  resultat  etiam  ut  proximo  be- 
nefaciamus, idque  plerumqtie  ex  officio  pure  morali  . . „ 

Thesis  III. a Quae  dicta,  sunt  de  officiis  erga  alios,  tum  negativis 
tum  positivis,  etiam  respectti  inimici  intelligenda  sunt  . „ 

OBIECTIONES 

Articulus  IV.  De  iure  proprietatis „ 

Thesis  I.a  Ius  acquirendi  stabilem  proprietatem  immediate  oritur  a 

natura „ 

Thesis  II. a Res  propriae  possunt  a parente  filiis  liaereditate  trans- 
mitti   

OBIECTIONES 

Articulus  V.  De  Contractibus 

CAPUT  SECUNDUM,  de  iure  sociali  domestico  . . 

Articulus  I.  De  societate  coniugali „ 

Thesis  I.a  Nuptiae  honestae  sunt 

Thesis  II. a Caelibatus , virtutis  amore  susceptus , praestantior  est  cou 


nubio pag.  82 

Thesis  III. a Polyandria , seu  simultanea  coniunctio  unius  feminae 

cum  pluribus  viris  , naturali  iuri  repugnat  . . . . „ 83 


Thesis  lV.a  Polygamia , seu  simultanea  unitis  viri  coniunctio  cum 
pluribus  uxoribus  , etsi  absolute  iuri  naturae  non  repugnet  , 

tamen  ipsi  non  consonat „ ib. 

n esis  V.a  Divortium  perfectum , in  quo  ?ion  solum  cohabitatio  re- 
moveatur, sed  vinculum  etiam  coniugii  pereat , a perfecta  no- 
tione societatis  coniugalis  prorsus  excludittir  . . . . „ 84 

Thesis  VI. a Decretorium  argumentum  cur  nuptiae  absolute  indis- 
solubiles sint , nonnisi  ex  divina  praescriptione  depromitur  „ ib. 


Obiectiones „85 

ARTICULUS  II.  De  relatione  matrimonii  cum  potestate  civili.  „ 87 

Thesis  unica.  Matrimonium  , exceptis  effectibus  mere  civilibus,  in 

ceteris  potestati  civili  noti  subditur „ ib. 

Obiectiones «88 

ARTICULUS  III.  De  officiis  parentes  inter  et  liberos  . . . „ 91 

Articulus  IV.  De  societate  herili «96 

CAPUT  TERTIUM,  de  iure  sociali  politico..  . . „ 99 

ARTICULUS  I.  De  naturali  hominis  societate » ib. 

Thesis  I.a  Homo  socialis  est  natura  sua ib. 


I hesis  II. a Facium  primigenium,  a quo  societas  civilis  in  concreto 

originem  ducit,  est  ipsa-  familiarum  ex  eodem  stipite  propagatio  „ 101 

Thesis  III. a Scopus  politicae  societatis  est  ordo  exterior , pro  com- 
muni prosperitate  sociorum , et  interno  moralitatis  ordine  in- 
formatus  „102 

Obiectiones „104 

Articulus  II.  De  suprema  potestate  civili «109 

Thesis  I.a  Civilis  potestas  , per  se  spectata,  a Deo  immediate  pro- 

cedit ' . . „ ib. 

Thesis  II. a Causa  , quae  primitus  subiectum  politicae  auctoritatis 
determinat,  per  se  est  praevalentia  praeexsistentis  iuris  dome- 
stici, per  accidens  vero  est  consensus lio 

Obiectiones 112 

yRTI  CULUS  III.  De  diversis  regiminis  formis*  ....  pag. 
Thesis  I.a  Quaelibet  regiminis  forma , modo  insto  titulo  innixa  sit , 
legitima  ceiisenda.  est  et  felici  i qti  populorum  procurandae  idonea  „ 
Thesis  II. a Si  habitudo  populorum  consideretur,  nnlla  est  forma , 
quae  aeqtie  omnibus  convenit ; sed  illa  praeferenda  est,  quae 
prae  ceteris  respondet  consuetudinibus,  indoli , culturae,  mori- 
bus cuiusque  gentis „ 

Thesis  III.a  Illa  forma  pro  singulis  quibusque  populis  aptior  est, 

quae  apud  illos  legitimitate  gaudet „ 

Thesis  IV. a Gubernandi  bonitas  non  tam  pendet  a forma  regimi- 
nis, quam  a gubernantium  honestate „ 

Thesis  V.a  Absoluta  consideratione  simplex  Monarchia  ceteris  omni- 
bus formis  antecellit  ; at  propter  humanam  infirmitatem  uti- 
lior est  Monarchia  temperata  ex  Aristocratia  et  Democratia  „ 
Articulus  IV.  De  exercitio  supremae  potestatis  ....  „ 

CAPUT  QUARTUM,  de  iure  sociali  religioso,  seu  de 

ECCLESIA  . ‘ 

Articulus  I.  De  natura  ecclesiae  et  organismo  „ 

Thesis  unica.  Ecclesia  est  verum  imperium  spirituale , inter  homines 
a Deo  constitutum , diversum  omnino  ab  imperio  civili , coque 

longius  excellentius „ 

Obiectiones 

ARTICULUS  II.  De  iuribus  Ecclesiae „ 

Thesis  I.a  Ecclesia  ius  habet  se  propagandi  per  totum  orbem , etiam 

renuente  civili  potestate „ 

Thesis  II. a Ecclesiae  ius  competit  se  in  locis,  ubi  sunt  fideles,  con- 
stituendi et  explicandi  organa , quibus  spiritualem  suam  pote- 
statem exerceat „ 

Thesis  III. a Auctoritas  Ecclesiae  triplici  munere  explicatur,  legis- 
lativo,  execuiivo  et  iudiciario  .........  „ 

Thesis  IV.a  Ecclesiae  competit  potestas  coactiva , etiam  quoad  infe- 

rendam  vim  materialem  

Thesis  V.a  Ecclesiae  competit  ius  proprietatis  seu  possidendi  stabi- 
liter bona  temporalia 

Thesis  VI. a Ecclesiae  competit  ius  instituendi  ccetus  sacros,  scu  mi- 

nor  es  consociationes , vi  quarum  fideles,  qui  cupuint,  deternii- 
naiis  legibus  sub  regimine  peculiaris  auctoritatis , ab  Ecclesia 
dependentis,  perfectionis  vitae  genus  profiteantur  . . pag.  140 

OBIECTIONES „ ib. 

ARTICULUS  III.  De  mutuis  relationibus  Ecclesiam  inter  et  Statum 

politicum „142 

Thesis  I.a  Ecclesia  independens  omnino  est  a Statu  politico  . „ 143 

Thesis  II. a Ad  Ecclesiae  independentiam  tutandam,  in  praesenti  so- 
cietatis humanae  conditione,  necessarius  omnino  est  civilis  prin- 
cipatus Romani  Pontificis „ ib. 

Thesis  III. a Status  politicus  nequaquam  ab  Ecclesia  separandus  est  „ 144 

Thesis  IV-a  Licet  Status  politicus  in  suo  ordine  rerum  mere  tem- 
poralium independens  sit  ab  Ecclesia  , ei  tamen  absolute  sub- 


ordinatur „145 

OBIECTIONES * „14b 

CAPUT  QUINTUM,  de  iure  internationali  . . . „147 

ARTICULUS  I.  De  mutuis  nationum  officiis „150 

Articulus  II.  De  commercio . . . „ 155 

ARTICULUS  III.  De  foederibus  et* iure  legationis  . . . . „157 

Articulus  IV.  De  bello , . „ 162 


Permissu  et  approbatione  Auctoritatis  Ecclesiasticae. 

